
PREDSLOV

Ľudia boli znovu raz sklamaní. Západ slnka obyčajne ponúkal chvíle pokoja a mieru. Toho večera bolo však slnko krvavočervené a Uctievačka božstiev cítila, ako jej stislo srdce. Kňažka, vládnuca vo svätom meste Karnaku, vykonávala kráľovské obrady, spájala budovy a vládla enkláve uznávanej faraónom Ahmosem II.1, ktorý miloval grécku kultúru. Od založenia sauskej dynastie2 sa Dolný Egypt otvoril vonkajšiemu svetu a každým dňom sa čoraz väčšmi zmieroval s úpadkom ideálov a mravov.

Uctievačka božstiev si uvedomovala vážnosť situácie a pokúšala sa zachrániť hodnoty zdedené po zakladajúcich predkoch. Jedine prísne dodržiavanie rituálu chránilo krajinu pred zmätkom a najmenšia nedbanlivosť v tejto oblasti by mala katastrofálne dôsledky. Takisto vyžadovala najväčšiu serióznosť od svojich obradníkov a personálu, oddaného pozemskej manželke skrytého boha – Amona.

Hrozilo, že táto krehká rovnováha dosiahnutá v Tébach sa naruší, pretože agresívne slnko bolo predzvesťou kritického obdobia.

Bohovia neznášali ani zaslepenosť, ani priemernosť ľudí, a tak nebudú meškať s pomstou. Uprostred búrky Uctievačka božstiev bola odhodlaná vydržať do poslednej chvíle.

Počká, nič nezmení na svojich zvyklostiach a pravom vykonávaní osláv a obradov. Búrlivý vietor jej priveje bytosti túžiace bojovať proti nepriazni a odvrátiť nešťastie. Ak sa ukáže, že si to zaslúžia, odovzdá im poklad ukrývaný v Karnaku.

Podarí sa im vďaka nej uniknúť pomste bohov?

Pisár Kel sa strhol zo spánku a vyskočil k oknu svojej izby.

Podľa postavenia slnka ráno už poriadne pokročilo.

On, vynikajúci mladík, považovaný za mimoriadne talentovaného a predurčeného na krásnu kariéru, riskoval, že ho obvinia z vážnej chyby: omeškanie v prekladateľskej kancelárii bolo obludné a neospravedlniteľné!

Kela prijali pred šiestimi mesiacmi pre jeho výnimočné nadanie na cudzie jazyky, no každý deň musel dokazovať svoje schopnosti a znášať žiarlivosť niektorých kolegov. Bol šťastný, že získal také veľmi žiadané miesto, preto sa nikdy nesťažoval a pracoval s takou horlivosťou a zodpovednosťou, že si zaslúžil uznanie svojho šéfa, vzdelanca v rokoch, prísneho a tvrdého.

Práve keď mu mal zveriť prvý chúlostivý spis, Kel zaspal!

Sluchy mu zovrela strašná migréna.

A zlý sen, ktorý ho mátal v spánku, sa opäť vynoril: prepadol na skúške kráľovského pisára neschopného preložiť do egyptského jazyka grécky text a správne napísať administratívny list! Vrchnosť mu zruší štipendium a pošlú ho späť do rodnej dediny, kde ho posmešní roľníci zavalia tými najpodradnejšími úlohami.

Kel, s čelom zaliatym potom, pri pomyslení na toľkú pohromu rýchlo urobil rannú toaletu, nešikovne sa oholil a náhlivo poobliekal.

Pozrime sa, zlý sen sa možno stane skutočnosťou! Prijme šéf prekladateľskej kancelárie jeho ospravedlnenia a uspokojí sa s obyčajným pokarhaním? Nič nebolo isté.

Šéf priveľmi presadzoval disciplínu a presnosť a už vylúčil niekoľkých kolegov, ktorých pokladal za príliš ľahtikárskych. Nezaradí sa Kel svojím správaním do tejto kategórie?

Ako sa mu to mohlo prihodiť? Predchádzajúci večer nemohol odmietnuť prekvapujúce pozvanie na banket organizovaný ministrom financií. Zúčastnili sa na ňom významné osobnosti, ako napríklad organizátor slávností ochrannej bohyne mesta Sau Neit, ktorý žiadal preklad z gréčtiny oficiálneho dokumentu adresovaného najvyšším dôstojníkom pod velením cudzieho generála Fanesa z Halikarnasu.

Sau, nádherné mesto západnej Delty, ktoré sa stalo hlavným sídlom faraónov 26. dynastie. Sau, ktorého kráľ Ahmose II., spojenec a ochranca Grékov, neprestajne vylepšoval chrámy. Sau, veľké kultúrne a vedecké stredisko, so svojou slávnou školou medicíny. Sau, kde pisár Kel chcel pracovať v štátnych službách až do šťastného dôchodku. Nádherná perspektíva – teraz však vážne narušená!

A predsa po celý večer bol zdržanlivý, málo jedol i pil. Prítomnosť vysokopostavených osobností mu naháňala strach a spomedzi nich najviac očarujúca Neitina kňažka Nitis, žiačka veľkňaza, poverená dôležitými úlohami.

Na okamih, iba na jediný okamih sa im stretli pohľady.

Rád by sa s ňou porozprával, ale ako sa k nej priblížiť? A aké smiešne slová by vyšli z úst mladého pisára, ktorý bol viazaný mlčanlivosťou? Nitis, nádherný sen, vzdialené zjavenie.

A potom, ku koncu slávnosti, závraty.

Kel si musel ľahnúť a upadol do nepokojného spánku, niekoľko ráz za sebou sa mu opakoval ten zlý sen, ktorý mohol za jeho ranné oneskorenie.

Keď vybehol z domu, zbadal, že si zabudol svoj najvzácnejší majetok – pisársku paletu. Bola vyrobená z tamariškového dreva, mala priehradky na štetce a guľaté mištičky na atrament, ktorý si Kel sám vyrábal, čo mu jeho kolegovia závideli. Ľahký tenký predmet si zastrčil za opasok zástery a špagátikom si k nemu priviazal ďalšiu nádobku s gumovou vodou uzatvorenú zátkou.

Podľa novej módy pisár nenosil parochňu a nechával si krátke vlasy. Parfum bol preňho známkou dobrého vkusu. Nemal čas sa vyparádiť a bežal do kancelárie sauských prekladateľov v centre mesta, na konci slepej uličky, neďaleko administratívnych budov.

Štátna služba zahŕňala tieto najdôležitejšie funkcie: prekladanie spisov z cudzích krajín, konkrétne Grécka a Perzie, písanie správ pre faraóna Ahmoseho, rozširovanie egyptských textov týkajúcich sa administrácie v rôznych jazykoch. Keď sa vzal do úvahy veľký počet gréckych a líbyjských žoldnierov prítomných v Egypte a formujúcich jadro armády, táto úloha bola podstatná.

Niekedy vyvstávali háklivé problémy. Presne pred týždňom šéf prekladateľskej kancelárie zveril Kelovi zvláštny zakódovaný papyrus, ktorý nevedel nikto rozlúštiť. Bolo v ňom posplietaných niekoľko idiomov, ukázalo sa, že preň neplatia zvyčajné modely dešifrovania. Mladík sa veľmi chcel dopracovať k výsledku a dokázať tak svoje kvality, no narazil na neprekonateľný múr. Bol však tvrdohlavý a trpezlivý, a tak sa nevzdával. Keby mu dali potrebný čas, rozlúštil by záhadu.

Keď vchádzal do uličky, nijaká stráž.

Obyčajne musel každý prekladateľ preukázať totožnosť a jeho prítomnosť sa zapisovala. Kel prišiel zrejme vo chvíli striedania stráží.

Zrýchlil krok a hľadal čo najlepšie sformulované ospravedlnenie.

Dvere na budove boli dokorán roztvorené. Veď ďalšia stráž mala chrániť vstup.

Kel vošiel a narazil na telo.

Skrútený vojak, s rukami zvierajúcimi žalúdok, vracal. Pach skysnutého mlieka napĺňal predsieň.

Mladý pisár ho potriasol za plece.

Muž sa nehýbal.

„Idem po lekára,“ zašepkal Kel.

Prečo jeho kolegovia nepomohli tomuto nešťastníkovi?

Z predsiene prešiel do veľkej kancelárie, kde pracoval spolu s tromi kolegami.

Ochromil ho strašidelný pohľad.

Tri mŕtvoly, dvaja muži a jedna žena.

Traja prekladatelia na vysokej úrovni, ktorí tvrdo viedli Kela k profesionalite, ale bez nespravodlivého zaobchádzania. Vážil si ich odbornosť a každý deň od nich dostával lekcie.

Aj oni vracali a na tvárach sa im zračilo obrovské utrpenie.

Pisár nechcel uveriť, čo sa stalo, a tak sa naklonil nad telá.

„Preberte sa, veľmi vás prosím!“

Vedľa ženy črepiny z krčaha s mliekom.

To mlieko, čo posledný člen služby, Kel, ponúka svojim kolegom, keď preberie dodávku! Všetci si vážili toto privilégium udelené štátom.

Šokovaný mladík si kládol otázky, či nie je v osídlach ďalšej nočnej mory, a pokračoval vo svojom odhaľovaní, ledva kládol jednu nohu pred druhú.

V susednej miestnosti štyri ďalšie mŕtvoly.

Potom ďalšie tri a ešte päť… Zlikvidovaná celá služba!

Zostávala šéfova pracovňa.

Kel, celý roztrasený, zbadal sediacu postavu s naklonenou hlavou.

V prvom okamihu si myslel, že žije!

Rýchlo však zistil svoj omyl. Šéf prekladateľskej kancelárie nevracal, ale aj on musel vypiť smrtiace mlieko, ako dokazoval prevrátený hrnček vedľa neho.

Jeho váhavou rukou bolo na zdrape papyrusu napísaných niekoľko slov:

Rozlúšti zakódovaný dokument a…

Komu mohol adresovať tento odkaz, ak nie Kelovi, o ktorom vysoký funkcionár skonštatoval, že nie je prítomný? Čo teda robiť?

Pisár sa tackavo vybral do archívu.

Zničené police, papyrusy rozmotané a potrhané, drevené tabuľky rozlámané. Z krásneho a presného usporiadania, ktoré slúžilo toľkým prekladateľom, zostali iba ruiny. Neušetrili jediný kút.

Bolo jasné, že plienitelia hľadali dokument. Našli ho, alebo odišli s prázdnymi rukami?

A čo ak išlo o zašifrovaný cudzí text, ktorý šéf zveril Kelovi? Najprv mladý muž zavrhol tú hypotézu. Potom sa zamyslel. Takýmto konaním jeho šéf nerešpektoval hierarchiu ani zvyčajný postup. Nedôveroval vrchnosti, obával sa vonkajšieho zásahu?

Absurdné otázky! A predsa… Prekladateľská služba zlikvidovaná, nikto neprežil!

Nepresné.

On, Kel, pretože zaspal, unikol otráveniu mliekom. A potom… jeho priateľ Grék Demos nebol medzi obeťami! Zmätený mladík si znovu obzeral mŕtvoly.

Demos chýbal.

Ako si vysvetliť túto šťastnú neprítomnosť? Možné boli len dve riešenia: buď Grék neprišiel do práce, alebo ušiel. To však nebolo veľmi pravdepodobné. Kel predpokladal skôr zdravotný problém v súvislosti s večerom, kde sa hojne pilo.

Ešte vždy rozrušený zamieril k umyvárni. Podľa vnútorného poriadku si tam pisári často umývali ruky.

Pod zásobou rastlinného mydla s príjemnou vôňou si Kel urobil skrýšu. Vedel o nej jedine jeho šéf.

Nervózne zodvihol dlaždičku.

Tajný dokument, zrolovaný a previazaný, zostal nedotknutý.

Má ho nechať tam, alebo bude lepšie, ak ho zoberie a odovzdá polícii?

Kela vyrušil zvuk krokov. Niekto vchádzal do budovy.

Pisár schytil papyrus a dlaždičku vrátil na miesto. Potom si vybral chodbu vedúcu do malej záhrady. Palmy vytvárali zastrešenie, ktoré vrhalo príjemný tieň pre prekladateľov. V čase odpočinku tu klebetili a popíjali chladné pivo. Tam mu Demos dodával odvahu, aby sa správal dobre, nepočúval kritiky žiarlivcov a neúnavne pracoval. Z vynikajúceho prekladateľa sa stáva kráľovský pisár, ktorý sa skôr či neskôr zaradí do vládnej sféry.

Kel sníval najmä o službe Egyptu, krajine milovanej bohmi. Či umenie jazyka neprináležalo Thowtovi, patrónovi pisárov? Mladík si zo dňa na deň prehlboval vedomosti a dúfal, že dosiahne múdrosť, ktorú hlásal Imhotep, tvorca stupňovitej pyramídy. Písanie bol vážny akt. Nešlo iba o tlmočenie svojich pocitov a osobných záľub, ale o vyznačenie hieroglyfov, »slov bohov«, a ich prenesenie do každodenného života, vykonávajúc zákon Maat, bohyne pravdy a spravodlivosti.

V tejto chvíli bolo potrebné uniknúť útočníkom, ktorí sa vrátili na miesto zločinu!

Sklamaní neúspechom znovu chceli prekutať miestnosti a nájsť dokument, ktorý si utečenec skryl do záhybu zástery.

Nabral všetky sily, podarilo sa mu zachytiť hornej časti múra a vydriapať sa na vrchol.

Na druhej strane si zachráni život!

Kel sa mýlil. Tí, čo vnikli do miestností, neboli vrahovia ani lupiči, ale vojaci, ktorých znepokojila neprítomnosť ich kolegu pri vstupe do slepej uličky. Po krátkom hľadaní našli mŕtvolu skrytú pod palmovými listami.

Pri pohľade na masakru stratili reč.

Napokon sa jeden z nich rozhodol privolať svojho nadriadeného.

Ani nie o hodinu celý oddiel uzavrel štvrť a štyri vysokopostavené osobnosti sa presvedčili o rozsiahlosti tragédie.

„Neslýchané,“ vyhlásil sudca Gem3, muž v rokoch, ktorému faraón udelil miesto na vrchole súdnej hierarchie. „Aká hanebnosť! Sám budem viesť vyšetrovanie.“

„Práve som vás prišiel o to požiadať,“ ozval sa mohutný Udža4, guvernér mesta Sau, kráľovský kancelár, inšpektor pisárov na súde, šéf pisárov vo väzení a admirál kráľovského loďstva. Ešte vždy bol hlavným lekárom slávnej sauskej školy, neordinoval, no uspokojil sa s vedením knižnice, zaobstarávaním zdravotníckeho materiálu a vymenúvaním nových lekárov. Bol dôverník kráľa Ahmoseho, vykonával funkciu premiéra. Nijaký dôležitý spis mu neunikol.

„Čo si o tom myslíte, milý kolega?“ spýtal sa Horcheba, hlavného lekára v paláci, ktorý už zbežne prezrel obete.

„Príčina smrti je jasná: rýchla otrava. Stačilo malé množstvo mlieka; nikto tomu nemohol uniknúť.“

Horcheb, pekný, elegantný muž, vynikajúci vedec, sa pýšil ošetrovaním kráľovskej rodiny. Bol úspešný a dával si veľký pozor, aby nezatienil Udžu a nemiešal sa do politiky.

„Vedeli by ste identifikovať jed?“ spýtal sa sudca Gem.

„Pokúsim sa, no veľa si od toho nesľubujem.“

„Treba spáliť mŕtvoly?“ znepokojil sa Udža.

„Nehrozí nijaká epidémia, ale bolo by dobré čo najrýchlejšie tých nešťastníkov pochovať.“

Sudca súhlasil.

Štvrtý hodnostár Henat s vlasmi čiernymi ako uhoľ, inkvizítorským pohľadom a nenápadným zjavom, takže často si ho nikto nevšimol, bol oficiálne hlavným obradníkom, služobníkom boha Thowta a a mal na starosti palác. Vykonával najmä funkciu »kráľovho ucha«, to znamená, že bol šéfom tajnej služby.

Gem sa necítil dobre v jeho prítomnosti.

„Henat, máte pre mňa nejaké informácie?“

„Vôbec nie.“

„Nie je vám prekladateľská kancelária priamo podriadená?“

„Je.“

„Prípad tejto masakry má byť… štátnym tajomstvom?“

„To neviem.“

„Môžem rátať s vašou plnou spoluprácou?“

„V rámci úloh, ktoré mi udeľuje jeho veličenstvo, samozrejme.“

„Vaša prítomnosť vzbudzuje vo mne zvedavosť.“

„Vy sám ste to povedali: mám na starosti prekladateľskú kanceláriu.“

Hlavný lekár Horcheb usúdil, že by sa mal vytratiť.

„Keďže ma tu už nepotrebujete, vrátim sa do paláca. Jeho veličenstvo trpí vážnou migrénou.“

„Postarajte sa oňho čo najlepšie,“ poradil mu Udža.

Sauský guvernér, šéf tajnej služby a sudca si prezerali mŕtvolu vedúceho prekladateľov.

„Pozoruhodný muž s výnimočnými kompetenciami,“ poznamenal Udža. „Bude ťažké ho niekým nahradiť.“

„To vy ste ho vymenovali na toto miesto?“ spýtal sa Gem Henata.

„Presne tak.“

„Predpokladám, že ste boli s ním v neprestajnom kontakte.“

„Každý mesiac mi podával správu.“

„Nevšimli ste si v poslednom čase niečo nezvyčajné?“

Henat premýšľal.

„Nič znepokojujúce.“

„Ten úrad sa nezaoberal citlivými záležitosťami?“

„Diplomatická pošta bola podriadená jeho veličenstvu. On navrhoval potrebné úpravy, prekladatelia ich len vykonávali.“

„Celkom úprimne, Henat, aspoň hypoteticky, nemáte predstavu o príčine tejto masakry?“

„Nijakú.“

Sudcov pohľad zaujal kúsok papyrusu.

„Rozlúšti zakódovaný dokument a… Čo to znamená?“

„Obyčajný príkaz šéfa. Každý mesiac táto kancelária prezerá a dekóduje desiatky tajných odkazov. Pochádzajú z našich veľvyslanectiev alebo od našich zahraničných agentov.“

„Bohužiaľ,“ s ľútosťou povedal Gem, „zosnulý nemal čas upresniť svoje direktívy a meno adresáta. Tieto posledné slová sú nám na nič. Samozrejme, máte zoznam pisárov tejto služby?“

„Tu je,“ zašepkal Henat a spis podal sudcovi.

Zrátal úradníkov: osemnásť.

„Našli sme len šestnásť tiel! Žiadam podrobne prehľadať okolie.“

Pátranie policajtov bolo však márne.

Dvaja muži sa zachránili.

„Že by ušli?“ pokračoval Udža.

„Tomu neverím,“ odsekol Gem. „Keďže nevypili otrávené mlieko, sú skôr podozriví.“

„Predpokladajme, že nemajú radi tento nápoj alebo ho neskonzumovali z inej príčiny. Keď zbadali prichádzať jedného či viacerých útočníkov, pochytil ich strach.“

„Prečo hovoriť o útočníkoch?“

„Archívy boli zničené, priam vyplienené! Najprv otrávili personál, potom ukradli spisy. Kto to však mohol byť?“

„Cudzí špióni?“

„Vylúčené,“ usúdil Henat. „Veď ich všetkých poznáme; a potom, nikto z nich by sa neodvážil vykonať taký čin.“

„Zásah vyššej moci.“

„Neviem, akej,“ usúdil Gem, „v Egypte vládne mier a každý premyslený zločin sa končí trestom smrti. Myslím si, že len zúrivý šialenec mohol spáchať taký barbarský čin.“

„A čo ak to bol mliekar?“ povedal Udža.

„Nech je to ktokoľvek, máme prvú stopu, ktorú treba sledovať,“ uznal Gem. „Polícia začne okamžite s vyšetrovaním okolia, aby odhalila jeho meno a adresu.“

„Možno stačí nazrieť do účtov, ak neboli zničené,“ navrhol Henat.

„Postarám sa o to. Druhá stopa: dvaja chýbajúci. Ako zistiť ich totožnosť?“

„Poznáš niektorých pisárov aj okrem šéfa úradu?“ spýtal sa Udža Henata.

„Šiestich z nich.“

Gem vyčiarkol zo zoznamu ich mená, takisto aj meno ženy.

„Spýtajte sa stráží, kto mohol mať dnes voľno,“ poradil šéf tajnej služby. „Po identifikácii obetí sa dozvieme totožnosť dvoch chýbajúcich.“

Po rýchlom behu, pri ktorom Kel ledva lapal dych, sa konečne nadýchol.

Muži stáli v rade na holenie u pojazdného holiča, roľníci viedli osly naložené košmi so zeleninou na trh, ženy klebetili na prahoch svojich domov, starec, ukrytý v tieni pred slnkom, si pochutnával na čerstvom chlebe… Život bežal ďalej, akoby sa nič strašné nestalo.

Kel sa nemohol zbaviť obrazu mŕtvol.

Naplánovať a vykonať takú masakru si vyžadovalo dokonalú organizáciu. Bolo jasné, že nešlo o čin šialenca, muselo sa na ňom zúčastniť niekoľko osôb. Mladý pisár by nedokázal viesť vyšetrovanie, vyberie sa na políciu spolu s Demosom, ktorý mohol o tom vedieť možno viac.

Jeho grécky priateľ bude určite doma, chorý, alebo neschopný pohybu. Len ak nevidel útočníkov! V tom prípade sa skrýva.

Kel bol netrpezlivý, rýchlo chcel rozohnať tú neistotu, zrýchlil krok až k Demosovmu bydlisku, malému bielemu domu uprostred ľudovej štvrte. Grékovi práve zvýšili plat, a tak rátal s tým, že sa čoskoro presťahuje. Uznávaný svojím šéfom aj skúsenými kolegami zastával významné miesto a čoskoro by viedol jednu časť kancelárie prekladateľov. Veľký milovník starej literatúry si veľmi vážil čarovné Sau, a oceňoval najmä kvalitné vína. Niekedy to však prehnal a opil sa. Keby sa to dozvedel šéf, hneď by ho vyrazil.

Kel prešiel vnútorným dvorčekom. Naľavo kuchynka, sčasti pod holým nebom. Demos jedával najčastejšie v taverne, takže ju používal málo. Miesto bolo dokonale čisté. Napravo bol vchod do obydlia.

Mladík zaklopal.

Nijaká odpoveď.

Začal klopať znovu.

„To som ja, Kel. Môžeš otvoriť.“

Ubehla dlhá chvíľa.

Kel potlačil dvere. Drevená závora nebola zaistená.

Odrazu sa obával toho najhoršieho. Čo ak vrahovia prenasledovali Demosa až sem?

Malá miestnosť bola prázdna. Nijaký neporiadok. Iba ťaživé ticho.

Mladík vošiel do izby. Ustlaná posteľ, bielizník, zložené oblečenie na nízkom stolíku, dve olejové lampy, papyrus so Sinuhovými dobrodružstvami. Demos rád čítal pred spaním.

Kel otvoril skriňu, pozrel pod posteľ.

Nič.

Zostávala pivnica, kde si Grék odkladal džbány s vínom.

Nedotknuté, akoby čakali na jeho návrat.

Roztrpčený Kel znovu poprezeral celý dom s nádejou, že odhalí nejakú stopu, ktorá by mu pomohla nájsť Demosa.

Zbytočná námaha.

Keď vychádzal, mohutný muž mu zatarasil cestu.

Kel sa strhol, pokúsil sa zavrieť. No silná ruka mu zovrela päsť.

„Čo tu robíš, chlapče?“

„Prišiel som… prišiel som navštíviť môjho kamaráta Demosa.“

„Nie si náhodou zlodej?“

„Prisahám, že nie.“

„Ak je Demos tvoj priateľ, musíš poznať jeho zamestnanie.“

„Pisár, ako ja!“

„Pisár, pisár, to je všeobecné! Sú ich tisíce. Buď konkrétnejší.“

„To nemôžem.“

„Prečo?“

„Sme viazaní tajomstvom.“

Muž sa uškrnul.

„Poď predo mnou, presvedčíme sa, či je všetko v poriadku, a či si nič neukradol.“

Kel zaváhal.

Nezlikviduje ho ten chlap v úkryte pred nepovolanými pohľadmi?

Prudko ho strčil dovnútra.

„Nevieš sa biť! Ozajstný pisár, ktorý používa len hlavu, a zabudol, že má aj päste.“

„Tvoje násilie vedie iba k nespravodlivosti.“

„Bez veľkých rečí…“

Muž podozrievavo skúmal obidve miestnosti.

„Nechýba nič. Teraz prehľadám teba.“

Kel vytiahol pisársku paletu a zašifrovaný papyrus.

Nastal okamih pravdy.

Ak chlapisko patrí medzi útočníkov, zabije svoju korisť, aby sa zmocnil dokumentu.

„Nechaj si svoj poklad, pisár. Viem prečítať len zopár slov a nikdy nepíšem.“

„Kto ste?“

„Periem po domoch špinavú bielizeň. V Egypte ženy nevykonávajú túto ťažkú prácu. Nie je vždy príjemná, ale mám dobré meno a darí sa mi. Demos mi dával svoju bielizeň. Náročný človek a dobre platil. Škoda prísť o takého zákazníka!“

„Prísť o zákazníka… Prečo to hovoríte?“

„Pretože odišiel, včera večer.“

„Včera večer… Viete, kam šiel?“

„Iba si myslím.“

„Hovorte, veľmi vás prosím!“

„Posledný týždeň, keď som mu odovzdal bielizeň, ponúkol ma vínom. Zvláštna chuť, priveľmi sladké. »Je z Naukratisu,« povedal mi, »a mám ho veľmi rád.« Možno sa Demos vybral k priateľom, aby vyprázdnil niekoľko džbánov. V Naukratise žijú samí Gréci.“

Kým policajti hľadali účtovné spisy v kope rozhádzaného archívneho materiálu, šéf stráže, ktorý ráno nebol pri zavraždených, obhliadal mŕtve telá.

Bolo mu zle, ťažko premáhal svoje city.

„Všetkých som ich poznal… Kto mohol vykonať taký hrozný čin?“

„Ovládajte sa,“ poradil mu sudca. „Chýbajú dvaja pisári, chcem ich mená.“

„Dvaja zachránení… Áno, Demos a Kel.“

„Povedzte mi niečo o nich.“

„Demos je dvadsaťpäťročný Grék. Veľmi uznávaný, pracuje tu tri roky pod vedením diplomatického odborníka. Zdvorilý, milý, elegantný, má zaručený postup.“

„Ženatý?“

„Nie, slobodný.“

„Niečo z jeho súkromného života?“

„Z mojej strany nič. Šéf úradu má možno spis.“

Gem sa obrátil na Henata.

„Je taký zvyk?“

„Samozrejme.“

„Odovzdával vám kópiu?“

„Poriadok si to vyžaduje.“

„Rád by som si ho pozrel.“

„Potrebujem však súhlas paláca.“

„Budete ho mať,“ prerušil ho Udža.

Šéf tajnej služby privolal svojho asistenta.

„Odovzdajte sudcovi všetky spisy týkajúce sa prekladateľov.“

Gem bol prekvapený.

„Rátali ste s mojou požiadavkou?“

„Keď si ma zavolal sauský guvernér v súvislosti s niekoľkým zavraždenými v prekladateľskej kancelárii, hneď som si pomyslel, že vyšetrovateľ si vyžiada tieto spisy.“

Sudca si prezeral Demosov spis.

Obraz príkladného úradníka.

„A druhý, ten Kel?“ spýtal sa šéf stráže.

„Vynikajúci mladík, veľmi nadaný, posledný prírastok v službe. Jeho výnimočné schopnosti rozpútali závisť, ale pracoval s takým nadšením, že závistlivci sa uspokojili s klebetením. A Demos ho podporoval, aby pokračoval ďalej, a nič si nerobil zo zlomyseľných poznámok niektorých kolegov.“

„Demos a Kel boli teda priatelia?“

„Radi sa spolu rozprávali.“

„Komplici,“ zašomral si sudca, keď prebehol Kelov spis. „Devätnásťročný syn roľníka, ktorého si všimol jeden významný občan, štipendium v Sau, v pisárskej škole, pozoruhodné výsledky, výnimočne rýchle pokroky, nadanie na jazyky, okamžité zaradenie do služby, odvážny, so zmyslom pre povinnosť. Čoskoro, podľa poznámok jeho šéfa, povýšenie. Skrátka, budúci kráľovský pisár hoden účasti v egyptskej vláde.“

„Počuli ste už o tom Kelovi?“ spýtal sa Henata.

„Nie.“

„A predsa, šéf úradu ho neprestajne vychvaľoval!“

„Mýlil sa zriedkakedy, bol výnimočne obozretný. Bezpochyby čakal, kým sa mu potvrdí jeho intuícia, skôr ako mi predloží prípad toho chlapca.“

Zmätený sudca nezískal opis dvoch zločincov schopných vykonať takú vraždu! A predsa zostávali podozriví.

V záznamoch boli uvedené ich adresy, policajtom prikázal, nech sa tam okamžite vyberú.

„Možno doma spia,“ pokračoval Udža.

„V tom prípade ich opatrne vyvoláme.“

„A ak sa pokúsia o útek?“ zasiahol Henat.

„Vyzveme ich teda nešetrne!“

„Sudca Gem, tých mužov potrebujeme živých! Za predpokladu, že majú niečo spoločné s tými úmrtiami, ich svedectvo bude vzácne.“

„Za koho ma máte? Nie sme v krajine barbarov a rešpektujem zákon Maat!“

„Nikto o tom nepochybuje.“

Gem vrhol zlostný pohľad na šéfa tajnej služby, ktorého činy boli niekedy nekalé.

„Tu sú účtovné spisy,“ pokračoval policajt, potešený svojím nálezom.

Všetky výdavky boli starostlivo zaznačené, od nákupu papyrusu rozličnej kvality až po každodenné džbány s mliekom.

„Máme meno mliekara,“ skonštatoval sudca, „Tvrdohlavec.“

„Poznám ho,“ ozval sa policajt. „Zaslúži si to meno, ale zásobuje vynikajúcimi výrobkami za dobré ceny. Stajňu má neďaleko chrámu bohyne Neit.“

„Priveďte mi toho chlapíka čo najrýchlejšie,“ prikázal Gem.

Zmätený Kel nevedel čo ďalej. Dokonca Thowt, ochranca pisárov, by nedokázal rozohnať chmáry, v ktorých sa utápal. A navyše, odvážil sa podozrievať kolegu Demosa, svojho najlepšieho priateľa!

Jeho najlepší priateľ… Nie, jeho najlepší priateľ bol kamarát z detstva, komediant Bebon, ktorý putoval po Egypte a rozprával legendy. Dedinčania aj mešťania oceňovali jeho rozprávačský talent a Bebon pri svojich predstaveniach rôznych mystérií, prístupných obyčajným ľuďom, nosil masku Hora, Sutecha alebo iných mocných božstiev.

Bol to veľký zvodca, nerátal svoje úspechy a pôžitkársky si vychutnával život. Večne hazardoval so svojím majetkom až po zruinovanie, nikdy nestrácal dobrú náladu a dynamizmus.

Bebon by mu vedel poradiť… len keby bol v Sau!

Nevlastnil dom, aby sa vyhol starostiam s vedením domácnosti, a tak prebýval u svojej najnovšej milenky, pričom ju starostlivo upozornil, že aj keď spolu žijú istý čas pod jednou strechou, neznamená to, ako býva zvykom, že sa zoberú. Každá Egypťanka nakoniec vyžadovala svadbu, a vtedy bol Bebon nútený zdupkať a nájsť si úkryt – menej požadovačnú posteľ.

Posledné známe bydlisko: u speváčky, ktorá vykonávala obrady v chráme bohyne Neit. Dedička slušného bohatstva si vychutnávala humor a nadšenie svojho nového spoločníka. Priestranná a pohodlná vila bola obklopená záhradou, kde sa milenci radi vyvaľovali.

Kel sa ohlásil strážnikovi.

„Prišiel som za Bebonom.“

„Vaše meno?“

Kel zaváhal.

„Plavec, povedz, že je to súrne.“

„Idem sa pozrieť, či je voľný.“

Bebon s Kelom sa ako deti často pretekali v plávaní. A Kel väčšinou vyhrával, odtiaľ tá prezývka.

Pisár čakal hodnú chvíľu.

Konečne sa zjavil rozstrapatený Bebon, zjavne rozrušený…

„Och, to si ty! Bol som veľmi zaneprázdnený a…“

„Musím s tebou hovoriť. Stalo sa niečo vážne, veľmi vážne.“

„Ach, veď aj tak vážne vyzeráš! No dobre, poď ďalej.“

„Nie, radšej by som sa šiel prejsť.“

„Súhlasím, poďme. Veď aj tak som chcel dnes odísť z tejto vily. Z majiteľky sa stáva veľmi dotieravá žena.“

„A tvoje veci…“

„Už som si ich odniesol k novej priateľke na druhom konci mesta. Mesiačik odpočinku, a potom sa poberiem na juh. No a teraz tá vážna udalosť.“

„Všetci zamestnanci prekladateľskej kancelárie boli zavraždení.“

Bebon zastal.

„Prosím?“

„Otrávení mliekom. Keby som sa nebol oneskoril, bol by som mŕtvy.“

„Nie si najvtipnejší, Kel.“

„Je to pravda. Navyše, navyše všetky priestory boli prekutané oddola nahor. Vrahovia hľadali spis, a neviem, či ho našli. Ja som získal zakódovaný papyrus, ktorý mi zveril šéf.“

„Mohol to byť taký dôležitý poklad, kvôli ktorému bolo treba spáchať toľko vrážd?“

„Neviem. Keď sa vrahovia vrátili, podarilo sa mi ujsť.“

„Prečo si nešiel na políciu?“

„Lebo môj kolega, Grék Demos, nebol medzi obeťami. Bol som si istý, že je chorý, tak som sa s ním šiel poradiť. No zmizol.“

„Krúti sa mi hlava!“ zvolal Bebon.

„Zakódovaný papyrus je istotne príčinou tej masakry a Demos jej obeťou, alebo komplicom? Som stratený.“

Obaja priatelia prešli rušnou ulicou neďaleko trhu.

„Znepokojuje ma jedna maličkosť,“ vyhlásil Bebon. „Ty, že by si zaspal? Prečo?“

„Na veľké prekvapenie som bol pozvaný na banket s vysokopostavenými osobnosťami. Cítil som sa nepríjemne, pretože nik nepotvrdil moju prítomnosť. Keď som sa vrátil domov, krútila sa mi hlava a musel som si ľahnúť. Snívali sa mi samé strašné sny, náhle som sa zobudil, uprostred rána.“

„Vypil si veľa?“

„S mierou.“

„Necítil si zvláštnu chuť v ústach?“

„Trochu… čo máš na mysli?“

„Nejaký uspávací prášok.“

„Mňa nadrogovať? Nezmysel!“

„Kto boli tí hodnostári?“

„Neviem.“

„Mohol by ti niekto z hostí pomôcť identifikovať ich?“

Kel si predstavil nádhernú tvár Nitis.

„Možno… Ale nie, vylúčené.“

„Meno?“

„Nitis, Neitina kňažka, lenže…“

„Vďaka mojim známostiam ju ľahko nájdem. Zrejme sa postarali, aby si tak dlho spal, Kel. Musíme sa už len dozvedieť prečo. Zostaneš zatiaľ u mojej novej priateľky. Ja sa spojím s Nedim, istým čestným sauským policajtom. Povie mi, komu môžeš zveriť svedectvo, aby si nemal opletačky a čo najrýchlejšie sa oslobodil od tejto strašnej aféry. Teraz si oddýchni.“

Faraón Ahmose II. vládol od svojho štyridsiateho prvého roku5. Dávno prekročil šesťdesiatku a vôbec sa už nepodobal na hrdého a obávaného generála, ktorého na egyptský trón vynieslo nadšenie jeho mužov, na škodu Wahibreho6, spojenca líbyjského panovníka z Kyrény, bojujúceho proti Grékom.

Generál sa narodil v Siouphe, v provincii Sau, a tešil sa obrovskej popularite. Každý deň myslieval na tú neuveriteľnú chvíľu, keď si ho vojaci z armády bojujúcej proti Wahibremu zvolili za nového faraóna, keď mu jeden vojak znenazdajky nasadil prilbu, ktorú si dodnes pyšne uchováva v paláci.

Bolo potrebné súhlasiť a rozpútať občiansku vojnu? Prinajmenšom nikto by nemohol Ahmosemu vyčítať, že zle zaobchádzal so svojím nešťastným rivalom. Wahibreho porazil pri Memfise a doprial mu právo na kráľovský pohreb.

Od tohto nepríjemného konfliktu sa zrodil mier a prosperita. A predsa, uzurpátor Ahmose pochádzal z ľudu, a dlho musel znášať opovrhnutie zo strany vyšších tried. Ako ich uzemniť, ak nie zosmiešnením? Kráľ sa ešte teraz smial pri pomyslení na zlatú sochu božstva, pred ktorou sa okoloidúci klaňali. Pobavene prezradil jej pôvod: zvyšky nádrže určenej na umývanie nôh! »Ja,« vyhlásil, »som prešiel rovnakou premenou ako tento predmet. Z neurodzeného obyčajného muža sa stal váš kráľ. Rešpektujte ma teda!«

Rešpektovaný, priam uctievaný Ahmose, dnes už vládol neobmedzene silnej krajine s tromi miliónmi obyvateľov7. Kňazi, pisári, remeselníci, roľníci a vojaci sa už nestarali o pôvod svojho panovníka a ako sa dostal k moci.

Niekoľko vysokopostavených hodnostárov vôbec nesúhlasilo so spôsobom jeho vlády, ale v jeho veku by už nič nezmenili. Skoro ráno, keď ožíval trh, rýchlo preletel spisy, vydal nevyhnutné príkazy a potom sa stretol s pozvanými hosťami pri bohatom stole s chutnými jedlami, ktoré sa hojne zapíjali. Tým, čo hodnotili jeho správanie ako nemiestne a vyčítali mu ľahkomyseľnosť, odpovedal: »Keď chcete použiť luk, treba ho napnúť a po vystrelení znovu uvoľniť. Keď sa v kuse napína, praskne. To isté platí pre kráľa: keď neprestajne pracuje, celkom osprostie. Práve preto si prácu striedam s pôžitkami.«

Táto metóda mu prinášala vynikajúce výsledky. Egypťanom nič nechýbalo, a vďaka zahraničnej politike svojho panovníka sa tešili dlhodobému mieru. Aby sa vyhol novej invázii8, Ahmose sa opieral o pevné spojenectvo s Grékmi a využíval príležitosť, aby im prejavil svoju starostlivosť. A tak počas požiaru chrámu v Delfách9 faraón ako prvý ponúkol významnú pomoc na obnovu svätyne. Rodos, Samos, Sparta a iné mestá si vážili štedrosť pána Egypta, ktorého armáda pozostávala v podstate z gréckych žoldnierov, dobre platených i ubytovaných. A faraón sa oženil s princeznou z kráľovskej rodiny z Kyrény, ktorá ho inšpirovala k pozoruhodnému projektu: rozvoju pobrežného mesta Naukratis, kde sa sústreďovali obchodné aktivity s Gréckom.

Práve keď sa kráľ chystal vychutnať si pokojnú plavbu loďkou po kanáli blízko svojho sídla, Henat, šéf tajnej polície, žiadal o naliehavé stretnutie. Ahmose nenávidel tento druh mrzutostí.

„Čo máte ešte?“

„Dve dôležité správy, veličenstvo!“

„Dobré, či zlé?“

„Povedzme… znepokojujúce.“

Bolo po vychádzke. Ahmose unavený pri pomyslení, že má rýchlo vyriešiť namáhavé problémy, si sťažka sadol do kresla bez opierok.

„Zomrel Kýros, perzský kráľ,“ oznámil vážne Henat. „Nastúpi po ňom jeho syn Kambýses.“

Faraón bol šokovaný.

Kýros po rozdrvení Kréza, spojenca Egypťanov, založil obrovskú ríšu, ktorá sa rozprestierala od Indu, Kaspického mora, Čierneho mora, Stredozemného a Červeného mora po Perzský záliv. Neprestajne rozvíjal svoju vojnovú flotilu, pechotu a jazdectvo, no neodvážil sa zaútočiť na silne vyzbrojený Egypt. Ako Ahmose predpovedal, Kýros sa uspokojil s obrovským územím a ukončil obdobie výbojných vojen.

„Čo sa vie o Kambýsovi?“

„Vládne Babylonii železnou rukou a sľubuje, že vykročí v otcových šľapajach.“

„Tak môžeme byť pokojní!“

„Možno ide o zbytočné reči, veličenstvo.“

„Kambýses si ponechal nášho veľkého priateľa Kréza na čele perzskej diplomacie?“

„Vskutku.“

„Takže nový panovník chce mier!“

Osud kráľa Lýdie Kréza bol jednoduchý. Autor peňažnej reformy, ktorou sa obohatil, správal sa ako šľachetný ochranca chrámov, filozofov a umelcov, a až do perzského útoku veril, že má navždy zabezpečenú pokojnú existenciu bohatého despotu.

Babylon, viazaný spojeneckou zmluvou, sa neangažoval. A egyptské vojská prišli prineskoro. Na všeobecné prekvapenie Kýros ušetril bohatého Kréza a dokonca mu pridelil malé územie! Krézus sa stal verným služobníkom svojho dobyvateľa, neustále vychvaľoval veľkosť Perzie a Egyptu zaručoval večné mierové spolužitie.

„Mám vám pripomenúť, veličenstvo, že Krézus si vzal za ženu Mitetis, dcéru Wahibreho, faraóna, ktorého ste porazili?“

„Dávno zabudnuté udalosti!“

„Nebude mladý Kambýses ctižiadostivý a dobyvačný?“

„Krézus ho upokojí. Pozná moju sieť spojencov a vie, že Gréci budú vždy chrániť Egypt pred Perziou. Zaútočiť na nás by bola samovražda.“

„Veličenstvo, predsa musím podčiarknuť nebezpečenstvo a…“

„Vybavená záležitosť, Henat. A tá druhá správa?“

„Strašná masakra.“

Kráľ sa zmraštil.

„Vzbura?“

„Nie, zavraždenie všetkých členov prekladateľskej kancelárie. Teda takmer všetkých. Dvaja z nich sa zachránili. Hľadáme ich.“

„Medzi obeťami bol aj šéf úradu?“

„Bohužiaľ, áno.“

Ahmose vyzeral zdrvený.

„Veľmi som si ho vážil. Bol to nepodplatiteľný muž, vedel vybrať tých najlepších pisárov a dokonale pracovať. Stratili sme vzácneho, veľmi vzácneho človeka. Kto vykonal ten čin a prečo?“

„Sudca Gem osobne vedie vyšetrovanie.“

Ahmose zostal mrzutý.

„Na čelné miesto magistrátu som ho vymenoval za jeho prispôsobivosť, ale je starý a pomaly mu to myslí. Nepresahuje záležitosť tohto druhu jeho schopnosti?“

„O tom musíte rozhodnúť vy, veličenstvo.“

„Nevyhováraj sa, Henat! Tvoj názor?“

„Nikdy sme sa neocitli zoči-voči takej rozsiahlej tragédii. Ide o čin šialenca, o pomstu alebo zásah do bezpečnosti štátu? Zatiaľ ešte neviem. Sudca Gem povedie vyšetrovanie, ako uzná za vhodné, a ja svojím spôsobom. Urobíme všetko preto, aby sme odhalili pravdu.“

Mrzutý Ahmose vypil dva poháre sladkého vína, skôr ako sa vybral za kráľovnou, nádhernou, omnoho mladšou ženou. Predtým sa volala Ladiké z Kyrény, no prijala meno Tanit10, ktoré pripomínalo jej cudzí pôvod. Mala príjemnú povahu, bola elegantná a ušľachtilá, prepáčila svojmu manželovi prechodné nevery a organizovala dvorné zábavy s neporovnateľným talentom.

„Kýros je mŕtvy,“ oznámil kráľ.

„O tyrana menej! Jeho nasledovník?“

„Kambýses, jeho syn.“

„Zlá správa.“

„Prečo ten pesimizmus, Tanit?“

„Mladosť, ctižiadostivosť, bojový duch… Nepomyslel si na to, že by nás mohol obsadiť?“

„Pozná našu vojenskú silu a neodváži sa na nás zaútočiť.“

„Ste si istý naším obranným systémom?“

„Fanes z Halikarnasu je vynikajúci generál a poznám ho! Pokiaľ ide o naše loďstvo, je lepšie od perzského, a zabráni mu dosiahnuť naše pobrežie.“

„A pozemné cesty?“

„Naše najlepšie vojská vytvorené zo skúsených gréckych žoldnierov zahatajú prístup. Nebojte sa, ani jeden Peržan neprenikne do Delty. A naše spojenectvá s kráľovstvami a gréckymi kniežatstvami sú pevnejšie ako kedykoľvek predtým. Egypt nič neriskuje, a Kambýses sa uspokojí so spravovaním obrovskej ríše. Vnútorné konflikty mu zaberú všetok čas. A máme nášho drahého Kréza! Neprestáva obhajovať našu vec a panovníkovi radiť umiernenú politiku, podobnú našej. Vojna je zničujúca, mier prospieva všetkým. Či som z Egypta neurobil prosperujúcu a šťastnú krajinu?“

„Všetci sú vám za to vďační, Ahmose, a nikto nechce o toto šťastie prísť. Ak sa neobávate Peržanov, prečo sa tvárite ustarostene?“

„Zavraždili pisárov prekladateľskej kancelárie.“

Tanit si myslela, že zle rozumela.

„Vraždy, tu, v Sau?“

„Ozajstná masakra. Starý Gem vedie vyšetrovanie.“

„Bude na úrovni?“

„Henat vyzerá bezpochyby schopnejší. Obávam sa, že ide o špionážnu záležitosť. Zlikvidovanie najlepších prekladateľov sčasti rozvráti našu diplomatickú činnosť. Množstvo chúlostivých spisov prechádzalo rukami šéfa služby, oddaného a schopného služobníka. Musím nájsť nového zodpovedného človeka, a tento krok ma unavuje.“

„Odložte to na zajtra a dnes si vychutnajme čaro vidieka. Naobedujme sa spolu pod pergolou, ďaleko od zhonu paláca.“

Ahmose objal manželku.

„Len vy mi rozumiete.“

Rozjarený kráľ sa vybral do pivnice, kde si sám vybral niekoľko prvotriednych vín. Tento únik mu dovolil zabudnúť na starosti.

*

„Tvoje meno?“ spýtal sa sudca Gem.

„Tvrdohlavec.“

„Zamestnanie?“

„Mliekar.“

„Rodina?“

„Rozvedený, dvaja synovia, jedna dcéra.“

„Ty dodávaš mlieko do prekladateľskej kancelárie?“

„Na svitaní každého pracovného dňa. Keďže ide o môjho najvzácnejšieho zákazníka, nosievam mu mlieko osobne. Tvrdohlavec je zárukou najlepších mliečnych výrobkov za najlepšie ceny.“

„Dnes ráno si priniesol mlieko ako inokedy?“

„Ach áno. Tvrdohlavec nemešká a nikdy nesklame. Moji konkurenti to nemôžu povedať.“

„Teda nič nezvyčajné?“

„Nie… nič. Prečo sa toľko vypytujete? Niekto sa sťažoval na moje služby? V tom prípade mu to chcem hneď vysvetliť!“

„Upokoj sa,“ požiadal ho sudca. „Komu odovzdávaš džbány s mliekom?“

„Vždy tomu istému pisárovi, od jeho príchodu do služby. Veľmi zdvorilý mladík, poverený slúžiť svojim kolegom. A podľa neho, moje mlieko si všetci cenili! Je najlepšie v Sau. S prepáčením, mohli by ste ho ochutnať a zistiť, že neklamem.“

„Vieš, ako sa volá ten mladý pisár?“

Tvrdohlavec vyzeral ustarostene.

„Nevedel som, ale strážca mi ho prezradil: volá sa Kel. Veľmi nadaný chlapec, zdá sa.“

„A jemu si dal ráno džbány?“

„Áno, ako zvyčajne!“

Gem si zavolal kresliča a prikázal Tvrdohlavcovi opísať vraha.

O polhodinu neskôr mal sudca k dispozícii verný portrét.

Na polícii bolo tak rušno, že Bebon musel dlho čakať na svojho priateľa Nediho.

Policajný poručík, zavalitý, drsný, so smutným výrazom, bol pedantný a čestný. Muž spisov, chýbala mu diplomacia a vôbec sa nepáčil svojej hierarchii, ktorá musela predsa len uznať jeho kompetencie.

Bebon ho zabával. A príležitostne, pretože herec často cestoval, mu Nedi zveroval malé vyzvedačské úlohy. Policajt nebol nikdy dosť informovaný.

*

Konečne poručík vyšiel zo svojej kancelárie.

„Poďme na pivo,“ povedal Bebonovi.

Pri západe slnka zašli do taverny a sadli si von.

„Máš starosti?“

„Ja nie, ale jeden priateľ áno.“

„Bol obvinený zo zločinu?“

„Práve nie.“

„Tak čoho sa obáva?“

„Ničoho,“ ubezpečoval Bebon, „ale musí svedčiť.“

„Nech sa vyberie na najbližšiu policajnú stanicu, a tam zapíšu jeho výpoveď.“

„Môj priateľ však nie je hocikto a záležitosť, do ktorej bol nechtiac zapletený, môže vyvolať rozruch, veľmi veľký rozruch. Práve preto sa musí stretnúť s vysokopostaveným policajtom, nadovšetko čestným.“

„Napínaš ma!“ uznal poručík. „O čo ide?“

„O vraždu pisárov.“

Nedi sa začal dusiť.

„Ako si sa o tom dozvedel?“

„Môj priateľ unikol masakre.“

„Jeho meno?“

„Kel, výnimočný chlapec.“

„Výnimočný… A obvinený z vrážd.“

Bebon zbledol.

„Musel sa stať omyl… Opakujem ti, že o vlások unikol masakre!“

„Podľa sudcu Gema, najvyššej súdnickej autority v krajine, tvoj priateľ je ohavný vrah.“

„Úchylné!“

„Kde je Kel?“

„To neviem,“ potvrdil Bebon. „Práve zmizol a som veľmi znepokojený. Iste naňho zaútočil pravý vrah.“

„Nevydávaj sa na zlú cestu. Všetci policajti majú nariadenie zaistiť zločinca. Kto by mu podal pomocnú ruku, bude obvinený zo spoluúčasti na vražde.“

Herec sklonil hlavu.

„Kel mi klamal… Aký som bol naivný!“

„Tvoja dobrá hviezda ti dovoľuje vyhnúť sa najhoršiemu. Kde momentálne bývaš?“

„V krásnej štvrti, u speváčky Neit.“

„Neodchádzaj zo Sau, možno tvoje svedectvo bude dôležité.“

*

Byt novej Bebonovej milenky bol príjemný. Nachádzal sa na druhom poschodí nového domu, mal terasu so slnečníkmi a rohožami. Kel pozoroval s napnutými nervami západ slnka, zázračné divadlo, ktorého úchvatnosť mu na niekoľko okamihov dovolila zabudnúť na tragédiu.

Prečo jeho pokojný svet s dobre vyznačenou budúcnosťou sa natoľko otriasol? Našťastie priateľstvo s Bebonom rozohnalo tento zlý sen. Zajtra bude vypovedať pred sudcom a očistí sa od podozrenia.

Upokojený zaspal. Odrazu ho prebudilo buchnutie dverí.

„To som ja, Bebon!“

Kel zbehol po schodíkoch vedúcich z terasy do bytu.

„Stretol si sa s tvojím priateľom?“

„Si obvinený zo zločinu,“ prezradil mu herec.

Kel stuhol.

„Žartuješ?“

„Bohužiaľ, nie! Sudca Gem má nezvratné dôkazy.“

Pisár chytil svojho priateľa okolo pliec.

„To nie je pravda! Som nevinný, prisahám!“

„Nepochybujem o tom, no vrchnosť si to nemyslí.“

Kel sa zapotácal.

„Čo mi zostáva…“

„Najmä nestrácajme pôdu pod nohami!“

„Idem sa dať zatknúť a všetko vysvetliť. Iste uznajú moju nevinu.“

„Nerob si nádeje,“ poradil mu Bebon.

„Nedôveruješ súdnictvu?“

„Ide o taký závažný čin, že vinníka potrebujú veľmi rýchlo. Riskuješ, že ťa zničia.“

„Som nevinný!“ znovu potvrdil Kel.

„Tvoje slovo nepostačí.“

„Tak čo robiť?“

„Nájsť skutočného vraha.“

Pisár premáhal svoje city a pokúšal sa rozmýšľať.

„Mliekar! Buď otrávil obsah džbánov, alebo je komplic.“

„Poznáš jeho adresu?“

„Maštaľ má neďaleko chrámu Neit.“

„Ten dobrák musí prehovoriť,“ rozhodol Bebon.

Vďaka presnej práci kresliča sudca Gem mal teraz k dispozícii zo tridsať portrétov pisára Kela, ktoré čoskoro rozpošle na sauské policajné stanice.

Udža, správca mesta, zavalený ako obyčajne množstvom úloh, ktoré vychádzali z jeho početných funkcií, prerušil dlhý zoznam schôdzok a vybral sa na magistrát.

Pri každom stretnutí sudcu ohúrila šírka Udžových pliec a jeho statnosť. Hodnostár oplýval nezvyčajnou energiou a jeho autorita bola nespochybniteľná. Vek ho nepoznačil a hoci poznal kráľa Wahibreho, Ahmoseho predchodcu, správca mesta a kráľovský kancelár vyzeral, akoby sa tešil večnej mladosti.

„Dobré správy, sudca Gem?“

„Vynikajúce! Poznáme totožnosť vraha. Ide o mladého pisára Kela. Bohužiaľ, nie je u seba doma. Polícia po ňom intenzívne pátra.“

„Máte nezvratný dôkaz?“

„Svedectvo mliekara Tvrdohlavca, riadne zapísané pred dvoma svedkami, je smerodajné. Včera ráno odovzdal džbány Kelovi. Podľa zvyku on sám ponúkal mlieko šéfovi a svojim kolegom v úrade. Predtým mlieko otrávil.“

Udžu to celkom nepresvedčilo.

„Prijateľná hypotéza. Prečo by však spáchal taký ohavný zločin?“

„Istotne kríza vražedného šialenstva. A ak jestvuje iný motív, prizná sa nám pri výsluchu.“

„Konajte teda čo najdiskrétnejšie,“ poradil správca. „Nemôžeme ešte vylúčiť hypotézu sprisahania, ktoré chcelo zničiť prekladateľskú kanceláriu. Kel by bol v tom prípade vykonávateľom.“

„Mohla by tá masakra znamenať pre štát vážny úder?“ znepokojil sa Gem.

„Prehnané slová, musíme však čo najrýchlejšie obnoviť službu s kompetentnými profesionálmi, a to nebude ľahká úloha.“

„Aj keby šlo o špionážnu záležitosť, vinníka som odhalil, dám ho zatknúť a odsúdiť podľa platnej legislatívy. Inak povedané, nech mi šéf tajnej služby nehádže pod nohy polená!“

„A druhý podozrivý?“ znepokojil sa Udža.

„Aj Demos opustil svoje obydlisko. Vypočúvanie obyvateľov štvrte však nič neprinieslo. Tam sa mi situácia vidí jasná: Kel a Demos boli priatelia, teda komplici, a Grék pomohol Egypťanovi takým či onakým spôsobom. Možnože spolu utiekli. Vďaka Kelovmu portrétu ich ľahko nájdeme.“

„Čo keby ste dali urobiť aj Demosov portrét?“

„Dobrý nápad. Spoluvina na vražde sa prísne trestá a Grék určite prizná pravdu, aby sa vyhol najvyššiemu trestu.“

*

Kel dobre poznal Tvrdohlavca. Každé ráno, krátko po svitaní, mu prinášal džbány s mliekom, ktoré si pisári tak cenili. Ich počet sa zapisoval a každých desať dní účtovník vyplácal mliekara.

Remeselník a pisár si radi vymenili zopár slov. Bývalý žoldnier Tvrdohlavec využil nazbierané úspory na kúpu peknej stajne neďaleko hlavných úradov a úspešne sa pustil do rozvíjania prosperujúceho obchodu. Hoci si sťažoval na každodenné ťažkosti a nepáčili sa mu priemerné zárobky, jeho vynikajúca reputácia a kvalita výrobkov mu zaručovali pozoruhodný počet zákazníkov. Pre vysoké dane mal niekedy chuť zmeniť zamestnanie. A predsa rátal s rozvojom svojho podniku.

Kel, posledný člen služby, prinášal mlieko svojim kolegom. Zvyk mu neprekážal. Niektorí zašomrali obyčajné „ďakujem“, iní boli srdečnejší. Jedného dňa zaujme jeho miesto iný nováčik a ten bude pracovníkom podávať prvé potešenie dňa.

Zvyk, ktorý robil z Kela hlavného podozrivého.

Naozaj bolo ľahké naliať do džbánov jed! Autor tohto zločinu? Mliekar!

Odborník mu poskytol smrteľnú substanciu. Kto zaplatil toho experta?

Z rozsahu sprisahania sa krútila hlava!

Ak vrahovia naozaj hľadali zakódovaný spis, nepodarilo sa im to, a Kel sa ocitol v ohrození života. Polícia ho nechcela zatknúť, ale odstrániť. A obsah papyrusu musel byť hrozivý, keď zapríčinil také krviprelievanie!

Bolo potrebné hovoriť s Tvrdohlavcom.

„Nám dvom sa to podarí,“ vyhlásil Bebon.

„Chlapík sa bude vedieť brániť.“

„Použijem môj obušok.“

„Nijaké násilie!“ poznamenal Kel.

„Vráť sa na zem, môj milý! Obviňujú ťa z vraždy a jedine mliekar ťa môže zbaviť viny. Tak zabudni na svoje morálne zásady z iného storočia, a zachráň si kožu. Ten chlapík patrí k bande vrahov, nebudeme ho šetriť.“

Mladík sa potácal v temnom svete, kde pravidlá harmónie nejestvovali.

V mliekarni vyzeralo všetko pokojne. Jeden ryšavec dojil peknú kravu s krotkým pohľadom a bielohnedou srsťou.

„Zostaň v úzadí,“ poradil Bebon Kelovi.

Komediant podišiel bližšie.

„Nádherné zvieratá!“ zvolal. „A aká maštaľ! Ty si jej pán?“

„Rád by som ním bol! Čo chceš od neho?“

„Hľadám zamestnanie.“

„Nie som si istý, či si udržím ja svoje.“

„Tvrdohlavec má problémy?“

„Práve predal maštaľ aj kravy.“

„Či mu podnik neprekvital?“

„Sťažoval sa, že málo zarába, a radšej sa vráti k svojmu starému žoldnierskemu povolaniu. V Naukratise bude zastávať miesto dôstojníka.“

„Naukratis!“ čudoval sa Kel. „To mal byť podľa práča bielizne Demosov úkryt.“

„Mliekar ťa obvinil a zmizol!“ zvolal Bebon.

„Iba domnienka.“

„Nebuď naivný. Si uprostred machinácií. Skutoční vinníci zmizli a ty, ty si ideálny terč!“

Bebon to videl správne.

Demos a Tvrdohlavec zapletení do sprisahania zmizli a spravodlivosť neprenikne k organizátorovi.

Či Kel nebol dokonalý vrah?

„Sledujú nás,“ zašepkal Bebon. „Poďme touto uličkou vľavo a kráčaj ďaleko odo mňa, ako by sme sa nepoznali.“

„To je vrah!“ skríkol policajt a ukázal na Kela.

On i jeho dvaja kolegovia sa vrhli smerom k pisárovi, ale Bebon sa im hodil k nohám.

„Prac sa!“ zreval.

*

Bebona so znehybnenými rukami v drevených okovách, so skrvaveným čelom dovliekli pred sudcu Gema.

„Tento bandita je komplicom vraha,“ vyhlásil policajný dôstojník. „Pomohol mu ujsť.“

„Pred výsluchom nech ho ošetrí lekár. A prineste mi napísanú správu.“

Keď sa herec opäť objavil, vyzeral už ako človek.

„Tvoje meno?“

„Bebon.“

„Zamestnanie?“

„Putujem po Egypte a rozprávam staré mýty, hrám úlohy bohov na verejných predstaveniach mystérií.“

„Rodina?“

„Zatiaľ nijaká, som slobodný.“

„Podľa správy, ktorú mám pred očami, si zabránil polícii zatknúť zločinca.“

„Ja? Vôbec nie! Po prvé, nevedel som, že šlo o policajtov; po druhé do mňa prudko vrazili, spadol som a zneškodnili ma úderom.“

„Kričal si „prac sa“, aby si upozornil svojho komplica!“

„Nie, kričal som „pomoc!“ Tak veľmi som sa bál, a nemám nijakého komplica.“

„Poznáš pisára menom Kel?“

Bebon sa tváril, že rozmýšľa.

„Nechodieval som tam často. Nič mi to nehovorí.“

Sudca bol v rozpakoch.

Vyhlásenia podozrivého boli prijateľné a nevyzeral vôbec na nebezpečného sprisahanca.

„Jeden z mojich asistentov ťa znovu vypočuje a zapíše tvoje výpovede.“

„Budú ma ešte biť?“ spýtal sa Bebon roztrasene.

„Určite nie!“ pobúrene vyhlásil Gem. „Napokon povediem vyšetrovanie sám a v prípade nespravodlivého násilia potrescem policajtov.“

Komediant sklonil hlavu.

„Nerozumiem, čo sa stalo… Neurobil som nič zlé.“

„Ak si nevinný, nemáš sa čoho báť. Povedz pravdu, a všetko bude v poriadku.“

Tento úbohý chlapík sa ocitol na zlom mieste v nesprávnom čase. Po rutinnom overovaní ho prepustíme. A ak podá sťažnosť na policajtov pre drsné zaobchádzanie, možno ju prijmú.

*

„Zvolal som si vás, aby sme uzavreli záležitosť,“ vyhlásil Udža. „Potom poinformujem jeho veličenstvo. Jed bol identifikovaný, Horcheb?“

„Bohužiaľ, nie,“ odvetil hlavný lekár. „Ale šlo o neobyčajne účinný prípravok, ktorý s obľubou používajú Ázijčania.“

„Napríklad Peržania?“

„Napríklad.“

„Táto indícia nás teda privedie k poznaniu, že šlo o špionážnu záležitosť,“ skonštatoval správca mesta Sau.

„Nijaké unáhlené závery,“ poradil sudca Gem. „Na obvinenie Kela zo špionáže v prospech Peržanov bude treba viac.“

„Čo si o tom myslíš, Henat?“

Šéf tajnej služby sa uškrnul.

„Súhlasím so sudcom.“

„Odhalili sme vinníka,“ pokračoval Gem spokojne, „a jeho zatknutie je otázkou už len niekoľkých hodín. Zostáva zistiť jeho skutočnú pohnútku. Osobne ho vypočujem, a on mi povie pravdu.“

„Nie som si istý, či by bol vhodný verejný proces,“ pokračoval Henat.

„Ja o tom rozhodnem,“ prerušil ho sudca, „faraón by sám nevedel zasiahnuť. Každý v tejto krajine musí vedieť, že spravodlivosť je podriadená bohyni Maat, a nie osobným záujmom. Chudák rovnako ako boháč jej prejavujú dôveru a nesmú byť sklamaní.“

„Určite,“ usúdil Henat, „ale táto masakra sa spája so štátnymi tajomstvami…“

„V tom prípade na to upozorním.“

„Až doteraz,“ ozval sa správca mesta Sau, „ sa táto hrozná udalosť nerozchýrila. Odvážim sa dúfať, že polícia zasiahne účinne a so všetkou diskrétnosťou.“

„Moje inštrukcie sú v tomto duchu,“ potvrdil Gem. „Vyšetrovanie nie je divadlo, a ráta s úspešným vyriešením a rešpektovaním zákona.“

Vyčerpaný a vyhladnutý Kel konečne prestal bežať. Inštinktívne odišiel zo Sau a zamieril k svojej rodnej dedine, neďaleko veľkého mesta. Bebona chytili, zatkli, dokonca ho možno aj zlikvidovali policajti, komplici vrahov, a tak zostal sám a bez spojenca.

Kde nájsť útočisko, ak nie u starého strýka, posledného žijúceho člena rodiny? Vlastní malé gazdovstvo, možno mu na niekoľko dní poskytne pohostinnosť. Kel sa bude musieť zdôveriť a dúfať, že mu uverí.

Pri pohľade na zelený vidiek porastený palmami a udržiavané záhradky sa mu zlepšila nálada. Stretal sedliakov s oslami naloženými košmi so zeleninou a zdravil pestovateľov pri práci. Pod miernym slnkom plynul nemenný a pokojný život.

Nebol to len mladíkov zlý sen, ktorý sa čoskoro rozplynie? Bohužiaľ! Nestačilo zatvoriť oči, zaspať a prebudiť sa. Hrozná skutočnosť mu naďalej zvierala hrdlo.

Pri vstupe do dediny zhluk ľudí.

Muži aj ženy živo debatovali. Akýsi dlháň dvíhal ruku k oblohe, starena mu nadávala.

Hlasy stíchli, ľudia sa rozišli.

Kel vyčkal v chládku pod palmou, kým sa všetko upokojí, potom zamieril k malým bielym domom v tieni sykomor. Tu šťastne žili jeho rodičia, skôr ako odišli na krásny Západ, kde ich duše žili v spoločnosti spravodlivých. Pisár si spomínal na svoje detské hry, kúpanie, výbuchy smiechu, bláznivé naháňačky. Pomáhať pri žatve nebol trest, ale radosť. A ako rád sa staral o prasiatka a husi! Nadchýnala ho ich inteligencia a celé hodiny sa vydržal s nimi zhovárať. Zdalo sa, že má pred sebou jasný roľnícky život.

Raz v slávnostný večer mu pisár pridelený k žatve ukázal napísané riadky.

Odrazu sa pred ním otvoril nový svet.

Nič nebolo dôležitejšie ako tieto znaky, štetec, ktorými ich mohol napísať, mištičky s atramentom a guma na ich zmazanie.

Malý Kel nedbal, že sa to rodičom nepáči, a bez akéhokoľvek odporúčania sa vybral do pisárskej školy v susednom chráme. Riaditeľ nedbal na výčitky kolegov a prijal ho, no oznámil mu svoje požiadavky.

Kel bol usilovný, prahol po vedomostiach, neúnavne pracoval, rýchlo sa stal najlepším žiakom. Riaditeľ nechcel zanedbať jedinca takých výnimočných kvalít, a tak naňho upozornil profesora v Sau. Ten zistil, že chlapča má mimoriadne nadanie.

Kel sa dostal do víru pracovných povinností, ale na svoju dedinu nezabudol.

Neľutoval svoj osud, keď sa na ňu díval dnes? Nie, pokúsil sa splniť ideál a nijaká ľútosť by mu nedovolila premôcť nepriazeň.

Dlháň mu zatarasil cestu.

„Ty nie si odtiaľto.“

„Mýliš sa.“

„Posiela ťa polícia?“

Kel sa usmial.

„Neboj sa, prišiel som iba navštíviť strýka.“

Dlháň zmraštil obočie.

„Ako sa volá?“

„Vytrvalec.“

„Ach, ty nevieš, čo sa stalo?“

„Čo by som mal vedieť?“

„Si hladný?“

„Veru mám celkom prázdny žalúdok.“

„Poď sa k nám najesť. Moja manželka varí najlepšie ragú v provincii.“

Dlháň sa nevystatoval. Kúsok baranieho mäsa, plnený baklažán a rascová omáčka tvorili lahodné jedlo. A miestne slabé vínko, perlivé červené, nepokazilo tú obľúbenú pochúťku.

Po banálnych rečiach sa Kel rýchlo dotkol hlavnej témy.

„Môj strýko mal problémy?“

Zavládlo ťaživé ticho.

„Povedz mu pravdu,“ naliehala dlháňova žena.

„Podpálili mu dom, zomrel v požiari. Väčšina dedinčanov chce veriť, že šlo o nehodu, ale ja som videl cudzinca zakladať oheň. A naša starostka mi to zakázala povedať polícii.“

„Má pravdu,“ zasiahla žena. „Privodilo by nám to iba nepríjemnosti. Tie veci sa nás netýkajú. Staraj sa o rodinu a drž jazyk za zubami.“

„Kedy sa odohrala tá dráma?“ spýtal sa Kel.

„Pred dvoma dňami.“

Odrazu bolo všetko jasné.

Nič nebolo náhodné.

Vrahovia si vybrali Kela ako obeť a zlikvidovaním strýka ho pripravili o jediný úkryt.

Na bankete deň pred drámou, tak ako predpokladal Bebon, ho nadrogovali tak, aby zaspal a prišiel neskoro do práce.

Kel, označený za vraha, nemal šancu uniknúť spravodlivosti. A skutočných vinníkov nikdy neodhalia.

„Ďakujem, že ste ma prijali, musím už ísť.“

„Nedáš si ešte ragú?“

„Vynikajúce, ale môj čas je zrátaný.“

A tak pozvanie na banket bolo poslednou etapou machinácií zosnovaných jednou alebo viacerými vplyvnými osobnosťami dostatočne blízkymi moci, aby vedeli, aká dôležitá je prekladateľská kancelária.

Kto by mohol pomôcť Kelovi identifikovať významné osobnosti na tomto večierku?

Zjavila sa mu tvár Nitis, krásnej kňažky.


13

Osemnásťročná Nitis, s hlbokými belasými, takmer neskutočnými očami, sa oddala službe bohyne Neit od svojho dospievania. Speváčka a tkáčka objavila, že bohyňa stelesňuje znamenitú osobnosť, súčasne Matku matiek i Otca otcov. Stvoriteľský príliv, prvopočiatočná energia, Neit v každom okamihu tkala vesmír. Smrť a život sa nachádzali v jej rukách a pri tkaní obradných látok zasvätenci predlžovali jej dielo.

Mladá žena bývala v skromnom rodinnom príbytku, blízko veľkého chrámu bohyne. Jej matka sa pominula po dlhom vdovstve. Nikdy sa nespamätala z úmrtia svojho manžela, tesára, ktorý bol obeťou nehody.

Keby sa ukázalo, že je hodna veľkých mystérií, mladá žena by sídlila v posvätnom príbytku. Musela však ešte zložiť skúšky, horlivo a trpezlivo pracovať a dokázať, že si zaslúži svoj ideál.

Keď prešla za ohradu, zamierila k svojmu bydlisku. Kým rozmýšľala nad symbolickým textom evokujúcim dva prekrížené šípy bohyne Neit, jeden z jej symbolov, do cesty sa jej postavil mladý muž.

„Prepáčte, že vás obťažujem. Volám sa Kel a chcel by som sa s vami porozprávať o vážnej záležitosti.“ Nitis nezabudla na tento naliehavý pohľad.

„Ste jeden z pozvaných na banket zorganizovaný ministrom financií, však?“

„Áno. A myslím si, že všetky moje nešťastia sa odvíjajú od tejto chvíle. Bez vašej pomoci mi hrozí smrť.“

Kela prekvapila vlastná odvaha. Ako sa mohol odvážiť a takto sa obrátiť na kňažku bohyne Neit, ktorej krása a pôvab si ho podmanili?

„Vyzeráte rozrušene,“ usúdila.

„V mene faraóna vám prisahám, že som nevinný a nemám nič so zločinmi, z ktorých ma obviňujú.“

Kel sa jej celkom vydal napospas.

Buď ho Nitis vypočuje, alebo ho odbije. A ako by jej mohol vyčítať, keby nedôverovala neznámemu s podozrivým správaním a znepokojujúcimi rečami?

„Poďte ku mne.“

Mal chuť ju chytiť do náručia a pobozkať, ale podarilo sa mu ovládnuť nadšenie, aké dosiaľ nepoznal.

Obytná štvrť bola mimoriadne pokojná. Tu i tam zapaľovali olejové lampy a chystali sa na večeru.

Nikto nevidel Kela prekročiť prah Nitinho príbytku s triezvym interiérom.

„Skloňme sa pred predkami a uchádzajme sa o ich múdrosť,“ žiadala.

Obaja mladí ľudia si kľakli vedľa seba na kolená oproti dvom vápencovým bustám predstavujúcim muža a ženu. Zodvihli ruky na znak úcty a Nitis vyslovila rituálnu formulku ospevujúcu svetlo vyžarujúce zo záhrobia, aby osvetlilo cestu živým bytostiam.

Kňažkin parfum znepokojoval Kela. Jemná zmes tisícich vôní, kde prevládal jazmín, bola zároveň sladká i ohnivá.

„Ste hladný?“ spýtala sa ho.

„Nemôžem u vás zostať, musím…“

„Všetko mi vysvetlíte pri dobrom jedle. Ste taký unavený, že ho potrebujete.“

„Nechcem vás priviesť do nebezpečenstva a naštrbiť vašu povesť…“

„Žijem sama, nikto nevie, že ste tu.“

„Tak, vy… vy mi veríte?“

Nitis sa usmiala.

„Nepoznám ešte podrobnosti vášho príbehu.“

Prešli do prijímacej miestnosti zariadenej kreslami a nízkym, nezvyčajne elegantným stolíkom. Nitis sa páčil triezvy štýl zariadenia Starej ríše, ku ktorému sa vracali niekoľkí súčasní remeselníci.

Mladá žena položila na stôl zopár jednoduchých jedál: sladké cibule, uhorky, zapečený baklažán, sušenú rybu, figy, čerstvý chlieb a červené víno z oáz.

Kel bol síce veľmi hladný, no nechcel všetko zjesť.

Nitis jedla, rozprávala a pohybovala sa s rovnakou distingvovanosťou, ženskosťou a čarom. Najradšej by ju pozoroval celé hodiny, stal sa jej tieňom a nikdy ju už ani na okamih neopustil.

„Čo sa vám prihodilo, Kel?“

Vypil pohár vína, aby si dodal odvahu.

„Bol som posledný nováčik v kancelárii sauských prekladateľov.“

„Taký mladý?“

Pisár sa začervenal.

„Práca je moja jediná vášeň a mal som šťastie.“

„Netreba hovoriť skôr o predčasných a výnimočných schopnostiach?“

„Pokúsil som sa ukázať, že dokážem plniť zodpovedné úlohy, ktoré mi zveroval šéf úradu. A zdedil som zvláštny zakódovaný papyrus, ktorý sa dal len ťažko rozlúštiť. Tu je.“

Kel vytiahol dokument z vrecka tuniky. Nitis naň hodila pohľad a napriek svojim vedomostiam sa jej nepodarilo prečítať ani slovo.

„Možno všetci moji kolegovia boli povraždení kvôli tomuto textu.“

„Zavraždení?“

„Otráveným mliekom, okrem môjho priateľa Gréka Demosa, ktorý zmizol, rovnako ako mliekar. A polícia ma obviňuje z vraždy. Dva dni pred drámou posledný člen mojej rodiny zahynul pri požiari vo svojom dome. Včera na bankete mi podali drogy. A tak som prišiel neskoro do práce. A stal som sa ideálnym vinníkom.“

Kňažka dlhým pohľadom skúmala pisára.

Od jej rozhodnutia bude závisieť jeho osud.

„Verím, že ste nevinný, Kel.“

Pisár na chvíľku zatvoril oči. Neodvrhla ho, zostáva mu teda budúcnosť!

„Dané slovo je sväté,“ pripomenula. „Pretože ste zložili prísahu, ste zaviazaný pred bohmi i ľuďmi. Jedine zvrhlík by mohol klamať.“

„Povedal som vám pravdu. Ak ma polícia zatkne, zlikvidujú ma. Bezpochyby pôjde o poľutovaniahodnú nehodu, aby sa vyhlo súdnemu procesu.“

„Zrejme ide o neuveriteľné sprisahanie!“

„Určite, Nitis, ale iné vysvetlenie nejestvuje.“

Kel dopodrobna znovu všetko vyrozprával. Nezatajil zásah svojho priateľa Bebona, ktorého dnes uväznili.

„Prekladateľská kancelária sa zaoberala mnohými chúlostivými spismi,“ povedal, „a môj šéf bol v neprestajnom styku s palácom. Faraón využíval naše práce, aby sa vedel orientovať v diplomacii zaručujúcej mier. Takáto masakra nemohla byť činom šialenca. Bola starostlivo zorganizovaná a jej pôvodcovia si ma vybrali ako ideálneho vinníka. Či môj útek nie je toho dôkazom? Nevinný by mohol zájsť na políciu a preukázať svoju dobrú vôľu. Poľovačka na muža bude intenzívna, nahromadia sa dôkazy a vyšetrovanie sa rýchlo uzavrie.“

„Súdnictvo nerozozná pravdu od klamstva?“

„Okolnosti svedčia proti mne. A ak sudca je spojencom vrahov, nevypočuje ma.“

Pokojný svet Nitis sa zrútil.

Odrazu bol pred ňou zločin, násilie, klamstvo a nespravodlivosť, prejavy Isefet, deštrukčnej sily stojacej proti čistej harmónii Maat, bohyni pravdy a spravodlivosti.

Prečo verí slovu tohto mladíka, prečo počúva tie strašné veci, ktoré otriasli jej pokojným, presne vyznačeným životom?

Kel si všimol jej zmätok.

„Prepáčte, že vás takto obťažujem. Moje postavenie je neznesiteľné, viem, a nerád by som vás so sebou strhol do priepasti. Mohol by som sa vás spýtať iba na mená osôb prítomných na oslave, počas ktorej ma nadrogovali?“

Kňažka premohla city a povedala rozvážnym hlasom.

„V prvom rade majiteľ vily minister financií a poľnohospodárstva Pefy11. Dobre poznal mojich rodičov a uľahčil môj vstup do chrámu. Je to priamy človek, pracovitý, ktorý dobre spravuje Dvojitý dom zlata a striebra a bdie nad prosperitou krajiny. Ako šéf polí a zaplavovaných brehov vytvoril miesto plánovača, aby sa vyhol budúcim rizikám. Navyše je zasvätený do veľkých Usirových tajomstiev a vedie abydoské obrady, ktoré často obhajuje pred faraónom. Podľa neho sa priveľmi rozvíja Sau a ostatné mestá v Delte a zanedbáva sa posvätné miesto majstra znovuzrodenia.“

„Jeden z najvyšších predstaviteľov štátu! Prečo pozval práve mňa, bezvýznamného pisára?“

„Pri pohľade na oslnivý začiatok vašej kariéry vás bezpochyby chcel poznať.“

„V tom prípade by sa mi aspoň raz prihovoril!“

„Pefy by nevedel byť organizátorom vražedného sprisahania!“

„Či nemá potrebný rozlet?“

„Ste na nesprávnej adrese, som o tom presvedčená!“

„A ďalší hodnostári, Nitis?“

„Menk, organizátor sauských slávností. Je poverený údržbou bárok bohyne Neit, kontroluje zásoby kadidla, líčidiel a oleja a bdie nad dokonalým priebehom procesií. Vľúdny, príjemnej povahy, nemá nič z vlastností vraha!“

„Mieša sa do politiky?“

„Nijakým spôsobom.“

„A predsa, pozná kráľa a navštevuje jeho ministrov.“

„Áno, ale správne uskutočňovanie obradov je jeho jedinou starosťou!“

„A čo ak iba navonok?“

V pohľade Nitis sa zračilo váhanie.

„Možno, že sa mýlim,“ pripustil Kel. „Pochopte ma, prosím! Náš svet sa mi videl usporiadaný, riadený zákonom Maat, a z ničoho nič som obvinený z niekoľkých vrážd!“

„Rozumiem vám,“ zašepkala. „Jedine pravda znovu nastolí harmóniu.“

Odrazu si spomenula na čosi znepokojujúce.

„Na tej hostine sa zúčastnila ešte tretia vysokopostavená osobnosť: Horcheb, hlavný lekár paláca,“ vyhlásila kňažka.

„Lekár… Má k dispozícii všetky omamné látky!“

„Horcheb sa stará o kráľovskú rodinu,“ upresnila Nitis. „Vraví sa o ňom, že je vynikajúci terapeut, bezočivý a opatrný. Nechýba na nijakej veľkej recepcii, teší sa všeobecnému uznaniu, nemieša sa však do vládnych záležitostí a stará sa najmä o nahromadenie obrovského bohatstva. Prečo by sa namočil do takého sprisahania?“

„Pretože by mu štedro zaplatili!“

„Obyčajné podozrenie.“

„A predsa prvá stopa, vďaka vám! Veľmi ste mi pomohli, Nitis, a ďakujem vám z celého srdca. Teraz musím odísť.“

„Uprostred noci? Bolo by to šialenstvo! Vyspíte sa tu.“

„Nechcem vás vystaviť nebezpečenstvu! A vaše dobré meno…“

„Nikto nevie, že ste u mňa. A ja nemám právo opustiť vás za takých okolností. Môj pán, veľkňaz v chráme bohyne Neit, je vplyvná a uznávaná osobnosť. Faraón berie do úvahy jeho názory. Rozhodla som sa povedať mu o vás a poradiť sa s ním.“

Wahibre12, veľkňaz bohyne Neit, každé ráno celebroval kult bohyne s čoraz väčším obdivom k božstvu.

Ešte pred svitaním sa očistil v posvätnom jazere, obliekol sa do bieleho odevu a pristupoval, uprostred svätyne, k pokojnému prebúdzaniu Veľkej matky, odkiaľ prúdilo tajomné svetlo, prameň mnohorakých foriem života.

Táto každodenná úloha ho nezaťažovala, ba naopak. Veľkňaz si uvedomoval, že sa zúčastňuje na udržiavaní harmónie na zemi a bojuje proti deštrukčným silám, a tak ďakoval osudu, že mu dožičil toľké šťastie. Zároveň si dal záležať na každej maličkosti, aby sa z obradu stalo čo najdokonalejšie umelecké dielo.

Podľa neho sa nič nevyrovnalo duchovnej sile pyramíd Starej ríše. A predsa oceňoval nádheru hlavného chrámu v Sau, starobylého sídla pozdvihnutého na hlavné mesto. Uprostred západnej polovice Delty zastávalo strategické postavenie a práve preto už niekoľko desaťročí sa kládol dôraz na jeho pôsobivý rozvoj. Chránené múrom Miléťanov13, v prístave kotvili pozoruhodné vojnové lode, dôkaz obrannej schopnosti Egypta.

Veľkňaz dôveroval faraónovi Ahmosemu, ktorý zabezpečoval záchranu Obidvoch krajín. Ako skúsený panovník, dobrý správca a bývalý generál nenávidiaci vojnu, kráľ udržiaval často ohrozovaný mier. Peržania, napriek svojej bojovnej povahe a smädu po dobýjaní, by sa neodvážili zaútočiť na takého zaťatého odporcu.

Wahibre sa odpútal od vonkajšej reality a tešil sa pozornosti, ktorú panovník venoval Neitinmu chrámu. Podobný oblohe celým svojím rozložením, poskytujúci prístrešie bohom a bohyniam, sa tešil početným skrášleniam: propylón, aleja sfíng, kráľovské kolosy, posvätné jazero dlhé šesťdesiatosem lakťov a široké šesťdesiatpäť14, dve stajne zasvätené Horovi a Neit, miesto odpočinku pre posvätnú kravu bohyne a množstvo opráv s obrovskými žulovými blokmi pochádzajúcimi z Elefantíny.

Vo vnútri chrámu sa týčilo niekoľko sôch Neit s červenou korunou Dolného Egypta, symbolom narodenia a rozvoja hlavného stvoriteľa. Držala dve žezlá – Život a Moc15. Vládkyňa veľkých tajomstiev, podporovaná podobizňami svojich synov16 a dcér17, otvárala zasvätencom brány oblohy.

Ich funkcia nespočívala ani v rozširovaní doktríny, ani v obrátení, ale v predlžovaní diela Maat správnym uskutočňovaním rituálov Prvého razu, toho večne obnovovaného okamihu, kde bolo odhalené svetlo Slova. Jej energia sa sústreďovala v svätyni a odborníci s ňou museli zaobchádzať mimoriadne obozretne.

Wahibre sa po rannom obrade vybral do tkáčskej dielne. Kňažky tu pripravovali látky používané pri vykonávaní usirovských rituálov, a najmladšia Nitis bola rovnako šikovná ako všetky ostatné. Vždy počúvala svoje Sestry, oživená vnútornou radosťou a svetlom, ktoré uvoľňovalo podráždených a dodávalo silu uboleným. Nitis uskutočňovala akýsi druh zázraku: podporovala jednotnosť hierarchie.

Keď tkáčky zbadali veľkňaza, vstali a uklonili sa.

„Poď ku mne Nitis, musím ti niečo povedať.“

Mladá žena nasledovala Wahibreho až do budovy pomenovanej Dom života18. Bol uzavretý medzi vysokými múrmi a prístupný len pre zasvätencov do Esetiných a Usirových tajomstiev.

„Nadišiel čas prekročiť tieto dvere,“ oznámil veľkňaz.

Nitis skoro cúvla.

„Som veľmi mladá a ja…“

„Menujem ťa za predstavenú speváčok a tkáčok bohyne Neit. V Dome života objavíš posvätné archívy, uchované z čias zrodu svetla, a obradné texty, ktoré musíme neprestajne znovu formulovať. Som starý a chorý a odovzdávanie vedomostí sa nesmie zastaviť. Práve preto som ukončil tvoje formovanie, aby si mohla pokračovať v mojom diele.“

Ťarcha celého chrámu odrazu zostala na krehkých pleciach mladej ženy.

„Pane, ja…“

„Márne by si protestovala. Rozvíjaním svojej mágie a zmyslu pre abstraktné si sama vyprovokovala toto neodvolateľné rozhodnutie. Len ty môžeš zastávať vysoké funkcie. Treba zabudnúť na ctižiadostivosť, slúžiť bohom, a nie ľuďom. Jedine táto prísnosť ti dovolí znášať svoje bremeno.“

Brána na Dome života sa otvorila.

Holohlavý kňaz prijal Nitis a voviedol ju do stredu budovy, štvorcového nádvoria, kde si prezerala symbol znovuoživeného Usira.

Potom jej Wahibre ukázal texty sformulované starými jasnovidcami, od ktorých sa tvorila egyptská duchovnosť. Mladá žena si osvojila tieto silné slová a uvedomila si, že nikdy nevyčerpá ich zmysel.

Ešte oslnená Nitis nemohla pred svojím zasväcovateľom skryť vážne starosti, ktoré narúšali jej pokoj. Pri spoločnom obede sa odvážila zdôveriť sa mu.

„Je mi ľúto, že vás musím priviesť do utrpenia vonkajšieho sveta,“ s ľútosťou povedala. „Keďže ide o veľmi vážnu vec, potrebovala by som vaše rady.“

Vážnosť mladej ženy znepokojila veľkňaza.

„Stretla som pisára prekladateľa Kela,“ začala. „Je obvinený z vraždy svojich kolegov, no tvrdí, že je nevinný. A ja mu verím.“

Wahibre bol ohromený.

„Prekladateľská kancelária je nevyhnutná pre bezpečnosť štátu,“ upresnil. „Bez nej by bola naša diplomacia hluchá a slepá. Keďže som o tejto tragédii nebol informovaný, zdá sa, že je starostlivo ututlaná.“

„Kel sa pokladá za obeť neuveriteľnej machinácie,“ dodala Nitis. „Ak ide skutočne o sprisahanie, nevyhnutne sú do nej zapletené vysokopostavené osobnosti.“

„Zločin takého rozsahu… Nevymýšľa si ten pisár?“

„Jeho úprimnosť ma presvedčila. Posledný nováčik prekladateľskej kancelárie, nadrogovaný počas hostiny, aby ráno zaspal a nebol otrávený mliekom, ktoré on podával kolegom; urobil však chybu, že podľahol panike a ušiel aj so zakódovaným dokumentom, ktorý pravdepodobne hľadali skutoční vrahovia.“

„Rozlúštil ho?“

„Zatiaľ nie.“

„Ukázal ti ho?“

„Nerozumela som ani slovu.“

„Prečo nešiel na políciu?“

„Bojí sa, že by ho zlikvidovali, skôr než by mohol vypovedať.“

„Žeby poriadkové sily boli spojené so zločincami? Šialené!“

„Ak Kel neklame, nemali by sme podceňovať jeho podozrenie.“

„Odkedy poznáš toho pisára?“

„Od… odvčera.“

„A nepochybuješ o jeho slovách?“

„Prisahal, že vraví pravdu, vyjadroval sa priamym spôsobom a mal úprimný pohľad. Spočiatku som mu nedôverovala, no odrazu som bola presvedčená o jeho nevine.“

Veľkňaz hodnú chvíľu mlčal.

„Ten pisár niekoho obvinil?“

„Možno ho nadrogoval hlavný lekár paláca – Horcheb. Keby to tak bolo, zrejme poslúchol nejakého iniciátora?“

„Nevymyslel si Kel tento absurdný príbeh?“

Kňažka vážne zapochybovala. Že by si z nej mladík uťahoval?

„Preštuduj si papyrus zasvätený siedmim slovám Neit,“ prikázal veľkňaz. „Idem do paláca s nádejou, že sa tento zlý sen rozplynie.“

*

„Radca paláca vás ihneď prijme,“ povedal Henatov zvláštny sekretár veľkňazovi.

Šéf tajnej služby mal nezvyčajne strohú kanceláriu. Nijaké dekorácie, strohý nábytok.

Návštevník sa hneď na prahu cítil zle.

„Nejaké problémy, milý priateľ?“

„Boli zavraždení pisári z prekladateľskej kancelárie?“

Henat sa vyhol starcovmu pohľadu.

„Veľmi drsná otázka!“

„Táto správa je opodstatnená, či nie?“

„Priviedli ste ma do rozpakov.“

„Máte zakázané o tom informovať veľkňaza bohyne Neit?“

„Nie, to určite nie! Ale vážnosť situácie…“

„Teda tá dráma sa odohrala.“

„Obávam sa. Našťastie, vyšetrovanie bolo rýchle a poznáme totožnosť vinníka.“

„Jeho meno?“

„Mojou úlohou je…“

„Mám vám pripomenúť, kto som?“

„Môžem vás požiadať o maximálnu diskrétnosť?“

Wahibre kývol hlavou.

„Ide o pisára Kela, posledného nováčika v úrade.“

„Je to isté, či len obyčajná domnienka?“

„Sudca Gem, ktorého bezúhonnosť a kompetentnosť sú nespochybniteľné, má nezvratné dôkazy. Kel mal aj spojenca – Gréka Demosa, ktorý je rovnako na úteku. Polícia ich čoskoro chytí.“

„Prečo zabili svojich kolegov?“

„Nevieme a znepokojene čakáme na ich výpoveď.“

„Podozrievate ich zo špionáže?“

„Momentálne nemožno definitívne zavrhnúť túto hypotézu, ale nijaká konkrétna indícia to nepotvrdzuje.“

„Nebude mať naša diplomacia bez prekladateľov na vysokej úrovni veľké ťažkosti?“

„Jeho veličenstvo to vyrieši.“

Samozrejme, Henat viedol súbežné vyšetrovanie a nepovedal o ňom ani slovo. Sudca Gem sledoval legálne cesty, šéf tajných služieb konal v úzadí. A bol silne presvedčený, napriek zdržanlivosti, že zlikvidovanie prekladateľskej kancelárie nebolo šialeným činom ani zvráteným zločinom.

„Nebojte sa, Henat. Nemám povesť klebetníka.“

„To si vôbec nemyslím, veľkňaz! Lepšie bude neznepokojovať obyvateľstvo a zachovať diskrétnosť, pokiaľ ide o túto ohavnú drámu. Sudca Gem pracuje nenápadne. Či nie je najdôležitejšie potrestať vraha a obnoviť prekladateľskú kanceláriu?“

Ubehli dva dni a dve noci, a Nitis sa neobjavila.

Kel vylúčil zradu zo strany mladej ženy, takej jemnej a pozornej, no nemohol vylúčiť možnosť, že ju na príkaz veľkňaza zatkli.

Odvážna Nitis ho odmietla udať. Keby to tak nebolo, polícia by už zasiahla.

Kel, zmätený obdivom, si vyčítal, že zatiahol kňažku do tohto hrozného dobrodružstva a zničil jej kariéru. Kvôli nemu postihol rovnaký osud aj jeho priateľa Bebona. Zbili ho, mučili, prežil vôbec? A aké utrpenie bude musieť podstúpiť Nitis?

Mal by opustiť dom a ísť jej na pomoc.

Ako ju oslobodiť, ak nie tým, že sa vydá do rúk polície, a potvrdí, že nie je jeho spoluvinníčka? Bohužiaľ! Ukryla ho u seba. Ak obidvaja horlivo poprú tento detail, možno bude sudca zhovievavý.

Sudca… Hľadá pravdu, alebo bol zmanipulovaný?

Dvere sa otvorili.

Polícia… alebo vrahovia?

Nijaká možnosť úteku.

Kel schytí taburetku a bude sa biť.

Zjavila sa rozžiarená Nitis.

„Som sama, nebojte sa. Veľkňaz Wahibre vás chce vidieť. Toto stretnutie bude rozhodujúce.“

„Tak dlho ste boli preč…“

„Musela som si plniť prvé úlohy mojej novej funkcie predstavenej speváčok a tkáčok. A rátala som s vašou rozvahou. Veľkňaz sa zatiaľ vybral do paláca, aby si overil vaše tvrdenia.“

„Nemôžete mi viac pomáhať, bolo by to nerozumné, Nitis! Teraz sa už nesmiete vystaviť nebezpečenstvu.“

„Poponáhľajte sa, Wahibre nás čaká. Polícia vás nenájde v chráme.“

*

Užasnutý Kel objavil nesmierne panstvo bohyne Neit. Nitis ho viedla až ku kaplnke na severe, pred ktorou rástla akácia a pod ňou sedel veľkňaz.

Jeho strohosť zapôsobila na mladého muža. Dokáže presvedčiť nevrlého starca?

„Čo pre teba znamenajú hieroglyfy?“ spýtal sa veľkňaz drsným hlasom.

„Nemiešam ich so svetským písmom, ktoré sa používa pri každodenných úlohách. Slová bohov, hieroglyfy, sú určené pre chrámy. Obsahujú tajomstvá a formy stvorenia, v ktorých je ukrytá skutočná myšlienka, nad hranicami ľudských možností. Vytvárajú posvätný jazyk, sú základom našej civilizácie a pred drámou, do ktorej som bol zapletený, som dúfal, že preniknem do časti ich záhad.“

„Sudca Gem, poverený vyšetrovaním, má dôkazy o tvojej vine. Ešte popieraš, že si vrah?“

„V mene faraóna potvrdzujem svoju úplnú nevinu.“

„Krivá prísaha zničí dušu.“

„Viem o tom, veľkňaz. A stojím si za svojím vyhlásením. Je to jediná sloboda, ktorá mi zostala.“

„Odoláš aj zoči-voči dôkazom?“

„Sú vyrobené! Nikoho som nezabil a vybrali si ma ako vhodného vraha, neschopného brániť sa.“

„Obviňuješ svojho priateľa Demosa?“

„Jeho zmiznutie ma znepokojuje, a chcel by som ho nájsť, aby mi to vysvetlil.“

„Keďže prisaháš na meno faraóna, čo si myslíš o hierarchii mocností?“

„Na vrchole sa nachádza hlavný stvoriteľ, Jeden a Dvaja, naraz muž aj žena. Potom prichádzajú božstvá, organizátori života a poriadku Maat, ktoré musí faraón presadzovať tu na Zemi budovaním chrámov, vykonávaním rítov a napĺňaním spravodlivosti. Ak tieto úlohy nie sú správne splnené, krajina znovu upadne do zmätku. Faraón, držiteľ testamentu bohov a služobník stvoriteľskej moci, odmieta temné sily a zaručuje prosperitu.“

„Panovníci to nedodržali?“

„Dokazujú to naše dejiny.“

„Ak kráľ pochybí,“ vyhlásil veľkňaz, „ľud sa stane vinný a zvíťazí barbarstvo. Faraón sa v prvom rade musí zaoberať božstvami, a nie ľuďmi. Ak si zmýli priority, dovedie nás do pohromy.“

Kel si myslel, že zle pochopil: Wahibre obviňuje Ahmoseho, že je zlý panovník?

Veľkňaz vstal a pohľadom sa vnoril do očí mladého pisára.

„Verím v tvoju nevinu, chlapče, lebo som ti presondoval srdce. Máme pred sebou teda výnimočne vážnu štátnu záležitosť. Moc dovolila vysloviť falošné obvinenie, hodnostári sú zapletení do sprisahania a nezaváhali vykonať ohavné vraždy.“

„Možno práve tu sa skrýva pravda,“ pokračoval Kel a veľkňazovi ukázal zakódovaný papyrus.

Wahibre ho napriek všetkým svojim vedomostiam nevedel rozlúštiť.

„Kancelária prekladateľov je spojená s tajnými službami. Riadi ich Henat a podáva správy kráľovi, naklonenému Grékom. Málo mu záleží na korupcii a upustenia od niektorých hodnôt za podmienky, že jeho spojenci sa vo veľkom počte usadia v Naukratise, Memfise a iných mestách v Delte.“

„Je za tú tragédiu zodpovedný Ahmose?“

„Nemôžeme to vylúčiť.“

„V tom prípade polícia a justícia vykonajú jeho nariadenia bez toho, že by sa zaoberali pravdou!“

„Kel sa tu ukryje,“ rozhodol Wahibre. „Jeho znalosti mu dovoľujú vykonávať funkciu čistého kňaza. Ty aj ja povedieme naše vlastné pátranie a nazbierame dôkazy, ktoré nám pomôžu dokázať jeho nevinu. Ak sú vinníkmi vysokí hodnostári, nájdem nevyhnutnú podporu, aby som zničil ich zlovestné úmysly.“

„Novinky sa šíria rýchlo,“ povedal Nitis príjemný Menk, organizátor slávností mesta Sau. „Vaše vymenovanie do čela speváčok a tkáčok ma potešilo. Spolu odvedieme vynikajúcu prácu. Môžem sa vám priznať, že sa mi zdáte očarujúca?“

„Vzhľadom na moju neskúsenosť mi bude vaša pomoc vzácna.“

„Najmä sa nikoho nedotknite! Budete musieť dávať príkazy omnoho starším kňažkám, urážlivým, presiaknutým svojimi výsadnými právami. Ak ich zraníte, znepriatelíte si ich a postarajú sa o množstvo nepríjemností. Naučte sa ich očariť, využite svoju mágiu a naďalej budete upevňovať jednotnosť. Pokiaľ ide o rituálne problémy, uľahčím vám úlohu za každých okolností. Pri najmenšej ťažkosti ma zavolajte a ja pribehnem.“

„Vopred vám ďakujem.“

„Veľkňaz urobil dobre, keď vás vybral ako žiačku, Nitis. Vďaka vám bude budúcnosť vyzerať úsmevne.“

„Pousilujem sa čo najlepšie slúžiť bohyni Neit.“

„Zostaňte nekompromisná, pokiaľ ide o kvalitu výrobkov používaných pri obradoch. Veľkňaz vyžaduje najlepšie kadidlo, najlepšie oleje a najlepšie parfumy. A predmety vyrobené v našich remeselníckych dielňach nesmú mať najmenšiu chybičku. Zostáva však jeden chúlostivý problém: hlas speváčok. Niektoré zabúdajú pracovať, niektoré sa mýlia a myslia si, že sú nadané. Uviesť hlasy na správnu mieru vás bude stáť veľa energie.“

„Keďže ide o uctievanie božstiev, a nie ľudí, nevyčerpá ma to.“

„Najbližší sviatok bude na budúci týždeň. Všetko je prichystané, okrem bárky na procesie, ktorú stolári z chrámu práve reštaurujú. Skontrolujeme to zajtra ráno.“

Mladá žena vyzerala mrzuto.

„Keďže budem zavalená prácou, už mi nezostane čas asistovať na hostinách podobných tým, čo organizuje minister financií.“

„Naopak, musíte sa vedieť uvoľniť! Ak priveľa pracujete, strácate jasnú myseľ. A vaše zaradenie vám ukladá zúčastňovať sa na zábavách, kde významní ľudia ocenia vašu osobnosť. Skrížiť im cestu a využiť ich priazeň je nevyhnutné.“

„Prítomnosť jedného pozvaného ma v ten večer prekvapila.“

„Ach, o koho ide?“

„Mladý pisár, prekladateľ. Nevšimli ste si ho?“

„Nevšimol som si ho.“

„Prečo ho minister pozval na večeru?“

„Netuším,“ potvrdil Menk.

„Šepká sa, že ten Kel, ak je to naozaj on, vykonal hrozné činy.“

Organizátor osláv mesta Sau vyzeral, akoby mu prišlo zle.

„Viete o tom niečo viac?“

„Zavraždil niekoľkých kolegov.“

„Zločin, tu v Sau? Vylúčené!“

„O ničom ste teda nepočuli?“

„O ničom.“

„A nepoznáte toho mladého pisára?“

„Počujem o ňom prvý raz!“

„Zvolávam speváčky na podvečer. Chcete sa zúčastniť na skúške?“

„Ľutujem, som zaneprázdnený. Nabudúce, určite. Veľa odvahy, Nitis.“

Menk odišiel z posvätného miesta a ponáhľal sa za Udžom, svojím nadriadeným, guvernérom mesta.

*

Kancelárie jeho administratívy zaberali široké krídlo kráľovského paláca. Zaneprázdnený Udža sa tu každý deň stretal s panovníkom a oboznamoval ho s mnohými spismi, ktoré bolo treba prerokovať. Ahmose rozhodoval rýchlo, Udža vykonával.

Menk musel trpezlivo čakať dobrú hodinu, kým ho kancelár prijal. Stál oproti širokému oknu, obdivoval Sau.

„Nádherné mesto, však? Pri východe i západe slnka si nekonečne rád vychutnávam pohľad naň. A neprestávame ho skrášľovať.“

„Iste, kancelár, iste!“

Udža sa obrátil a premeral si organizárora slávností.

„Si akosi nezvyčajne aktívny. Problémy?“

„Nie, ale jedna klebeta… Strašná klebeta!“

„Počúvam ťa.“

„Tu v Sau sa odohrali vraždy!“

„Obete?“

„Pisári z prekladateľskej kancelárie! A vrah je jeden z ich kolegov, volá sa Kel, stretol som ho na jednej nedávnej hostine. Ešte teraz sa trasiem… Ale to všetko nemôže byť pravda, však?“

„Kto šíri tú klebetu?“

„Priateľka… Veľká priateľka, zaslúži si úctu a dôveru. Práve preto som znepokojený. Chcem ju vyviesť z omylu, a len vy mi môžete v tom pomôcť.“

„Jej meno?“

„Diskrétnosť…“

„Chcem vedieť jej meno.“

„Ide predsa o šialenú klebetu!“

„Pisár Kel povraždil svojich kolegov v prekladateľskej kancelárii,“ vyrazil zo seba kancelár Udža. „Bude zatknutý, súdený a odsúdený. Keďže ide o štátnu záležitosť, jeho veličenstvo žiada maximálnu diskrétnosť a hodnostári sú viazaní mlčanlivosťou. Meno tvojej priateľky?“

„Nitis, nová predstavená speváčok a tkáčok bohyne Neit.“

„Dôverne ťa informujem, že naše tajné služby sa zaoberajú týmto prípadom, ktorého možné rozvetvenie je zatiaľ neznáme. Dobrá rada: daj ruky preč od tejto strašnej drámy.“

„Budem mlčať!“ prisľúbil Menk. „A nechcem už počuť ani slovo o tých zločinoch!“

„Radím tvojej priateľke Nitis výnimočnú rozumnosť. Či mudrci netvrdia, že najviac sa rozpráva v noci?“

„Dobre jej poradím, kancelár!“

„Priprav nám krásnu slávnosť, Menk. Naše mesto musí zostať veselé.“

Pefy, minister financií a poľnohospodárstva, bol rozzúrený. Ahmose mu znovu odmietol úvery nevyhnutné na zreštaurovanie abydoského chrámu. Rátal iba so skrášľovaním hlavného mesta – Sau.

„Veľkňaz bohyne Neit by sa s vami rád rozprával,“ oznámil mu sekretár.

„Nech ihneď vojde! Dúfam, že si ho nenechal čakať?“

Sekretár čosi zamrmlal, ukláňajúc sa.

Pefy a Wahibre sa objali.

„Som šťastný, že ťa konečne vidím!“ zvolal minister. „V našich rokoch by sme nemali dopustiť, aby uplynuli celé mesiace, a my sme si nespomenuli na staré časy.“

„Tvoje náročné funkcie ti nedovoľujú veľa zábav.“

„Tvoje takisto! Zruším obed s riaditeľom daňovej správy a spoločne si vychutnáme niekoľko prepelíc opečených na víne.“

Ministrov kuchár bol rovnako dobrý ako kráľov. Pokiaľ šlo o kvalitné víno z roku desať Ahmoseho, bolo dokonalé.

„Kráľ zanedbáva Abydos,“ vyhlásil mrzutý Pefy. „Už je to iba mestečko zbavené hospodárskeho významu, ale zostáva dôležitým usirovským miestom, ktorého mágia zabezpečuje rovnováhu Obidvoch krajín. Rozvíjanie severu na úkor juhu riskuje, že ho zničí.“

„Či nie je Uctievačka božstiev súčasne kráľom i kráľovnou Horného Egypta?“

„Jej duchovná aj pozemská sila je ohraničená posvätným mestom boha Amona a jeho pozoruhodné vedenie uspokojuje Ahmoseho. Pokiaľ ide o mňa, používam vlastné bohatstvo na obnovenie abydoského chrámu, sadenie stromov a zakladanie viníc, budovanie tehlového opevnenia, odvodňovanie posvätného jazera, výrobu obetných stolov zo zlata, striebra a tvrdého kameňa a zabezpečovanie fungovania Domu života, kde sú uchované vzácne archívy. Ty, môj starý priateľ, ty nemáš takéto starosti!“

„Kráľ mi umožňuje čo najlepšie udržiavať chrám bohyne Neit, s tým s tebou súhlasím, ale nedávna tragédia narušila môj pokoj.“

Pefy zmraštil obočie.

„Aká tragédia?“

„Zavraždenie pisárov prekladateľov.“

„Nemáš vo zvyku žartovať! Vysvetli mi to.“

„Kráľ ťa neinformoval?“

„Neviem o ničom!“

„Pisár Kel je obvinený, že otrávil svojich kolegov.“

„Celú prekladateľskú kanceláriu?“

„Vrátane šéfa úradu. Kel vraj mal spojenca – Gréka Demosa. Sudca Gem vedie vyšetrovanie. Henat, šéf tajnej služby, koná po svojej linke.“

Pefy bol zlomený.

„To nie je všetko,“ dodal veľkňaz.

„Ešte niečo horšie?“

„Ty si pozval vraha, pisára Kela, na tvoju poslednú oslavu.“

„Ja? Nikdy!“

„A predsa figuruje medzi hosťami. Skvelý pisár, určite, ale nie natoľko, aby si zaslúžil takú poctu.“

„Tento detail si musíme okamžite vyjasniť!“

Minister si predvolal svojho správcu, vzorného štátneho úradníka.

„Pozval si pisára Kela na oslavu minulý týždeň?“

Správca sa vyhol šéfovmu pohľadu.

„Prepáčte, bol som chorý. Zoznam som zveril môjmu zástupcovi, a dúfal som, že sa čo najlepšie zhostí tejto úlohy. Meno toho pisára nepoznám.“

„Mohol ho pozvať tvoj zástupca?“

„Bohužiaľ, áno. Horúčka a vyčerpanosť mi nedovolili urobiť zvyčajnú kontrolu. Množstvo hladošov sa chce priživiť na oficiálnych recepciách.“

„Kto vás ošetroval?“ spýtal sa veľkňaz.

„Šéflekár paláca, Horcheb. Postavil ma na nohy za dva dni.“

Správca odišiel, minister nervózne žul kúsok chleba.

„Prečo mi kráľ nepovedal o takej vážnej záležitosti? Jeho láska ku Grékom mu stúpla do hlavy! A predsa Kýrova smrť a nastolenie vlády Kambýsa, mladého panovníka veľmi lačného po dobýjaní, ho mohla znepokojiť.“

„Naša armáda by nedokázala zahnať Peržanov?“

„Akýkoľvek pokus o inváziu je podľa všetkého odsúdený na neúspech,“ pripustil Pefy. „Udža rozvinul skvelé námorné loďstvo a hlavný veliteľ pechoty Fanes z Halikarnasu je skúsený vojak. A predsa potrebujeme inteligentnú a aktívnu diplomaciu. A zlikvidovanie prekladateľskej služby nás o to pripraví!“

„Či nebude rýchlo obnovená?“

„Ľahšie sa to povie, ako urobí! Jej šéf bol výnimočný odborník, dokázal bezchybne vyriešiť chúlostivé situácie. Nahradiť ho potrvá možno dlhý čas.“

„Kto mohol mať záujem spáchať taký zločin?“

„V prvom rade,“ usúdil minister, „tajný agent v službách Peržanov. Keďže nás nepriateľ zbavil očí a uší, bude môcť rozvinúť stratégiu bez nášho vedomia.“

„Kel, mladý, nedávno prijatý pisár… Myslíš, že by mohol byť vinníkom?“

„Mladosť nemusí byť zárukou nevinnosti!“

„Ak to vidíš správne, vyšetrovanie sudcu Gema poslúži na oklamanie. Jedine šéf tajnej služby Henat odhalí pravdu.“

„Dosť sa mi navysmieval,“ vyhlásil Pefy. „Tentoraz sa Henat neskryje za spisy.“

Minister financií so zúrivým výrazom v tvári vtrhol k vedúcemu paláca Henatovi, ktorý diktoval súrny list svojmu sekretárovi.

„Chcem s tebou hovoriť medzi štyrmi očami.“

Sekretár nečakal na príkaz svojho šéfa a vzdialil sa.

„Čo máš také vážne?“ čudoval sa Henat.

„Nijaká komédia. Prečo si ma neinformoval o zavraždení pisárov?“

Šéf tajnej služby spravil bezmocné gesto.

„Všetko šlo tak rýchlo! Vinník, pisár menom Kel, bude čoskoro zatknutý a sudca Gem vynesie spravodlivý rozsudok.“

„A výsledky tvojho vyšetrovania?“

Henat sa zatváril odmerane.

„Jedine sudca Gem je poverený…“

„Prestaň so mnou zaobchádzať ako s idiotom!“ zahrmel Pefy. „Chcem vedieť pravdu, okamžite!“

„Ide o strašný zločin, ktorého príčina bude objasnená.“

„Za zlikvidovaním prekladateľskej kancelárie musí byť rozsiahle sprisahanie. Uväzniť vykonávateľa nepostačí. Čo vieš presne, Henat?“

„Pátranie pokračuje.“

„A ty ma ďalej držíš bokom!“

„Jeho veličenstvo žiada čo najväčšiu diskrétnosť. Zbytočné znepokojovať obyvateľstvo. Kráľ sa osobne postará o znovuobnovenie prekladateľskej služby a bdie nad dobrým chodom našej diplomacie. Ty sa postaráš o hospodárstvo.“

„Má to byť zastretá hrozba?“

„Ale choď! Každý vie, akú máš zodpovednosť, a váži si tvoje schopnosti. Na budúci týždeň Sau oslávi krásny sviatok a naďalej sa budeme tešiť prosperite a mieru.“

*

V úlohe organizátora osláv mesta Sau bol šarmantný Menk poverený vypočuť si skúšky speváčok bohyne Neit pod svižným, no zároveň aj tvrdým vedením krásnej Nitis.

Bože, aká pôvabná! Táto žena musí byť jedného dňa jeho. Už spolu pracovali. A v budúcnosti si vychutnajú rozkoše lásky. Najmä ju nesmie vystrašiť, ale postupne ju dobýjať. A potom, nesmie sa dopustiť poľutovaniahodných omylov!

Menk zabudol na speváčky a sledoval len predstavenú, suverénne elegantnú.

Skúška sa skončila, kňažky sa rozišli.

„Mohli ste odísť,“ skonštatovala Nitis. „Zbor sa vám videl zladený?“

„Vďaka vám je čoraz lepší!“

„Vyzeráte rozrušene. Nebude hudba najbližšej oslavy príliš dojímavá?“

„Bol som za kráľovským kancelárom Udžom, a potvrdil mi zavraždenie prekladateľov. Hrozná dráma, ktorá sa nesmie rozchýriť! Celou záležitosťou sa zaoberá Gem, šéf sudcov a tajnej služby. Vinný je určite ten mladý pisár Kel, ktorého sme stretli na bankete ministra financií. Ešte teraz sa trasiem! Čo keby sa ten zúrivý šialenec rozhodol povraždiť všetkých pozvaných? Len aby nezačal zabíjať, skôr ako bude zatknutý!“

„Vyšetrovaním sa uzavrelo, že ide o čin v pomätenosti?“

„Neviem a ani nechcem vedieť! Nemiešajme sa do tejto ohavnosti, milá Nitis, a starajme sa o svoje úlohy. Ani vy, ani ja nepatríme k polícii. Jedna otázka ma však páli na perách: ako ste sa dozvedeli o tejto tragédii?“

„Klebety,“ vyhlásila s úsmevom.

„Už ich nepočúvajte a nešírte ich! Udža odporúča mlčanie, poslúchnime ho. Či by chybný krok nezničil vašu kariéru?“

„Múdra rada,“ uznala Nitis.

Menkovi odľahlo.

„Vaša inteligencia sa vyrovná vašej kráse. Keď sa človek stará o svoje veci a neuráža moc, osud je k nemu priaznivý. A máme pred sebou toľko práce!“

„Slúžiť čo najlepšie bohyni zostáva našou prioritou,“ potvrdila Najvyššia predstavená. „Dovidenia zajtra, na novej skúške.“

*

„Henat, šéf tajnej služby, sa zo mňa vysmieva,“ povedal minister financií veľkňazovi Wahibremu, „a odmieta mi prezradiť skutočnú pravdu. Keďže sa zaoberá tou drámou, istotne nejde o čin šialenca. Máme pred sebou štátnu záležitosť s nepredvídateľnými dôsledkami.“

„Vyslovil by si slovo »sprisahanie«?“

„Ja som z toho v každom prípade vylúčený! Stále myslím na ohavný čin perzskej siete poverenej rozložiť našu diplomaciu tým, že nás zbaví informácií.“

„Inak povedané, Kambýses chystá inváziu do Egypta,“ prorokoval veľkňaz.

„Málo pravdepodobné,“ usúdil Pefy. „No na druhej strane určite chce siahnuť na Palestínu, kde nasadí špiónov, obchodníkov a propagandistov. Zlikvidovanie prekladateľov nám na istý čas zabráni dozvedieť sa viac. A najmä, priateľ môj, drž sa v ústraní od tejto aféry. Henat nemá vo zvyku žartovať.“

„Odvážil by sa siahnuť na osobu sauského veľkňaza?“

„Omyly tajnej služby sa už nerátajú! Nezabúdaj, že Ahmose prišiel k moci násilím a neznesie nijaký zásah do jeho autority. Vďačíme mu za mier a prosperitu, ale ako dlho vydržia?“

„Si pesimista, Pefy!“

„Ak Ahmose rýchlo obnoví prekladateľskú službu a vrahovia budú za svoje zločiny potrestaní, budúcnosť bude jasnejšia.“

Kel sa s nadšením pustil do svojej novej funkcie „čistého kňaza“19. Pred svitaním sa vybral k posvätnému jazeru a naplnil dve alabastrové vázy, ktoré odovzdal obradníkovi. Potom skontroloval zoznam čerstvých výrobkov určených pre chrám a overil hlásenia dodávateľov. Bol odmeraný a neodlišoval sa od ostatných pisárov v službách predstavenej speváčok a tkáčok.

Vzhľadom na svoje najnovšie zamestnanie sa rád podriadil základným prácam: čistil palety, umýval mištičky s atramentom, zmotával papyrusy. Hygiena bola absolútnou samozrejmosťou, zametal miestnosť určenú pre čistých kňazov a zástery nosil k práčovi.

Tento nový život ho naplno uspokojoval, ale závany strachu ho privádzali do skutočnosti: bol iba zločincom na úteku s provizórnym úkrytom! Musel zabudnúť na oslnivú budúcnosť, kariéru a bezpečnosť dobrého odborníka.

Tento úžasný zázrak sa čoskoro rozplynie.

„Volá ťa predstavená,“ upozornil ho kolega.

Kel sa vybral do Domu tkáčok, kde ho prijme Nitis a veľkňaz Wahibre.

Mladá žena zavrela dvere na závoru.

„Nijaká nehoda?“ spýtala sa.

„Nepoložili mi nijakú nepríjemnú otázku.“

„Čistí kňazi prebývali v chráme iba krátke obdobie,“ pripomenul Wahibre, „často sa menia.“ Ak si bude Kel korektne vykonávať prácu, nevšimnú si ho.

„Získali ste seriózne informácie?“ znepokojil sa pisár.

„Najprv som verila Menkovi, ktorý nevedel nič o afére,“ priznala Nitis, „ale jeho správanie ma znepokojuje. Tvrdí, že o ničom nevie a nechce sa zapliesť do tej drámy. A predsa sa ponáhľal za kráľovským kancelárom Udžom, aby mu oznámil, že som mu povedala o zavraždení prekladateľov. Nenápadne mi prikázal, aby som sa venovala iba svojej novej funkcii a nechala konať políciu.“

„Menk je do teba zaľúbený,“ upresnil veľkňaz. „Chce ťa uchrániť pred chybným krokom.“

„Nie je to dôkaz jeho spoluviny? Ak pozná totožnosť jedného alebo viacerých zločincov, hľadá spôsob, ako ma odvrátiť od pravdy.“

Kel pocítil hlboký smútok.

Menk, organizátor osláv v meste Sau, zaľúbený do Nitis! Pravdepodobne nebude sám, kto po nej dychtí. Vydá sa za hodnostára svojho spoločenského postavenia, s dobrou, nepoškvrnenou povesťou.

„Menk vyzerá vystrašene,“ dodala, „no nehrá sa na zbabelca? Je na to priveľmi šikovný a priveľmi lichotnícky, nemieša úprimnosť s klamstvom? Nemožno mu dôverovať.“

„Predsa sa ti zdôveril, že sa stretol s Udžom,“ poznamenal veľkňaz

„Nejde o šikovnú stratégiu?“ pokračoval Kel. „Na rozkaz kráľovského kancelára, vykonávateľa nižších prác Menk predstiera podriadenosť moci, aby ochránil Nitis.“

„Ako veriť toľkej dvojtvárnosti?“

„Bolo spáchaných toľko vrážd!“

„A ty si jediný vrah,“ pripomenul Wahibre. „Prípad tvojho priateľa Demosa, zdá sa, vôbec nezaujíma vrchnosť. Tvoj spoluvinník možno, ale nie vinník. Presvedčenie sudcu Gema je uzavreté, čoskoro ťa zatknú a ty prezradíš dôvod masakry.“

Kel sa cítil zlomený.

V skratke veľkňaz zosumarizoval situáciu. Tomu osudu nemožno uniknúť.

Wahibre položil svoju mocnú ruku na mladíkovo plece.

„Nezúfaj, verím v tvoju nevinu.“

Úsmev Nitis uspokojil Kela.

„Veľkňaz a ja vieme, že skutoční autori tej masakry si ťa vybrali za ideálneho vinníka. A my ich chceme identifikovať.“

„Môj priateľ Pefy mi toho veľa neobjasnil,“ skonštatoval Wahibre. „Ako som ho tak počúval, nevie o ničom, a šéf tajnej služby ho odmietol informovať.“

„Minister financií a poľnohospodárstva, takto konať… Je to prípustné?“ čudovala sa Nitis.

„Až doteraz mi Pefy nikdy neklamal.“

„Ste presvedčený, že nehrá vlastnú úlohu?“ spýtal sa Kel.

„Je veľmi pripútaný k zákonu Maat a nedopustil sa žiadneho opovrhnutiahodného činu.“

„A predsa vykonáva kráľove nariadenia!“

„Iste, ale zostáva jasnozrivý a myslí si, že ide o činnosť perzskej siete infiltrovanej do Egypta, aby ochromila našu diplomaciu. Podľa neho Kambýses sníva o rozšírení svojho vplyvu bez obsadenia Egypta. Cieľom by mohla byť Palestína. Ahmose sa chce vyhnúť novej vojne, a tak nereaguje.“

„Prečo ma pozval na svoj banket?“

„Zdá sa, že tento bod je objasnený,“ vyhlásil veľkňaz. „Za normálnych okolností jeho intendant predkladá Pefymu zoznam osobností a pozýva ich na recepciu. Keďže bol chorý, zveril túto úlohu svojmu zástupcovi. Minister o tebe nevedel, a sám bol zmanipulovaný. Dôležitý detail: intendanta ošetroval hlavný lekár Horcheb. Zvyčajne sa zaujíma iba o vysokopostavených chorých.“

„Konečne niečo závažné!“ zvolal Kel. „Horcheb nadrogoval intendanta a vybral si náhradníka tak, že ma nalákal do pasce.“

„Hlavný lekár v paláci sa vždy starostlivo vyhýbal zamiešať sa do politiky,“ pripomenul veľkňaz.

„Navštevuje vysokých hodnostárov a lieči faraóna,“ naliehal mladík.

„Horcheb myslí najmä na nárast bohatstva a svojho už značného blahobytu. Veľmi vysoká odmena by ho presvedčila, aby sa pustil do machinácií, ktorých skutočný význam nepoznal.“

„Tu je dôležitá stopa,“ usúdila Nitis. „Horcheb musí prehovoriť, jeho svedectvo by mohlo Kela zbaviť viny a vyšetrovanie by sa mohlo začať od nových základov.“

„Bohužiaľ,“ vyhlásil Wahibre, „sudca Gem je tvrdohlavý a sníva iba o Kelovom zatknutí. Obrátiť sa rovno naňho sa mi vidí riskantné.“

„Mám nápad,“ navrhol pisár.

Horcheb, naliehavo privolaný, rýchlym krokom vystúpil po rampe vedúcej ku kráľovskému palácu, ozajstnému úľu, kde pracovali mäsiari, pekári, pivovarníci a veľa ďalších dobre platených remeselníkov, ktorí si chceli udržať svoje miesta. Vzhľadom na veľkosť budovy a značný počet miestností, murári, sochári, stolári a maliari mali vždy čo robiť. Faraónov príbytok, prirovnávaný k obzoru, nesmel mať nijakú chybu. Každé ráno sa prebúdzal ako slnko, aby šíril život a svetlo.

Časť vybudovaná z tehál pripomínala ľudský a pominuteľný charakter osoby poverenej stelesňovať kráľovskú funkciu, kamenná časť zas jeho božský pôvod. Obrovská prijímacia sieň so stĺpmi a kaplnkami so žulovými prahmi uprostred paláca umožňovala faraónovi zostávať v spojení s božstvami.

Horcheb si vážil prepych a krásu Ahmoseho paláca. Bohatstvo farieb, rozmanitosť rastlinných motívov, nádherné maľby vtákov poletujúcich nad lotosovými kvetmi… To všetko lahodilo ľudskému oku.

Pri každom vchode členovia osobnej stráže panovníka. Ťažko vyzbrojení do písmena spĺňali bezpečnostné príkazy. Ahmose nezabudol, že na trón sa dostal za cenu štátneho prevratu a musel viesť občiansku vojnu, skôr ako sa zmocnil celého Egypta.

Hoci bol Horcheb lekárom kráľovskej rodiny, vďačne sa podriadil nariadeniu vyžadujúcemu prehliadku každej osoby, ktorá prenikla do súkromných apartmánov panovníka. Ochotne otvoril aj svoju koženú kabelu so vzácnymi liekmi.

Kráľovná Tanit mu vyšla v ústrety.

„Môj manžel má nevoľnosť,“ zašepkala. „Som veľmi znepokojená.“

Ahmose ležal v posteli, ktorej nohy mali tvar býčích kopýt, oči napoly zatvorené.

„Tu som,“ oznámil Horcheb. „Čo sa stalo?“

„Strašná migréna a závraty,“ povedal kráľ. „Myslel som si, že strácam vedomie a neudržím sa na nohách.“

Hlavný lekár položil ruku na šiju, hrudník, zápästia a nohy svojho významného pacienta.

„Nič vážne,“ uzavrel. „Kanály vyjadrujú cestu srdca a energia prúdi voľne. Predpíšem vám liek zložený z osminy figy, osminy anízu, osminy roztlčeného okru a tridsaťdva dielov medu. Budete ho užívať štyri dni, čo posilní váš organizmus.“

Upokojená kráľovná sa usmiala a vyšla z izby.

„Veličenstvo,“ zašepkal Horcheb, „poznám liečenie, ktoré si môžete dávkovať sám.“

Ahmose sa nadvihol.

„Čo ešte?“

„Prebytok vína a piva podľa mňa škodí vášmu zdraviu. Istotne, máte silnú konštrukciu, ale priveľa…“

„Nechaj, nech to posúdim sám.“

„Dovoľte, aby som trval na svojom!“

„To ti nedovolím. Rob si svoju prácu a zdrž sa komentárov.“

Horcheb sa vrátil do prepychového príbytku v centre mesta, kde prijímal bohatých pacientov.

Vynikajúci lekár zo sauskej školy už neošetroval strednú vrstvu a obyčajných ľudí. V súčasnosti vlastnil dve vily, jednu mal blízko hlavného mesta a druhú v Hornom Egypte, pracoval iba tri dni v týždni a naplno ťažil z dobrej povesti lekára kráľovskej rodiny.

Ako všeobecný lekár, na vrchole medicínskej hierarchie, ťažké prípady posielal za odborníkmi.

„Naliehavý prípad,“ oznámil mu jeho asistent.

„O koho ide?“

„Predstavená speváčok a tkáčok bohyne Neit.“

„Zrejme nejaká škaredá starena?“

„Naopak, mladá a veľmi krásna.“

„Vyjadri jej moje ospravedlnenia a uveď ju do ordinácie.“

Asistent neklamal: Nitis bola očarujúca.

„Stretli sme sa na poslednom bankete ministra financií, ak sa nemýlim?“

„Skutočne.“

„Nevedel som o vašom povýšení.“

„Je celkom čerstvé.“

„Dovoľte, aby som vám zablahoželal a poprial oslnivú kariéru. Čo vás trápi?“

„Cítim sa výborne, ale jednému kňazovi zo sauského chrámu sa stala vážna nehoda.“

Horcheb zakašlal.

„Tento druh naliehavých prípadov sa ma netýka.“

„Veľkňaz Wahibre by vám bol nekonečne vďačný, keby ste zasiahli. Jednak získate odmenu a jednak porozpráva kráľovi o vašej šľachetnosti.“

„Moje povolanie lekára mi káže konať,“ usúdil Horcheb.

Asistentovi prikázal, aby pacientov preobjednal na nasledujúci deň, a šiel za mladou ženou, ktorej parfum jazmínovej vône ho omamoval.

„O akú nehodu ide?“

„Ťažký pád.“

„Bezvedomie?“

„Ranený zostal pri vedomí.“

„Dobré znamenie! Premiestnili ste ho?“

„Nie, dali sme mu na rany balzam.“

Nitis zaviedla hlavného lekára do vonkajšej prístavby chrámu, kde bývali čistí kňazi v službe.

Horcheb, mysliac na vysokú odmenu za svoj zákrok, veselo prekročil prah.

Odrazu akoby skamenel.

Oproti mu stál pisár prekladateľ Kel.

„Prečo ste ma nadrogovali a kto vám to prikázal?“

Prudká reakcia hlavného lekára prekvapila mladých ľudí.

Schmatol svoju kabelu, odstrčil Nitis a bežal preč, čo mu sily stačili.

Kel ho začal prenasledovať.

Jestvuje lepšie priznanie? Spoznajúc svoju obeť a označeného vraha, Horcheb dokázal svoju účasť na sprisahaní. Samozrejme, sľubovali mu, že nikdy neuvidí pisára a nikdy nezačuje ani slovo o tej záležitosti.

Vydesený Horcheb ľutoval, že sa prejedol a nevládal dlho bežať. Vbehol do preplnenej uličky, kde prudko vrazil do chlapíka so stádom somárov naložených vrecami s obilím, a našiel sa na zemi.

Niekoľko zvierat sa vzoprelo, niektoré vyhadzovali kopytá, iné protestne híkali. Náklad prvého sa odtrhol a spadol šéflekárovi na šiju. Rozzúrený osliar niekoľko ráz udrel palicou zlodeja, ktorý sa ho pokúsil okradnúť. A dva odtrhnuté osly podupali útočníka kopytami.

„Prestaňte!“ kričal Kel.

Horcheb so zakrvavenou tvárou, polámanými končatinami vydával zúbožené kvílenie.

„Ten bandita si zaslúži trest,“ vyhlásil osliar.

„Musím ho vypočuť.“

„Ty si od polície?“

„A či to nevidíš?“

Roľník konečne odtiahol upokojené somáre a pozbieral vak s obilím.

Kel sa obrátil na raneného.

„Hovor, Horcheb! Kto si ťa najal? Prečo boli povraždení pisári?“

Pribehli praví policajti vyzbrojení bakuľami a krátkymi mečmi.

„Hovor!“ prosíkal pisár.

Horcheb zamdlel a Kel zutekal.

Šéflekár Horcheb je v zúfalom stave, hrozí mu smrť. S prerazenou lebkou už nemohol rozprávať a ledva dýchal. Traja prominentní praktici zo sauskej školy stanovili rovnakú diagnózu: „Tieto zranenia už nevieme ošetriť.“

Silná droga zmierňovala utrpenie zomierajúceho.

Sotva pri vedomí však predsa rozoznal siluetu prichádzajúceho, ktorý vošiel do jeho izby – siluetu najvyššieho šéfa, pôvodcu sprisahania.

Táto návšteva nemala nič spoločné so súcitom. Šéf chcel vymámiť niekoľko informácií od toho hlúpeho, tak ľahko zmanipulovateľného Horcheba. V zásade mu táto nehoda vyhovovala. Sprisahanci sa rozhodli zbaviť nepohodlného hlavného lekára a osly sa o to postarali.

„Naozaj nemôžeš rozprávať?“

Muž v agónii horko-ťažko zodvihol pravú ruku.

„Podľa policajnej správy ťa jeden osliar pokladal za zlodeja a udupali ťa jeho zvieratá. Išlo naozaj o nehodu?“

Za cenu bolestného úsilia Horcheb záporne pokrútil hlavou.

„Kto ťa zabil?“

Ruka sa znovu zodvihla.

Šéf pomohol svojmu komplicovi podržať štetec a pod prsty mu vsunul kúsok papyrusu. Horcheb napísal ťažko čitateľné písmená: K… e…l.

„Kel! Tak teda ešte vždy sa ukrýva v Sau. Vieš o ňom viac?“

Stuhnuté nešikovné prsty hlavného lekára stisli štetec a naznačili niekoľko takmer nerozlúštiteľných znakov.

Šéfovi sa podarilo prečítať slovo »chrám«. Za tým je možno meno.

„Vyjadri sa! Kto ochraňuje pisára?“

Štetec dopadol na papyrus.

Horcheb práve zomrel.

*

Šéf neskrýval pravdu pred sprisahancami.

„Nielenže ten prekliaty Kel žije, nielenže unikol polícii, ale dokonca sa mu podarilo odhaliť správnu stopu až po Horcheba! Našťastie tam zastal. Ďalej už nezájde.“

„Pisár určite vlastní zakódovaný papyrus.“

„Ten dokument sa nemal dostať do rúk vedúceho prekladateľov! Ten hlúpy administratívny omyl nás donútil radikálne konať, a ja to ľutujem. A predsa, vzhľadom na situáciu, musíme pokračovať v rozvíjaní nášho plánu.“

Sprisahanci súhlasili.

„Buďte pokojní, náš kód je neporušiteľný. Čo je však nepríjemné, Kela niekto ochraňuje.“

„Dá sa to zistiť?“

„Pred smrťou mi Horcheb poskytol indíciu. Využijeme ju. Keď bude pisár zatknutý a znovu získame dokument, môžeme bezpečne pokračovať ďalej.“

*

Faraón Ahmose soptil.

„Nemôžem sa zaobísť bez Horcheba!“

„Žiaľbohu! Veličenstvo,“ vyhlásil kancelár Udža, „život môjho významného kolegu práve vyhasol. Zaslúži si mumifikáciu prvej triedy a bude pochovaný v nádhernej hrobke.“

„Príčina jeho smrti?“

„Hlúpa nehoda. Osud sa ukazuje niekedy krutý.“

„Už som sa rozhodol: nahradíš ho.“

„Veličenstvo, veľmi dlho už nevykonávam prax a moje funkcie…“

„Všetci sa zhodnú na tom, že si bol najlepší šéflekár sauskej školy. Budem tvoj jediný pacient a keď bude treba, vždy pribehneš.“

Udža sa uklonil.

Poznal kráľovu slabosť pre korzické vína a silné pivo, a pokúsi sa udržať jeho organizmus v dobrom stave napriek týmto neduhom.

„Veličenstvo, dostali sme anonymný list obviňujúci sauský chrám, že ukrýva pisára Kela, vraha na úteku,“ vyhlásil zjavne rozrušený Henat.

„Vylúčené!“ skonštatoval Udža.

„Predpokladajme, že to monštrum obalamutilo nejakého dobrotivého kňaza,“ poznamenal šéf tajných služieb. „Také nebezpečné indivíduum je schopné všetkého! Keď si uvedomí, že je stratený, nezaváha použiť násilie.“

„Idem odovzdať Gemovi príkaz obkľúčiť chrám a prehľadať ho. Ak sa tam ten vrah nachádza, bude zatknutý.“

„Neznepokojí taká násilná akcia veľkňaza?“

„Neriadi túto krajinu, ani nevedie vyšetrovanie! Musím ti pripomínať, že som zrušil súdy chrámov a odvtedy sú podriadené kráľovskému súdnictvu? Nijaká svätyňa nemôže slúžiť ako útulok pre osobu mimo zákona. Či moja správa neobnovila ich financie tým, že im udelila daňové privilégiá a výnosné pozemky? Veľkňaz ma musí napriek svojej autorite a reputácii poslúchať a musí umožniť vstup mojim sudcom a policajtom.“

„Uprednostnil by som istú opatrnosť,“ pokračoval kancelár. „Neznepokojí obyvateľstvo taký nezvyčajný zásah?“

„Dajte mi súhlas, Udža,“ naliehal šéf tajných služieb. „A myslime na prípadných rukojemníkov! Ak si ich Kel podmaní, rozšíri teror a mier nášho mesta bude vážne narušený.“

„Nedôverujme tak tomu anonymnému listu,“ podčiarkol kancelár a pozrel na šéfa tajnej služby, akoby on bol jeho autorom. „Možno ide iba o klebety.“

„Kto by mal na tom záujem?“ čudoval sa Henat.

„Duchovný rozlet veľkňaza priťahuje nepriateľov a ctižiadostivci si brúsia zuby na jeho miesto.“

„Zabudnime na to,“ prerušil ho Ahmose, „a radšej sa zaoberajme tým, či sa vrah naozaj skrýva v chráme. Udža, okamžite zavolaj sudcu Gema. Sám mu dám nevyhnutné inštrukcie.“

„Horcheb upadol do bezvedomia, skôr ako mi stihol odpovedať na otázky,“ povedal Kel Nitis a veľkňazovi. „Vzhľadom na jeho vážne poranenia nemá veľké šance na prežitie. A jeho postoj dokazuje jeho vinu! Keď ma zbadal, pochopil, že som odhalil pravdu.“

„Očividne,“ usúdil Wahibre, „hlavný lekár bol iba vykonaváteľ. Nebude vyhovovať objednávateľovi, že navždy zmizne? Keď umrie, navždy sa odmlčí, a naša jediná stopa sa skončí v slepej uličke.“

„Určite nie,“ protestovala Nitis. „Menk, organizátor osláv mesta Sau, sa zúčastnil na bankete, ktorý organizoval minister financií. A nevylúčme zo zoznamu podozrivých šéfa tajných služieb a vplyvného guvernéra Sau.“

„Doplním doň kráľa osobne,“ vyhlásil Kel vážne.

„Zostaňme opatrní,“ poradil Wahibre. „Prečo by Ahmose zničil jednu z najsilnejších opôr diplomacie, svoju prekladateľskú službu?“

„Zúrim, že nemôžem rozlúštiť ten zakódovaný dokument! Bezpochyby by nám dal na všetko odpoveď.“

Nitis sa pohľadom radila s veľkňazom. Wahibre si hneď všimol jej úmysly.

„Dom života možno disponuje rozhodujúcimi prvkami. Daj papyrus Nitis, pokúsi sa nájsť kľúč k jeho prečítaniu.“

A čo ak ide o dômyselnú pascu? Aj kňažka bola predsa na bankete. Či jej stratégia nespočívala v tom, aby ho doviedla presne k tomuto gestu? Keď Kel príde o vzácny dokument, nebude mať už nijaký prostriedok na svoju obranu, a jeho prenasledovatelia ho už nebudú musieť dolapiť živého.

Nitis bola žiačkou veľkňaza, a veľkňaz podlieha faraónovi. Či Kel v domnení, že ho chránia úprimní spojenci, nepadne do rúk sprisahancov?

Uprene sa díval na mladú ženu a v pohľade jej zbadal záblesk, ktorým mu vyčítala jeho podozrenia.

„Nech sa vám to vydarí, Nitis.“

Ktosi zabúchal na prijímaciu miestnosť veľkňaza.

Kel sa skryl, Wahibre otvoril a dlho sa rozprával s asistentom povereným prijímať návštevníkov.

„Sudca Gem žiada prehľadať chrám a úplne všetky jeho prístavby,“ oznámil mladým ľuďom. Kel nesmie ísť do svojho bytu.

„Ihneď odíďme,“ poradila Nitis. „Pokúste sa zdržať sudcu, kým nebudeme za hradbami.“

„Kam pôjdete?“ znepokojil sa Wahibre.

„Nezatknú Kela, nebojte sa.“

„Dvere archívu sú otvorené. Potom choďte popri múre až po prvú strážnicu. Tam nemusia osloviť predstavenú speváčok a tkáčok v sprievode čistého kňaza.“

Kela sa opäť zmocnil strach.

Nepochyboval o úprimnosti Nitis, ale nevydá ho polícii veľkňaz?

„Poďte rýchlo,“ nabehala Nitis.

Wahibre šiel v ústrety sudcovi Gemovi po boku s dvoma vojakmi – pôsobivými väzbami.

„Čo sa stalo?“ spýtal sa veľkňaz.

„Aby bolo jasné: skrýva sa tu Kel, vrah prekladateľov.“

„Na čom sa zakladá táto nepravdepodobná hypotéza?“

„Anonymné udanie.“

„Vy, skúsený sudca, mu veríte?“

„Musím všetko overiť.“

„Som proti kompletnému prehľadaniu Neitinho chrámu!“

„Príkaz faraóna. Nenúťte ma použiť silu a stovku mužov, ktorí ma sprevádzajú. Od tejto chvíle sú strážené všetky vstupy do Neitinho panstva.“

„Zneucťujete posvätný priestor!“

„Chrámy už nemajú vlastné súdnictvo,“ pripomenul Gem, „a prenasledujeme divú šelmu schopnú nanovo zabíjať. Neodmietajte mi vašu pomoc, veľkňaz. Naopak, veďte ma, a tak najmenej narušíme pokoj týchto miest.“

„Dobre, s jednou podmienkou: nevniknete ani do Svätyne svätýň, vyhradenej pre faraóna a jeho predstaviteľa, veľkňaza, ani do Domu života, kde sú ukryté posvätné archívy, ktoré používajú zasvätenci do Esetiných a Usirových tajomstiev.“

„Prisahajte v mene kráľa, že sa tam vrah neukrýva!“

„Ako sa odvážite vysloviť takú ohavnosť? Som zárukou tajomstva týchto čistých miest a rád zložím túto prísahu. Nech ma bohovia potrescú, ak môj jazyk klame!“

Chladný veľkňazov hnev zapôsobil na sudcu.

„Moja úloha je veľmi chúlostivá, pochopte.“

„Poďte so mnou,“ prikázal Wahibre. „Spoločne prezrieme každý kúsok panstva bohyne. A vypočúvajte si, koho chcete.“

V podstate Gem vôbec neveril anonymnému udaniu. Obyčajne by bol roztrhal tento druh oznamu a použil by ho iba na súdnom pojednávaní. Tentoraz však kráľ veľmi naliehal, nech overí jeho pravdivosť. Sudca by mohol odmietnuť, ale celá vec bola taká vážna, že radšej nezanedbá nijakú stopu.

V spoločnosti veľkňaza a skupiny skúsených policajtov preskúmal posvätné i nezasvätené miesta, od siene kremeňa, kde sa odkladali veľmi staré rituálne predmety z kameňa, až po izby čistých kňazov. Nevynechal ani štyri kaplnky rozmiestnené na všetky svetové strany, ani zámok ľanových tkanín, ani početné remeselnícke dielne, a navštívil dokonca aj kaplnky nad hrobkami kráľov pochovaných v blízkosti Neitinej svätyne.

Keď chcel však vstúpiť do Chrámu včely, Wahibre namietol.

„Len vy sám, ako služobník Maat. Nijakí nezasvätenci.“

Sudca sa nemal čoho báť zo strany veľkňaza, tak súhlasil.

Chrám včely vyznával Usirov kult spojený s kultom predkov. Vykonávali sa tu obrady spájajúce bohyňu Neit s bohom znovuzrodenia a Spravodlivých hlasov. Tam trónila tajomná truhla s telom Usirovho svetla.

Gem, veľmi ohúrený majestátnosťou budovy, ktorej fasáda pripomínala fasádu Severného a Južného domu v Sakkáre z čias vlády Džósera, na chvíľu zabudol na vyšetrovanie.

Keď vyšiel z chrámu, jeden poddôstojník ho rýchlo vrátil do reality.

„Ste spokojný?“ spýtal sa veľkňaz sudcu Gema.

„Moja strážna služba zabránila každému opustiť posvätný ohradný múr, až kým sa neskončí prehliadka. A predsa došlo k jednému incidentu. Kňažke sprevádzanej mužom sa podarilo prejsť prvú strážnicu, využijúc svoju funkciu predstavenej speváčok a tkáčok. Kto to bol?“

„Nitis!“

„Stará, veľmi skúsená žena, však?“

„Nie, mladá kňažka, ktorej kvality všetci uznávajú. Jej nominácia bola jednohlasne odsúhlasená.“

„Vy ste ju menovali?“

„Samozrejme.“

„Prečo utiekla?“

„Utiekla? Čo si myslíte!“

„Kde býva?“

„Oprava jej služobného bytu bude dokončená zajtra.“

Sudcov tón stvrdol.

„Kde býva… momentálne?“

„V rodinnom dome, blízko chrámu.“

„Zavediete ma tam?“

„A ak odmietnem?“

„Oznámim váš postoj kráľovi a vyžiadam si povolenie na prísny výsluch, aby som sa dozvedel pravdu. Váš titul veľkňaza bohyne Neit vás nestavia mimo zákona. Ak ste prichýlili toho zločinca a Nitis ušla, aby sa u nej skryl, budete obaja potrestaní podľa závažnosti trestného činu. A súd neprejaví nijakú zhovievavosť.“

„Vaše obvinenia sú urážlivé a smiešne. Ja porozprávam kráľovi o spôsobe, akým ste viedli vyšetrovanie, podozrievajúc nevinných.“

„Zavediete ma k Nitis?“

„Podriaďujem sa posledný raz vašim prísnym rozkazom.“

Wahibre zaujal rozvážny postoj a nejavil najmenšiu známku znepokojenia.

Ako Nitis dokáže svoju nevinu? Dopustila sa chyby, že prijala Kela? V prípade zatknutia, veľkňaz a jeho chránenkyňa by boli obvinení zo spojenectva s vrahom, zbavení funkcií a uväznení. Nikto by neuveril, že mladý pisár je nevinný.

Dvere na skromnom príbytku Nitis boli zatvorené.

Policajt zabúchal.

„Otvorte, sudca Gem chce s vami hovoriť!“

Objavila sa mladá žena.

„Sudca Gem… A vy, veľkňaz!“

„Prečo ste ušli?“ zaútočil vysoký štátny úradník.

„Ja, a ujsť?“

„Odišli ste z chrámu s mužom a napriek mojim nariadeniam ste prešli strážnicou.“

„Pravdaže, lebo som sa náhlila.“

„Prečo?“

„Havarijná situácia na mojej terase. Pri najbližšej búrke mi hrozí vytopenie. A tak som požiadala murára z chrámu, nech mi to čo najskôr opraví.“

Sudca Gem sa neľútostne uškrnul.

„Predpokladám, že ten murár pracuje.“

„Samozrejme.“

„Idem si to overiť.“

Wahibre bol ohúrený. Naivná Nitis si myslela, že je doma v bezpečí, podcenila bojovnosť protivníka. Dokonca aj keď sa Kelovi podarí ujsť skákaním zo strechy na strechu, policajti ho dochytia.

„Nepohni sa odtiaľto,“ prikázal sudca.

Dvaja mocní chlapi šli pred ním.

Schody brali po štyroch, vrhli sa na robotníka a pritlačili ho k zemi.

„No tak, pisár Kel!“ skríkol natešený sudca. „Myslel si si, že si v úkryte, ale útek sa skončil.“

Malý hnedovlasý muž s jazvou na čele nepripomínal portrét vraha.

„Nie som pisár!“ zaprotestoval vystrašene. „Pracujem ako murár v chráme bohyne Neit a prišiel som zapchať dieru, o čo ma požiadala predstavená.“

„Nechajte ho,“ nahnevane rozhodol sudca. „A prehľadajme dom.“

Veľkňaz podľa Gemovej tváre pochopil, že sa situácia vyvíja priaznivo. Keď sudca vyšiel z pivnice, zavolal si Nitis.

„Pisár prekladateľ Kel je nebezpečný zločinec na úteku. Obrátil sa na vás takým či onakým spôsobom?“

„Prečo by sa vrah mal na mňa obracať?“ rozhorčila sa mladá žena.

Sudca Gem jej ukázal portrét.

„Dobre si prezrite tú tvár. Ak niekde stretnete to monštrum, ihneď mi to oznámte.“

„Nemám najmenšiu príležitosť stretnúť ho v chráme, kde budem od zajtra bývať.“

„Sudca Gem to dobre vie,“ potvrdil veľkňaz. „A ak nás už nepotrebujete, ideme odslúžiť večerný rituál. Dúfam, že policajti a vojaci sa vrátia do kasární.“

„Pre vašu vlastnú bezpečnosť tu na istý čas nechám svoj strážny útvar,“ pokračoval Gem. „Keďže vám nemám čo vyčítať, nemali by vás znepokojovať.“

„Ľutujem tento zbytočný zásah sily a upozorním naň kráľa.“

Wahibre a Nitis sa vzdialili.

„Kde sa skrýva Kel?“

„Neopustil chrám. Keď som skonštatovala prítomnosť poriadkových síl, požiadala som ho, nech sa nenápadne za vami premiestňuje. Vedela som, že keď sem dovediem robotníka, pritiahnem sudcovu pozornosť a dokážem mu našu nevinu. Kel sa vrátil do vašich archívov a tam na nás čaká. Po takom neúspechu sa sudca neodváži prehľadávať príbytok bohyne Neit.“

Veľkňaz Wahibre o tom nepochyboval: sudca Gem poslúchal vrahov, ktorí chceli za vinníka označiť Kela. Spôsob, akým viedol svoje vyšetrovanie, dokazoval jeho zaujatosť, a krivé obvinenie bolo len zámienkou pre jeho objav. Konal podľa nariadenia, no tým, že dal strážiť Neitin chrám, vlastne pomáhal podozrivému.

Veľkňaz veril v nevinu kráľa, a tak musel oznámiť činnosť toho sudcu a poprosiť ho, nech ho pozbaví celej záležitosti v prospech nejakého vysokého štátneho úradníka, omnoho čestnejšieho, schopného nezaujato vypočuť Kela.

Wahibre ešte nikdy nevidel toľko vojakov v blízkosti paláca! Vstup na rampu vedúcu k hlavnému vchodu bol zakázaný, odháňali povaľačov.

Návštevník narazil na poddôstojníka.

„Nikto nesmie vstúpiť.“

„Kráľ prijme veľkňaza bohyne Neit.“

„Vyčkajte tu.“

Poddôstojník šiel vyhľadať svojho nadriadeného.

„Nasledujte ma, prosím.“

„Stalo sa niečo vážne?“

„Neviem, veľkňaz. Dostal som príkaz zaviesť osoby ku kancelárovi.“

Udža práve odbil vysokého funkcionára, a jeho nevľúdna tvár neveštila nič dobré.

„Chcel by som hovoriť s jeho veličenstvom,“ vyhlásil Wahibre.

„Ľutujem, to nie je možné.“

„Z akého dôvodu?“

„Štátne tajomstvo.“

„Doberáte si ma, kancelár? Vyžeňte ma, ak máte odvahu!“

„Buďte zhovievavý! Okolnosti…“

„Chcem ho okamžite vidieť.“

„To nie je možné, opakujem.“

„Štátna záležitosť, kancelár. Neznesie nijaký odklad.“

Udža vyzeral vyčerpane.

„Možno vás prijme kráľovná.“

„Uspokojím sa s tým, čas beží.“

Veľkňaz nečakal dlho. Komorník ho zaviedol do prijímacej siene kráľovnej, kde sa maľby v gréckom štýle miešali s najklasickejšou egyptskou kvetinovou výzdobou.

Tanit v dlhej zelenej róbe, na krku s päťradovým rôznofarebným perlovým náhrdelníkom vyzerala pôvabne.

„Kráľ je chorý?“ spýtal sa Wahibre.

„Povedzme… mrzutý.“

„Ľutujem, že vás obťažujem, ale musím hovoriť s jeho veličenstvom.“

„Je to naozaj také naliehavé?“

„Naozaj.“

„Pokúsim sa presvedčiť faraóna.“

Tentoraz sa čakanie predĺžilo.

Kráľovná osobne zaviedla veľkňaza až k Ahmoseho pracovni.

„Nechajte nás,“ prikázal. „No tak, veľkňaz, čo je také naliehavé?“

„Sudca Gem prenasleduje Neitin chrám, veličenstvo. Svoje vyšetrovanie vedie neprípustným spôsobom. Hľadanie vraha neznamená zavliecť do bahna aj nevinných.“

„Táto aféra práve zmenila charakter,“ prezradil kráľ, „a jedine skúsený a čestný vysoký štátny úradník ako Gem môže odhaliť pravdu, bez toho žeby niekoho ušetril.“

„Dovoľte mi, aby som protestoval!“

„Neviete, ako sa veci majú! Ukradli mi moju prilbu.“

„Vašu prilbu… Chcete povedať…“

„Áno, tú, čo mi kedysi nasadil vojak, aby ma korunoval za faraóna pred mojím vojskom, keď môj predchodca doviedol krajinu k pohrome! Najprv som odmietol túto ťažkú zodpovednosť a takýmto spôsobom sa dostať k moci. Potom som prijal svoj osud a rozhodnutie bohov. Tá prilba bola symbolom a magicky zaručovala moju legitímnu vládu. Bez nej sa moja moc vytratí.“

„Vykonanie obradov vám ju udrží, veličenstvo. Keďže ste dostali aj Usirovu korunu, už nie ste iba víťazný generál, ale faraón, ktorý rozširuje svetlo z iného sveta na Obidve krajiny.“

„Pokúšajú sa ma zničiť,“ zdôveril sa Ahmose. „Zavraždenie prekladateľov a krádež prilby spolu súvisia.“

„Ako?“

„Ešte to, žiaľ, neviem. Henat a agenti tajných služieb na to prídu.“

„Ich metódy, veličenstvo…“

„V tomto prípade som im udelil voľnosť konania!“

„Zneuctiť zákon Maat vyvolá nešťastie.“

„Či hlavným vinníkom nie je Kel, ktorý zavraždil svojich kolegov? Napriek jeho nízkemu veku ho podozrievam, že je mysliacou hlavou siete, ktorá hľadá spôsob, ako ma zvrhnúť z trónu. Zbytočné myslieť na perzské ohrozenie! Je to tu, vo vnútri Egypta sa splieta sprisahanie proti mne! A moji protivníci sa mýlia, keď sa nazdávajú, že ma porazia. Som bojovník a zvíťazím v novej bitke. Pokiaľ ide o vás, veľkňaz, odslúžte ríty a zabezpečte mi priazeň božstiev. Najmä sa nepokúšajte zasiahnuť. Táto aféra presahuje vaše možnosti a nemáte k dispozícii zbrane nevyhnutné na jej vyriešenie. Každý nevhodný krok ohrozujúci úspech vyšetrovania bude prísne potrestaný.“

Wahibre zmätene odišiel.

Bol Ahmose úprimný, alebo hral divadlo? Aký cieľ sledoval tým, že veľkňaza bohyne Neit vzďaľoval od moci? Pozbaviť ho takto jeho pomoci a jeho rád povedie faraóna k izolácii, až natoľko, že bude počúvať svojich nepriateľov.

Jediná istota: osud nevinného pisára bol spečatený, a nič ani nikto mu nedovolí uniknúť nespravodlivosti.

Keď sa otvorili dvere na miestnosti veľkňazovho archívu, Kel sa strhol.

Prišli ho zatknúť policajti?

Vykričať svoju nevinu by bolo zbytočné. Preto sa bude brániť zubami-nechtami a radšej padne pod ich údermi, akoby mal hniť vo väzení.

„To som ja, Nitis,“ ozval sa melodický kňažkin hlas.

Kelovi odľahlo a ukázal sa jej.

„Aféra nadobudla nový obrat,“ prezradila. „Práve ukradli palácový poklad, slávnu prilbu, ktorú nasadil vojak generálovi Ahmosemu, aby ho vyhlásil za faraóna. Hlavné mesto je v pohotovostnom stave, polícia a armáda je všade a veľkňaz dáva inštrukcie na dočasné obmedzenie činností chrámov.“

„Ahmose sa obáva, aby ho nejaký uzurpátor nenapodobňoval, nezmocnil sa jeho prilby a nepostavil sa do čela vzbúrencov ako nový kráľ.“

„Generáli, počnúc Fanesom z Halikarnasu, sú verní faraónovi Ahmosemu, ktorému za všetko vďačia!“ poznamenala Nitis. „Ako by vzbúrenci mohli zastrašiť bezpečnostné sily?“

„Zdá sa, že máte pravdu, ale bola ukradnutá kráľova prilba, čím Ahmose prišiel o symbol svojej moci! Magicky bude oslabený. A zlodej nevyhnutne zamýšľa zaujať jeho miesto. Jedine vysoký hodnostár mohol zosnovať taký plán.“

„Kráľ bezvýhradne dôveruje Gemovi,“ spresnila Nitis. „Odmieta ho pozbaviť tej záležitosti a myslí si, že krádež prilby a zavraždenie prekladateľov spolu súvisia.“

„Akým spôsobom?“ začudoval sa pisár.

„Tá súvislosť ste vy, vrah a mysliaca hlava politickej skupiny rozhodnutej zvrhnúť panovníka.“

Zničený mladík si sadol na skladaciu taburetku.

„Musím ujsť, Nitis! Prečo tá šialená zúrivosť?“

„Nie je v tom nijaké šialenstvo a zodpovedá rozumne vypracovanému plánu, v ktorom hráte úlohu ideálneho vinníka.“

„A faraón osobne žiada moju smrť! A čo ak on sám rozhodol o zlikvidovaní mojich kolegov?“

„Dnes Ahmose vyzeral skôr ako obeť,“ pripomenula Nitis.

Kel si vzal hlavu do dlaní.

„Piesková búrka mi bráni vidieť na dva kroky! Všetko je temné a nepochopiteľné. Som stratený, Nitis.“

Podišla k nemu, zacítil jej parfum.

„Pokúsia sa vás pripraviť o rozum a odvahu a veľkňazovi zakázali zasiahnuť. A predsa nezostaneme nečinní. A nevedia o tom, že ja stojím pri vás.“

Mal pocit, že úsmev mladej ženy nie je len priateľský a sprisahanecký, ale nesmel si robiť nádeje.

„Veľmi riskujete!“

„V Egypte si môže žena robiť, čo chce. Či to nie je jedna z najkrajších ozdôb našej civilizácie?“

„Nemám nijakú budúcnosť, Nitis, naopak.“

„A čo keby ste našli tú prilbu?“

Kel zostal s otvorenými ústami.

„Ak možno veriť Ahmosemu,“ pripomenula, „krádež a vraždy spolu súvisia. Disponuje tajnými informáciami, aby to dokázal? Nenechajme sa unášať predstavivosťou, vystúpme z tejto búrky a vráťme sa k faktom.“

„Môj najlepší priateľ, komediant Bebon, je kvôli mne vo väzení. Možno už vypustil dušu, alebo bol odsúdený na nútené práce v oáze.“

„Pokúsim sa to zistiť,“ prisľúbila Nitis. „Podstata zostáva v zakódovanom papyruse. Myslím si, že práve ten hľadajú vrahovia. A neprestanú ho hľadať. Začala som ho študovať pomocou archívov v Dome života. Dlhá a ťažká práca, obávam sa.“

„A úspech nie je zaručený!“ s ľútosťou povedal Kel. „Nemáme vedúcu niť.“

„Istotne však existuje. Rátajte s mojou trpezlivosťou a odhodlanosťou.“

Ako rád by si ju nežne privinul k sebe! Bola však predstavená speváčok a tkáčok bohyne Neit, žena výnimočnej krásy a nezvyčajnej inteligencie, zaviazaná nasledovať veľkňaza. Nevyhnutne sa vydá za vysokého hodnostára.

„Urobme dve kópie zakódovaného dokumentu a skryme originál,“ navrhla.

„Na aké miesto?“

„Tam, kde ho nikto nebude hľadať: do pohrebnej kaplnky určenej pre faraóna Ahmoseho, za kultovú sochu. Kópiu prepísanú mojou rukou si ukryjete vy, a ja si ponechám vašu kópiu. Tak sa naše osudy prepoja a môžeme na tom ihneď pracovať.“

Kel súhlasil a obaja mladí ľudia sa pustili do práce.

Od niekoľkých nezrozumiteľne pospájaných znakov závisí jeho budúcnosť.

„Nezabúdajme ani na mliekara, ani na Demosa,“ vyhlásil pisár. „Prvý vydal smrteľný nápoj a možno ho aj otrávil. Pokiaľ ide o Gréka, jeho úloha zostáva záhadná. Spojenec, či obeť?“

„Nefiguruje medzi mŕtvymi,“ pripomenula Nitis.

„Mohol ujsť tak ako ja z obavy, že bude krivo obvinený.“

„Prečo nevypil mlieko?“

„Zhoda okolností…“

„Vôbec neverím v nevinu vášho expriateľa.“

„Jeho svedectvo bude najzávažnejšie, rovnako ako aj mliekara! Nuž, jeden aj druhý sú v Naukratise, gréckom meste v Delte, ktoré sa neprestáva rozrastať vďaka dobroprajnosti faraóna Ahmoseho. Musím sa tam vybrať a stretnúť sa s nimi.“

„Ak sú vinní, zabijú vás!“

„Budem opatrný.“

„Nikoho tam nepoznáte!“ znepokojila sa mladá žena.

„Áno, môjho profesora gréčtiny na dôchodku. Jeho pomoc bude rozhodujúca.“

„Neudá vás?“

„To si nemyslím.“

„Priveľmi riskantné!“

„Moja jediná šanca, Nitis.“

„Buďte veľmi rozumný, prosím vás. A najmä sa vráťte.“

Veľká rada bola kompletná: Udža, kráľovský kancelár a guvernér mesta Sau; Henat, šéf kráľovského paláca a tajných služieb; Pefy, minister financií a poľnohospodárstva; sudca Gem, šéf úradníctva; Fanes z Halikarnasu, veliteľ armády.

Ako obyčajne Pefy predniesol finančnú správu a tešil sa vynikajúcim výsledkom.

„A predsa,“ uzavrel, „nepáči sa mi neprestajné zvyšovanie počtu štátnych úradníkov. Začína to zaťažovať štátny rozpočet.“

„Ich kasta ma verne podporuje,“ namietol Ahmose, „a rozhodol som sa, naopak, zamestnať ešte viac daňových kontrolórov, aby seriózne vypracovali súpis bohatstva krajiny. Nedávno sme trpeli konkurenciou chrámov a ich správou. Dnes sú potichu zredukované a zobrali sme do rúk vedenie záležitostí. Vyžadujem takisto viac colných poplatkov a povinné vyhlásenie o príjmoch každého obyvateľa, odteraz zdanených podľa ich výšky.“

Pefy bol pobúrený.

„Už je dosť daní, veličenstvo, a…“

„Diskusia je uzavretá. Táto myšlienka mojich gréckych priateľov sa mi veľmi páči a jej aplikácia mi dovolí lepšie zaplatiť mojich vojakov. Nech súdy prísne trestajú pokusy o spreneveru.“

„Dobrá správa z ostrova Cyprus,“ zasiahol Henat. „Z ich lodeníc čoskoro vyjdú nové obchodné lode, ktorými sa rýchlejšie dostaneme do Fenície a gréckych prístavov. Náš vojenský protektorát funguje fantasticky. Pokiaľ ide o tyrana Polykrata zo Samosu, ubezpečuje vás o svojom priateľstve. A spoločenstvo gréckych miest potvrdzuje naše spojenecké zmluvy. Predsa si však ešte raz dovolím vystríhať vaše veličenstvo pred ctižiadostivosťou Kambýsa, perzského kráľa.“

„Niečo nové?“

„Nie, ale…“

„No tak dôverujme môjmu priateľovi Krézovi, šéfovi gréckej diplomacie a večnej podpore Egypta! Keby mal Kambýses bojové úmysly, ihneď by nás na to upozornil.“

„Nedá mi, aby som mu nedôveroval,“ trval na svojom šéf tajnej služby.

„Ešte vždy pochybujete o Krézovom slove?“

„Samozrejme, veličenstvo. Manžel Mitétis, dcéry faraóna Wahibreho, ktorého ste zvrhli z trónu, nepociťuje túžbu pomstiť sa?“

„Táraniny! Na tie staré udalosti sa zabudlo a svet sa zmenil. Niet už napätia medzi perzskou a egyptskou civilizáciou, pretože všetci chceme žiť v mieri.“

„No v protiklade s Egyptom,“ pripomenul kancelár Udža, „Perzia má vojnového a výbojného ducha. Či nemal Kambýses v úmysle udomácniť sa v Palestíne a urobiť si z nej základňu výjazdov na zaútočenie proti Egyptu?“

„To by bolo bláznovstvo! Ty sám ako veliteľ môjho vojnového loďstva nedisponuješ silnou zbraňou presviedčania?“

„Upevňujem si ju každý deň,“ potvrdil Udža, „a Peržania nemajú najmenšiu šancu poraziť nás.“

„A na zemi,“ zahrmel Fanes z Halikarnasu, „už vôbec neprejdú! Navrhujem prehliadku sily, ktorú bude riadiť vaše veličenstvo. Také upozornenie zahasí prípadný Kambýsov zápal.“

„Zorganizuj ju s Udžom,“ prikázal Ahmose. „Pevné spojenectvo, armáda ostrieľaných a dobre vystrojených profesionálov: to sú moje odpovede na chvíľkové dobyvačné chúťky mladého panovníka, ktorý sa zahryzne do inej kosti. A Krézovi sa podarí presvedčiť ho, aby udržal mier, a nepustil sa do katastrofálneho dobrodružstva.“

„A predsa,“ zašepkal Henat, „posledné incidenty…“

Faraón sa obrátil k Pefymu.

„Nepokladal som za potrebné informovať ťa o zavraždení prekladateľov, ale nechcel som ťa odsunúť. Dnes, na základe vážnych udalostí, združenie veľkej rady musí byť v pohotovosti. Dokonca aj tu v paláci mi ukradli prilbu generála, symbol moci udelený vzbúreným ľudom proti zlému kráľovi! Inak povedané, nejaký uzurpátor má v úmysle si ju nasadiť a vyhlásiť sa za faraóna.“

„Ste hlavný veliteľ,“ pripomenul Fanes z Halikarnasu, „a celá armáda si vás vybrala za kráľa. Zostane vám verná, ani jeden najvyšší dôstojník by sa neodvážil vystúpiť proti vám. A prvému odporcovi odseknem za zradu hlavu!“

„Dal by som prednosť radšej súdnemu rozhodnutiu a riadnemu odsúdeniu,“ zasiahol Gem.

„Nebezpečenstvo prichádza možno od civila,“ dodal Ahmose. „Je to mladý pisár, ktorý zavraždil svojich kolegov. A myslím, že táto dráma je spojená s krádežou mojej prilby, ktorú treba čo najskôr nájsť bez rozšírenia incidentu.“

„Moje služby už pracujú,“ povedal Henat.

„Okrem členov rady,“ spresnil panovník, „o všetkom je informovaný iba veľkňaz bohyne Neit. Udrží jazyk za zubami, obmedzí sa na potrebné rituálne činnosti a nenaruší vyšetrovanie.“

„Môžem sa aj ja zaoberať touto záležitosťou?“ spýtal sa sudca Gem.

„Všetci členovia veľkej rady musia účinne spolupracovať!“ žiadal kráľ. „Kedy konečne zatkneš toho Kela?“

„Prehliadka Neitinho chrámu nepriniesla nič, veličenstvo, a nikto by sa neodvážil pomyslieť, že veľkňaz je spojenec zločinca. Anonymný list ho chcel iba skompromitovať. Na dokázanie pravdy nám neostáva nič iné len osloviť vinníka a donútiť ho prehovoriť. Ani o pisárovi Kelovi, ani o jeho kolegovi Demosovi si nemyslím, že by boli schopní škodiť vám. Sú to iba prenasledovaní utečenci. Pomoc armády a tajných služieb bude vítaná.“

„Do práce,“ prikázal Ahmose.

Udža nechal vyjsť ostatných členov veľkej rady.

„Môžem s vami hovoriť medzi štyrmi očami, veličenstvo?“

„Počúvam ťa.“

„Váš šéf tajnej služby je veľký profesionál, ale nezaujíma sa príliš o spisy?“

„Radíš mi, aby som mu nedôveroval?“

„Nezašiel by som až tak ďaleko. A predsa…“

„O čo presne ide?“

„Obyčajný dojem, pravdepodobne mylný. Vzhľadom na situáciu sa vám radšej zverím so svojimi pochybnosťami skôr, kým nebude neskoro. Vy riadite a rozhodujete.“

„Nezabúdam na to, kancelár.“

Mesto Sau bolo kanálom spojené s gréckym Naukratisom20, situovaným západne od hlavného mesta, na canopskom ramene Níla. Práve tam sa Ahmose21 rozhodol sústrediť grécky, čoraz väčšmi prekvitajúci obchod. Naukratis, hemžiaci sa životom, prijal Helénov akéhokoľvek pôvodu22, otvorené mesto bez hradieb ukrývalo niekoľko chrámov, najmä Afroditin, ekvivalentný s Eset-Hathor, patrónkou námorníkov a ochrankyňou loďstva.

V prístave sa hovorilo po grécky a Kel bol rád, že ovládal rozličné dialekty vďaka svojmu profesorovi, ktorý dlho žil v paláci, aby týmto jazykom naučil hovoriť kráľa a jeho radcov.

Pisár sa vybral úzkou uličkou vedúcou do remeselníckej štvrte, kde pracovali hrnčiari, zlatníci, výrobcovia amuletov a skarabeov, kováči. Boli oprávnení vyrábať čepele a ostré železné hroty šípov určené pre gréckych žoldnierov tvoriacich Ahmoseho elitné vojská.

Kel sa obrátil na starca sediaceho na priedomí.

„Hľadám profesora Glaukosa.“

„Choď sa pozrieť na colnicu. Tam poznajú každého obyvateľa.“

Ahmose vyberal dane a poplatky za tovar, a nijaký obchodník neunikol kohorte colníkov.

Pisár sa radšej vyhol akémukoľvek kontaktu s úradmi. Vypytoval sa zo desiatich remeselníkov, no nedostal nijakú odpoveď. Možno bude mať viac šťastia, keď sa opýta verejného zapisovateľa alebo kňaza. Priblížil sa teda k Apolónovmu chrámu, dobre viditeľnému na vyvýšenej plošine. Obkolesený hradbami pripomínal pevnosť.

Dodávateľ krčiaci sa pod váhou strieborných nádob určených pre svätyňu ledva kráčal.

„Môžem vám pomôcť?“

„Hore po schodoch budem rád. Ťažko sa mi ide. Bývaš v týchto končinách?“

„Hľadám profesora Glaukosa.“

„To meno mi niečo hovorí… Minulý mesiac som mu nosil tabuľky na písanie. Odovzdám náklad v chráme a potom ťa zavediem až do jeho domu.“

Profesorov príbytok bol na kraji tichej uličky lemovanej pohodlnými bytmi, obývanými vplyvnými osobami.

Vrátnik strážil vstup.

„Čo chceš, chlapče?“

„Vidieť profesora Glaukosa.“

„Kto si?“

„Bývalý žiak.“

Čistý, bezchybne oblečený, správanie vychovaného mladého muža… Návštevník nevyzeral ako žobrák z nízkej vrstvy. No vrátnik šiel aj tak upozorniť svojho pána.

„Glaukos ťa čaká.“

Kel sa podľa egyptského zvyku vyzul a umyl si nohy aj ruky, skôr ako vošiel do pekného domu zaplneného gréckymi vázami rozličných veľkostí a tvarov, ktorých zdobenie znázorňovalo pasáže z Odysey.

Glaukos sedel v elegantnom kresle z ebenového dreva. V rukách zvieral palicu.

„Som takmer slepý,“ priznal profesor, „nerozoznávam tvoje črty. Ako sa voláš?“

„Pamätáte sa na pisára Kela?“

Starcovu tvár oživil úprimný úsmev.

„Môj najlepší žiak! Ty jediný si ovládal niekoľko gréckych dialektov a učil si sa s neuveriteľnou rýchlosťou! Si spokojný so svojou kariérou?“

„Nemám sa na čo sťažovať.“

„Jedného dňa sa dostaneš do vlády! Kráľ si musí všimnúť takého nadaného človeka a skončíš ako minister.“

„Ste šťastný na dôchodku?“

„Staroba ponúka iba nevýhody, ale teším sa oddanému služobníctvu. Môj kuchár ma živí dobre a jeden priateľ mi každý deň číta grécku poéziu. Život sa pomaly vytráca a pokúšam sa spomínať na pekné chvíle. Prečo si v Naukratise?“

„Jedlo je prichystané,“ oznámil kuchár.

„Pomôž mi postaviť sa,“ poprosil Glaukos.

Pisár s profesorom vošli do jedálne, kde si vychutnali varenú hovädzinu s cesnakom, rascou a koriandrom. Miestne ochutené víno povzbudzovalo chuť do jedla.

„Musím odovzdať jeden dokument gréckemu kolegovi Demosovi. Krátky čas býva v Naukratise. Nepočuli ste o ňom?“

„Už sa nezaujímam o tunajších pisárov menovaných kráľom. Naukratis sa neprestáva rozvíjať a každý deň sa tu objaví niekto nový. Pravdupovediac, obchodníci a vojaci si prisvojujú leví podiel.“

„Práve sa chcem skontaktovať so sauským mliekarom, ktorý nedávno začal slúžiť v Naukratise ako dôstojník,“ spresnil Kel.

„Zaujímaš sa o armádu?“

„Jednoduchá zhoda okolností.“

„Ochutnaj ten koláč z roztlčeného svätojánskeho chleba23. Hotový zázrak, zbožňujem ho.“

Starec sa napchával šťavnatým zákuskom a pil víno.

„Ak dobre rozumiem, plníš tajnú misiu.“

„Obyčajný administratívny postup.“

„Mohol by ti pomôcť môj priateľ Ares. Býva na dva kroky od fabriky na výrobu skarabeov a pozná všetkých z naukratiských kasární.“

„Neviete, kde býva Ares?“ spýtal sa Kel bradáča, ktorý ho prevyšoval o dobrú hlavu a pravé rameno mal plné jaziev.

Muž si ho opovržlivo premeral.

„Smiešna myšlienka… Napokon, každý má svoju cestu. Skôr by som ťa videl so štetcom v ruke sediaceho ako pisár! Aresova kancelária je v uličke napravo. Staň si do radu a čakaj, kým príde na teba rad.“

Zo desať mužov trpezlivo čakalo, v husom pochode. Posledný sa otočil.

„Vidíš sa mi nejaký cintľavý, chlapče! Ares má rád poriadne väzby. Ak sa chceš stať žoldnierom, musíš mať pevné svaly!“

Jeho starý profesor sa ho teda zbavil a poslal na regrútsky úrad! Glaukos vôbec neveril jeho historke, neudal ho na polícii, ale mu ponúkol jediné dvere, ktorými sa dalo vyjsť. Bezpochyby si myslel, že jeho bývalý žiak sa dopustil závažných chýb, nepatrí už k ústrednej administratíve a pokúša sa ukryť v Naukratise. A armáda je ideálny úkryt.

„Napriek tomu vyskúšam šťastie.“

„Ach, máš pravdu! Teraz odvádzajú každého. Treba povedať, že potrebujú mužov na lode a práve sa rozširuje opevnený tábor neďaleko Perbastetu a kasárne v Memfise a Maree na líbyjskej hranici. Ja by som rád získal miesto v Dafne, neďaleko Pelusionu oproti Ázii. Podávajú tam dobrú stravu, dievčatá sú k dispozícii a dobrý je aj žold. Grécki obchodníci nám za ochranu dávajú malé darčeky. V Egypte je nádherný život! Neľutujem za rodnou Ióniou! Tu nám nič nechýba a človek prežije pokojnú starobu.“

„A ak bude treba bojovať?“

„S armádou, akú máme, sa nikto neodváži na nás zaútočiť! Naozaj geniálny manéver faraóna Ahmoseho, bývalého generála: rozvíjať zastrašovacie prostriedky. Dokonca aj najväčší vojnový šialenec by cúvol. A každý vie, že grécky žoldnieri sú najlepší bojovníci. Práve preto Egypt zveril do ich rúk svoju bezpečnosť. Čertovsky dobrá iniciatíva, ver mi!“

Chlapík spokojne vyšiel z regrútskej kancelárie.

„Zajtra odchádzam do Dafne. Tebe, chlapče, želám veľa šťastia!“

Ares bol územčistý, odmeraný a uponáhľaný.

Na stenách pracovne mapy krajín s rozmiestnením táborov a kasární.

Pisárov vzhľad ho prekvapil.

„Upozorňujem ťa, že mojou úlohou je iba zamerať sa na momentálne potrebné funkcie. Na mieste a podľa skúšok poddôstojník rozhodne o definitívnom zaradení. Vybraná destinácia?“

„Tu, v Naukratise.“

„Námorníctvo, jazdectvo alebo pozemné vojská?“

„Rád by som vyhľadal bývalého mliekara, ktorý bol nedávno zverbovaný.“

„Jeho meno?“

„Tvrdohlavec.“

„Odkiaľ?“

„Zo Sau. Vzhľadom na svoju vojenskú minulosť by mohol byť dôstojník.“

Ares zmraštil obočie.

„A čo od neho chceš, od toho dôstojníka?“

„Slúžiť pod jeho velením.“

„Aj ty si prišiel zo Sau?“

„Zo susednej dediny.“

„Narábal si už niekedy so zbraňami?“

„Radšej by som sa venoval správe a administratíve.“

„To nie je moja oblasť. Ja vyberám budúcich žoldnierov a ty na to nevyzeráš. Nijaký veliteľ ťa neprijme k vojsku. Hľadaj si iné zamestnanie.“

„Musím sa stretnúť s Tvrdohlavcom.“

„Nepoznám. A keby som ho poznal, nepovedal by som o ňom nikomu neznámemu, ktorý nepatrí k armáde.“

„Naliehavo prosím, je to veľmi dôležité!“

„Tu je regrútska, nie informačná kancelária.“

„Ubezpečujem vás, ja…“

„Von, chlapče, a nevracaj sa. Ak nie, oľutuješ.“

Kel s ľútosťou vyšiel z kancelárie.

Totálny neúspech.

Demos s Tvrdohlavcom, tým, že sa skryli v Naukratise, hoci aj blízko hlavného mesta, sa cítili mimo dosahu.

Zamyslený pisár vrazil do jednej okoloidúcej.

Krásna vysoká tridsiatnička s vlasmi zviazanými do navoňavkovaného uzla a obsypaná šperkami.

Celý rad čakajúcich stíchol. Každý chlap sa zadíval na túto nádhernú, nedosiahnuteľnú ženu.

„Prepáčte,“ zamrmlal Kel.

„Chcel si sa dať naverbovať?“

„Áno aj nie, ja…“

„V Naukratise máme dosť vojakov. No na druhej strane nám chýbajú kvalifikovaní pisári. Vieš čítať a písať?“

„Samozrejme.“

„Volám sa Zéké, ale prezývajú ma »kurtizána«, lebo som najbohatšia obchodníčka v meste, voľná a slobodná žena. Pre Grékov ozajstná prostitútka! Nie sú zvyknutí na práva, ktorým sa tešia Egypťanky, a najmä nechcú, aby sa preniesli aj k nim. Mnohí by nás najradšej zahalili do závojov a zavreli doma. Či jedinou funkciou ženy nie je byť sexuálnou otrokyňou svojmu manželovi, variť mu a dobre vychovávať jeho synov? Narodila som sa v Sparte, no naplno využívam výhody Naukratisu a ukazujem cestu! Kúpila som si pozemky a vinice a musím zamestnať nejakého správcu. Dokázal by si zastávať toto miesto?“

„Nemyslím.“

„Zvláštne, som presvedčená o opaku. Súhlasíš, aby sme sa o tom aspoň porozprávali?“

„Ako chcete.“

„No tak poďme ku mne.“

Kel bol isto jediný muž, na ktorého nepôsobil pôvab očarujúcej Zéké. Šiel s ňou preto, lebo dúfal, že získa informácie, ktoré mu pomôžu vystopovať Demosa a bývalého mliekara.

Budúci žoldnieri sledovali, ako sa pár vzďaľuje.

„Pre Afroditu,“ začudoval sa jeden z nich, „ten chlapec ma ohromil! Ako sa mu podarilo očariť tú rozprávkovú mladú kobylu?“

„Neboj sa, čoskoro ho udupe,“ predpovedal jeho kamarát.

Príbytok pani Zéké v centre mesta mal štyri poschodia. Vrátnik dňom i nocou strážil pri vchode. Pokorne sa sklonil pred svojou paňou sprevádzanou novým nápadníkom, tentoraz omnoho mladším ako predchádzajúci. Zdalo sa, že bohatá obchodníčka je nenásytná.

„Mám hrôzu z vidieka,“ priznala sa svojmu chránencovi. „Toľko rozmanitých zvieratiek!“

Na prízemí tkáčska dielňa, ktorá ju zásobovala krásnymi šatami šitými na mieru, domácou bielizňou, posteľnými prikrývkami a vankúšmi. Pekári a pivovarníci vyrábali každý deň chlieb a čerstvé pivo a v jedálni sa mohlo posilniť aj služobníctvo.

Na prvom a druhom poschodí súkromné byty a záchody, na treťom pracovne, na štvrtom podkrovie, kde sa odkladali archívne spisy a potravinársky tovar.

Zariadenie bolo neslýchane luxusné: kreslá s vysokými operadlami bez bočných opierok, nízke stoličky zo vzácneho dreva, skladacie stoličky zdobené rastlinnými motívmi, pravouhlé stoly, okrúhle stolíky, odkladacie truhlice a množstvo cifrovaných vankúšov. Na stenách ťažké závesy z ľanu sfarbeného dozelena, dočervena a domodra.

„Naobedujeme sa,“ rozhodla pani Zéké.

Dvaja úslužní sluhovia poukladali jedlá na alabastrové podnosy a ponalievali do sklenených pohárov červené víno.

„Tu je naložená husacina,“ vysvetľoval hlavný čašník. „Dlho sa piekla v hrnci na prvotriednom tuku. Za tým budú nasledovať prepeličie vajcia stvrdnuté v teplej posolenej vode. Kuchár k nim pridal posekanú cibuľu a maslo. Dovoľte mi zaželať vám dobrú chuť.“

„Rada jedávam ľahké jedlá,“ vyhlásila Zéké. „Nekonečné trávenie by mi spomalilo pracovný rytmus, a mám množstvo vybavovania. Z toho vína sa ti nezakrúti hlava: neobsahuje ani med, ani aromatické prísady. Má dvadsať rokov, je ľahké, prečisťuje myseľ.“

Kel vychutnal nektár.

Grékyňa nepreháňala.

„Nepoznám lepšiu krajinu,“ vyhlásila. „Keby si videl, ako sa tvária Gréci, keď sa vylodia v Naukratise! Neznesú, aby bola žena slobodná a vybrala si muža podľa vlastného vkusu, rozviedla sa, využívala svoj majetok, sama určila jeho dedičov, sama chodila na trh, obchodovala, či viedla svoj podnik! Tým do hĺbky zranila mužskú samoľúbosť. A som nadšená, keď vidím, že tí namyslenci sa stávajú žoldniermi v službách faraóna a zabezpečujú nezávislosť Egypta a Egypťanov!“

„Nie ste teda vydatá,“ pokračoval Kel.

„Na moje obrovské šťastie rozvedená! Keď som sem prišla, vydala som sa za lodiara pôvodom z Milétu. A pristihla som ho, ako sa miluje so slúžkou. Rozvod bol vyhlásený v môj prospech, získala som vysoké odškodné a čoskoro ho investovala. Jednoducho sloboda a bohatstvo. Zopár nápadov, veľa práce a úspech. Egyptskí veľkoobchodníci ma uznali, dovážam kvalitný tovar, skupujem pozemky a spravodlivo odmeňujem svojich zamestnancov. Dnes vlastním niekoľko nehnuteľností v Naukratise a významné osobnosti sa tešia, keď ich k sebe pozývam. Ty sa mi vidíš utrápený!“

„Nezaslúžim si takú česť.“

„To posúdim ja. Znepokojuješ ma, mladý muž, lebo nie si obyčajný. Kto si a čo hľadáš v Naukratise?“

Nájsť si nejakú výhovorku, alebo odhaliť časť pravdy a riskovať? Táto žena, hotová kobra, nemôže konať šľachetne zadarmo.

Kel nemal na výber. Cudzinec v tejto uzavretej, ak nie nepriateľskej spoločnosti, a tak skočil do vody.

„Som pisár prekladateľ, pôvodom zo Sau, a hľadám dvoch utečencov. Jeden je môj kolega Demos a druhý Tvrdohlavec, mliekar, ktorý chcel ísť za žoldniera.“

Zéké vyzerala prekvapene.

„Prečo používaš výraz »utečenci«?“

„Obaja sa zaplietli do zločinu a predpokladám, že sa skrývajú v Naukratise.“

„Do zločinu! Vinníci, alebo nevinní v ohrození?“

„Úprimne povedané, neviem. Preto s nimi musím hovoriť a získať ich vysvetlenia.“

„Si v tom aj ty?“ zádrapčivo sa spýtala Zéké.

„Bol som nespravodlivo obvinený.“

„Tvoje meno?“

„Kel.“

Obchodníčka nereagovala. Zavraždenie prekladateľov sa teda ututlalo, v Naukratise o ňom nevedeli.

Na ako dlho?

„Demos a Tvrdohlavec,“ opakovala, pričom zdôraznila každú hlásku. „Naozaj im nechceš ublížiť?“

„Demos je môj priateľ!“ zaprotestoval pisár. „Pokiaľ ide o mliekara, rád by som sa s ním porozprával, pokladám ho za statočného človeka. Ak ušli, možno majú informácie, ktoré mi pomôžu dokázať moju nevinu.“

„Povedal si zločin. Koho zabili?“

„Pisárov prekladateľov. A povedal by som, že ide skôr o štátnu záležitosť. Nikto nemá záujem zamiešať sa do nej.“

„Užitočné upozornenie. Mohla by som upovedomiť políciu.“

„Presne.“

Pani Zéké sa zvláštne usmiala.

„Omyl, mladý muž! Po prvé, nie som udavačka; a potom, tvoja kvalifikácia pisára prekladateľa sa mi veľmi zíde. Keďže čítaš po grécky aj po egyptsky, ľahko si naštuduješ administratívne spisy a vytiahneš z nich podstatu omnoho skôr ako môj sekretariát. Pretože ty potrebuješ moju pomoc a máš naponáhlo.“

„Mohli by ste nájsť Demosovu a Tvrdohlavcovu stopu?“

„Ak sa ukryli v Naukratise, neuniknú mi. Tu je môj návrh, buď ho prijmeš, alebo nie: za byt a za stravu budeš pre mňa pracovať v súlade s mojimi požiadavkami a ja ťa zásobím potrebnými informáciami. Ak nie, okamžite odíď z Naukratisu.“

„Zostanem,“ rozhodol sa Kel.

Dve zo svätýň posvätného príbytku bohyne Neit boli určené na tkanie množstva látok používaných na oslavách a pri vykonávaní rituálov. Mladá predstavená prešla všetkými stupienkami hierarchie a všetkými etapami remesla, a tak sa nedala oklamať prípadnou lenivosťou nejakej tkáčky.

Ani jedna z kňažiek nepopierala jej vymenovanie a každá sa tešila, že unikla ťažkej zodpovednosti, a tak všetky pracovali s elánom. Najstaršia z nich ukazovala Nitis oblečenia z ľanu dokončené predchádzajúci deň a mumifikačné pásy určené pre posvätného krokodíla. Prinavracali duši šťastie a dovoľovali jej prekročiť brány nebeských rajov.

„Nadišla chvíľa tkať Horovo oko24,“ oznámila predstavená.

Toto oko, súčasne slnko aj mesiac, denné i nočné svetlo, sa votkalo do bielej lesklej látky výnimočnej kvality. Istou rukou Nitis upravila prvý zväzok ľanu, kým jej pomocníčky spriadali kúdele do klbiek. A rozozvučali sa vretená.

To utkané oko mal byť aj Usirov rubáš, odev vzkriesenia svetelného tela, ktoré zažiari po smrti. Málo tkáčiek bolo zasvätených do veľkých tajomstiev, ale celá skupina cítila, že vykonáva podstatné dielo. Tým, že uskutočňovala túto obetu a hľadala dokonalosť, zúčastňovala sa na božskej nesmrteľnosti.

Pri pohľade na svoje sestry sa Nitis upokojila: práca sa odvíjala dobre. Nijaký duch súperenia, úsilie o vynikajúcu kvalitu a ovládanie remesla. Neitina sila viedla srdcia.

Keď sa zvečerilo, remeselnícke dielne sa zatvárali. Strážkyňa skontrolovala závory, kňažky sa rozišli.

Keď Nitis zamierila k svojmu služobnému bytu, pristavil sa pri nej Menk.

„Spokojná s týmto prvým dňom ťažkej práce?“

„Ukazuje sa, že tkáčky si zaslúžia svoje úlohy.“

„Veď vy viete obmäkčiť aj tie najtvrdohlavejšie!“

„Ten zázrak pripisujem mágii Horovho oka. V ňom sa spája to, čo bolo roztrúsené.“

„Nepodceňujte svoju osobnú mágiu,“ poradil jej organizátor sauských slávností. „Veľkňaz sa nemýlil, keď vás vymenoval na toto miesto.“

„Pousilujem sa ho nesklamať.“

„Zabezpečiť dobrý chod takej rozsiahlej svätyne prináša aj veľa ťažkostí,“ skonštatoval Menk. „Každé ráno musia byť všetci zamestnanci očistení podľa Pravidla, a nie podľa vlastnej fantázie. Musíme pripraviť dostatočné množstvo ľanových šiat a sandálov, čistiť nádrže a často ich napĺňať čerstvou vodou, nezabúdať na nijaký predmet a myslieť na blaho božstiev prítomných v ich kaplnkách. A to nehovorím o sviatkoch!“

„Ste znechutený?“

„Určite nie, ale rád by som s vami prebral a riešil mnohé problémy. Vo dvojici budeme účinnejší.“

„Nie je rozsah našej spolupráce zakotvený v Pravidle?“ začudovala sa Nitis.

„Nezakazuje nám stretnutia… menej formálne. Dávajte si pozor najmä na niektorých pisárov a niektorých úradníkov, ktorí sa zaoberajú iba svojou kariérou a túžia po zbohatnutí. Usilujú sa získať vašu priazeň a chystajú vám pasce.“

„Ďakujem za vaše vzácne rady, Menk. Nezabudnem na ne.“

„Nikdy neváhajte a poraďte sa so mnou. Poznám všetkých významných občanov a viem o všetkom, čo sa stane v Sau.“

„Okrem tej strašnej vraždy prekladateľov, či nie?“

„Nehovorme už o tej ohavnosti!“ naliehal rozčúlený organizátor osláv.

„Ťažko na ňu nemyslieť.“

„Netýka sa ani vás, ani mňa. Zaoberá sa ňou polícia, vrah bude zatknutý a odsúdený. Vďaka diskrétnosti oficiálnych služieb mesto nezaplavili znepokojujúce a nepodložené klebety.“

„A čo ak ho hľadajú, aby zastreli pravdu?“

„Táto aféra presahuje naše myslenie, drahá Nitis. Rozriešiť ju musí štát. Počúvajte hlas rozumu, prosím, a venujte sa iba svojmu povolaniu.“

„Veď iný úmysel ani nemám.“

„Upokojili ste ma! Kedy sa spolu navečeriame?“

„V najbližšom čase nie, pre úmornú prácu. Musím nazrieť do mnohých archívov, aby som mohla znovu sformulovať obrady a dodať im silu Starej ríše.“

„Obdivuhodná úloha,“ uznal Menk, „ale nezabudnite aj žiť. Tie staré dokumenty neocenia vašu krásu, ako si zaslúžite.“

„Dobrú noc, Menk.“

„Aj vám, Nitis.“

Organizátor sauských osláv sa vzdialil.

Zmätená mladá žena nevedela, čo si má myslieť. Bol Menk banálny zvodca, alebo sa za nejasnými slovami skrývala hrozba, zúčastnil sa priamo či nepriamo na sprisahaní? Navštevoval celý Sau, mal prístup do paláca a udržiaval úzke styky s mužmi moci. Mal vynikajúcu povesť a všade iba priateľov.

Nitis študovala matematické papyrusy z Domu života v nádeji, že tam nájde prvky kódovania. V niektorých obdobiach hry znakov naozaj dovoľovali zastrieť význam textov dotýkajúcich sa povahy bohov.

Vyzeralo to, že úloha bude dlhá a ťažká, a mladej žene sa možno nepodarí dosiahnuť nejaký výsledok. A Kel riskuje život v Naukratise. Jeho znalosť gréčtiny bol vzácny tromf, ale neprichystali mu Demos a Tvrdohlavec smrteľnú pascu?

Keď sa Nitis zamyslela nad odchodom mladého pisára, bola rozrušená: nikdy viac ho nevidieť, nepočuť, nedeliť sa s ním o obavy a nádeje… Nedokázala pracovať a pomaly zvinula papyrus a odložila ho do poličky.

„Vyzeráš mrzutá,“ usúdil veľkňaz Wahibre.

Mladá žena sa strhla.

„Ach, vy ste tu!“

„Prišiel som po teba, aby som ti predstavil jedného cudzinca, Gréka hľadajúceho vedomosti, ktoré nenašiel vo svojej krajine. Chce s nami konzultovať a rád by som poznal tvoj názor, pokiaľ ide o jeho úprimnosť.“

„Ako sa volá?“

„Pytagoras.“

Pytagoras25, oblečený v dlhom bielom odeve, s vysokým čelom a vážnou tvárou, sa uklonil pred veľkňazom a Nitis.

„Ďakujem za prijatie. Prichádzam z paláca faraóna Ahmoseho, ktorý mi venoval dlhý rozhovor, aby zistil, či som ho bezvýhradne poslúchol. Vskutku som sa vybral do Heliopolu, mesta zasvätenému Re, bohovi božského slnka, potom do Memfisu, mesta boha Ptaha, stvoriteľa sveta, pána Slova a remeselníkov.“

„Podrobili ste sa skúške?“ spýtal sa Wahibre.

„Drsným spôsobom, ale neľutujem to.“

„Vy Gréci zostávate vždy deťmi! Vo vašich chrámoch niet starcov a nepoznáte skutočnú Tradíciu. Práve preto sa vaša filozofia obmedzuje na šum slov.“

„Uznávam to, veľkňaz, a pochopil som, ako určitý počet mojich rodákov, že Egypt je vlasťou Múdrosti. Dlho ma odmietali a radili mi, nech sa vrátim domov. Jedine vytrvalosť mi umožnila presvedčiť kňazov o úprimnosti môjho hľadania. Tu a nikde inde sa vyučuje veda a rozlišuje sa poznanie od vedenia, pričom to druhé sa podriaďuje prvému.“

„Čo ste sa naučili v Heliopole a Memfise?“

„Geometriu, astronómiu a metódy symbolov vedúce k vnímaniu tajomstiev. Môj duch sa nasmeroval k božskej sile počas niekoľkých iniciačných obradov, pričom som sa nenáhlil, ani nerozptyľoval.“

„Videli ste akáciu?“ spýtala sa Nitis.

„Som Vdovin syn a nasledovník Usira, Bytosti večne regenerovanej,“ odvetil správne Pytagoras.

„Prešli ste už dlhú cestu,“ uznal veľkňaz.

„Vybral som sa aj do Téb, kde ma Uctievačka božstiev po dlhých skúškach zasvätila do Esetiných a Usirových tajomstiev.“

„Muž poslúchajúci ženu,“ poznamenala Nitis. „Nie je to z gréckeho pohľadu čosi šokujúce?“

„Aj v tejto oblasti sme sa mnohému priučili! Keď sa vrátim do Grécka, aby som tam založil spoločenstvo zasvätencov, otvorím dvere ženám a budú mať prístup k poznaniu mystérií rovnako ako v Egypte26. Tým, že ženy vylúčili z vysokých duchovných funkcií, svet bol odsúdený na násilie a chaos. Napokon v Naukratise mi práve žena, pani Zéké, uľahčila mnohé kroky. Váži si slobodu, ktorej sa teší v Egypte, a bola by rada, keby videla, ako sa šíri aj inde.“

„Rozhodli ste sa teda založiť Iniciačný rád v Grécku a preniesť tam egyptský ezoterizmus, tak ako ste ho vy postrehli,“ pokračoval Wahibre.

„Táto úloha sa mi vidí najpodstatnejšia. Určite, mohol by som tu zostať a napredovať po ceste poznania až do poslednej hodiny. No nebol by to egoistický postoj? Mojím poslaním je odhaliť Grékom poklady, s ktorými som sa stretol vo vašich chrámoch, a vychovávať tak ich duše. Musia viac rešpektovať bohov a zákon Maat, rešpektovať dané slovo, skromnosť a harmóniu, a vykonávať obrady, ktoré im umožnia dosiahnuť ostrovy blažených, čiže slnko a mesiac, dve zložky Horovho oka.“

„Aká je podľa vás podstata?“ spýtal sa Wahibre.

„Číslo,“ odvetil Pytagoras. „Každá bytosť má to svoje a spoznať ho vedie k Múdrosti. Číslo, zároveň jednota a mnohorakosť, obsahuje životné sily. My ich musíme odhaliť, aby sme prenikli do vesmíru, ktorého sme obmedzeným výrazom. Či naším pôvodom a cieľom nie je obloha s nemennými hviezdami, pobyt božstiev, kde žijú slobodné duše Spravodlivých?“

„Čo očakávate odo mňa, Pytagoras?“

„Na založenie svojho Rádu potrebujem jednohlasné odsúhlasenie veľkňazov, ktorí mi odovzdali svoje učenie a usúdili, že ho môžem ďalej šíriť. Ak mi vy odmietnete dať svoje učenie, môj postup sa preruší.“

„Vzdáte sa?“

„Pokúsim sa presvedčiť vás, pretože verím v dôležitosť tejto misie.“

„Použijem ten istý postup ako moji kolegovia,“ rozhodol sa Wahibre: „Podrobím vás skúške. Nitis, predstavená speváčok a tkáčok bohyne Neit, vás zajtra ráno zavedie za jedným z našich najvýznamnejších obradníkov. Dá vám niekoľko úloh. Potom sa znovu uvidíme.“

Pytagoras sa opäť uklonil a vrátil sa do kráľovského paláca, kde bol ubytovaný.

„Múdry a odhodlaný muž,“ usúdila Nitis.

„Ale Grék a chránenec kráľa Ahmoseho,“ pripomenul veľkňaz.

„Podozrievate Pytagora, že je špión poverený sledovať nás?“

„Nevylučujem tú hypotézu. Jeho zvedavosť sa mi vidí bezhraničná a je veľmi inteligentný.“

„Uctievačka božstiev ho zasvätila do usirovských tajomstiev,“ pripomenula Nitis. „Má povesť príkladnej prísnosti! Nijaký pokrytec by ju neoklamal.“

„Je to silný argument,“ uznal Wahibre. „A predsa zostaňme obozretní.“

„Ak má Pytagoras matematické a geometrické nadanie, nemohol by nám pomôcť s rozšifrovaním kódu?“

„Najprv urobme všetko potrebné, Nitis! Skôr ako mu ukážeme taký nebezpečný dokument, presvedčme sa o jeho dokonalej úprimnosti.“

„Škoda, tlačí nás čas.“

„Viem o tom, ale chybný krok by bol pre nás osudný a pre Kela by znamenal záhubu.“

„Vrátim sa do Domu života,“ oznámila Nitis. „Matematické papyrusy sú bohaté a zachytila som niekoľko zaujímavých detailov.“

„Nezabudni na spánok,“ poradil jej veľkňaz. „Úlohy spojené s tvojou funkciou sú náročné a budeš potrebovať všetky svoje sily.“

Sudca Gem s parochňou vyčesanou na starý spôsob, s príveskom znázorňujúcim Maat, bohyňu spravodlivosti27, predsedal tribunálu, ktorý sa konal pred monumentálnym vstupom Neitinho chrámu. Bez rozdielu, či šlo o veľkého pána alebo sluhu, slúžku či jej paniu počúval rozličné sťažnosti, ktoré sa týkali udalostí presahujúcich kompetencie miestnych súdov. Miestna rada upokojovala väčšinu konfliktov, a magistráty susedných miest sa zaoberali ťažšími prípadmi. Ak sa nenašlo uspokojujúce riešenie, žalobcovia aj obvinení sa obracali na šéfa súdu.

Gem sa dotkol sošky Maat, čím naznačil začiatok audiencie. Tridsať sudcov počúvalo pisárov, ako čítajú podrobné sťažnosti, končiace sa požadovanou čiastkou odškodnenia, a odpovede obhajcov. Vzhľadom na zložitosť sporu medzi dedičmi si vypočuli vyvrátenie argumentov a posledné protiútoky odporcov28.

Gem by bol mohol predvolať obidve strany, no zo spisov bolo jasné, kto má pravdu. Aj tak položil sošku Maat na dosky žalobcov. Matka rodiny legálne vydedila svoje deti, nevďačné a nečestné, v prospech odvážnej slúžky, ktorú chcel zdiskreditovať zástup zatrpknutých ľudí. Zašli až tak ďaleko, že vyrobili falošný spis, boli odsúdení na ťažkú újmu a náhradu škody.

Gem, učiniac spravodlivosti zadosť v mene Maat a faraóna, sa vrátil do svojej pracovne, kde ho čakali posledné policajné správy týkajúce sa Kelovej záležitosti.

Nijaká stopa po vrahovi na úteku.

A predsa všetci špehovia boli v strehu, poriadkové sily pracovali naplno.

Kel teda odišiel zo Sau.

Len ak sa neukrýval za posvätným ohradným múrom bohyne Neit… Nie, prehľadanie prebehlo korektne a sudca nemohol pochybovať o veľkňazovom slove.

Bolo potrebné zalarmovať zoskupenie miest v Delte. Nevyužíva pisár spoluvinníkov, nepotuluje sa po vidieku? A ak vedie zločineckú sieť, nepomohla mu opustiť Egypt?

Henat, šéf tajnej služby, možno poznal odpoveď na tieto otázky! Napriek zásahu kráľa mlčal.

„Čo sa stane s menovaným Bebonom?“ spýtal sa zapisovateľ.

„Priveďte mi ho.“

Sudca nazrel do spisu potulného komedianta. Prázdny. Polícia sa neprestávala obracať na nevinných, ktorých jediným zločinom bolo, že sa podobali na Kela! Gem, zavalený zbytočnými spismi, sa rozhodol komedianta oslobodiť.

Vyčerpaný chlapík nevyzeral nijako udatne.

„No tak, Bebon, rozmýšľal si?“

„O čom?“

„Nemáš mi čo povedať o pisárovi Kelovi?“

„Ja? Naozaj nič! Chcel by som sa iba dostať z väzenia a venovať sa svojim činnostiam.“

„Rátaš s cestovaním?“

„To je moje remeslo!“

„Ak si mi nepovedal celú pravdu, urobil si závažnú chybu.“

„Všetko som vám povedal!“

„Tvoje zatknutie bolo brutálne. Chceš podať sťažnosť na políciu?“

Bebon doširoka otvoril oči.

„Tá sťažnosť by bola opodstatnená,“ poznamenal Gem, „a využil by si iba právo nevinného.“

„Mám dosť problémov aj bez toho!“

„Ako chceš.“

„Vy… vy ma prepúšťate?“

„Nebola na teba vznesená nijaká priťažujúca okolnosť.“

„Predsa v tejto krajine existuje spravodlivosť!“

Bebon dostal peceň čerstvého chleba, čutoru vody, pár nových sandálov a pri východe zo súdnych budov pozdravil slnko a belasú oblohu.

Prvá cesta: do taverny! Konečne silné pivo nevyhnutné, aby si vyjasnil myšlienky.

Ako vyhľadať svojho jediného priateľa Kela? Kde sa pisár skryl? Jestvuje, zdá sa, jedna krehká stopa…

Bebon vstal, no cítil, že ho niekto sleduje.

Kráčal naverímboha, niekoľko ráz zmenil smer, prešiel cez trhovisko, rozprával s predavačmi a nenápadne pritom pozoroval svojho prenasledovateľa.

Takže ho prepustili iba naoko! Sudca Gem ho podozrieval zo spoluviny a dúfal, že ho komediant privedie až k jeho priateľovi Kelovi.

Zbaviť sa otravného sliediča by znamenalo priznať spoluvinu. Bebon si prenajal izbu na druhom poschodí jednej predmestskej krčmy, navštevovanej podomovými obchodníkmi. Len čo tam vošiel, hneď vyskočil na strechu a videl policajta, ako postáva neďaleko hostinca. Z terasy na terasu sa dostal do ľudovej štvrti, potom sa vybral uličkou vedúcou do chrámu bohyne Neit.

Nitis, kňažka, ktorú Kel stretol na bankete pred zavraždením prekladateľov, možno vie o ňom viac.

Chtiac-nechtiac prehovorí.

*

Nitis sa podľa listu, ktorý jej práve priniesol doručovateľ, musela súrne vybrať na svoju starú adresu, aby vyriešila nejaký materiálny problém. Napriek veľkému nedostatku času sa rozhodla hneď ho dať doporiadku.

Sotva prekročila prah, ústa jej zapchala silná ruka.

„Nekrič! A najmä sa nepokúšaj ujsť.“

Dvere sa zatvorili.

Útočník odvliekol kňažku do izby.

„Volám sa Bebon a som jediný priateľ pisára Kela. Buď mi odpovieš na otázky, alebo ťa zaškrtím.“

„Tak sa teda pýtaj.“

„Predstavená speváčok a tkáčok bohyne Neit… ľahko sa dáš vystopovať! Čisté kňažky nehovoria o inom, len o tvojom povýšení a skvelej budúcnosti. Pripúšťaš, že poznáš Kela?“

„Áno.“

„Na bankete si mu prichystala pascu!“

„Nie som za ňu zodpovedná.“

„Dokáž to!“

„Si naozaj jeho priateľ, alebo policajný špeh poverený vypátrať ho?“

Bebon vybuchol do smiechu.

„Ja, a policajt? To je skutočne originálne! Rovnako, akoby ste ma obvinili, že som ženatý a otec rodiny!“

Komediantova úprimnosť bila do očí.

„Verím v Kelovu nevinu,“ vyhlásila Nitis, „a pomohla som mu skryť sa.“

Bebon si uľahčene vydýchol.

„Spojenkyňa… Nech sú bohovia pochválení! Kde sa skrýva?“

„Odišiel do Naukratisu. Ak Demos a Tvrdohlavec, určite zapletení do vraždy prekladateľov, si zvolili za bydlisko toto grécke mesto, nájde ich a bude sa ich vypytovať.“

„A ak sú vinní, tak ho zabijú!“

„Nepodarilo sa mi vyhovoriť mu to,“ s ľútosťou povedala Nitis, „pretože nevidel iné riešenie. V očiach vrchnosti je Kel vrah na úteku.“

„Idem mu pomôcť,“ prisľúbil Bebon.

Komediant sa zatváril zahanbene.

„Prepáčte mi moju neodbytnosť, ale myslel som si, že ste spojená so sprisahancami.“

Nitis sa usmiala.

„Konala by som rovnako.“

„Pomáhať Kelovi by vám mohlo spôsobiť veľké nepríjemnosti!“

„Hľadať pravdu a bojovať proti lži – či to nie sú základné úlohy kňažky?“

„Bolo pre mňa cťou stretnúť sa s vami.“

„Priveď Kela zdravého a živého. Spoločne sa nám podarí zbaviť ho viny.“

Za jediný deň Kel vykonal toľko práce ako traja sekretári pani Zéké za týždeň. Vyriešil niekoľko administratívnych problémov, správa pozemkov vyžadovala zásadné reformy, pričom by sa výnosnosť zreteľne zlepšila.

„Úžasné,“ uznala nádherná obchodníčka. „Nemýlila som sa. Zostáva spracovať ešte veľa iných spisov, ale dodržím slovo. Keďže účinne spolupracuješ, zaslúžiš si stretnutie s významným mužom, ktorý ti dá dôveryhodné informácie. Jediná podmienka: bude hovoriť iba v mojej prítomnosti.“

„Kedy?“

„Dnes v noci.“

*

Šéf žoldnierov z Naukratisu hltal očami Zéké.

„Predstavujem ti priateľa,“ povedala mu. „Potrebuje tvoje služby.“

„Predpokladám, že poloúradne.“

„Zaručujem sa zaňho, môžeš otvorene odpovedať. A tento rozhovor akoby sa nikdy neodohral.“

„Čo sa chce dozvedieť ten anonymný priateľ?“

„Naverboval si v poslednom čase mladého gréckeho prekladateľa menom Demos?“ spýtal sa Kel.

Šéf sa pozrel do svojich zoznamov.

„Nie.“

„A keby zastával úradnícke miesto, vedel by si o tom?“

„Samozrejme.“

„A staršieho muža, Tvrdohlavca?“

Šéf zmraštil obočie.

„Bývalý dôstojník, ktorý bol v Sau mliekarom?“

„Presne.“

„Toho sme zobrali minulý týždeň.“

„Chcel by som s ním hovoriť.“

„Vylúčené.“

„Trvám na tom!“

„Pri svojom prvom výcviku sa Tvrdohlavec stal obeťou smrteľnej nehody.“

„Podrobnosti tej tragédie?“

„Pošmykol sa na mokrej zemi a nabodol sa na oštep vojaka, s ktorým sa zrazil. Pri takýchto cvičeniach často zaznamenávame straty. Je to cena za formovanie žoldnierov, a nie báb.“

*

Kelovi sa nedarilo sústrediť.

Bolo zjavné, že dostali príkaz zlikvidovať Tvrdohlavca. Táto stopa bola definitívne pretrhnutá, zostával Demos.

Keďže Grék sa zašil, na rozdiel od bývalého mliekara, príliš jasného komplica, musel byť nevinný. No ako ho nájsť?

Odrazu sa začítal do ohromujúceho dokumentu.

Neveriacky si kládol otázku, či ešte rozumie po grécky. Prečítal znovu, nijaká pochybnosť.

Zjavila sa pani Zéké so širokým osemradovým náhrdelníkom z karneolu a fajanse, náušnice v tvare lotosového kvetu a opasok zo zlatých doštičiek pospájaných piatimi radmi fajansových perál. Taký šperk musel stáť celý majetok.

To čaro však naňho neúčinkovalo.

Kel mával textom.

„Neodvažujem sa tomu uveriť!“

„Prečo toľké rozhorčenie?“

„Rátate s kúpou… ľudských bytostí?“

„V Grécku ich nazývame otroci, a je to dovolený obchod.“

„V Egypte ho zákon Maat formálne zakazuje!“

„Egypt sa musí zmodernizovať, mladý pisár, a pochopiť, že otroctvo tvorí časť výrobných síl nevyhnutných na ekonomický rozvoj.“

„Za takú cenu by bolo lepšie vzdať sa ho! Nijaký faraón nebude súhlasiť s takou hanebnosťou.“

„Utópia, chlapče. Čím viac sa bude zvyšovať počet obyvateľstva, tým väčšmi sa budú presadzovať ekonomické zákony. A vaša starobylá duchovnosť, nech je akokoľvek krásna, bude zmetená. V našich demokratických mestách je viac otrokov ako slobodných ľudí. Tento model sa presadí.“

„Prosím vás, prijmite moju výpoveď, pani Zéké.“

„Neprichádza do úvahy! Kam by si šiel? Tu si v bezpečí a môžeš pokračovať vo svojom pátraní.“

Zvodný obchodníčkin úsmev nezapôsobil na Kela. Ovládol zlosť a pokračoval v novej nebezpečnej hre, ktorá ho stavala proti Grékyni.

„Odmietam sa zaoberať spismi, ktoré viac či menej rozoberajú nastolenie otroctva v Naukratise.“

„Dobre, budem rešpektovať tvoju zastaranú morálku v nádeji, že sa zmeníš.“

„Pomôžete mi aj napriek tomu nájsť Demosa?“

„Ak sa skrýva v tomto meste, objavím ho.“

„Hľadám aj inú vec,“ prezradil mladík. „Poklad nevyčísliteľnej hodnoty.“

V Zéké sa prebudila zvedavosť.

„O čo ide?“

„Viete, ako sa kráľ Ahmose dostal k moci?“

„Počas vojenského štátneho prevratu mu jeho muži nasadili prilbu, ktorá mala cenu koruny. Zbavil sa vládnuceho faraóna Wahibreho ku koncu občianskej vojny a potom sa pred ľudom i váženými občanmi vyhlásil za kráľa.“

„Táto vzácna relikvia sa stratila. Ukradli tú slávnu prilbu, uchovávanú v paláci, a som presvedčený, že tento zločin súvisí s vyvraždením mojich kolegov.“

„Inak povedané,“ uzavrela Zéké, „chystá sa nový štátny prevrat.“

„Keby som priniesol faraónovi tú prilbu, uznal by moju nevinu,“ vyhlásil Kel.

„Bez najmenšej pochybnosti,“ zašepkala obchodníčka a myslela na iné východisko.

Takáto záležitosť presahovala prípad mladého, aj keď veľmi očarujúceho pisára. Poslúži jej, aby mohla položiť ruku na ten poklad, ale jemu nedovolí potešiť sa s ním.

Len ona oplýva dostatočným rozletom, aby mohla spracovať panovníka a vymámiť od neho honosné tituly a bohatstvo. Uznávaná, bohatá Zéké sa stane jednou z najvýznamnejších osobností panovníckeho dvora a navrhne množstvo reforiem, ktoré kráľ zaľúbený do gréckej kultúry odsúhlasí.

Skutočná kariéra pani Zéké sa začala.

Ahmose zle spal. Manželka ho upokojila a prosila, nech prijme obchodných zástupcov prichádzajúcich z rozličných gréckych miest, ktorí chceli ešte väčšmi posilniť svoje styky s Egyptom. Hoci panovník nenávidel tento druh povinností, dal sa prehovoriť kráľovnou. Vidieť faraóna bola neskutočná česť a táto priazeň by mohla mať blahodarné hospodárske dôsledky. Po skončení audiencie Ahmose prijal Menka, organizátora slávností mesta Sau. Panovník rátal s týmto verným služobníkom, že bude dávať pozor na veľkňaza a zabezpečí, aby program stavieb a renovovania chrámov v Dolnom i Hornom Egypte správne pokračoval.

„Náš veľký projekt napreduje, Menk?“

„Ostrov Filai sa ozdobí nádhernou svätyňou zasvätenou bohyni Eset, veličenstvo! Ocení toto izolované a nádherné miesto, dosiaľ nedotknuté nijakou činnosťou.“

„Nikdy nezabúdajme na veľkú kúzelníčku,“ odporúčal Ahmose. „Či nevlastní skutočné meno boha Re, božského svetla a tajomstva stvoriteľskej moci? Filai zostane jedným z najväčších činov mojej vlády. Presvedč sa o dobrom chode prác.“

„Dám na to pozor, veličenstvo.“

„Môj príbytok večnosti vo vnútri posvätných hradieb Neit je dokončený?“

„Remeselníci pracujú podľa vašich direktív. Veľká sieň, pred ktorou sa nachádza portikus so stĺpmi s palmetovými hlavicami a uzatvára dvoje dverí, za ktorými sa nachádza sarkofág, je nádherná.“

Hrobky panovníkov 26. dynastie ústili do dvora pred hypostylovou sieňou starobylej kaplnky bohyne Neit, a tá Ahmoseho spĺňala tie isté kritériá. Nachádzala sa pod ochranou tajuplnej bohyne, ktorá v každom okamihu znovuobnovovala svet vďaka siedmim slovám.

„Zaoberá sa veľkňaz správne mojím príbytkom večnosti?“

„Ani jeden deň neochabne jeho obozretnosť, veličenstvo! Vyhodil dvoch sochárov, ktorých pokladal za priemerných, a sám vybral oslavné formulky vytesané do kameňa, ktoré majú zabezpečiť prežitie vašej duše.“

„Nijaká kritika na moju vládu?“

„Ani najmenšia. Nezdá sa, že by chladný, odmeraný a rezervovaný veľkňaz mal niečo spoločné so sprisahancami. Nedoniesla sa ku mne nijaká odozva, ktorá by spochybnila vašu autoritu. Neitin chrám funguje úžasne a nebude ľahké nájsť nasledovníka Wahibreho.“

„Maj všetko pod kontrolou,“ prikázal Ahmose, „a keď sa niečo zomelie, ihneď ma o tom informuj.“

Kráľ sa vrátil do svojich komnát, kde si vychutnal prvotriedne víno z Perbastetu. Vinohradníci bohyne Bastet v podobe mačky vyrábali výnimočné víno, ľahké a rozmarné. Ahmose sa potreboval potajomky posilniť, skôr ako prijme šéfa tajných služieb.

Henat, Thowtov kňaz, by bol poverený uctiť si pamiatku Ahmoseho po smrti kráľa, ale nedosahoval formát faraóna. Vedel sa držať svojho miesta, oceňoval ústranie a bol spokojný so svojím postavením.

No či sa ctižiadostivosť nevalila ako ničivá vlna, nehľadiac na vek a tituly?

Nebolo možné odhaliť zmýšľanie tejto nenápadnej osoby, ktorej schopnosti každý vychvaľoval.

„Generál Fanes z Halikarnasu organizuje veľkolepú vojenskú prehliadku, veličenstvo. Tento zastrašovací manéver bude mať vynikajúci účinok.“

„Pozval si nášho priateľa Kréza?“

„Šéf perzskej diplomacie je na cestách. Našim kuriérom sa podarí ho zohnať, a som presvedčený, že si nenechá ujsť príležitosť pozrieť sa na ukážku egyptskej vojenskej sily.“

„Moja prilba?“

„Momentálne nijaká stopa, ale pristúpil som k početným výsluchom. Zlodej je pravdepodobne komorná pôvodom z Lesbu.“

„Prečo tie podozrenia?“

„Pretože mala prístup do krídla paláca, kde bola uložená relikvia, a zmizla. Ak nasadla na loď smerujúcu do Grécka, už ju nenájdeme.“

„Určite mala spojencov!“

Henat zapochyboval.

„Jediná istota, veličenstvo: ani jeden hodnostár, nijaký dôstojník by sa neodvážil nasadiť si vašu prilbu a vyhlásiť sa za faraóna. Ja sa zaoberám civilmi a Fanes rozdrví vojenských rebelov.“

„No predsa došlo ku krádeži!“

„Buď to urobil blázon rozhodnutý napodobniť vás, napriek tomu, že sa vystaví smrteľnému nebezpečenstvu, alebo nejaký ničomník zažiadaný za bohatstvom, ktoré chce získať predajom prilby.“

„Čisto zlodejská záležitosť?“

„V tomto štádiu vyšetrovania nič nevylučujem.“

„A vrah prekladateľov?“

„Bohužiaľ, stále na úteku! Niekedy sa pýtam, či ho neroztrhal krokodíl alebo či ho nezaškrtili banditi z veľkých ciest. Prenasledovaný človek dlho neprežije.“

„Vyhlás pátranie po celej krajine.“

„Až do Elefantíny?“

„Ten Kel mohol ujsť až na juh!“

„Silne pochybujem, veličenstvo, ale okamžite urobím potrebné opatrenia.“

„Zohnal si nových prekladateľov?“

„Jedine traja kandidáti spĺňajú nevyhnutné podmienky a podľa všetkého im možno dôverovať. Zreformovať výkonnú službu zaberie čas.“

„Zatiaľ si vezmi na starosť diplomatickú poštu a dôležité texty mi vždy odovzdaj.“

*

Vodca sprisahancov si ich ako obyčajne podmanil. Napriek vystaveniu sa nebezpečenstvám, jeho pokoj ich presviedčal. Zničenie prekladateľskej služby pôvodne nebolo súčasťou ich plánu, a mohli sa obávať, či ich táto dráma nedovedie k pohrome.

No osud sa naďalej ukazoval priaznivý.

„Sme ešte ďaleko od cieľa,“ uznal šéf. „A predsa naša podzemná práca už prináša plody. Súčasná situácia nám dáva za pravdu: bolo dobré zbaviť sa prekladateľov a obviniť pisára Kela.“

„Dúfali sme, že ho rýchlo zatknú,“ sťažoval sa jeden skeptik. „A ak má zakódovaný papyrus, predstavuje najväčšie nebezpečenstvo!“

„Nijaké,“ namietol šéf, „lebo nikdy sa mu ho nepodarí dešifrovať.“

„Dúfajme, že je mŕtvy, a dokument zničený!“

„Vzhľadom na tento malý incident, chcel by sa niekto z vás vzdať?“

Nikto neabdikoval.


37

Vo svetle niekoľkých olejových lámp Kel pokračoval v študovaní zakódovaného papyrusu, pričom využíval mriežky čítania odvodené od gréckych dialektov, čo ovládal.

Totálny neúspech.

Mal pred sebou egyptské znaky, ktoré odmietali pospájať sa a vytvoriť slová. Autor kódu bol skutočný démon!

„Ešte nespíš?“ vzrušeným hlasom sa ho spýtala pani Zéké, ktorej omamný parfum zalial pisárovu izbu.

„Rád dlho čítam. Strávili ste príjemný večer?“

„Ubíjajúci, ale užitočný! Riaditeľ prístavu v Naukratise sa všade vychvaľuje, aký je verný svojej stareckej manželke, dcére farmára, nudnej na smrť. Dokázala som mu, že klame. Odteraz sa mi bude plaziť pri nohách.“

„Hovorili ste mu o Demosovi?“

„Nielen jemu, ale aj iným hodnostárom pod zámienkou, že si chcem najať mladého pisára prekladateľa.“

„Výsledky?“

„Nijaké. Tvoj priateľ sa veľmi dobre skryl. Som však tvrdohlavá a nikdy sa nepoddám. Zajtra sa stretneme s najvyšším dôstojníkom, ktorý nevie skrývať pravdu. Privedie nás na stopu prilbe, ak sa ten vzácny predmet nachádza v Naukratise. Povedz mi, mladý pisár, si zaľúbený?“

„Musím vám odpovedať?“

„Je to jasné. Dobrú noc.“

Kel sa opäť pustil do práce.

*

Zéké sa vybrala za zlatníkmi, ktorí pre ňu pracovali, a Kel zaznamenal počet kúskov vyrobených za mesiac. Náročná zamestnávateľka Grékyňa odmeňovala tých najodvážnejších a lenivých prepúšťala. Spokojná s výrobou odišla z kováčškej štvrte a zamierila k dvojposchodovej, zle udržiavanej budove.

Kopnutím zobudila jedného telesne postihnutého na prahu. Nešťastník zastonal.

„Zosielajú vás bohovia, milá pani! Zľutujte sa, kúsok chleba, prosím!“

„Moja pekáreň vo vedľajšej uličke potrebuje učňa. Pracuj, a naješ sa.“

Zo strachu pred ďalším kopancom sa mrzák radšej odvliekol preč.

Kel nasledoval pani Zéké, ktorá vystupovala po schodisku s vychodenými stupienkami.

Na poschodí boli izby.

„No tak, Aristoteles, ešte vždy si opitý?“

„Hej, moja milá! Či opitosť nie je rozkoš bohov?“

„Ak sa podobajú na teba, radšej ničomu neveriť! Tvoj kapitán ťa znovu nenaverboval?“

„Áno, ale môj posledný výbuch zlosti veľmi neocenil. A predsa som mal pravdu! Priniesli nám pokazené pivo a ja som ho vychrstol do tváre zodpovednému za dozor. Za to byť vyhodený, len si predstav! Žoldnier mojich kvalít!“

Bradáč vstal.

Pri pohľade na jeho svalnaté telo bolo zrejmé, že ešte môže bojovať.

„Na pamiatku nášho starého priateľstva,“ povedal pani Zéké, „presvedčíš môjho hlúpeho kapitána, aby ma prijal naspäť! Bezo mňa sa grécka armáda zosype.“

„Tvoj prípad je zložitý.“

„Si taká očarujúca, drahá! Stačí jediné tvoje slovo, a prípad sa vyrieši.“

„Možno,“ uznala Zéké. „A čo mi za to ponúkneš?“

Aristoteles zmorený bolesťou hlavy sa pokúsil rozmýšľať.

„Poéma na tvoju počesť nestačí?“

„Vymysli niečo lepšie.“

„Jedna noc lásky…“

„Nenávidím prihriatych!“

„Tak vymysli niečo ty!“

„Tvoj dôvtip ma prekvapuje, Aristoteles.“

Žoldnier vyzeral znepokojený.

„Hádam nebudeš chcieť nemožné.“

„Len jednu informáciu.“

„Vojenské tajomstvo…“

„Rovnako nenávidím nemiestne žarty,“ spresnila Zéké. „Alebo odpovieš, alebo odídem. A s kapitánom si to vybavíš sám.“

„Zostaň, sladká priateľka, zostaň!“

Žoldnier vypol hruď.

„Aristoteles je pripravený odpovedať.“

„Keďže si častým návštevníkom tavern v Naukratise, isto ti neunikne žiadna klebeta.“

„Súhlasím.“

„Nepočul si hovoriť o nejakej vzácnej veci, ktorá prišla do mesta a unikla pozornosti vrchnosti?“

Aristoteles vydesene otvoril oči.

„Ako o tom vieš?“

Zéké sa nedočkavo usmiala.

„Počúvam ťa, môj statočný priateľ.“

„Pravdupovediac, celé je to zahmlené.“

„Ty buď však jasný!“

„Dobre, dobre! Jednej z mojich známostí, milému dievčaťu za rozumnú cenu, sa zdôveril jeden podnapitý.“

„Jeho meno?“

„Nepoznám. No viem, že šlo o dokára. On spolu so svojimi kolegami potajomky previezli ten rozprávkový poklad, neoznámili ho na colnici ani prístavným úradom. Upozorňujem ťa, moja sladká, že je to pravdepodobne výmysel. A neodporúčam ti, aby si sa priblížila k dokárom. Tí chlapi sú podráždení a násilní. Nezaváhajú a donútia ťa podstúpiť najväčšie urážky.“

„Vzácne rady, Aristoteles. Už nič viac?“

„Zabudni na tú historku a zbytočne neriskuj. Veľmi ťa potrebujem. A pokiaľ ide o kapitána… zariadiš to?“

„Zajtra ráno príď do kasární.“

„Musím tam ísť sám,“ rozhodol Kel.

„Aristoteles nepreháňa,“ upresnila Zéké, „dokonca aj žoldnieri sa boja dokárov. Vedia sa biť a nezaváhajú zákerne zaútočiť. Je to veľmi uzavretá kasta, ktorá nenávidí cudzincov.“

„Hovorím po grécky, nemajú dôvod nedôverovať mi. Najmä ak im budem môcť ponúknuť vysokú odmenu za prilbu.“

„Vynikajúca myšlienka.“

„Nemyslíte, že vaša prítomnosť by narušila obchodovanie? Tí muži by nezaváhali znásilniť vás.“

Kel sa nemýlil. V očiach gréckych dokárov žena nemala väčšiu hodnotu ako balík bielizne. A krása pani Zéké hrala v jej neprospech.

A predsa tu bola jedna obava: len čo bude mať Kel v rukách prilbu, neopustí čo najskôr Naukratis? Zéké musela znovu získať ten rozprávkový poklad, bez ohľadu na to, akým spôsobom by sa zbavila pisára, ktorý by sa stal nepohodlný.

„Iba ja ťa môžem ochrániť,“ nežne potvrdila, „nezabúdaj, že si zločinec na úteku! Uväznia ťa skôr, ako budeš mať možnosť odovzdať prilbu faraónovi, a nikdy nedokážeš svoju nevinu.“

„Súhlasili by ste s vyjednávaním v mojom mene?“

„Chcem ťa zachrániť, chlapče.“

„Ako sa vám poďakovať?“

„Prines prilbu a nešetri na požadovanom odškodnom. Potom sa spolu vyberieme do Sau.“

Kelova naivita bola dojímavá. Veriť v úprimnosť druhého a danému slovu mohlo skrátiť jeho život.

Zéké ho odviedla až po prístav a ukázala mu budovu colnice. Dokári vykladali obchodné lode z Grécka.

„Počkaj na západ slnka,“ poradila mu, „a pomaly sa približuj ku koncu prístavnej hrádze. Dokári sa tam schádzajú na večeru. Ak ťa osloví nejaký colník, odpovedz mu, že hľadáš prácu. Bohovia ti pomôžu, som si tým istá, a nič sa ti nestane.“

Ako Kel kráčal po dlažbe prístavnej hrádze, zmocnila sa ho panika.

Nebol pripravený na takú zrážku. Ako rád by sa znovu preniesol do prekladateľskej kancelárie a prekladal ťažký text, a potom sa šiel spolu s Bebonom navečerať! Vychutná si ešte niekedy tieto malé šťastné chvíle, uvidí znovu kňažku Nitis?

Colníkom sa skončila služba, hrali kocky a nezaujímali sa o okoloidúceho chodca.

V diaľke sa zablysol oheň.

Kel mal chuť zutekať. Zdalo sa nemožné, že by presvedčil dokárov, aby mu predali Ahmoseho prilbu, navyše keď nepoznali skutočný pôvod predmetu a jeho nevyčísliteľnú hodnotu.

Zo dvadsať chlapov, poriadnych väzieb, si pieklo posolenú rybu plnenú cibuľou a hrozienkami. Pivo tieklo potokmi.

Kel zaťal zuby a podišiel bližšie.

„Ohó, máme návštevu!“ Zvolal akýsi hrubý hlas. „Hľadáš niekoho, chlapče?“

„Oficiálne som prišiel žiadať o prácu.“

„Nevyzeráš na to… A pravda je aká?“

„Mám obchod, ktorý chcem ponúknuť tvojmu šéfovi.“

Dokári prestali jesť aj piť. Iba pukot ohňa rušil napäté ticho.

„Šéf som ja,“ ozval sa Hrubý hlas. „A nepáči sa mi veľmi, že policajt ma prišiel vyrušiť pri večeri.“

„Nie som policajt, naopak.“

„Čo tým chceš povedať?“

„Práveže fízli by ma najradšej dolapili.“

„Ty, a bandita?“

„Veru, nezaujíma ťa malé bohatstvo?“

Zmätený Hrubý hlas sa pozorne zahľadel na mladíka. Vyzeral vážny a sebaistý.

„Výmenou za čo?“

„Poklad, ktorý si získal a ktorý patrí mne. Urči cenu.“

„Poklad… blúzniš?“

„Zbytočné klamať.“

Odrazu Hrubý hlas ľutoval, že sa namočil do pochybného, ale výnosného podfuku. No nemal na výber. Teraz má pred sebou človeka vyslaného vrchnosťou a musí sa ho diskrétne zbaviť.

Ponúklo sa mu riešenie.

„My sme iba sprostredkovatelia. Poklad majú naši kolegovia z Pé-guti29. Len oni môžu rozhodnúť.“

„Zaplatím ti za tú informáciu.“

„To sa uvidí neskôr. Tu sa vyspíš a zajtra ráno ťa zavedieme do Pé-guti. Ide o bezpečnosť.“

Kruh dokárov sa zovrel.

Nijaká možnosť úteku.

Pod veľkým dozorom bol Kel prinútený ľahnúť si na starú rohožu. Neponúkli mu ani jedlo, ani pitie.

Keby sa pokúsil utiecť, dokári by mu rozbili lebku.

Pisár nemohol upovedomiť pani Zéké, a nikto mu nepríde na pomoc. Z tohto výletu sa nevráti.

Silno fúkal vietor, vlny sa vzdúvali. Nehostinné a nebezpečné pobrežie naznačovalo koniec močaristej, ťažko priechodnej oblasti.

Na šírom mori loď.

Kel, ako väčšina Egypťanov, vedel, že more obýva strašidelný démon a vyvoláva ničivú zlosť. Nenávidel námorníkov, ktorým musel čeliť.

„Tu je Pé-guti?“ čudoval sa pisár.

„Zmenil som názor,“ prezradil šéf dokárov. „Zbaviť sa policajta vyžaduje obozretnosť.“

„Nepatrím k polícii, ja…“

„Viem ošacovať ľudí, chlapče. Tvoj nadriadený ťa navliekol do špinavých handier a zveril ti túto nemožnú misiu. Pirát Ardys si ťa určite kúpi za vysokú cenu. Ak má dobrú náladu, porozpráva ti o poklade, ktorý hľadáš, skôr ako ťa uvrhne do otroctva. Ak nie, pobaví sa mučením a tvoje pozostatky hodí rybám. Ardys nenávidí Egypťanov.“

Kel, aj keby bežal rýchlosťou vetra, neunikol by dokárom vyzbrojeným vrhacími palicami a dýkami vyrobenými v Naukratise.

Niektorí sa dusili bláznivým smiechom pri pohľade na zúfalstvo ich rukojemníka.

Loď kotvila v bezpečnej vzdialenosti od pobrežia. Piráti spustili na more čln a zamierili k ohňu, ktorý zapálili dokári.

„Teda Ardys vlastní poklad,“ zašepkal Kel.

„Och, áno, chlapče! Určitým spôsobom si sa dotkol cieľa. No ten úspech ťa bude stáť život a polícia sa nič nedozvie.“

Mladík usúdil, že by bolo zbytočné prosíkaním vyvolať ľútosť Hrubého hlasu. Preňho bol iba tovarom, ktorého sa chce čo najrýchlejšie a za čo najlepšiu cenu zbaviť.

Keď k nim čln prirazil, Kel si myslel, že Nitis už nikdy neuvidí. V tom okamihu si uvedomil, ako vášnivo ju miluje. Smrť mu zabráni odhaliť jej svoje city a oberie ho o jej pohľad, krásu a svetlo.

Z člna vystúpilo päť pirátov.

Viedol ich obrovitý bradáč v krátkej tunike. Za opaskom dva meče.

„Zdravím, Ardys!“ povedal Hrubý hlas, ale necítil sa dobre.

„Čo mi dnes ponúkaš?“

„Toto,“ odvetil dokár a ukázal na Kela.

Obaja muži sa rozprávali iónskym dialektom, ktorý pisár prekladateľ poznal.

„Odkiaľ pochádza ten chlapec?“

„Je to policajt poverený nájsť poklad.“

Obor vybuchol v smiech.

„Vylepšil si mi náladu, kamarát! Koľko zaňho chceš?“

„Dobrú cenu.“

„Tri džbány starého vína?“

„Päť a k tomu vzácnu vázu.“

„Pridrahý.“

„Mladý policajt… Čertovská zábava, nie?“

Ardys zachrochtal.

„Štyri džbány a malá krétska váza, za akými sa bláznia sauské meštianky.“

„Obchod uzavretý.“

Obaja muži si plesli do dlaní.

„Ty a dokári zmiznite!“ prikázal obor. „Na vašom ohni si ugrilujeme ryby. Uvidíme sa za novu. Zožeň mi dovtedy oblečenie a zbrane.“

„Samozrejme.“

Dvaja piráti odovzdali Hrubému hlasu džbány s vínom a krétsku vázu, pochádzajúcu z vykradnutej obchodnej lode. Ardys rátal s väčšou sumou a bol spokojný s transakciou.

Obrátil sa na Kela.

„Policajt nie je dobrý otrok, a nemáš ani svaly. Niet času ťa celé dni učiť veslovať. Škoda, že mi nerozumieš, Egypťan! S mojimi mužmi sa pobavíme, keď ťa pri večeri budeme opekať. Vrešťanie policajta – nádherná hudba k stolu!“

„Ste naozaj cudzinec,“ skonštatoval Kel, „lebo nehovoríte po egyptsky. Prečo tak nenávidíte našu krajinu?“

„Ty… ty, veď ty hovoríš mojím dialektom!“

„Nie som policajt, ale pisár prekladateľ, pracujem v Naukratise, v službách pani Zéké.“

Ohúrený Ardys zostal stáť s otvorenými ústami.

„Pani Zéké,“ opakoval, akoby hovoril o strašnej bohyni. „Čo vlastne hľadáš?“

„Poklad, ktorý nedávno previezli dokári a ktorý vlastníte vy.“

Zavretou päsťou si pirát udrel do čela.

„Plávame uprostred šialenstva! Prečo nenávidím tvoju prekliatu krajinu? Pre colníkov, policajtov a poplatky! Čestný obchodník nemá šancu viesť normálny život. Ani jeden náklad neunikne daniam! Ja sa pretĺkam inak. Z lodí z Malej Ázie beriem víno, olej, vlnu, drevo, kovy a statoční dokári ich predávajú rovno pod nosom úradov. Kupujúci zaplatia menej, všetci sú spokojní!“

„Ten posledný poklad však nie je obyčajný tovar.“

„To mi nemusíš pripomínať!“ zahrmel Ardys. „Či sa mi nedôveruje?“

„Určite nie,“ potvrdil Kel, prekvapený náhlym obratom rozhovoru.

Pirátov pohľad sa zmenil na podozrievavý.

„Pristupuješ k poslednému overeniu, čo? V zásade je to dobrá taktika! Skôr ako prejsť do ofenzívy je lepšie presvedčiť sa o kvalite vojsk.“

Ardys odvliekol Kela do ústrania.

Aj on si to rozmyslel a rozhodol sa namiesto opekania zapichnúť ho dýkou?

Z vrecka svojej tuniky vytiahol malý kruhový predmet. Kel nikdy nevidel niečo podobné.

„Nádherné, však? Kufor ukrytý v mojej kajute obsahuje stovky takýchto strieborných mincí, razených v Grécku. Čoskoro sa naše peniaze dostanú do obehu v Egypte! Koniec vášmu výmennému obchodu a vášmu staromódnemu hospodárstvu! Ingoty z chrámov, ktoré štát nechce dať do obehu, upadnú do zabudnutia a vyjdú kvôli týmto minciam z módy. Každý ich bude chcieť, zmenia svet!“

„Faraón zakáže takúto praktiku,“ poznamenal Kel.

„Podrobí sa jej, on, veľký obdivovateľ Grécka! Ja ako prvý dovozca sa stanem veľkým boháčom! Vieš si to predstaviť, bývalý pirát? Viem, že prv než si zvykneme na ten úžasný pokrok, budeme sa musieť správať rozumne. Potom sa zisky len tak pohrnú. Vybral si si dobrú cestu, chlapče. Inteligentný Egypťan, to je zriedkavosť. Najmä, odkáž našej šéfke, nech sa neznepokojuje. Ardys stráži poklad, nikto ho oň neoberie. A v najbližšom čase grécke peniaze zaplavia Egypt!“

„Naša šéfka…“

Pirát sa samopašne zatváril.

„Potvorská líška je tá žena! Dokonca ju poslúcha aj chlapík ako ja. A zdá sa, že v posteli… Ty o tom možno vieš viac?“

„Nemáte prilbu, ktorá patrí kráľovi Ahmosemu?“ spýtal sa Kel.

Ardys naozaj nepredstieral prekvapenie.

„Bojujem vždy s holou hlavou a môj meč prerazí bronzovú prilbu! Vráť sa do Naukratisu, pisár, a upokoj pani Zéké. Ardys ju nezradí.“

Tak teda prežil!

Kel, skôr ako mohol využiť, čo sa práve dozvedel, musel prejsť rozsiahlu močaristú oblasť, kde naňho číhala smrť vo viacerých podobách – od krokodílov až po plazy.

V podstate sa pirát Ardys vysmieval z osudu posla pani Zéké, ich najmocnejšej šéfky. Keby zmizol, ľahko by si našla iného poslíka!

Prítomnosť mnohých vtákov ho upokojila. Ibisy, sluky, kačice, volavky, žeriavy a pelikány využívali rozsiahle územie s bohatou potravou. Obdivoval ich let a ich šantenie, ďaleko od ľudských ohavností. Tu sa svet prejavoval s nádherou prvého rána na svete.

Kel vytrhol mladé steblo papyrusu, odrezal vrchný koniec a ochutnal spodnú časť dlhú asi jeden lakeť. Jednoduchá potrava, ktorá mu dodá potrebnú energiu, aby vládal kráčať celé hodiny v pravidelnom rytme a pritom zostal obozretný.

Skôr ako sa zotmelo, mal šťastie, že stretol rybárov, spokojných so svojím tvrdým pracovným dňom. Odviedli ho do ich dediny, pozvali na večeru a ponúkli mu rohož. Unavení nemali chuť rozprávať. Na druhý deň ráno na úsvite mu ukázali, kadiaľ sa najlepšie dostane do mestečka, odkiaľ viedla cesta do Naukratisu.

V Kelovej hlave sa hmýrili otázky, na ktoré bude musieť pani Zéké chtiac-nechciac odpovedať. Poslala ho na istú smrť, alebo predpokladala, že sa dokári zmocnili Ahmoseho prilby? Keby pisára zlikvidovali, priznali by tým svoju vinu! Slúžil teda ako návnada, bez najmenšej šance na návrat.

„Stoj a nehýb sa!“

Traja muži ozbrojení palicami sa vynorili z húštiny papyrusov a obkľúčili mladíka.

„Pojazdná colnica,“ vyhlásil poddôstojník, štyridsiatnik s úzkymi perami a nízkym čelom. „Prechádzame sa, chlapče?“

„Idem do Naukratisu.“

„Odkiaľ prichádzaš?“

„Z mestečka Héron, dve hodiny odtiaľto.“

„Bývaš tam?“

„Bol som na návšteve u priateľov.“

„Poznám to miesto a teba som tam nikdy nevidel.“

„To je normálne, bol som tam prvý raz.“

„Kto sú tvoji priatelia?“

„Majitelia pece na chlieb.“

„Overíme si to. Tvoje meno a povolanie?“

„Som sluha v Naukratise.“

„Nepočul som tvoje meno.“

„Bak.“

„Bak, »sluha«… To prišlo vhod. Tvoj pán?“

Spomenúť pani Zéké sa mu videlo nevhodné.

„Prečo tie otázky?“ divil sa Kel. „Neprevážam nijaký tovar!“

„Veď práve to je čudné,“ skonštatoval colník. „Často chytáme podomových obchodníkov čo viac či menej dodržiavajú predpisy, ale nie chodcov s prázdnymi rukami. Tak teda ten zamestnávateľ?“

„Grécky žoldnier.“

„Aj toto overíme, keď ťa dovedieme do Naukratisu.“

„Radšej by som pokračoval v ceste sám.“

„Necítiš sa s nami bezpečne?“

„Z čoho ma obviňujete?“

Colník zašepkal čosi do ucha svojmu nadriadenému.

„V tejto chvíli sa nehľadajú iba zlodeji a pašeráci, ale aj jeden vrah. Pisár menom Kel, ktorý ide z dediny do dediny a skrýva sa možno v močariskách v nádeji, že unikne polícii. Môj kolega, vynikajúci znalec tvárí, si myslí, že spoznal toho nebezpečného kriminálnika vďaka portrétu, ktorý sme dostali od sauských úradov. A tak pôjdeš bez komentára s nami, a overíme si to.“

Colníci snívali o krásnej odmene.

„Mýlite sa,“ zaprotestoval obvinený, „nie som vrah.“

„No tak, si určite pisár Kel!“

„Vypočujete ma?“

„My sa uspokojíme s tým, že sme ťa oslovili. Hovoriť budeš pred sudcom.“

Kel, s hlavou dopredu, skočil a narazil colníkovi do žalúdka. Jeho prekvapení kolegovia zareagovali neskoro. Pisár utekal, čo mu nohy stačili.

„Chyťme ho!“

Zbehlí v podobných cvičeniach, rýchlo ovládli terén.

Prvému sa podarilo chytiť utečenca a tvárou ho prirazil k zemi.

„Teraz, chlapče môj, sa naučíš poslúchať a upokojíš sa!“

Väzeň sa napol, očakávajúc údery.

Colník zreval od bolesti a zložil sa vedľa pisára.

„Vstaň, Kel, a bežme.“

Ten hlas… Bol to Bebonov hlas!

„To si ty… naozaj ty?“

„Toľko som sa zmenil?“

„Ostatní colníci?“

„Poddôstojníka som odrovnal úderom do šije, vzal som mu palicu, odkrágľoval tvojho prvého prenasledovateľa a práve ťa oslobodil od druhého.“

„Polícia ťa vyhlásila za nevinného?“

„Chyba úradov, oslobodili ma. Polícia zatkla toľkých nevinných, čo sa na teba podobajú, že sudca Gem už nevie, kde mu hlava stojí!“

„Ako si sa dostal až sem?“

„Tvoja priateľka kňažka Nitis mi povedala, že si sa vybral do Naukratisu. V taverne neďaleko colnice som sa zahral na policajta! Jeden „kolega“ mi porozprával o dvoch skupinách, ktoré sa práve vybrali hľadať nebezpečného zločinca. Našťastie som sledoval tú správnu!“

„Nitis… Dôveruje mi teda?“

„Vzácna spojenkyňa! A taká krásna… Z jej slov som vycítil, že jej nie si ľahostajný. Uvažuj, kňažka a vrah na úteku, nevyzerá to ľahké!“

„Prestaň hovoriť hlúposti!“

„Treba sa trochu uvoľniť. Nezabil som všetkých troch colníkov. Keď sa preberú, budú mať zrejme zlú náladu. Mňa nevideli, ale ty, teba poznajú v tejto oblasti.“

„Musíme sa vrátiť do Naukratisu a obrátiť sa na osobu, ktorá je o všetkom dobre informovaná.“

„Dúfam, že nie nejakého po zuby ozbrojeného žoldniera?“

„Veľmi krásna žena, grécka obchodníčka.“

Na peknú kňažku už zabudol, pomyslel si Bebon.

„Nenechaj sa zvábiť,“ pokračoval Kel, „pani Zéké je nebezpečnejšia ako vretenica rožkatá. Poď, cestou ti to vysvetlím.“

Nitis, vychádzajúc z paláca ľanových látok, kde tkáčky horlivo pracovali, myslela na Kela. Vráti sa živý z Naukratisu aj so svojím priateľom Bebonom, donesie dôkazy svojej neviny?

Veľmi trpela jeho neprítomnosťou. Kel ponúkal nový obzor, ideál, ktorý len on sám stelesňoval. Či mágia bohyne Neit odvráti útoky osudu a znovu vytvorí cestu svetla, ktorú kňažka s pisárom spoločne objavia?

„Zlá správa,“ oznámil veľkňaz.

Nitis sa zovrelo srdce.

„Kel…“

„Nie, upokoj sa, vyšetrovanie sudcu Gema zostalo na mŕtvom bode. Nijaká stopa po vrahovi na úteku.“

„Kel nikoho nezabil!“

„Viem, ale musíme si osvojiť oficiálnu verziu. Sudca sa sťažuje na neschopnosť polície a mlčanie šéfa tajných služieb. Podľa Gema Henat nehrá čistú hru a neodovzdáva mu informácie, ktoré má k dispozícii.“

„Je to aj váš názor?“

„Bolo by lepšie, keby sudca našiel Kela prvý. Henat sa nebude zaťažovať procesom a domnelého zločinca nechá popraviť. Hlásenia jeho mužov dokážu ich legitímnu obranu a záležitosť bude pochovaná.“

„Gem nebude súhlasiť s takouto maškarádou!“

„Iba ak nie je komplicom vrahov.“

„V tom prípade by naša krajina bola vo veľkom nebezpečenstve!“

„Nová správa to potvrdzuje, Nitis: kráľ prikazuje, aby časť našich dielní prešla do služieb vonkajšieho sveta.“

Kňažka bola ohromená.

„Kráľ hľadá spôsob ako zničiť chrámy?“

„Práve sa rodí nové hospodárstvo a my sa mu musíme prispôsobiť.“

„Od čias pyramíd to bol chrám, čo riadil hospodárstvo! Ľudia mali rešpektovať zákon Maat, a nie aby sa Maat podriaďovala ľudskej podlosti!“

„Ahmose sa rozhodol zrušiť privilégiá chrámov, ktoré považuje za prehnané. Odteraz budú podriadené jeho správe a okrem najstaršej svätyne v Heliopole a v Memfise už nebudú dostávať dávky zo svojich oblastí. Štát sám bude vyberať dane, zamestnávať kňazov tak ako roľníkov a remeselníkov, bude im dávať plat a udržiavať miesta. Naše dielne budú vyrábať látky pre bežných ľudí a prispejú tak k prosperite krajiny“

„Uctievačka božstiev sa nikdy nezmieri s takýmto šialenstvom!“

„Téby sú ďaleko,“ pripomenul veľkňaz, „a ona vládne iba na malom území. Tu, v Delte, sa rodí nový svet.“

„Či vy nevychvaľujete návrat k hodnotám Starej ríše, či ste mi nezverili úlohu znovuoživiť obrady z najstarších čias, naši sochári sa neinšpirujú sochárstvom staviteľov pyramíd?“

„Naďalej budem konať v tomto duchu. Ahmoseho pohľad sa obracia ku Grékom a svojej kaste vysokých funkcionárov pridelí pozemky chrámov.“

„Pokúsite sa presvedčiť kráľa, že sa vydal nesprávnou cestou?“

„Už sa rozhodol, Nitis, a moje slová sú mu ľahostajné. Plní si Pytagoras dobre rituálne úlohy, ktoré mu boli zverené?“

„Správa sa ako dokonalý čistý kňaz.“

„On, Grék, možno ovplyvní kráľa. Naďalej ho skúšajme, a najmä pripravujme najbližšiu slávnosť bohyne. Len ona nás uchráni od najhoršieho a jej služba nesmie trpieť ani oneskorením, ani nepresnosťou.“

„Menk a ja dobre spolupracujeme,“ ubezpečila Nitis. „Drží sa svojej reputácie vynikajúceho organizátora, vynakladá veľké úsilie a netoleruje nijakú neschopnosť.“

„Buď obozretná,“ poradil jej Wahibre. „Nepoznáme skutočnú úlohu toho novonarodeného pätolizača.“

„Nepodarilo sa mi rozlúštiť ani slovo z kódu,“ priznala Nitis, „prosím, aby ste mi dovolili napísať zosnulému šéfovi prekladateľskej kancelárie, a poprosiť ho o pomoc.“

„List mŕtvemu?“

„Dúfam, že nám odpovie.“

„Vyberaj výrazy, Nitis, a dúfajme, že tvoja mágia zaberie.“

*

Nitis vošla do malej kaplnky v hrobke šéfa prekladateľov. Na obetný stôl položila chlieb z kameňa a poliala ho čerstvou vodou.

Mäkké svetlo zapadajúceho slnka dopadalo na časť, kde sa dalo vstúpiť do príbytku večnosti. Živí tam mohli komunikovať s mŕtvymi.

Kňažka zodvihla ruky, aby si uctila sošku ka, vitálnu silu, ktorá unikla smrti po tom, čo oživila bytosť, minerál, rastlinu, zviera alebo človeka, čas svojej existencie.

»Buď v pokoji, a pripoj sa k počiatočnému svetlu.«

Potom Nitis zavesila na krk sošky malý papyrus. V liste prosila mŕtveho, aby jej pomohol odhaliť skutočných vinníkov, a zachrániť tak život nevinnému pisárovi Kelovi. Keď duša živená slnkom oživí sošku ka, dostane odpoveď zo záhrobia?

*

Na svitaní sa Nitis ukázala pri vchode kaplnky. Prečítala dlhý hymnus na oslavu znovuzrodeného svetla na konci nezmieriteľného boja proti temnotám, prekročila prah a zastala uprostred skromnej svätyne.

Kňažka cítila kohosi prítomnosť.

Nebezpečného démona, alebo priateľského ducha?

Pri nohách sošky ležal rozvinutý papyrus. Nitis ho váhavo zodvihla.

Červeným atramentom ruka zosnulého napísala odpoveď:

Predkovia vlastnia kód.

„Konečne ste sa vrátili!“ zvolala pani Zéké. „Čo sa stalo?“

„Pekne ste si zo mňa utiahli,“ vyhlásil Kel, „a ukázal som sa ako nepredstaviteľný hlupák. No osud prekazil vaše plány.“

Grékyňa predstierala prekvapenie.

„Vôbec nerozumiem tvojim rečiam!“

„Zbytočne hráte komédiu, teraz poznám vašu úlohu.“

„Vysvetli mi to!“

„Veril som vo vašu úprimnosť a vy ste ma poslali na smrť.“

„Dokári sú násilní a nebezpeční ľudia, veď vieš!“

„Pirát Ardys nie je váš zamestnanec?“

Zéké sa zvláštne usmiala.

„Stretol si ho?“

„Neprikázali ste mu, aby ma zlikvidoval?“

„Mal si nájsť poklad!“

„Našiel som ho.“

„Tak teda máme prilbu faraóna Ahmoseho! Ardys je naozaj najlepší zlodej. Zaslúži si riadnu odmenu.“

„Nie som si tým taký istý.“

„Odmietol nám predať prilbu?“

„Zverili ste mu iný poklad.“

V pohľade pani Zéké sa zračila zlosť.

„Ten slaboch klebetil?“

„Uvedením gréckych peňazí do Egypta chcete zničiť naše hospodárstvo aj našu spoločnosť,“ potvrdil Kel. „Keby ste sa zmocnili Ahmoseho prilby, mali by ste v rukách rozhodujúcu zbraň na dobytie moci. Bezpochyby ste si už našli žoldniera, ktorý si ju nasadí a vyhlási sa za faraóna. A v tejto nebezpečnej hre som bol iba pešiakom určeným na vyhodenie.“

„Vďaka tvojej prenikavej inteligencii,“ ozvala sa Zéké sladkým hlasom, „si pochopil, že starý svet čoskoro zanikne. Egypťania hľadia do minulosti a na hodnoty zdedené po predkoch. Niektorí snívajú dokonca o oživení čias pyramíd, ktorými sa inšpirujú vaši sochári! My, Gréci, predstavujeme budúcnosť.“

„Tú budúcnosť ja odmietam!“

„Mladý konzervatívny a reakčný pisár, pekná vzorka dekadentnej elity! Pozri sa na Naukratis, Kel: tu je nový svet! Kto obraňuje tvoj starý Egypt, ak nie grécki žoldnieri? Za svoje úsilie chcú byť lepšie platení. Dve vrecia jačmeňa a päť pšenice za mesiac nestačí! Chcú krásne a dobré mince a ja ich čoskoro tisíce hodím do obehu.“

„Peniaze a otroctvo… To je váš pokrok?“

„Nevyhnutný vývoj!“

„Máte istotne spojencov vo vláde. Ak nie, neboli by ste si istá úspechom.“

„Nebuď veľmi zvedavý, Kel. Iba môj manžel sa bude deliť o moje tajomstvá. Buď si ma vezmeš za ženu, alebo zmizneš. Ak si vyberieš zlé riešenie, nerátaj s tým, že ťa ďalej budem ochraňovať.“

Kel zbledol.

„Nepodľahnem tomuto odpornému vydieračstvu!“

„Nebuď smiešny. Túžiš po mne a ja túžim po tebe. My dvaja dokážeme veľa. Bez mojej pomoci si odsúdený na smrť.“

„Či smrť nie je najlepšie útočisko?“

„V tvojom veku, strašný trest! Buď rozumný, Kel. Iba ja ti pomôžem uniknúť polícii. A najprv mi prezraď, kde je Ahmoseho prilba.“

„Neviem.“

„Pirát ma zradil, a ty si jeho komplic!“

„Nie, pani Zéké.“

Nedôverčivo sa premerali.

„Dúfala som viac,“ priznala. „A tak Ardys mi zostal verný a nevlastní nič okrem zásob gréckych mincí.“

„Presne.“

„Tvoje rozhodnutie, Kel?“

„Odchádzam z Naukratisu.“

Zéké sa obrátila chrbtom mladíkovi.

„Ako chceš! Predsa ti urobím poslednú službu. Vydrž tu zo dve-tri hodiny, idem sa poinformovať, aké sú dispozície polície, a poradím ti, ako sa dostať z mesta.“

„Ďakujem vám.“

„Rútiš sa do záhuby!“

„Dokážem svoju nevinu.“

„Škoda, Kel! Spolu by sme obnovili tvoj starodávny svet.“

Zéké vyšla z priestrannej prijímacej miestnosti a zanechala za sebou ťažkú vôňu parfumu.

Nepokojný Kel chodil hore-dole. Či ho obchodníčka nevydá kohorte žoldnierov, ktorí predajú jeho telesné pozostatky úradom?

Grékyňa, dychtiaca po moci, rátala s tým, že sa zmocní krajiny. Šialenstvo veľkých, alebo reálny plán? Nič nedokazovalo jej zapletenie do zločinu prekladateľov. A predsa, nepopierala prípadné styky s vysokými štátnymi hodnostármi.

Kelovi, ktorý nedokázal rozlíšiť pravdu od klamstva, odľahlo, keď ju videl prichádzať.

„Brána pre remeselníkov ešte nie je strážená,“ povedala. „Vezmi si, čo potrebuješ, a zmizni.“

„Ďakujem vám za pomoc.“

„Tým, že ma strácaš, prichádzaš o všetko.“

Kel sa vybral do svojej izby. Vezme si stadiaľ pisársku paletu, rohožu, čutoru a vak s potravinami.

Potlačil dvere a narazil na prekážku.

S veľkou námahou odtisol čosi ťažké a podarilo sa mu vojsť do miestnosti.

Na zemi mŕtvola.

Jeho kolegu prekladateľa Gréka Demosa.

Podrezali mu hrdlo. Vedľa jeho hlavy, vražedná zbraň, jeden z tých nožov, ktoré Egypťania odmietali používať, lebo ich pokladali za nečisté. Gréci nimi zabíjali zvieratá a bez problémov ich použili znovu. Takými nakazenými predmetmi hanobili ľudskú potravu.

Demos… Nevinný alebo vinný, už nikdy neprehovorí.

Zhrozený Kel zatriasol zmučeným telom, prosiac ho, nech odhalí pravdu. Demos však mlčal, odteraz ľahostajný k osudu smrteľníkov.

„Na vraha!“ skríkol drsný hlas. „Poďte, chytíme ho!“ Veľmi energická ruka schmatla Kela za plece.

„Poďme odtiaľto!“ zavelil Bebon.

„Pozri, tá mŕtvola…“

„Už sa nepreberie. My sa však musíme dostať z tejto pasce!“

Kel sa nechal vliecť a potom sa pustil do behu.

Bebon sa vyhol predsieni, kde na nich čakali sluhovia pani Zéké ozbrojení palicami.

Dvaja utečenci prešli veľkou kuchyňou, pod vydeseným pohľadom kuchtíkov.

„Vyskočme!“ rozhodol komediant.

Jeden pisár v rokoch sa im snažil zahradiť cestu na terasu. Bebon sa ho striasol úderom lakťa.

Obaja muži vyskočili na dolnú strechu, dostali sa k sýpke, potom liezli po veľkom rebríku, z ktorého sa dostali do jednej uličky.

„Striasli sme sa ich,“ usúdil Bebon.

Pisár účtovník, vyslaný hlavnou správou, sa stretol s Nitis z rána po tom, čo predstavená speváčok a tkáčok rozdelila kňažkám ich úlohy.

Vysoký úradník vyzeral skôr sympatický.

„Tento chrám je nádherný,“ uznal, lebo naň veľmi zapôsobil. „Ľutujem, že vás vyrušujem, ale príkazy sú príkazy. Idem skontrolovať vaše účtovnícke knihy, zredukovať niektoré výdavky a uprednostniť isté investície. Kráľovi veľmi záleží na rozvoji vašich dielní a na predaji vašich výrobkov do zahraničia.“

„To nie je naše poslanie,“ namietla Nitis.

„Viem, viem! A predsa, nemáme na výber, ani vy, ani ja. Snažme sa vyjsť si v ústrety.“

Účtovník nebol útočný, jeho misia mu veľmi nevyhovovala. Vystupoval zmierlivo a na minimum zredukoval povinnosti Neitinho chrámu.

„Pre všetkých by mal platiť rovnaký zákon,“ hromžil. „Keď si pomyslím, aký osud postihol môjho kolegu prekladateľskej kancelárie! Ak sa vytratí spravodlivosť, Egypt bude zničený.“

„Čo sa mu prihodilo?“

„Pisári prekladatelia boli zavraždení, a on s nimi!“ zašepkal vysoký funkcionár. „Neprichádza do úvahy hovoriť o tejto hrôze. Polícia zatkne vraha a na túto tragédiu sa zabudne. Mali však vypočuť môjho kolegu!“

„Zistil nejaké neregulárnosti vo vedení služby?“

„Určite nie, lebo šéf bol najprísnejší človek. No môj kolega im odovzdal dokument týkajúci sa prípadných finančných sprenever v Naukratise, gréckom meste. Tam majú tendenciu vytvárať si vlastný zákon.“

„Čo sa stalo s tým dokumentom?“ spýtala sa Nitis, v ktorej to vzbudilo pozornosť.

„Po jeho preštudovaní ho šéf odovzdal najvyšším úradom.“

„Komu presne?“

„Môj kolega to nevedel.“

„Vznikli nejaké reakcie?“

„Pokiaľ viem, nijaké! Práve preto smerujeme ku katastrofe. Mlčať, jazyk za zubami. Tento druh záležitosti nás presahuje. Zaoberať sa ňou by pre nerozumných znamenalo iba privolať si veľké ťažkosti. Do skorého videnia, predstavená.“

Nitis sa hneď vybrala za veľkňazom, ktorý zostavoval podrobný zoznam úloh, čo bolo potrebné splniť pred blížiacim sa sviatkom bohyne.

„Náš priateľ Pytagoras je zdatný?“ spýtal sa mladej ženy.

„Dokonalý a diskrétny: niet mu čo vyčítať.“

„Naďalej ho sleduj.“

„Práve som sa dozvedela prekvapujúce dôverné priznania,“ prezradila Nitis.

Wahibre pozorne počúval kňažku.

*

Minister financií Pefy, zavalený prácou, si vychutával krátku chvíľu odpočinku v tieni storočnej palmy na brehu vodnej plochy svojej priestrannej vily v Sau. Kvôli rozpočtovým reštrikciám v prospech armády musel zreorganizovať služby Dvojitého domu Zlata a Striebra, ktorého zamestnanci nemali radi zmeny.

»Najvyšší predstavený zaplavovaných brehov« mal na starosti aj dobré využitie a pestovanie plodín a osobne prijímal pracovníkov zodpovedných za hlavné poľnohospodárske oblasti. Našťastie, nič znepokojujúce.

A predsa si nemohol dovoliť nijaký ľahostajný postoj, lebo ten by mohol viesť k pohrome. A Pefy často sníval o svätom Usirovom meste Abyde, kde sa rád utiekal, aby si uctil boha vzkriesených.

Minister zatvoril oči a driemal, sníval o pokojnom svete bez podvodníkov a lenivcov.

Jeho správca sa odvážil zobudiť ho.

„Veľkňaz Wahibre by sa s vami chcel stretnúť.“

Siesta dlho netrvala.

Pefy prijal svojho priateľa v dobre vetranej miestnosti, v úkryte pred zvedavými ušami. Naservírovali im ľahké pivo a medové zákusky.

„V týchto ťažkých časoch, priateľ môj,“ začal minister, „si vychutnajme malé pôžitky. Zajtra si to už možno nedovolíme.“

„Stal si sa pesimistom, Pefy?“

„Vek a únava nevyvolávajú radosť do života. A pravdepodobne ani tvoja návšteva mi nevylúdi úsmev na tvári.“

„Veru tak,“ potvrdil Wahibre.

„Dúfam, že si mi neprišiel rozprávať o zavraždení prekladateľov.“

„Mám k dispozícii nový, znepokojujúci prvok.“

„Môj milý, najmilší priateľ! Prestaň sa už zaoberať touto aférou. Henat, šéf tajných služieb, reorganizuje našu diplomaciu so súhlasom kráľa. A polícia sa poponáhľa dochytiť vraha. Zabudni na túto tragédiu.“

„Odmietaš ma vypočuť?“

Pefy si rozhorčene vzdychol.

„Poznám tvoju tvrdohlavosť, a tak skladám zbrane!“

„Medzi mnohými chúlostivými spismi, ktoré mal šéf prekladateľskej služby spracovať, sa našiel účtovný dokument týkajúci sa Grékov v Naukratise. Objavil v ňom závažné sprenevery, a tak ho odovzdal vrchnosti.“

Po tomto vyhlásení nastalo ťaživé ticho.

„Presne tak,“ ozval sa minister.

„Vedel si o ňom?“

„Práve mi ho doručil šéf prekladateľov.“

„Tvoje závery?“ spýtal sa veľkňaz.

„Jasné finančné machinácie! Naukratis dodržiava vlastné zákony, veľmi odlišné od tých, čo uznáva faraónsky štát.“

„Sankcie?“

„Nijaké.“

„Ako to, nijaké?“

„Naukratis je chránené územie, priamo podliehajúce kráľovi.“

„Pozná konanie Grékov?“

„Pravidelne mu odovzdávam podrobné správy. Tvoria dlhý zoznam.“

„Ahmose nereaguje!“

„Áno, zakázal mi zasiahnuť. On sám sa zaoberá gréckym mestom.“

„Štát v štáte!“

„Buď poslúchnem, alebo podám demisiu. Nuž, snažím sa zaručiť nepominuteľnosť Abyda. Môj nástupca by zanedbal Usirovo mesto.“

„Ten dokument je možno jednou z príčin zavraždenia prekladateľov,“ pokračoval veľkňaz.

„Určite nie! Opakujem ti, jestvuje množstvo správ rovnakého druhu a veci sa dali do poriadku. V zásade Gréci si to urovnajú medzi sebou a neprenikajú von. Nie je najmúdrejšie nechať ich, aby v tom pokračovali?“

Sudca Gem práve dokončil jeden zložitý spolumajiteľský spor, ktorý sa ťahal tridsať rokov. Chyba dôkazov, odporcovia sa konečne dohodli na kompromise. Už teraz vynikajúca reputácia vysokého štátneho úradníka sa ešte posilnila. Vďaka nemu súd riešil zložité prípady.

A predsa s jednou výnimkou: pisár Kel, vrah, ešte vždy na úteku!

Rozčúlený Gem vrazil do Henatovej pracovne.

Šéf tajných služieb zoraďoval malé papyrusy s menami, dátumami a skutkami. Nikomu nezveril toto archivovanie, lebo jeho úžasná pamäť zaregistrovala každý detail.

„Táto situácia nemôže ďalej trvať,“ usúdil sudca.

„Problémy?“

„Napriek kráľovmu príkazu nespolupracujete a všetky informácie, ktoré by mi boli užitočné, si nechávate pre seba.“

„Mýlite sa.“

„Dokážte mi to.“

„Hneď, sudca Gem! Práve som dostal správu z Naukratisu, a po overení ju chcem odovzdať rovno do vašich rúk.“

Vysoký štátny úradník vypol hruď.

„Čo ste sa dozvedeli, Henat?“

„Našli sme stopu vraha. Kel sa ukrýva v močariskách Delty neďaleko Naukratisu. Colníci ho zočili a zastavili, no podarilo sa mu ujsť s pomocou komplica.“

„Identifikovali ho?“

„Nanešťastie nie. Nevieme, či ide o člena z jeho siete alebo príležitostnú oporu. Obyčajný detail, vzhľadom na nové skutočnosti!“

„Aké?“

„Kel sa vybral do Naukratisu s presnými úmyslami, zlikvidovať mliekara Tvrdohlavca a jeho kolegu, Gréka Demosa.“

„Uťahujete si zo mňa?“

„Boli identifikované dve mŕtvoly,“ upresnil Henat. „Pokiaľ ide o mliekara, zverbovaného k žoldnierom, išlo o nehodu.“

„A vy tomu neveríte?“

„Ani na okamih.“

„A Demos?“

„Podľa niekoľkých svedkov, medzi nimi aj pani Zéké, veľmi významnej osobnosti v Naukratise, Kel ho zaškrtil. Táto obchodníčka, nevediac, kto vlastne je a čo urobil, si vraha zamestnala ako pisára, a netušila, že ju zmanipuluje. Vďaka jej stykom sa mu podarilo nájsť Demosa a zbaviť sa ho.“

„Boli pozbierané výpovede?“ znepokojil sa sudca.

„Tu sú.“

Pochybovačný Gem čítal jasné a zhodujúce sa texty.

Sluhovia pani Zéké videli Demosa vojsť do Kelovej izby a potom počuli prudkú škriepku. Pisár so zakrvaveným nožom vybehol z miestnosti. So šialeným výrazom v očiach vypustil zbraň a znovu sa mu podarilo ujsť.

„Ten Kel je naozaj divá šelma!“ zvolal sudca. „Práve sa zbavil dvoch komplicov zo strachu, že prehovoria a prejavuje sa ako šéf zločineckej siete,“ uzavrel Henat.

„Sieť, ale v službách koho?“

„To zistíme vyšetrovaním. Možno ide len o ohavnú sériu vrážd.“

Sudca si dal hlavu do dlaní.

„Táto tragédia nadobúda hrozivé rozmery! A my nevieme, kde sa vrah pohybuje.“

„Pri výsluchu vám to prezradí.“

„Za podmienky, ak sa bude konať! Zdá sa, že to monštrum je nepolapiteľné.“

„Štvaná zver osudovo padne do pasce, a tento Kel neunikne pravidlu.“

„Vzhľadom na jeho vražedné šialenstvo musím prijať obzvlášť prísne opatrenia. Utečenec, keď bude cítiť, že je stratený, zareaguje čoraz násilnejšie. Nijaký policajt nemôže riskovať svoj život.“

„Nerozumiem vám dobre,“ znepokojil sa Henat.

„Vydám nariadenie, aby ho hneď zabili, keď ho zbadajú,“ upresnil sudca. „Poriadkové sily budú konať v legitímnej obrane a nepostihnú ich sankcie.“

Šéf tajných služieb očervenel od jedu.

„Kela musíme zadržať živého, aby sa priznal k motívom svojich zločinov!“

„Od nikoho nemožno žiadať nemožné. A myslím viac na život našich policajtov ako na toho šialenca.“

„Vyvarujte sa tejto nešikovnosti,“ radil Henat. „Ak nie, kráľ vás osobne bude brať na zodpovednosť.“

„Vy ste jeho hovorca?“

„Je to tak, sudca Gem.“

„Ak sa odohrajú ďalšie drámy, budete ma kryť?“

„Moje oficiálne funkcie mi to nedovoľujú.“

„Výsluch teda povediem, ako uznám za vhodné.“

„Odvážite sa čeliť jeho veličenstvu?“

„Keby mi dal oficiálny príkaz, budem ho rešpektovať. Váš hlas mi nestačí, Henat.“

„Nedôverovať mi, sudca Gem, nevedie k ničomu. Vašou úlohou je zatknúť vraha živého, aby mohol prehovoriť. Potom, až potom bude súdený a odsúdený.“

„Zbytočne mi pripomínate úlohy, ktorými som poverený, plním si ich svedomite už celé roky.“

„No tak ich teraz nezačínajte zrádzať.“

„Nepáči sa mi váš tón, Henat, a uprednostním život policajtov pred životom šialeného zločinca. Tým menej, že informácie pochádzajúce z tajných služieb nedovoľujú ho zatknúť celkom bezpečne…“

„Jeho veličenstvo ma požiadalo, aby som spolupracoval.“

„No tak ho počúvnite.“

Kel s Bebonom, ukrytí v palmovom háji, naberali dych.

Komediant predvídal úder, a tak naštudoval trasu úteku, aby unikli prípadným útočníkom. A ukázalo sa, že táto opatrnosť bola rozhodujúca.

„Musíš si zmeniť výzor,“ povedal Bebon pisárovi. „Upravíš si strih vlasov a necháš si narásť fúziky, ako niektorí pisári zo Starej ríše, a nespoznajú ťa.“

„Potrebovali by sme nôž.“

„Mám jeden.“

Kel neveril vlastným očiam.

„Nemáš…“

„Zobral som vražednú zbraň, ten nádherný grécky nôž! Pozri sa na písmená vyryté na rúčke.“

„Zéké!“ rozlúštil pisár.

„Tvoja ochrankyňa pravdepodobne sama podrezala tvojho kolegu, ktorý sa u nej skrýval alebo ktorého u seba väznila. No nemôžeme nič dokázať.“

„Pani Zéké zapletená do sprisahania… Teda… nijaká náhoda!“

„Pochyboval si ešte o tom? Sadni si, poriadne sa narovnaj. Očistím nôž a zahrám sa na holiča. Neboj sa, na mojich cestách som získal prax.“

„Zéké je v čele siete vrahov a podvodníkov, ktorí chcú rozvrátiť hospodárstvo krajiny a dostať sa k moci,“ nahlas rozmýšľal Kel. „Musím napísať správu a poslať ju do paláca. Kráľ Ahmose je v nebezpečenstve.“

„Ešte ti to nemyslí!“ usúdil komediant.

„Popieraš samozrejmé fakty.“

„Grékyňa má istotne jedného alebo viacerých komplicov v paláci a nepoznáme ich totožnosť. Ak sa obrátiš na jedného zo sprisahancov, tvoja úžasná správa bude zbytočná.“

Bebonov argument zavážil.

„Vráťme sa do Sau,“ naliehal Kel. „Poviem to veľkňazovi bohyne Neit a ten upozorní faraóna.“

„A znovu uvidíš krásnu kňažku,“ zašepkal komediant.

„Ocitli sme sa uprostred štátnej aféry,“ pripomenul pisár.

„To nebráni citom. Dobre, už si sa trochu spamätal! A vyzeráš lepšie. Teraz sa musíme premiestniť bez riskovania. Jediné riešenie: zmeniť sa na podomových obchodníkov.“

„Nemáme nič na predaj!“

„Vyriešim tento malý problém.“

„Čo urobíš?“

„Neďaleko odtiaľto je krčma, kde sa radi zastavujú podomoví obchodníci. Sú to Gréci, ktorí tam hrávajú kocky. A ja sa v tom vyznám. Na stôl vyložím celý náš majetok.“

„Náš majetok… Veď je to iba jeden nôž!“

„Veď práve, nemáme čo stratiť. To nás robí nezraniteľnými.“

Nedôverčivý a znepokojený Kel nasledoval Bebona až po miesto, kde sa schádzali obchodníci, v dobrej vzdialenosti od Naukratisu. Popíjali tam pivo a víno, jedli ryby a ragú, prespávali tam, vymieňali si tovar a preberali viac či menej prípustné záležitosti. Najmä sa tam zúrivo škriepili podgurážené partie.

Uprostred taverny sa nachádzali štyria hráči, ktorých pozorovali rozvášnení diváci. Kel s Bebonom sa zamiešali medzi prítomných.

Jeden sklamaný, šialený od zlosti, vstal a nadával víťazovi.

Komediant hneď zaujal jeho miesto.

„Vlastním sklad slonoviny, hrnčiarskych výrobkov a džbánov na víno,“ vyhlásil. „A rád hrám iba so serióznymi ľuďmi, schopnými zaplatiť mi. Je to jasné?“

Traja protivníci súhlasili.

„Prvý vklad,“ oznámil Bebon, „mladý, zdravý oslík. Treba vyhrať tri kolá, aby ste ho získali. Ja mám jedného, a vy?“

„Krásneho sivého húževnatého,“ povedal bradáč, „pôvodom zo Samosu.“

Bebon prehral prvé dve kolá, výsmešné úsmevy sprevádzali jeho očakávanú porážku.

A šťastie sa obrátilo.

Komediant vyhral nasledujúcu hru, znovu prehral, a potom tri razy za sebou zvíťazil.

„Osol je môj? Pokračujeme?“

„Ja chcem,“ zašomral jeden z porazených. „Ty dáš slonovinu a ja džbány s olejom. Iba jedna hra.“

Kocky sa rozkotúľali.

„Vyhral som,“ skonštatoval Bebon, „a urobíš lepšie, ak sa vzdáš.“

Bradáč soptil.

„Nemám vo zvyku prehrávať, najmä s takým amatérom, ktorý má iba šťastie. Ty sa budeš chcieť stiahnuť, som o tom presvedčený! Nevyzeráš, že by si vydržal skutočnú partiu.“

„Vkladám všetko do hry a navyše päť džbánov vína. Na dve výherné kolá.“

„Ruku na to!“

Prvý hod kockami bol pre Bebona nepriaznivý.

Kel zatvoril oči. Ak jeho priateľ prehrá, ako splatí dlhy?

Druhý hod v prospech komedianta!

Tretí rozhodne o víťazovi. Napätie vrcholilo. Hádzal bradáč.

A osud mu nebol naklonený.

Vstal, celý stuhnutý, premeriaval si víťaza. Kel sa bál prudkého výbuchu zlosti, ale porazený sa uspokojil s tým, že odviedol Bebona von a odovzdal mu jeho výhru.

„Osol sa volá Severák,“ upresnil, „a moje výrobky sú vynikajúce. Keby si podvádzal, roztrieskal by som ti lebku. Keďže ti bohovia prisúdili šťastie, zaslúžiš si toto malé bohatstvo. Napriek tomu mi radšej už nikdy neskríž cestu.“

„Vyhráš nabudúce,“ predpovedal Bebon.

Osol zamieril ku Kelovi a uprel naňho dôverčivý pohľad. Komediant naplnil dva koše džbánmi s olejom a vínom, ktoré mal oslík odniesť.

Pod hladkajúcim slnkom a v pokojnom tempe trojica zamierila smerom k Sau.

„Sme dokonalí podomoví obchodníci,“ vyhlásil Bebon, „a vlastníme tovar, ktorý ľahko predáme. Na istý čas máme zabezpečenú obživu. Ak nás bude kontrolovať polícia, nenájde nič, čo by nám mohla vyčítať.“

„Veľmi si riskoval!“

„Áno aj nie.“

„Podvádzal si?“

„Áno aj nie. Vymenil som kocky, lebo tie mojich spoluhráčov boli falšované.“

„A tvoje?“

„Tiež trochu. No nie tak, že by sa to dalo zistiť. A potom, v istých chvíľach, som prehrával.“

„V rozhodujúcom okamihu hádzal kocky bradáč. Ako si si mohol byť istý, že vyhráš?“

Bebon sa usmial.

„Nechal som to na šťastie. Keby som posledný hádzal ja, vyvolal by som podozrenie.“

„Ozajstné šialenstvo!“

„Vyhrali sme, či to nie je podstatné?“

Bývalý kráľ Lýdie, boháč Krézus, odteraz šéf perzskej diplomacie, sa s rešpektom uklonil pred faraónom Ahmosem, oblečeným v drôtenej košeli a prilbe pripomínajúcej tú kráľovskú.

„Vstaň, priateľ môj, môj najdrahší veľký priateľ! Aké šťastie, že ťa môžem prijať!“

„Tvoje pozvanie je pre mňa cťou, faraón. A moja manželka Mitetis je šťastná, že uvidí opäť svoju krajinu.“

„S kráľovnou sme nadšení jej prítomnosťou. Čakajú nás skvelé recepcie, ale predtým sa musíme zúčastniť na vojenskej prehliadke, ktorú pripravil Fanes z Halikarnasu, hlavný veliteľ mojich ozbrojených síl.“

„Jeho reputácia prekračuje hranice Egypta.“

„Zaslúži si to, uvidíš.“

Ahmose a Krézus sa usadili v drevenej besiedke, chránení pred slnkom.

Na priestrannej pláni, na severe Sau, sa rozvinuli pešiaci v prilbách, vyzbrojení štítmi, oštepmi a mečmi. Grécki žoldnieri v šíkoch defilovali bezchybným spôsobom za zvukov opojnej hudby, ktorá dokázala oduševniť aj tých najváhavejších.

Za nimi nasledovali jazdci, elitný zbor presiaknutý svojou nadradenosťou, s nádhernými koňmi, rýchlymi a nepokojnými.

Krézus, aj keď zvyknutý na výkony perzského jazdectva, nemohol zakryť svoj obdiv.

„Energia tých zvierat ma ohuruje a majstrovstvo tvojich vojakov nemá páru!“

„Fanes je náročný generál,“ upresnil vodca. „Neprestajne hľadá dokonalosť a netoleruje najmenšiu neposlušnosť. Na jeho povel sa celá armáda musí dať do pohybu. A nevidel si ešte to najpodstatnejšie!“

Kočiar ťahaný dvoma bielymi koňmi prišiel po kráľa a jeho hosťa, aby sa odviezli až k vojenskému kanálu, kde Krézus uvidel pôsobivú flotilu vojnových lodí.

Ich množstvo, veľkosť, výzbroj a počet členov posádky ohromila veľvyslanca Perzie.

„Nepredstavoval som si takú silu,“ priznal.

„Ovládnutie mora zaručí bezpečnosť Egypta,“ potvrdil Ahmose. „Vďaka neprestajnému úsiliu Udžu, zodpovedného za rozvoj môjho námorníctva, naše lodenice neprestávajú vyrábať pevné a zároveň aj rýchle lode.“

„Môžem vystúpiť na palubu admirálskej lode?“ spýtal sa Krézus.

„Samozrejme!“

Bok po boku generál Fanes z Halikarnasu a veliteľ vojnového loďstva Udža prijali významného návštevníka a neskryli pred ním nič z pozoruhodného výstroja, ktorý využívala faraónova flotila.

Krézus ohmatával laná a plachty, hodnotil kvalitu sťažňov a zisťoval dôležitosť bojových formácií.

„Pôsobivé,“ uznal. „Všetky útvary sú takéto?“

„Sme na ne pyšní,“ vyhlásil Udža. „Chceli by ste sa zúčastniť na riadení lode?“

Krézus prikývol.

Na prove admirálskej lode vyslanec perzského cisára obdivoval techniku Ahmoseho námorníkov.

„Stredozemné more je tvoje,“ povedal faraónovi.

„To nie je môj úmysel! Tieto sily majú iba obrannú úlohu. Egypt na nikoho nezaútočí, ale bude sa vedieť obrániť pred akýmkoľvek útočníkom.“

„Kto by sa aj odvážil zaútočiť na územie faraónov, keď každý pozná jeho zastrašovaciu moc?“

Zamyslený Krézus si vychutnával mierny severný vietor a pokoj západu slnka. Nežnosť palmových hájov, striebristý lesk kanála, oranžová obloha ho natoľko očarili, že zabudol na vojenský charakter tejto prehliadky.

*

Banket organizovaný kráľom a kráľovnou Egypta sa zapísal do pamätí. Tisícka pozvaných si vychutnávala rozmanité jedlá, vynikajúce vína a úslužnosť čašníkov, pozorných aj k tomu najmenšiemu želaniu hostí.

Po ľavej strane kráľovskej dvojice sedel Krézus, po pravej Mitetis, dcéra Ahmoseho predchodcu.

Chladná a kŕčovito stiahnutá jedla na pol úst.

„Minulosť je minulosť,“ povedal jej Ahmose. „Obdivoval som vášho otca a nemal som najmenší úmysel zvrhnúť ho z trónu. Jedine zhoda okolností ma priviedla k moci. Súhlasíte, aby sme dnes zabudli na bolestivú minulosť?“

Krézova manželka sa pozrela na faraóna.

„Žiadate odo mňa priveľa.“

„Uvedomujem si to, Mitetis, ale vaša prítomnosť je balzamom pre moje srdce. Toľko rokov uplynulo! Pohľad na Egypt nerozohnal váš smútok?“

„Môj smútok sa končí, veličenstvo.“

„Ďakujem, že ste mi poskytli také šťastie.“

Po bankete egyptská kráľovná pozvala Mitetis, aby si vychutnala starostlivosť jej masérky, odborníčky na esenciálne oleje.

Ahmose a Krézus sa odtiahli na terasu, odkiaľ hľadeli do záhrady plnej sykomor, jujúb30, oleandrov a tamarindov.

„Aká očarujúca krajina,“ povedal Krézus. „Vládne tu vôňa večnosti.“

„Večnosti, veľmi krehkej večnosti…“

„Prečo ten strach?“

„Či nový perzský cisár Kambýses nesníva o dobýjaní?“

Krézus vdýchol vlažný vzduch noci.

„Zabudnime na diplomaciu a buďme úprimní, veličenstvo. Áno, Kambýses sníval o obsadení tejto krajiny s nevyčerpateľnými bohatstvami. Keď sa mal stať vládcom, odhalil si jeho úmysly a vybudoval si vojnovú mašinériu určenú odporovať mu. A pozval si ma preto, aby si ma o tom informoval tak, že ho odhovorím pustiť sa do dobrodružstva odsúdeného na neúspech.“

„Podarilo sa mi to, Krézus?“

„Nad tvoje očakávania! Už som sa pokúšal orientovať Kambýsa na trvalý mier, a vypočul si ma. Keď sa vrátim, prinesiem mu presné informácie, ktorými ho celkom presvedčím. Nech je perzská armáda akokoľvek silná, nemá šancu poraziť ťa. Pred mojou cestou som to predpokladal; teraz som o tom presvedčený. Faraón sa nenechal uspať falošným pokojom a som mu zato vďačný. Vďaka rozšíreniu svojich ozbrojených síl, najmä námorníctva, vyhneme sa krvavej pohrome.“

„Kambýses plánuje dobýjať aj iné krajiny?“

„Spravovanie ríše ho pohltí a bude sa inšpirovať príkladom svojho otca Kýra. Obdobie bojov sa skončilo, veličenstvo, a otvára sa pred nami pokojná diplomacia.“

„Tvoje slová sú balzamom na moje srdce, Krézus.“

„V prvom rade musíme rozvíjať obchodné styky, aby sme obohatili obidve naše krajiny. Rád by som sa stretol s tvojím slávnym šéfom prekladateľskej kancelárie a zásobil ho menami a titulmi budúcich korešpondentov.“

„Bohužiaľ, zomrel,“ priznal Ahmose.

„Bol chorý?“

„Nie, nešťastná náhoda. Nahradil ho riaditeľ paláca Henat. Je to skúsený, dôveryhodný muž, ktorý ti bude slúžiť a celkom ťa uspokojí.“

„Výborne, veličenstvo. Táto cesta sa stane bezpochyby jednou z najvýznamnejších v mojej kariére.“

V predchádzajúci večer faraón Ahmose očistil, nalíčil a korunoval kravu s čiernou srsťou, ktorá stelesňovala bohyňu Neit. Potom uprostred veľkého dvora vystrelil šípy na štyri svetové strany, aby zabránil silám chaosu preniknúť do Obidvoch krajín.

Bol zorganizovaný prvý sprievod sviatku bohyne Neit. Jeden obradník šiel pred kráľom, ďalší recitoval rituálne texty oslavujúce vyžarovanie Matky matiek. Kňazi a kňažky sa rozostavili okolo posvätného jazera a zúčastnili sa na plavbe božskej bárky, symbolu spoločenstva stvoriteľských síl, ktoré boli pri zrode najrozličnejších foriem života.

Za posvätným ohradným múrom sa začínali veselice. Desiatky rodín prichádzali na loďkách z okolitých dedín a mestečiek neďaleko mesta Sau, a chceli si uctiť bohyňu a pritiahnuť jej ochranu. Hralo sa na flaute a štrngalo kastanetami na odplašenie zlých duchov. Víno a pivo darované kráľom tieklo potokmi. Po celom Sau sa tancovalo pod ochranou noci, tvorili sa páriky.

Bebon by sa bol rád pridal k záletníkom, no musel si plniť delikátnu misiu. Vlúdil sa medzi dav smerujúci k veľkému chrámu. Prešiel alejou sfíng a zadíval sa na dva obelisky kráľa Ahmoseho.

Z výnimočného dôvodu sa určitý počet pozvaných mohol dostať na nádvorie pred pylónom hlavného chrámu. Bebon sa zamiešal do skupiny správcov sýpok, odpojil sa od nich a podišiel ku kňazovi v bielom odeve s vyholenou lebkou.

„Nesiem odkaz určený pre predstavenú speváčok a tkáčok bohyne Neit. Naliehavý a osobný.“

„Počkaj tu.“

Ubiehali nekonečné minúty.

Nájde si Nitis v tento večer osláv čas a príde osobne? Viedla obrady a nemohla odísť zo svätyne. Určite mu pošle kňažku, s ktorou sa však odmietne rozprávať.

Za hradbami bola zábava v plnom prúde. Na každej terase, pred každými dverami, v Sau ako aj vo všetkých egyptských osídleniach, porozsväcovali lampy. Pomocou ich svetla Eset mohla nájsť roztrúsené časti tela Usira, zavraždeného svojím bratom Sutechom. Na konci hľadania posvätná bárka odnesie vzkriesené telo až do svätyne bohyne Neit, kde posledné formulácie premeny vyvolajú prebudenie pozliepaného boha, víťaza nad smrťou.

Objavila sa Nitis.

Ako sa nezaľúbiť do takej nádhernej ženy?

„Bebon, Kel žije?“

„Nebojte sa.“

„Tu sa nezdržiavajme.“

Zaviedla ho až k malej kaplnke zasvätenej levici Sechmet.

„Kel je živý a zdravý a je v Sau,“ potvrdil Bebon. „Chce sa s vami rozprávať.“

„Počas osláv sa nemôžem uvoľniť. Ste v bezpečí?“

„Hráme sa na podomových obchodníkov a bez ťažkostí sme prešli cez policajné kontroly.“

„Neriskujete, že vás chytia?“

„Zmenil som Kelov vzhľad a správame sa ako dokonalí obchodníci.“

„Máte na predaj víno?“

„Vynikajúce!“

„Príďte zajtra, skoro ráno, k bráne dodávateľov. Osobne preberiem tovar.“

*

Prekvapený Menk sa priblížil k radu obchodníkov, ktorí sa tlačili k bráne chrámu, kde stáli kontrolóri a pisári. Prezerali tovar, nekvalitný odmietali a zaznamenávali dohodnutú odmenu.

Prečo sa Nitis zaoberala týmito formalitami?

„Problémy?“ spýtal sa jej.

„Nie, nie, všetko v poriadku!“

„Vaše pomocníčky by vás nemohli odbremeniť od tejto driny?“

„V období osláv sa spoľahnem iba na vlastný úsudok.“

Menk pokýval hlavou.

„Inokedy to nerobievam! Poveriť niekoho by mi pomohlo, ale dávať do poriadku urobené omyly mi zaberie šialene veľa času. Ste spokojná s priebehom obradov?“

„Pozoruhodná práca, ako obyčajne. Ukázali ste sa na výške svojej povesti, Menk.“

Hodnostár sa zachvel spokojnosťou.

„Ak vám môžem pomôcť…“

„Čoskoro budem hotová. Mohli by ste radšej skontrolovať počet džbánov určených na očistenie?“

„Ihneď sa o to postarám.“

Konečne Menk odišiel.

Nitis sa zaoberala obchodníkom s ovocím uneseným možnosťou zásobiť chrám svojimi výrobkami. Po ňom zostali už iba dvaja obchodníci a ich somárik, nádherný, príkladne pokojný sivko.

Mladá žena spoznala Kela, a srdce sa jej rýchlejšie rozbúchalo. Rada by mu povedala o tom, ako sa bála, že ho už nikdy neuvidí, a o hlbokej radosti, ktorú pociťovala v tomto okamihu.

„Ponúkame prvotriedne víno,“ vyhlásil Bebon. „Chcete ho ochutnať?“

Nitis prikývla.

„Mám veľa dôležitých odhalení,“ zašepkal Kel.

„Musíte o tom porozprávať veľkňazovi.“

„Ako sa k nemu bezpečne dostať?“

„Kontrolór zaregistruje vašu dodávku vína a pôjdete za ostatnými dodávateľmi až do hlavného skladu. Bebon tam vyčká s oslom a vy si oblečiete bielu tuniku čistého kňaza. Potom sa vyberiete do Wahibreho archívu.“

Obaja priatelia splnili príkazy. Znepokojený Bebon sa mal na pozore. Nepochyboval o Nitinej úprimnosti, ale obával sa, že je sledovaná a nechtiac ich vovlečie do pasce.

V sklade podávali dodávateľom prijatým chrámom desiatu. Bebon sa rozprával s obchodníkom zeleniny, kým Kel sa vytratil.

A čo ak sa veľkňaz zapredal nepriateľovi, poslúcha kráľa a jeho políciu, uprednostňuje svoju kariéru a vydá vládnej moci zločinca na úteku?

Nitis si overila, že ich nikto nesleduje, a potisla dvere, obyčajne zatvorené, vedúce do skladu papyrusov v archívnych sieňach veľkňaza Wahibreho.

Miesto bolo ponuré a tiché.

Kel vošiel dnu a zostal stáť.

Keby šlo o pascu, ťažko by sa dalo z nej ujsť. Nitis by ho však nezradila!

„Čo mi chceš oznámiť?“ spýtal sa strohým hlasom veľkňaz.

„Obidvaja muži, ktorí mohli dosvedčiť moju nevinu, sú mŕtvi. Tvrdohlavec sa stal obeťou nehody u žoldnierov v Naukratise a môjho kolegu Demosa podrezali; jeho mŕtvolu som našiel v mojej izbe. Samozrejme, aj z tejto vraždy obvinili mňa. Vďaka priateľovi Bebonovi sa mi podarilo ujsť.“

„Veľmi zlé správy,“ uznal veľkňaz.

„Teraz vidím všetko jasnejšie. Istotne, nepodarilo sa mi nájsť Ahmoseho kráľovskú prilbu; a predsa mám v jednom istotu. Grécka obchodníčka, menom Zéké, chce rozvrátiť egyptské hospodárstvo zavedením otroctva a obehu mincí.“

„Také šialenstvá odporujú zákonu Maat. Faraón sa proti takým opatreniam postaví.“

„Nepodporí ich skrytým spôsobom?“ spýtal sa Kel. „Ako veľký obdivovateľ gréckej kultúry nebude ich pokladať za pokrok, ktorý treba presadiť v Obidvoch krajinách?“

Otázka znepokojila veľkňaza.

„V tom prípade bude pomsta bohov hrozivá!“

„Prekladateľská kancelária bezpochyby zachytila dokumenty súvisiace s týmto sprisahaním,“ pokračoval Kel. „Práve preto musela byť zlikvidovaná. A zakódovaný papyrus obsahuje chúlostivé informácie spojené so sprisahancami.“

„Hypotézy, Kel, sú to iba hypotézy!“

„Tie dve nové vraždy sú však skutky! A pani Zéké neskrýva svoje úmysly. Inak povedané, má spojencov vo vláde.“

„Nepodarilo sa mi rozlúštiť kód,“ ľútostivo povedala Nitis. „Jedine pisár z vyšších kruhov mohol vymyslieť taký zložitý systém.“

„Treba sa spýtať šéflekára Horcheba,“ poradil Kel.

„Ten zomrel,“ prezradil veľkňaz.

„Prirodzenou smrťou?“

„Nevieme.“

„Úžasná náhoda! Teraz som ideálny vinník. Nikto už nedokáže moju nevinu, všetky stopy sú zničené.“

„Napísala som šéfovi prekladateľskej kancelárie,“ vyhlásila mladá žena, „a jeho duša mi odpovedala: Predkovia vlastnia kód.“

„Slabá záchrana,“ skonštatoval veľkňaz. „Chýbajú nám presnejšie indície, a tak len ťažko využijeme tento odkaz.“

„Možno ich dostaneme!“

„Budú postačujúce?“ znepokojil sa Kel.

„Uvedomme si jedno,“ povedal Wahibre, „jedine sudca Gem môže zachrániť Kela. Musíš sa mu vydať a povedať mu, čo si objavil. Gem je čestný muž a ani faraón nie je nad zákonmi. Bude sa viesť hĺbkové vyšetrovanie a tvoja nevina vyjde najavo.“

„Nemám najmenšiu dôveru k tomu vysokému štátnemu úradníkovi,“ zaprotestoval mladý pisár.

„Gem je šéf egyptského súdnictva,“ pripomenul veľkňaz. „Keby zradil zákon Maat, naša civilizácia upadne. Z jeho pohľadu podľa tvojho katastrofického spisu sa mu javíš ako najhorší zločinec. Keď ťa však uvidí a vypočuje, zmení názor.“

„Neposielate ma na smrť?“

„Osobne oznámim sudcovi tvoj krok a požiadam ho o bezpodmienečnú záruku: nijaké zatknutie pred tvojím vysvetlením. Ak mi to neprisľúbi, to stretnutie sa neuskutoční. Budeš ho vedieť presvedčiť, som si tým istý.“

*

Kel, zavretý v sieni archívov veľkňaza, sa znovu pokúšal rozlúštiť kód papyrusu, ktorý spôsobil jeho nešťastie. Hieroglyfy boli poprevracané, slová pomiešané, smer čítania sa menil podľa myšlienky, alebo zoskupenia znakov?

Všetky pokusy zlyhali.

Nerozlúštiteľný text akoby sa mu vysmieval.

Unavený mladík na pokraji zúfalstva myslel na Nitis. Znovu ju vidieť predstavovalo chvíľu neopísateľného šťastia. A on sa cítil hlúpy, neschopný priznať jej svoje roztúžené city. Tak toto bola teda láska, istota, že celkom rozdielna bytosť, od neho taká vzdialená, taká nedosiahnuteľná, sa stala základným zmyslom života!

Otvorili sa dvere.

Nitis pomaly kráčala dopredu.

„Tu je voda a posúch plnený bôbom a syrom.“

Kel vstal.

„Podarilo sa veľkňazovi dohodnúť stretnutie?“

„Sudca ho vypočuje, a vy sa budete môcť konečne obhájiť. Váš priateľ Bebon odišiel z chrámu a s oslíkom sa zdržiava v stajni neďaleko vchodu dodávateľov.“

„Nitis…“

„Ihneď sa musím vrátiť do tkáčskej dielne.“

Nepolapiteľná, unikla.

Nemal nijaký prostriedok, aby ju zadržal. Ona, kňažka bohyne Neit, zasľúbená výnimočnej kariére; on, vrah na úteku! Ich osudy sa mohli skrížiť iba nakrátko.

Kel rýchlo ochutnal jedlo a pokúsil sa znovu pustiť do lúštenia papyrusu, no mal pred sebou stále Nitinu tvár a nemohol sa sústrediť.

Vzdať sa jej vyvolávalo neznesiteľnú bolesť. Mať na dosah šťastie a hneď ho aj odvrhnúť mu spôsobovalo muky. Lebo žiadať od nej viac ako pomoc bolo nemožné. Už aj tak nesmierne riskovala!

Keď sa zotmelo, opäť prišla.

„Prečo sa veľkňaz nevrátil?“ znepokojil sa.

„Rokovanie je iste namáhavé.“

„A čo ak ho sudca zatkne?“

„Gem tak nekoná. Chce pravdu a vy sám ju musíte dokázať.“

„Prepáčte mi, Nitis, že som narušil váš pokojný život. Cítim sa previnilo a…“

„Najdôležitejší je zákon Maat,“ prerušila ho. „Keď viem, že ste nespravodlivo obvinený, nemôžem sa nečinne prizerať.“

„Vaša dôvera sa ma hlboko dotkla, a rád by som vám povedal…“

Tieň zakrýval črty mladej ženy.

„Počúvam vás,“ zašepkala.

Na dlažbe sa ozvali Wahibreho kroky.

„Sudca Gem súhlasí, že sa s tebou stretne,“ oznámil. „Prejavil mi výnimočnú priazeň, ktorá sa neopakuje. Musíš naňho veľmi presvedčivo zapôsobiť, Kel.“

Neoholený, v obnosenej tunike podomového obchodníka a lacných sandáloch sa Kel vôbec nepodobal na vznešeného pisára z prekladateľskej kancelárie.

Severák bol natešený, že ho vidí, a privítal ho spokojným zahíkaním. Mladík pohladkal sivka a vysvetlil Bebonovi, že sa chystá na stretnutie so sudcom Gemom.

„Nezmyselný krok!“ zaprotestoval komediant. „Jasná pasca! Ako si môžeš čo len na sekundu myslieť, že príde sám? Len čo sa začne rozhovor, vrhne sa na teba húf policajtov.“

„Je to jediná možnosť, ako ho presvedčiť o mojej nevine.“

„Veď ťa ani nevypočuje!“

„Veľkňaz mi prisľúbil opak.“

„A ak patrí k sprisahancom?“

„Nezmysel!“

„A ty, obvinený z toľkých vrážd, to nie je nezmysel? Wahibre sa ťa chce zbaviť a udržať si nepoškvrnenú povesť. A tak ťa predal súdu. Súdu, ktorý ťa už odsúdil!“

„Zvrátim situáciu.“

„Čisté šialenstvo!“

„Či si nevyhral v kockách len vďaka naliehavému proseniu osudu?“

„Ja som mal však šancu ovplyvniť to. Ty nesnívaj, Kel. Ak prijmeš to stretnutie, vrhneš sa šakalovi do papule.“

„Niet iného riešenia. Sudca Gem prisľúbil, že sa so mnou stretne súkromne, na mieste, ktoré vyberie veľkňaz, bez akéhokoľvek policajného dozoru, a nezatkne ma, kým si nevypočuje moje argumenty a odhalenia. Zapôsobia naňho tak, že zmení názor. A bude nútený otvoriť vyšetrovanie. A keď to spraví, pravda ma zachráni.“

Bebon bol zdrvený.

„Desí ma tvoja naivita.“

„Keď slnko dosiahne najvyšší bod na oblohe, sudca Gem ma bude čakať v jednej hrnčiarskej dielni, ktorá patrí pod chrám bohyne Neit. V tom čase odchádzajú remeselníci na obed.“

„Ustúp od toho, priateľ môj.“

„Neprichádza do úvahy.“

Bebon si vzdychol.

„Idem obzrieť okolie. Ak zbadám policajtov, zanôtim veselú pesničku, potom zavolám domnelých kolegov, dúfajúc, že Severák ma bude sprevádzať svojím híkaním. Vtedy vezmi nohy na plecia. Stretneme sa pri severnom východe z mesta.“

„Keď nerozpútaš tento huriavk, stretnem sa so sudcom Gemom.“

*

Hrnčiari obedovali spolu v tieni sykomory. Rozprávali sa o poslednej objednávke z chrámu, o svojich rodinných záležitostiach, kráľovej politike, čoraz väčšmi naklonenej Grékom. A predsa, Egypt bol dobre chránený, žilo sa tam bezpečne, bez hrozby invázie.

Bebon so Severákom sa dlho potulovali po štvrti. Komediant prešiel každú uličku a nezabudol zodvihnúť hlavu a starostlivo preskúmať strechy a terasy. Bol zvyknutý vycítiť prípadnú prítomnosť poriadkových síl, no nezbadal nič nezvyčajné.

Prekvapilo ho, keď zbadal muža v úctyhodnom veku s vážnou tvárou a ráznou chôdzou.

Sudca Gem prekročil prah hrnčiarskej dielne. Bebon zdvojnásobil pozornosť. Policajti nemôžu byť ďaleko.

Uplynulo niekoľko minút, miesto zostalo pokojné.

Kel sa približoval. Keďže Bebon mu nedal nijaké výstražné znamenie, nemal sa čoho báť.

A mladý pisár stál zoči-voči sudcovi Gemovi.

Dlho sa navzájom premeriavali.

„Bez naliehania veľkňaza, o ktorom všetci vedia, aký je čestný, by som odmietol toto nerozumné stretnutie,“ vyhlásil vysoký štátny úradník nahnevaným hlasom.

„Nie som vrah,“ vyhlásil Kel, „ale obeť machinácie.“

„Často som počúval podobné reči. Učičíkali ste veľkňaza, ale krásne vyhlásenia ma nedojmú.“

„Hovorím pravdu!“

„Tú už poznám.“

„Pokúsili sa vás oklamať!“

„Kto sú tí ‚oni‘?“ spýtal sa sudca.

„Nepoznám meno sprisahancov, ale viem, že chcú zvrhnúť Ahmoseho z trónu a chopiť sa moci.“

„Vaše blúznenie ma nezaujíma, chlapče. Zavraždili ste svojich kolegov prekladateľov a ušli. Nevinný človek by sa prihlásil na polícii.“

„Okolnosti mi v tom zabránili a…“

„Váš vražedný beh sa nezastavil v Sau,“ prerušil ho Gem. „Vybrali ste sa do Naukratisu, aby ste tam zlikvidovali dvoch komplicov, ktorí vás mohli udať.“

„Som nevinný!“ protestoval Kel. „Tie vraždy boli súčasťou machinácií!“

„Sudca zostáva necitlivý k zapieraniam vinníkov a vyjadruje sa na základe nevyvrátiteľných dôkazov. Nuž, mám k dispozícii riadne zaznamenané svedectvá založené vo vašom spise. Služobníctvo vás videlo, ako ste zaškrtili svojho kolegu Demosa.“

„Klamali!“

„Voči realite neľútostných činov staviate iba historku o sprisahaní bez toho, že by ste mi odovzdali najmenší dôkaz a menovali aspoň jedného prípadného vinníka! Prestaňte sa správať ako dieťa.“

„Prisahám vám…“

„Nedopustite sa dodatočnej chyby! Vymýšľať si hocičo, len aby ste zmenšili svoju zodpovednosť, zhoršuje váš prípad. Priznajte sa k zločinom a povedzte mi ich príčinu.“

„Nikoho som nezabil, a vy musíte nájsť skutočných vrahov! Gréci…“

„Prestaňte sa obhajovať týmto smiešnym a zbytočným spôsobom, a nasledujte ma do väzenia. Máte právo na súdne pojednávanie v náležitej forme.“

„Sudca Gem, sľúbili ste, že ma vypočujete!“

„Dôkazy sú nezvratné, chlapče. Toto stretnutie som prijal iba preto, aby som vás presvedčil, nech sa správate rozumne. Bolo už dosť obetí, a nechcem riskovať životy policajtov. Keď sa vzdáte, možno sa budete môcť tešiť relatívnej zhovievavosti. A potom sa vyjadríte.“

„Mýlite sa, vy…“

„Prestaňme s touto malou hrou a odíďme odtiaľto.“

Bebon s tvárou zamaskovanou ľanovým šálom vtrhol do dielne.

„Hromadne sa sem hrnú policajti!“

Kel sa znechutene pozrel na sudcu.

„Nedodržali ste slovo!“

„Čas prázdnych rečí sa skončil. Zatýkam ťa, aj tvojho komplica!“

Pravým predlaktím Bebon schytil sudcu pod krk.

„Zmizni prvou uličkou vpravo a bež, čo ti sily budú stačiť,“ prikázal komediant Kelovi.

„A ty?“

„Dohoním ťa.“

Pisár poslúchol, Bebon sa postavil prvým policajtom.

„Cúvnite, inak sudcovi zlámem väzy!“

Keď počuli tón jeho hlasu, pochopili, že nežartuje.

„Zmiznite!“ zreval komediant a zvieral rukojemníka. Poddôstojník súhlasil. Muži sa roztratili.

Len čo boli v bezpečnej vzdialenosti, Bebon pustil sudcu a utiekol.

Teraz Gem už vôbec nepochyboval: ten Kel bol vrah najhoršieho druhu.

„Ľutujem,“ povedal Pytagoras Nitis, „ale kráľ mi prikázal vrátiť sa do Naukratisu a pozhovárať sa s kňazmi Apolónom a Afroditou, aby mohli využiť učenie, ktoré som získal v egyptských chrámoch. Ahmose si želá hlbšie kontakty medzi myšlienkovými formami a poveril ma touto delikátnou misiou, prv než sa vrátim do Grécka. Radšej by som dlho počúval hlas bohyne Neit, ktorej slová ma očarili. Ona, Otec otcov a Matka matiek, muž, ktorý vytvoril ženu, žena, ktorá stvorila muža, tajomná stvoriteľka bytostí, vládkyňa božských hviezd, večný príbytok ukrytý pred nezasvätencami, a nijaký smrteľník neodhrnie jej závoj.“

Nitis by sa bola radšej s dôverou obrátila na Pytagora a požiadala ho, či jej nepomôže rozlúštiť zakódovaný papyrus. On, ako Grék, má možno iné myslenie.

A predsa, kňažka radšej mlčala.

Nebol Pytagoras, priateľ a chránenec kráľa Ahmoseho, skôr nepriateľ ako spojenec?

„Dúfam, že sa ešte uvidíme, Nitis. Pobyt v Sau bol pre mňa jednou z najpozoruhodnejších etáp mojej cesty.“

„Tento chrám zostáva pre vás otvorený.“

„Ďakujem, a do skorého videnia, ak to tak veľká bohyňa bude chcieť.“

Predstavená speváčok a tkáčok natrafila na veľkňaza na kraji svätyne. Wahibre so znechuteným výrazom v tvári odrazu zostarel.

„Stretnutie sa zmenilo na pohromu,“ oznámil. „Sudcu Gema sprevádzali policajti a pokúsili sa zatknúť Kela.“

Nitis zovrelo srdce.

„Bol zranený?“

„Nie, unikol im, vďaka jeho priateľovi Bebonovi, ktorý sudcu zobral ako rukojemníka, skôr než sám utiekol. Je ľahké predstaviť si Gemovu zlosť! Odteraz lukostrelcom prikáže okamžite strieľať.“

„Sudca vás zradil!“

„On si myslí, že nie. Verí iba svojim spisom, vyšiel mi v ústrety, keď sa pokúsil zatknúť Kela živého. Plňme si svoje obradné povinnosti, Nitis. Momentálne sme bezmocní.“

Mladá žena sa odobrala do kaplnky ukrývajúcej drevenú kravu v životnej veľkosti, stelesnenie bohyne Neit, »veľkú plavkyňu«. V takejto podobe preplávala prvopočiatočný oceán na počiatku vekov a vytvorila vesmír, kde sa rodili a regenerovali duše-hviezdy.

Z obidvoch strán rozsvietené lampy a vonné svietniky. Okrem hrdla a hlavy, zlatý, purpurový závoj zakrýval kravu, ktorá mala medzi rohmi slnečný kotúč.

Nitis jej predstavila sedem posvätných olejov, potom vyliala vodu na obetný stôl plný čerstvého chleba, cibule a fíg. Každý deň sem nosili čerstvú potravu, z ktorej bohyňa čerpala ka, vitálnu silu.

„Nitis… Som tu!“

Kelov hlas.

Vstal a vyšiel z tieňa.

„Nenašiel som lepšiu skrýšu.“

„Poďte, zájdeme za veľkňazom!“

„Neohrozím tým jeho bezpečnosť?“

„O tom rozhodne on. A Bebon?“

„Býva vedľa trhu s podomovými obchodníkmi. Sudca Gem ho nemohol identifikovať. Skôr ako sa za ním vyberiem a zmiznem, chcel som vás vidieť.“

„Pretože ste slobodný a nič sa vám nestalo, neskladajme ešte zbrane!“

„Keby ste vedeli…“

„Ponáhľajme sa, obradníci o chvíľu prinesú obety.“

Veľkňaz mladíka prijal veľmi srdečne, objal ho, akoby šlo o vlastného syna.

„Prepáč mi, že som ťa dostal do takej pasce! Sudca sa svojím konaním zdiskreditoval. Zostáva však ešte hlavný vyšetrovateľ, ten však nesníva o inom, iba ako ťa zničiť.“

„Nemal som čas porozprávať sa s ním,“ ľutoval Kel.

„Potrebovali by sme rukolapné dôkazy, ktoré by aj ten tvrdohlavý vysoký štátny úradník musel zobrať na vedomie!“

„Tvrdohlavý alebo zmanipulovaný,“ pokračovala Nitis. „Ak sudca slúži sprisahancom, tým sa vysvetľuje jeho postoj.“

„S kým sa spojiť na dvore?“ spýtal sa Kel. „Musím hovoriť s dôveryhodnou a zároveň dostatočne vplyvnou osobou, aby upozornila kráľa.“

„Kráľovná,“ povedal veľkňaz, „tá ťa vypočuje.“

*

Skromne oblečený, v parochni vyčesanej na spôsob Starej ríše, Wahibre a jeho pomocník sa objavili pred vstupom do paláca vyhradeného pre hodnostárov. Grécky žoldnier skonštatoval, že nie sú ozbrojení, a oznámil ich príchod majordómovi.

„Veľkňaz bohyne Neit sa súrne potrebuje stretnúť s jej veličenstvom kráľovnou,“ vyhlásil Wahibre. „Trpezlivo počkám, koľko bude treba.“

Wahibre sa obával, že sa zjaví šéf tajných služieb Henat, alebo kancelár Udža, pravdepodobne informovaný o posledných nečakaných zvratoch v Kelovej záležitosti.

Našťastie čakal krátko.

Napriek stopám zrelosti kráľovná Tanit zostávala naďalej očarujúcou, dokonale nalíčenou ženou. Sedela na ebenovom tróne, okrášlená zlatým náhrdelníkom, karneolovými náušnicami a striebornými náramkami.

„Čo je tak veľmi naliehavé?“ spýtala sa rozvážnym hlasom.

„Veličenstvo, počuli ste hovoriť o zavraždení prekladateľov?“

„Vrah bol identifikovaný, ale stále ho nemôžu nájsť.“

„Tu je.“

Kel sa uklonil.

Tanit sa strhla.

„Žartujete?“

„Pisár Kel je nevinný,“ pokračoval veľkňaz, „a nikto ho nechce vypočuť. Sudca Gem, poverený vyšetrovaním, ho už odsúdil. Aby sme sa vyhli vážnemu justičnému omylu a konečne našli pravdu, súhlasíte vypočuť si tohto mladíka?“

Kráľovná vstala a držala sa v bezpečnej vzdialenosti od svojich návštevníkov.

„Mala by som zavolať stráže a dať zatknúť tohto zločinca!“

„Som nevinný, veličenstvo,“ potvrdil Kel.

„Dôkazy vás usvedčujú, zdá sa.“

„Pripravuje sa sprisahanie proti faraónovi a šéf prekladateľskej kancelárie ho odhalil. Zlikvidovali mojich kolegov, aby si zabezpečili absolútne mlčanie, a mňa označili za vraha, aby zmiatli políciu.“

Kráľovná uprene hľadela na Kela.

„Vyzeráte úprimný. Totožnosť sprisahancov?“

„Pani Zéké, obchodníčka z Naukratisu, sa pokúša uviesť do obehu mince a od základov zmeniť obchodovanie. Musí poslúchať nejakého vysokého hodnostára, ktorý ukradol kráľovu legendárnu prilbu a vo vhodnej chvíli si ju založí na hlavu a vyhlási sa za faraóna.“

Zdalo sa, že Kelove slová zapôsobili na kráľovnú.

„Krádež prilby… Ste teda informovaný!“

„V dokumente, ktorý vlastním, sú pravdepodobne podstatné informácie, ale nepodarilo sa mi ho rozlúštiť. V mene kráľa, veličenstvo, prisahám, že som sa nedopustil nijakého zločinu!“

Kráľovná si zamyslene sadla.

„Súhlasíte s tým, že budete varovať kráľa, a poviete mu o prípade tohto mladého pisára?“ spýtal sa veľkňaz.

Tanit dlho rozmýšľala.

„Súhlasím.“

„Dovolíte, aby som ho nechal pod svojou ochranou a neposlal som ho do väzenia z obavy pred fatálnym osudom?“

„Sľubujem vám to.“

Wahibre a Kel sa uklonili.

Opäť sa zrodila nádej.

Ahmose vypil pohár nového vína, trochu kyslého, potom vybuchol v smiech pri pomyslení na spôsob, ako zaobchádzal s dôverčivými alebo pokryteckými kňazmi, ktorí verili veštbám.

Veliteľ Ahmose, prv ako sa stal kráľom, si naplno vychutnával pôžitky života a priťahoval blesky zo strany moralistov. Tí by boli najradšej zničili jeho dobrú povesť a zhodili ho z funkcie, a tak ho obvinili z krádeže.

Keďže to rázne popieral a nemali dosť dôkazov, ponúkalo sa jediné riešenie: poradiť sa vo veštiarni.

Ahmoseho teda predstavovali niekoľkým sochám božstiev v rozličných svätyniach.

Ich hlava sa naklonila raz v prospech odsúdenia, inokedy ho zbavila viny.

Neistota zvýhodňujúca obžalovaného, Ahmose bol oslobodený. Keď sa stal kráľom, zabával sa predvolaním kňazov a oznamoval svoje rozhodnutie: obohacoval svätyne ukrývajúce veštiarne rozhodnuté odsúdiť ho, a ochudobňoval tie, čo ho chceli zbaviť viny, pretože tie prvé vraveli pravdu a druhé klamali. Praví bohovia poznali jeho krádež a zaslúžili si pochvalu, falošní jeho opovrhnutie.

Ahmose si ešte vychutnával ten odvážny čin. Nijaké veštenie ho už neotravovalo a vládol železnou rukou, odmietajúc zbožných uctievačov. Budúcnosť, to bol mysliteľ ako Pytagoras, schopný zozbierať podstatu starej egyptskej múdrosti a obohatiť ju o grécku filozofiu. Do Sau prídu aj ďalší filozofi a sformujú svet budúcnosti.

Uctievačka božstiev pokračovala v zachovávaní starobylých tradícií ďaleko od Delty. Jej sídlo Téby, mesto zasvätené bohovi Amonovi, hralo len druhoradú úlohu bez hospodárskeho významu. Stará dáma vykonávala ríty prispôsobené faraónovi, našťastie zbavené skutočnej moci. Celkom sa oddala do služieb božstiev, odmietala manželstvo a rozkoše, nemala politické ambície. Ahmose nezrušil túto staromódnu inštitúciu, takú vzdialenú od reality!

Ahmose, veľký reformátor súdneho a daňového systému, ospevovateľ výkonného hospodárstva, zakladateľ vojenskej zastrašovacej moci, spojenec väčšiny gréckych kráľovstiev, otvoril Egyptu cestu pre novú spoločnosť. Pokroky sa diali tu, na severe, v blízkosti Stredozemného mora. Skôr či neskôr vytrhnú juh z letargie.

„Rada ministrov prebehla v poriadku?“ spýtala sa kráľovná.

„Tanit! Aké nádherné šaty… Sauské tkáčky sa prekonali.“

„V súlade s vašimi požiadavkami, tu je prvé svetské oblečenie, ktoré vyšlo z dielní chrámu.“

„Mal som teda úplnú pravdu! Prečo obmedziť ich nadanie iba na rituály?“

„Povráva sa však,“ prezradila kráľovná, „že sa bohovia rozhnevajú.“

Ahmose sa rozosmial.

„Kňazi ich s radosťou nechajú prehovoriť, aby chránili svoje záujmy! Verte mi, neprestal som útočiť na ich privilégiá.“

„Práve som sa zhovárala s veľkňazom bohyne Neit.“

„Wahibrem?“

„Osobne, v sprievode zvláštneho návštevníka, pisára Kela.“

Panovník vyskočil.

„Kel… ten z prekladateľskej kancelárie, vrah na úteku?“

„Presne.“

Ahmose sa zaboril do vankúšov.

„Krúti sa mi hlava… Žartujete?“

„Ten pisár tvrdil, že je nevinný. Podľa neho sprisahanci hľadajú spôsob, ako sa zmocniť vášho trónu. Uzurpátor s pomocou pani Zéké, obchodníčky z Naukratisu, ktorá by chcela v Egypte zaviesť obeh mincí, si čoskoro založí na hlavu vašu prilbu. Prekladatelia si všimli kompromitujúce dokumenty, a tak ich zavraždili. A Kel poslúžil ako ideálny vinník.“

„Dôkazy?“

„Jeho dobrá viera a zakódovaný papyrus, ktorý pokladá za rozhodujúci.“

„Jeho obsah?“

„Nepodaril sa mu rozlúštiť.“

Ahmose zlostne vybuchol.

„A vy ste nezavolali stráže!“

„Ten mladík sa mi videl úprimný. A zaručoval sa zaň veľkňaz…“

„Wahibre sa zbláznil! Neviete o poslednom čine vášho »nevinného«: po ďalších dvoch vraždách v Naukratise, z toho jeden za prítomnosti svedkov, zobral za rukojemníka sudcu Gema!“

Kráľovná zbledla.

„Je v poriadku?“

„Našťastie, Kel a jeho komplic ho prepustili!“

„Tá pani Zéké…“

„Vrah ju oklamal. A práve sluhovia tejto Grékyne, dobre známej v Naukratise, videli Kela podrezať hrdlo svojho kolegu Demosa, tiež na úteku. Teraz máme v blízkosti obludu najhoršieho druhu, a poveril som sudcu, aby ho zabil, ak počas zatýkania ohrozí životy.“

„Ja… ja tomu nerozumiem! Nevyzeral ani ako zločinec, ani ako vyvrheľ a…“

„Máte veľmi nežnú dušu, moja milovaná manželka. A zdá sa, že ten Kel má výnimočnú schopnosť očarúvať.“

„Vie o krádeži prilby, a to sprisahanie…“

„Ten zločinec je doň istotne zapletený! Získal vašu podporu a dúfa, že sa so mnou stretne a pritom ma zaškrtí.“

Roztrasená Tanit objala manžela.

„A tak by som zapríčinila vaše nešťastie!“

„Upokojte sa, nebezpečenstvo je zahnané. Viete, kde sa skrýva Kel?“

„Neviem. Veľkňaz ma požiadal, aby si ho mohol nechať pod svojou ochranou.“

„Wahibre… Naivka, alebo komplic?“

„Vždy vám verne slúžil!“

„A dnes k vám priviedol vraha, ktorý vás chce zmanipulovať. Obdivuhodný spôsob služby kráľovi!“

„Veľkňaz zapletený do sprisahania proti vám… Nemôžem tomu uveriť.“

„Máte priveľmi nežnú dušu, opakujem. Keď ide o moc, ľudia sú schopní najhoršieho.“

„Treba nájsť prilbu,“ nástojila Tanit, „a potrestať vinníkov.“

„Urobili chybu, že zaútočili na mňa a na jednu zo štátnych služieb,“ usúdil Ahmose, „draho za to zaplatia.“

„Kráľovná Tanit si nás pozorne vypočula,“ povedal Kel Nitis. „Morálna podpora veľkňaza bola rozhodujúca, a dúfam, že som ju presvedčil o svojej nevine. Porozpráva o tom kráľovi.“

„Tak teda sa vyšetrovanie začne na nových základoch! Zajtra budete zbavený viny a voľný.“

Radosť mladej ženy dojala pisára.

„Neodvážim sa tomu uveriť, Nitis.“

„Sila pravdy sa skončí víťazstvom a pred vami sa otvorí budúcnosť. Radi by ste… pracovali pre chrám?“

„Toľko sa musím ešte naučiť.“

„Jedného dňa možno získate prístup do archívov Domu života. Obsahujú toľké bohatstvo, že celý jeden život nestačí na ich odhalenie.“

„Pomôžete mi s napredovaním?“

Vtrhnutie veľkňaza prerušilo mladých ľudí.

„Oznámili mi príchod Henata, ktorý ma chce okamžite vidieť.“

„Kráľ zareagoval veľmi rýchlo!“ usúdil Kel.

„Ale nie spôsobom, v aký som dúfal. Mal si ma predvolať, a nie poslať za mnou šéfa tajných služieb. Tento krok ma znepokojuje, lepšie keď budeme obozretní. Nitis, skry Kela do tretej krypty.“

Predstavená tkáčok odviedla pisára do hlavnej svätyne, kde vládol tieň. Zopár lámp osvetľovalo stĺpovú sieň, sieň posvätnej bárky a tajomnú chodbu zabezpečujúcu kaplnky rozmiestnené okolo naosa31 so zatvorenými dvierkami.

Niekoľko krýpt bolo ukrytých vo vnútri ohromných múrov a dlažby. Jedine veľkňaz a jeho pomocníci poznali ich umiestnenie a spôsob, ako sa k nim dostať. Tajomstvo tretej prezradil iba Nitis vo chvíli jej zasvätenia do mystérií Domu života.

Mladá žena sa presvedčila, že nijaký obradník neodkladá obety. Položila ruky na dve presné miesta v dlažbe, pootočila ťažký kameň, čím odhalila úzky otvor.

„Vezmite si lampu a zostúpte,“ poradila pisárovi. „Upokojte sa, nebude vám chýbať vzduch. Len čo to bude možné, prídem po vás.“

Kel sa ocitol v úzkej, celkom dlhej miestnosti. Boli tu zlaté vázy používané pri rituáloch na počesť bohyne Neit. Steny pokryté hieroglyfmi a zvláštnymi výjavmi znázorňujúcimi stvorenie sveta od prvopočiatočných vôd, ktoré bohyňa oživila vďaka žiarivej energii Slova. Nadšený mladík zabudol na strach a pokúsil sa porozumieť výnimočným textom, schopným žiť cez seba samých a prenášať svoju silu do srdca ticha a tajomstva, ďaleko od ľudských pohľadov.

Veľkňaz mu prejavil neuveriteľnú priazeň a musel dokázať, že si ju zaslúži tým, že otvorí svoje srdce slovám bohov.

*

V porovnaní s priestrannými apartmánmi vysokých hodnostárov kráľovského paláca, úradný byt Wahibreho pôsobil skromne a veľmi prísne. Zariadenie so svojimi triezvymi a strohými tvarmi imitovalo to zo Starej ríše.

Henat sa uspokojil s rovnou stoličkou bez vankúšov.

„Vzhľadom na vašu funkciu a dobré meno,“ vyhlásil šéf tajných služieb rozvážnym hlasom, „kráľ sa chce vyhnúť škandálu, napriek veľmi vážnej chybe, ktorej ste sa práve dopustili.“

„Z čoho ma obviňuje?“ spýtal sa veľkňaz.

„Z toho, že podporujete blúznenie jedného zločinca, ochraňujete ho a brzdíte súdny dvor. Jedine zhovievavosť jeho veličenstva vám dovoľuje uniknúť prísnemu trestu.“

„Ako sa zdá, ľutujete to.“

„Vykonávam príkazy.“

„Mýlite sa, Henat. Pisár Kel sa nedopustil nijakého zločinu a chystá sa sprisahanie na zvrhnutie Ahmoseho z trónu. Buriči tým, že si vybrali Kela za vinníka, odvrátili vašu pozornosť i pozornosť sudcu Gema.“

„Dôkazy nazhromaždené proti Kelovi sú presvedčivé a svojím správaním ich aj potvrdzuje. Vy máte k dispozícii iba dojmy a pocity. Poznám svoje remeslo a sudca Gem svoje. Sprisahania, nejedno sme odhalili a aj toto bude neúspešné ako tie ostatné. Ten vrah a rebel Kel bude zatknutý, odsúdený a popravený.“

„Lukostrelci zaútočia skôr, ako sa bude môcť brániť?“

„Všetko bude závisieť od jeho postoja. Bolo už dosť mŕtvych a jeho veličenstvo nechce riskovať životy našich policajtov.“

„Inak povedané, udusme celú záležitosť!“

„Mali by ste zmeniť tón aj postoj,“ poradil mu Henat.

Wahibre vstal.

„Odíďte stadiaľto,“ žiadal ľadovým hlasom.

„Spojenec s vrahom nesmie vydávať rozkazy. Odteraz máte domáce väzenie a nesmiete opustiť chrám.“

„Okamžite idem do paláca.“

„Neodhadli ste správne svoju situáciu, veľkňaz. Hovorím v mene kráľa.“

„Keď ma prijme…“

„Neprijme vás. Ak prekročíte ohradný múr Neitinho chrámu, budete zatknutý. Jeho veličenstvo vám prikazuje venovať sa obradným aktivitám a výhradne iba im. Výnimočná priazeň, opakujem. Nech vykonávanie kultu bohyne Neit bude vašou jedinou starosťou. V prípade porušenia disciplíny nerátajte s najmenšou zhovievavosťou.“

Wahibre sa stal väzňom v chráme.

„Kde skrývate vraha?“ spýtal sa Henat s prenikavým pohľadom.

„Kel odmietol ukryť sa vo vnútri posvätného územia.“

„Zajtra vykonáme podrobnú prehliadku všetkých priestorov.“

„Nech sa páči.“

„Keďže ho chránite, viete, kde ho nájsť!“

„Kel mi neprezradil miesto svojho úkrytu. Spojí sa so mnou zajtra napoludnie, pri malej severnej bráne.“

Henat sa pousmial.

„Začínate spolupracovať… Tým lepšie! Vieme, že vrah využíva pomoc jedného komplica. Poznáte jeho totožnosť?“

„Nikdy som sa s ním nestretol.“

„Neurobte už nijakú hlúposť,“ poradil mu šéf tajných služieb, „a uspokojte sa so svojimi náboženskými funkciami.“

Dvaja muži sa nepozdravili.

Wahibre, zoči-voči takému silnému nepriateľovi, ktorý sa tešil podpore kráľa, mal zviazané ruky aj nohy.

Prečo naďalej pokračoval v podpore odsúdenca na smrť?

Lebo veril v Kelovu nevinu a neznášal nespravodlivosť.

Jej tolerovanie vedie k chaosu a zničeniu tisícročnej civilizácie.

Veľkňaz, aj keď so zapchanými ústami, sa nevzdá. Ako sa však Kel vyhne najhoršiemu?

Bebon dokonale hral úlohu podomového obchodníka a nikto ho neznepokojoval. Komediant, uznávaný svojimi novými kolegami, nemohol zostať nečinný. A tak ku koncu dňa s veľmi úspešným obchodovaním sa vybral ku kasárňam, kde pracoval jeho priateľ Nedi, jediný čestný policajt v Sau.

Pri západe slnka Nedi odchádzal zo svojej kancelárie a pokojným krokom kráčal smerom ku svojmu bydlisku.

Bebon so Severákom k nemu podišli.

„Nechaj ma na pokoji,“ povedal sucho policajt. „Nechcem nič kúpiť.“

„Nepoznáš ma?“

Nedi si premeriaval obchodníka.

„To nie je možné… Bebon, čo si zmenil zamestnanie?“

„Viac-menej. Záležitosť s Kelom sa naďalej rozrastá a potrebujem tvoju pomoc.“

„Do toho sa nemiešaj! Oblasť vyhradená pre sudcu Gema. Vyšiel rozkaz okamžite zabiť vraha.“

„Čudná spravodlivosť, nie?“

„Radšej nad tým nerozmýšľam.“

„Nebuď ako ostatní, Nedi! Je to špinavá záležitosť. A ja viem, že Kel nikoho nezabil.“

„Máš dôkazy?“

„Ešte nie.“

„Tak na to zabudni a odíď na turné!“

„Opustiť nespravodlivo obvineného priateľa – neprichádza do úvahy!“

„Nechlácholíš sa ilúziami?“

„Na dvore sa kuje sprisahanie proti kráľovi. A Kel slúži na oklamanie.“

„Ak máš pravdu, pisár nemá najmenšiu šancu sa z toho dostať. Nech sa vydá polícii a predloží svoje argumenty.“

„Sudca Gem ho odmietol vypočuť. Sníva len o tom, ako ho odstrelia jeho lukostrelci. Zájdi za svojimi šéfmi, Nedi, a upozorni ich, že moc sa chystá zlikvidovať nevinného.“

„Nebudú ma počúvať, a zničím si kariéru. Aj tak mi dosť vyčítajú, že sa priveľmi zastávam niektorých podozrivých, a tento…“

Bebon prestal naliehať.

„Informuj ma aspoň. Chcel by som poznať policajné nariadenie a plán na zatknutie Kela.“

„Možno…“

„Snaž sa získať prístup k spisom. Možno sú tam ďalšie, dosiaľ nezistené stopy.“

„Ťažké, veľmi ťažké…“

„Robia si posmech zo súdnictva a z pravdy, Nedi. Pomôž mi ochrániť ich.“

*

Napoludnie sa pri severnom vchode Neitinho chrámu objavil akýsi mladík.

Hneď na to sa naňho vrhla desiatka policajtov a zvalili ho na zem. Keďže sa bránil, jeden z nich ho skolil úderom palice.

Henat prikázal lukostrelcom zložiť zbrane.

Vďaka spolupráci s veľkňazom zásah prebehol uspokojivo. Po násilnom výsluchu šéf tajných služieb odovzdal vraha sudcovi Gemovi, ktorý mu prečítal rozsudok pred zatknutím.

„Pekná práca,“ Henat pochválil svojich mužov. „Dostanete odmenu.“

Policajti sa rozostúpili.

Tvár omráčeného mladíka sa vôbec nepodobala na portrét, ktorý mali k dispozícii poriadkové sily.

„Preberte ho,“ prikázal nervózne Henat.

Džbán studenej vody oživil mladého muža.

„Moja hlava…“ zavzdychal.

„Kto si?“

„Jeden z pisárov v službách Menka, organizátora sauských slávností.“

„Prečo si tu?“

„Prišiel som overiť zoznam obradných predmetov… Čo má znamenať tento útok?“

„Poľutovaniahodný omyl.“

Pisár si pošúchal záhlavie, kde mu navrela poriadna hrča.

„Omyl… Vy žartujete! Podám sťažnosť.“

„Mám k dispozícii plnú moc v rámci jedného zločinu,“ upresnil Henat. „Uspokoj sa s mojím ospravedlnením a zmizni!“

Mladík, obávajúc sa ďalšieho palicovania, radšej poslúchol.

Henat prekročil prah malej severnej brány.

Na kraji kolonády stál veľkňaz Wahibre.

„Zatknutie sa vydarilo?“ spýtal sa.

Šéf tajných služieb zovrel päste.

„Robíte chybu, že ironizujete.“

„Nerozumiem.“

„Naopak, rozumiete veľmi dobre! Neprišiel Kel, ale Menkov pomocník!“

„Vaši muži neboli dosť diskrétni,“ usúdil veľkňaz. „Či vrah na úteku nie je v neprestajnom strehu? Zbadal policajtov a ušiel.“

„Boli by ste rád, keby som uveril tej rozprávke! V skutočnosti sa Kel skrýva za ohradným múrom, vnútri chrámu. Tentoraz žiadam dôkladnú prehliadku vrátane Domu života!“

„Neuskutočniteľné,“ namietol Wahibre.

„Vlastním kráľovský mandát. Ak sa voči nemu postavíte, nájdete sa vo väzení.“

„V tom prípade len vy sám môžete v mojej spoločnosti vniknúť do tajných zákutí chrámu.“

„Súhlasím.“

„Nebojíte sa brutality toho vraha?“

„Teda, priznávate!“

„Vôbec nie, Henat. Možno sa mu podarilo skryť bez môjho vedomia.“

„Som ozbrojený a moji muži budú strážiť pri vchode do každej budovy. Na prvé zavolanie mi prídu na pomoc. A potom budeme dvaja… Lebo vy mi pomáhate, predpokladám?“

„Bojovať proti zločincovi ma nedesí, napriek môjmu veku.“

Začala sa systematická prehliadka Neitinho sídla. Stovka policajtov prehľadá najmenšie zákutia.

Henat objaví tajnú svätyňu Domu života, kde sa chystalo Usirovo znovuzrodenie, a priestrannú knižnicu, kde pracovali zasvätenci do mystérií.

Chcelo sa mu cúvnuť, keď vchádzal do svätyne, kde mal prístup iba faraón a jeho zástupca, veľkňaz.

„Wahibre, prisaháte, že sa tu Kel neskrýva?“

„Prisahám. A predsa, prejdite tajomnou chodbou a nazrite dovnútra každej z kaplniek.“

Henat mal zlý pocit, bál sa hnevu bohov, no prijal výzvu.

Ani stopa po Kelovi.


54

Kancelár Udža, sprevádzaný desiatkou admirálov, sa stretol s hlavným veliteľom egyptských vojsk Fanesom z Halikarnasu, na severe Sau. Grék prikročil k veľkým manévrom jazdectva a pechoty.

Táto schôdzka štábu mala za úlohu vypracovať účinnú stratégiu v prípade invázie.

Jeden poddôstojník sa tomu čudoval.

„Veliteľ, prečo to rozvinutie síl? Či vyslanec Krézus oficiálne neprisľúbil mier s Peržanmi?“

„Vyslanci nevzbudzujú vo mne dôveru. A ja, ja som platený za ochranu Egypta. A tak treba cvičiť až dovtedy, kým každý žoldnier nedokáže perfektne spĺňať príkazy. Chcem mať rýchlych, silných a spoľahlivých mužov.“

„Z našich lodeníc práve vyplávali dve nové vojnové lode, čoskoro budú dokončené ďalšie tri,“ povedal Udža.

„Vynikajúce,“ usúdil Fanes z Halikarnasu. „Dobre som si všímal Kréza počas návštevy: bol ohúrený a silne to naňho zapôsobilo. Bezpochyby si myslel, že náš obranný systém má ešte slabé body. A teraz sa presvedčil o opaku! A predsa, odporúčam, aby sme nepoľavili v našom úsilí.“

„Jeho veličenstvo to nemá v úmysle,“ vyhlásil Udža. „Žiada zvýšenie stavu počtu a zlepšenie výzbroje.“

„Noví branci budú vítaní! A verte mi, kancelár, ich formovanie bude korektne zabezpečené. U gréckych žoldnierov ani slabošstvo, ani ulievanie. Zostáva však jeden chúlostivý problém…“

„Aký?“

„Stagnácia platov. Malé gesto sa mi zdá nevyhnutné.“

Kancelár si vydýchol.

„Kráľ ma poveril zvýšiť dane občanom, odteraz sa budú všetky zapisovať a prísne kontrolovať. Žoldnieri budú lepšie odmeňovaní a dôstojníci získajú územia oslobodené od poplatkov.“

„Morálka armády sa krásne ustáli,“ sľuboval Fanes z Halikarnasu. „A teraz si pozrime naše obranné zariadenie.“

Dvaja pisári rozložili na zem veľkú mapu Delty a sýrsko-palestínskeho koridoru.

„Zaútočiť možno z dvoch ciest: z mora a z pevniny. Pobrežie Stredozemného mora je nebezpečné a skrýva množstvo nástrah pre loďstvo, ktoré ho nepozná. Ak sa niektorým perzským lodiam podarí odhaliť ich, prevaha vášho loďstva im nedovolí priraziť k brehu. A ak vo výnimočnom prípade predsa len niektoré dosiahnu jeden z našich prístavov, rýchlo budú zovreté v pasci a okamžite zničené.“

Udža a admiráli súhlasili.

„Vzhľadom na jeho skúsenosť,“ pokračoval jeden z nich, „si to Krézus určite všimol. Každý pokus o inváziu z mora by znamenal samovraždu.“

„Buďme naďalej ostražití,“ žiadal kancelár, „a posilnime svoje pozície.“

„Väčšmi ma znepokojuje prístup z pevniny,“ prezradil Fanes z Halikarnasu, „a každý deň pracujem na vyplnení zostávajúcich medzier. Naši pešiaci a naše opevňovacie línie rozmiestnim takým spôsobom, že pre nepriateľa nezostane otvorená ani jedna chodba. Na konci každej ho bude čakať jazdectvo a zasadí mu tvrdé údery, kým my mu odrežeme cesty možného úniku.“

Niekoľko dôstojníkov trvalo ešte na takom či onakom detaile vylepšenia plánu, ktorý zaručoval záchranu Egypta. Hlavný veliteľ pozorne počúval všetky podnety a sľuboval si, že si overí ich oprávnenosť.

Bolo zjavné, že dokonca aj dva razy väčšej armáde by sa nepodarilo obsadiť Deltu.

*

Keď sa Nitis očistila v posvätnom jazere, vybrala sa do krytého chrámu, kde priniesla obety z mlieka, vína a vody sochám bohyne Neit s červenou korunou, držiac žezlá Života a Moci. Potom si uctila zoskupenie božstiev uprostred kaplniek a prekročila bránu oblohy s prístupom do najtajnejšej časti chrámu.

Mladá predstavená speváčok a tkáčok, zasvätená do Usirových a Esetiných tajomstiev obradníkmi z Domu života, mohla predstavovať veľkňaza, oživujúc rituálne texty, ktoré natrvalo prežívali mimo hraníc času.

Otvorila zamaskované dvere do tretej krypty.

„To som ja, Kel. Môžete vyjsť.“

Pisár veľmi pomaly opustil priestor, kde práve prežil hlbokú premenu. Obohatený každým hieroglyfom, so srdcom naplneným stvoriteľskými slovami bohyne Neit, s duchom otvoreným svetu energií vo večnom obnovovaní, za niekoľko hodín prešiel územiami duše prístupnej len niekoľkým bytostiam.

„Nitis… ešte žijem?“

„Viac ako kedykoľvek predtým.“

„To nie je skrýša, ale skúška! Teraz mi už dôverujete?“

„Nikdy som nepochybovala o vašej nevine.“

„Pisár prekladateľ, nech už akokoľvek zručný, dokázal by precítiť moc božských slov a opäť vyjsť bez ujmy z jaskyne premien? Takú otázku ste položili vy a veľkňaz!“

Nitis sa usmievala.

„Bola to aj skrýša, Kel. Henatovi policajti prekutali celé územie bohyne Neit, a nenašli vás. Za to vy ste dospeli k objavom.“

Ich pohľady sa stretli s novou intenzitou.

„Som odsúdený, Nitis. A predsa budem bojovať až do konca. A vy ste mi otvorili oči, roztrhli obojok nevedomosti, ktorý ma zaslepoval. Hoci si vás nezaslúžim, lepšie chápem význam vašej funkcie.“

Podala mu ruky, odvážil sa jej dotknúť.

„Váš priateľ Bebon chce s vami hovoriť.“

Kel vyšiel z chrámu v spoločnosti záhradníkov poverených udržiavať Neitine stromy. Oddelil sa od skupinky a zamiešal sa medzi postávajúcich zaháľačov a čakal na Bebonovo znamenie.

Ruku mu zodvihol sivkov ňufák.

„Severák!“

Oslík so vztýčenými ušami zamieril k námestíčku, odkiaľ vychádzalo niekoľko uličiek.

Kel ho nasledoval až do jednej stajne. Severák sa tam napil čerstvej vody a ochutnal seno lahodne zmiešané so zeleninou a lucernou.

„Zdá sa, že sa ti nič nestalo,“ poznamenal Bebon. „Neit ťa ochraňuje!“

„Veľkňaz má domáce väzenie, kráľ ho odmieta prijať. Henat prehľadal celé panstvo bohyne a podarilo sa mi uniknúť iba vďaka Nitis.“

„Všimol som si množstvo sliedičov v okolí chrámu. Našťastie, spoliehajú sa na tvoj portrét! A našiel som vzácneho spojenca, môjho starého kamaráta Nediho, ktorému som kedysi poskytol veľa služieb.“

„Ako by nám mohol pomôcť?“

„Tým, že nás bude informovať o skutočnom obsahu tvojho spisu. Musí byť preplnený sfalšovanými dôkazmi, krivými výpoveďami a narafičenými svedectvami. Rád by som poznal ich signatárov. A potom ten statočný Nedi nám dopodrobna opíše policajné rozhodnutie o našom stíhaní. Konečne sa pohneme dopredu!“

„Kedy sa s ním stretneme?“

„Dnes v noci, pred dielňou hlavného obchodníka so džbánmi v Sau.“

*

Mesto, ktoré sa tešilo neprestajnému rozvoju, sa kúpalo v striebristom svite splnu mesiaca. Mačky na love hľadali korisť, mladé páriky si vyznávali lásku, remeselníci a pisári pracovali vo svetle lámp.

Severák ráznym krokom kráčal vpredu.

„Vieš, že ma vyhľadal a zaviedol až k tebe?“ pripomenul Kel.

„Človeku zastáva rozum, aké je to zviera inteligentné! Už nie sme dvaja, ale traja. A budeme si ho musieť všímať.“

Miesto vyzeralo pokojné.

Dva obrovské džbány stáli pri vstupe do dielne v centre hrnčiarskej štvrte.

Severák zastal.

„Pozor,“ radil Bebon odrazu v strehu.

Komediant sa obrátil.

Nijaký sliedič.

Somár sa vrhol k jednému zo džbánov a silným kopancom ho prevrátil. Policajt, zranený črepinami, od bolesti skríkol a pokúsil sa vyslobodiť.

Druhý džbán postihol rovnaký osud a druhý cerberus bol dobitý.

„Poď, Severák!“ rozkázal Bebon vo chvíli, keď z dielne vyskočili traja muži ozbrojení palicami.

Kopancom do tváre komediant zlikvidoval agresora. Šikovne sa vyhol zbrani, ktorá naň zaútočila, a ďalšieho útočníka silno udrel do šije. Hoci sa Bebon otočil, neskoro si všimol bakuľu.

Krv mu vystrekla z nosa.

Šialený od zlosti sa vrhol na policajta a silným úderom do hrdla mu vyrazil dych.

Nikto mu už nestál v ceste, a tak ušiel.

*

Nitis prezerala Bebonovo zranenie.

„Zlomenina nosa,“ určila diagnózu, „tú ti môžem vyliečiť.“

Ranu mu vyčistila dvoma ľanovými tampónmi, potom mu na ňu priložila ďalšie dva napustené tukom, medom a rastlinnými výťažkami.

„Keď zmizne opuch,“ poznamenala, „vložím tam dve dlahy, ktoré spevnia nos. Každý deň, až do úplného vyliečenia, budem vymieňať obväzy. Nezostanú nijaké následky a vďaka anestetickým vlastnostiam použitých rastlín nebudeš trpieť. Stravovací režim normálny a povinný odpočinok.“

„Neriskujete priveľmi, keď nás skrývate vo svojom úradnom byte?“ znepokojil sa Kel.

„Panstvo bohyne Neit bolo dôkladne prehľadané,“ pripomenula kňažka, „a Henatovi sliediči strážia najmä veľkňaza. Keby sa pokúsil prekročiť ohradný múr, zatkli by ho.“

„Buďte veľmi obozretná,“ poradil jej mladý pisár.

„Nebojte sa, nepoľavila som v ostražitosti.“

„Tvoj takzvaný priateľ nás udal polícii,“ povedal Kel Bebonovi.

„Som presvedčený o opaku.“

„Ako vysvetlíš tú pascu?“

„Poznám dobre Nediho, nezradil by nás. Pri hľadaní informácií, ktoré nám chcel odovzdať, upozornil na seba. To dokazuje vážnosť situácie! Hierarchia zatkla jedného z vlastných policajtov, a umlčala ho.“

„Henat by sa neodvážil…“

„Už nikdy neuvidíme Nediho,“ potvrdil komediant ponurým hlasom. „Možno mal čas a nechal nám nejaký odkaz.“

„Ako?“

„Možno dokument skryl u seba. Vyberiem sa k nemu, len čo to bude možné.“

„Neopúšťajte tento dom bez môjho súhlasu,“ žiadala Nitis.

Bebon si ľahol na rohožu. Tak ako jeho priatelia si uvedomil, aké rozsiahle je sprisahanie. Nenapraviteľný optimista – kládol si otázku, či sa im s Kelom niekedy podarí dostať z tohto osieho hniezda.

„Poslal som Nediho do masakry,“ ľútostivo povedal.

„Súhlasil, že ti pomôže,“ upresnil Kel.

„Neuvedomil si rozsah nebezpečenstva, cítim sa zodpovedný za jeho smrť.“

„Nevidíš situáciu veľmi čierne?“

„Keďže nám nachystali pascu, Nedi prezradil miesto nášho stretnutia. A iste ho veľmi mučili, keď ho prezradil.“

Nebolo veľmi radostné čeliť chladnej zlosti šéfa tajných služieb. Zodpovedal za nevydarenú akciu, a tak sa tváril veľmi ľútostivo.

„S mojimi mužmi sa zaobchádzalo veľmi drsne,“ priznal.

„Päť skúsených policajtov proti jedinému mužovi!“ zvolal Henat. „Žartuješ?“

„Kel nebol sám. Podľa správ, skôr zmätených, ho chránilo niekoľko komplicov.“

„Koľko?“

„Dvaja, traja alebo štyria. Obzvlášť pomstychtiví chlapíci a vycvičení v bojovom umení.“

„A oni vyviazli bez škrabnutia?“

„Možno jeden ľahko zranený.“

„A všetkým sa podarilo pekne-krásne ujsť, hoci naša pasca bola starostlivo pripravená!“

„Nečakali sme taký odpor. A potom, podľa vašich príkazov, sme mali nechať vraha vojsť do dielne a bez väčších ťažkostí ho zatknúť. On a jeho banda na nás zaútočili s neslýchanou prudkosťou, akoby vedeli o našej prítomnosti!“

Henat sa uškrnul.

Ako by policajt Nedi mohol vystríhať Kela? Zatkli ho na základe jeho nezvyčajných hľadaní a musel sa podrobiť hĺbkovému výsluchu. Bál sa utrpenia, a tak prezradil miesto tajného stretnutia týkajúce sa Kelovej záležitosti, skôr ako podľahol srdcovému záchvatu.

Zdá sa, že ten pisárik je veľmi tvrdý oriešok.

Má k dispozícii ozajstnú sieť, ktorá mu pomáha skrývať sa a unikať poriadkovým silám. Šéf tajných služieb, trpezlivý a metodický, zle znášal svoju momentálnu porážku. Musí sa poučiť z týchto neúspechov a dovoliť utečencovi, nech si myslí, že mu môže uniknúť. Vzbudí v ňom dôveru a Kel sa dopustí osudnej chyby.

*

„Nemusel si prísť,“ povedal veľkňaz Wahibre Pefymu, ministrovi financií.

„Chcel som počuť pravdu z tvojich úst! Naozaj máš domáce väzenie?“

„Kráľ mi zakázal vychádzať za ohradný múr chrámu pod hrozbou zatknutia.“

„Akej chyby si sa dopustil?“

„Predviedol som Kela pred kráľovnú, aby obhájila jeho vec pred Ahmosem.“

„Čo si sa zbláznil, ty, veľkňaz bohyne Neit?“

„Ten mladík je nevinný.“

„Máš nezvratné dôkazy?“

„Presvedčila ma jeho úprimnosť.“

„To je zlý sen! Hodnostár v tvojom veku a s tvojimi skúsenosťami, a taký dôverčivý!“

„A čo ak mi môj vek a skúsenosti pomohli odhaliť pravdu?“

Argument na okamih otriasol ministrom.

„Gem je rozvážny a prepiato úzkostlivý. Nuž, tvrdí, že vlastní spis s nezvratným dôkazom.“

„Či by prvým krokom skutočného vraha nebolo zneužitie vysokého štátneho úradníka, vyšetrujúceho sudcu?“

Pefy zamrmlal.

„Máš aj niečo hmatateľné okrem intuície?“

„V Naukratise Kel urobil znepokojujúce objavy, ktoré nikto nechce brať do úvahy. Na rozdiel od tvojich istôt vzbudzujúcich dôveru, grécki obchodníci a finančníci nemajú v úmysle obmedziť svoje aktivity iba na toto mesto.“

Minister zmraštil obočie.

„Buď presnejší.“

„Chcú do Egypta preniesť otroctvo a vnútiť nám svoj peňažný systém, zaviesť obeh kovových mincí v celej krajine.“

„Celkom vylúčené!“

„Obeh mincí sa už začal a zdá sa, že kráľovský palác neznepokojil. Sklonia sa pred neodvratnou evolúciou? A ty, čo si najviac zodpovedný za verejné financie, nie si ani informovaný.“

Pefy dlho mlčal.

„Nevidím v tom nijakú súvislosť so zavraždením prekladateľov.“

„Či sa niekto nepokúša zapredať našu krajinu?“

„Zbláznil si sa, Wahibre! Neurob nijakú hlúposť a definitívne stiahni ruky od tejto záležitosti. Ja odchádzam do Abyda, aby som sa presvedčil, či sa správne vykonávajú práce spojené s údržbou chrámu.“

„Inak povedané, nebudeš intervenovať u kráľa.“

„Bolo by to zbytočné. Počúva len seba a Pytagora, gréckeho filozofa, ktorý ho fascinuje. Prosím ťa, priateľ môj, zabudni na tie ohavné vraždy, nechaj prehrmieť búrku a vrchnosť ti prepáči tvoj chybný krok.“

*

Napriek novým pokusom sa Kelovi ani Nitis nepodarilo rozlúštiť zakódovaný papyrus. A nevedeli, kde nájsť predkov, ktorí by im dokázali účinne pomôcť.

Bebon, spokojný s kvalitou vína aj so skromnou stravou, opakoval text Horových mystérií, v priebehu ktorých boh so sokoľou hlavou, inšpirovaný svojou matkou Eset, harpunoval Sutechovho nosorožca a zmenil zlo na bezmocnosť.

„Nech nás ochraňuje táto božská mágia!“ úpenlivo prosil komediant.

Príchod Nitis mu dodával nádej. Samotná prítomnosť kňažky rozháňala strach.

„Podľa veľkňaza,“ potvrdila, „jediný muž by mohol dlhšie porozprávať kráľovi o Kelovi a prihovoriť sa zaňho.“

„Ako sa volá ten záchranca?“ spýtal sa Bebon.

„Pytagoras, grécky mysliteľ, ktorý prišiel hľadať do Egypta múdrosť. Navštívil mnohé chrámy a prijali sme ho aj tu a zverili mu obradné úlohy, ktoré presne vykonal. Momentálne je v Naukratise, u pani Zéké.“

„Práve jej služobníci zásobili sudcu Gema krivými svedectvami a obvinili ma, že som zaškrtil Demosa!“ pripomenul Kel. „A predsa musím vidieť Pytagora a presvedčiť ho o mojej nevine. Okamžite odchádzam do Naukratisu.“

„Pôjdem s tebou,“ rozhodol sa Bebon.

„Neprichádza do úvahy,“ vyhlásila Nitis. „Ešte nie si v poriadku, a polícia intenzívne hľadá muža so zlomeným nosom.“

„Predstavená má pravdu,“ prerušil ho Kel. „Neboj sa, veľmi dobre poznám Naukratis a podarí sa mi prekĺznuť cez oká siete.“

„Tu je listina, ktorou vás veľkňaz bohyne Neit splnomocňuje konzultovať s Pytagorom a poprosiť ho odpovedať podľa postavenia planét. Predstavíte sa ako Grék zo Samosu.“

„Pytagoras, Zéké,“ šomral si znepokojene Bebon, „a čo ak ide o ďalšiu pascu! Kel vyjde z úkrytu a vpadne do otvorenej papule krokodíla! Prečo veľkňaz navrhuje takúto stratégiu?“

„Lebo mal dôverný rozhovor so svojím priateľom Pefym, ministrom financií.“

„Vysokopostavený hodnostár, možno zapletený do sprisahania!“

„Ak bude treba, ujdem, nezostanem nečinný,“ usúdil Kel.

»A ja o to viac«, pomyslel si Bebon.

Krátka cesta prebehla bez ťažkostí. Policajti, prítomní v sauskom prístavisku, vyzvali jedného mladíka, ktorý sa podobal na Kela, a kým ho vypočúvali, pisár nastúpil na loď odchádzajúcu do Naukratisu.

Pri príchode, nová kontrola.

Vojak porovnal portrét Kela, ktorý konverzoval po grécky s predavačom farebných tuník, čo sa tak veľmi páčili žoldnierom, a kúpil si od neho široký odev.

Poriadkové sily mu dali pokoj a obaja muži sa naobedovali v hlučnej krčme, kde sa napevno uzatvárali obchody.

Potom sa Kel vybral do Apolónovho chrámu, ktorý sa rozprestieral medzi chrámami Dioskurov32 a Héry na severe mesta.

Pod esplanádou pred budovou sa rozprávali kňazi.

„Prepáčte, že vás vyrušujem,“ ospravedlňoval sa Kel. „Hľadám filozofa menom Pytagoras, potrebujem mu odovzdať list.“

„Videli sme ho včera,“ povedal jeden obradník. „Nemal v úmysle sa sem vrátiť.“

„Kde by som ho mohol nájsť?“

„Býva u pani Zéké, najbohatšej ženy v Naukratise a našej hlavnej dobrodinkyne.“

Obradník poskytol Kelovi nevyhnutné informácie, ako sa dostať k príbytku Zéké. Pisár dúfal, že sa s Pytagorom stretne ďaleko od jej bydliska, ale nezostávalo mu iné, len sa podriadiť: bude musieť prekročiť bránu nádhernej rezidencie a riskovať, že ho spoznajú a zatknú.

Ulicami sa preháňalo množstvo žoldnierov, otáčali sa za slobodnými ženami s rozpustenými nezakrytými vlasmi. Tí, čo prišli z Grécka iba nedávno, sa čudovali toľkej nehanblivosti a nezávislosti. Šokovaní, najradšej by videli tieto samice zatvorené doma, vždy prichystané ukojiť ich chúťky. Vďaka zvýšenému počtu Grékov v Naukratise a ďalších mestách Delty dúfali, že mravy uvedú do normálu.

Kel sa predstavil vrátnikovi pani Zéké, plecnatému chlapovi s nízkym čelom a drsným pohľadom.

Keby ho spoznal, pisár by čo najrýchlejšie zutekal.

„Prichádzam zo Sau,“ vyhlásil. „Veľkňaz z Neitinho chrámu mi prikázal odovzdať Pytagorovi list do vlastných rúk.“

„Počkaj tu.“

Prvá etapa prekonaná.

Druhá bude možno ľahká: Kel požiada Pytagora, aby urobil zopár krokov a mohol sa s ním dôverne pozhovárať.

Tretia vyzerala ťažká: presvedčiť filozofa o svojej nevine a poprosiť ho, nech zasiahne u faraóna Ahmoseho.

Vrátnik sa vrátil.

„Poď ďalej. Majordómus ťa zavedie do prijímacej miestnosti. Pytagoras ťa tam počká.“

Nedalo sa cúvnuť.

„Nasleduj ma,“ prikázal majordómus, rovnako nepríjemne ako vrátnik.

Ani on nespoznal Kela.

„Sadni si a čakaj.“

Kel sa zle cítil, chodil hore-dolu.

Prepychové maľby znázorňujúce grécku krajinu ho nerozptýlili. Ubiehali nekonečné minúty.

Nakoniec sa otvorili dvere na prijímacej miestnosti.

A zjavila sa pani Zéké.

Nikdy nebola taká krásna. Zlatý diadém jej zdobil čierne lesklé vlasy, perlový trojradový náhrdelník, strieborné náramky, červená róba s výstrihom. A očarujúci jazmínový parfum.

„Vedela som, že sa vrátiš,“ zašepkala.

„Priniesol som odkaz pre Pytagora a…“

„Dnes ráno odišiel z Naukratisu.“

„Kam šiel?“

„Do Ptahovho chrámu v Memfise. Kráľov rozkaz.“

„Nechajte ma odísť, musím s ním hovoriť.“

„Na to zabudni, Kel. Teraz patríš mne.“

„Zabili ste Demosa a pokúsili sa odstrániť aj mňa!“

„Keďže ťa osud ušetril a priviedol ku mne, musíš si ma zobrať za ženu.“

„Nikdy!“

„Tak teda radšej zomrieš?“

„Nemilujem vás, Zéké, a neviem sa správať pokrytecky.“

Smútok naplnil obchodníčkin zrak.

„Nad krásou a pôvabom mojej sokyne zastáva rozum, však? Ani tie najhoršie hrozby nezničia tvoju vernosť.“

„Presne tak.“

„Po prvý raz v mojom živote, Kel, ma nútiš vzdať sa svojej túžby. Ponížil si ma a mala by som cítiť zlosť. A predsa pociťujem obdiv. Je v tebe čistota a priamosť, o ktorých som si myslela, že sú iluzórne. Ušetrím ťa a vrátim ti slobodu, ale dobre ma počúvaj, lebo sa už nikdy neuvidíme. Nijakým spôsobom nie som zapletená do štátnej aféry, v ktorej, ako sa zdá, si poriadne zamotaný. Ak chcem zmeniť hospodárstvo tejto krajiny a zaviesť sem otroctvo a obeh mincí, je to iba v môj prospech! Bohatstvo ma fascinuje a až do môjho posledného dychu neprestanem zvelaďovať svoj majetok.“

„Nemáte jedného alebo viacerých spojencov v paláci?“

„Nepotrebujem ani jedného. Moje kráľovstvo je tu, v Naukratise. Kúpila som si vysokých funkcionárov, vojakov a dokonca aj kňazov. Každý mi zobe z ruky, aby si vychutnal kúsok z koláča, ktorý neprestáva rásť. A moje vylepšenia si, prirodzene, získajú myslenie aj za hranicami tohto mesta. My, Gréci, to nazývame pokrok. Vy, Egypťania, ste obrátení k bohom a minulosti, nedokážete to.“

„A Ahmoseho prilba?“

„Dal si mi dobrú lekciu. Kvôli tejto historke som zatúžila po politickej moci. Aký omyl! Jediný význam má iba hospodárska moc. Zmetie všetky režimy a zohne šije cisárov, kráľov aj kniežat. Prenechám im smiešne hry a budem sa zaoberať obchodom a obchodovaním.“

„Nepoznáte teda meno zlodeja prilby, budúceho uzurpátora?“

„Neviem nič o celom sprisahaní a zločinoch, z ktorých ťa obviňujú, a nechcem ani o nich nič počuť. Odíď z Naukratisu, Kel, a nepokúšaj sa zasiahnuť do môjho života. Ak sa budem cítiť ohrozená, neušetrím ťa.“

Vďaka rýchlej lodi Kel prešiel za menej ako štyri dni vzdialenosť deliacu Naukratis od najväčšieho egyptského mesta, antického Memfisu. Hoci to oficiálne nebolo hlavné mesto, zostávalo hospodárskym centrom krajiny v mieste spojenia Delty a údolia Nílu.

Pisár zaplatil za plavbu písaním administratívnych listov pre kapitána a jeho prvého dôstojníka.

Ak ste chceli mať pokoj, bolo potrebné použiť vhodné formulácie a úradníkom dokázať, že poznáte zákony. Tí nechceli riskovať, že budú sankcionovaní, a uspokojovali žalobcov tým, že sa uchyľovali za platné texty.

Loď zakotvila v prístave Šťastná cesta susediacom s dokmi, ktoré sa ťahali v mimoriadnej dĺžke. Memfis, kozmopolitné mesto, každý deň prijímalo veľké množstvo tovaru pochádzajúceho nielen z juhu, ale aj zo severu.

Kel, anonymný v pestrom dave, sa spýtal na cestu starca, ktorý pobavene sledoval toto večne obnovované divadlo. Ľahko našiel grandiózny chrám Ptaha, boha Slova a remeselníckej tvorby, neďaleko citadely s bielymi múrmi. Džoser ich dal postaviť geniálnemu architektovi Imhotepovi, ktorý vybudoval aj stupňovitú pyramídu v Sakkáre.

Aleja sfíng viedla ku kolosálnemu vstupnému pylónu zdobenému vlajočkami vyjadrujúcimi božskú prítomnosť.

Kel šiel za čistým kňazom, ktorý sa objavil pri bočných dverách, kde strážcovia zapísali jeho meno do zoznamu prítomných.

„Tu je moja akreditácia,“ povedal pisár a ukázal list podpísaný veľkňazom zo Sau. „Rád by som videl gréckeho filozofa Pytagora, ktorý sem prišiel nedávno.“

Vedúci bezpečnostnej služby si prezrel dokument.

„Môžeš vojsť. Idem sa povypytovať.“

Na priestrannom nádvorí prijímali sprievody a významných občanov počas sviatkov. V spoločnosti ostatných návštevníkov sa uspokojil s úkrytom pod kolonádou.

Rozruch z vonkajšieho sveta neprenikal cez hrubé múry hradieb. Jeden obradník s podnosom plným čerstvého ovocia prešiel cez nádvorie smerom ku krytému chrámu.

Strážca sa vrátil v spoločnosti muža strednej postavy, s pyšnou tvárou.

„Som Pytagoras. Kto ma hľadá?“

„Wahibre mi zveril do rúk dôverný dokument určený pre vás. No musím vám o ňom povedať viac, ale niekde v bezpečí pred nepovolanými ušami.“

Pytagoras premohol prekvapenie.

„Poďme do bytu, ktorý mi pridelil Ptahov klérus. Pokojne sa tam porozprávame.“

Pytagoras mal k dispozícii strohú izbu, malú pracovňu a kúpeľňu.

„Tu,“ prezradil svojmu hosťovi, „som sa naučil uctievať predkov a vážiť si bohyňu Maat. Tradícia iniciácie nepatrí minulosti. Naopak, iba ona je nositeľkou harmonickej budúcnosti. V Sau som veľmi oceňoval učenie veľkňaza Wahibreho a vykonávanie rítov, ku ktorým mi umožnila prístup Nitis, predstavená tkáčok.“

„Neit utkala Slovo,“ pripomenul Kel, „a sedem jej slov vytvorilo svet.“

Pytagoras posúdil posolstvo z iného pohľadu.

„Ste teda zasvätení do jej tajomstiev!“

„Nitis a veľkňaz mi dôverujú. Tu je dokument, ktorý vám mám ukázať.“

Kel rozvinul zakódovaný papyrus.

Pytagoras si ho pozorne prezeral, no zdalo sa, že je ohromený.

„Moja skúsenosť s hieroglyfmi mi nedovoľuje prečítať tento text,“ ľútostivo povedal. „Spoznávam znaky, ale akoby netvorili slová!“

„Presne, a nevieme rozlúštiť kód. Dúfal som, že využijeme vaše osvietené myslenie. Kľúčom by nebol nejaký grécky dialekt?“

„Skúšajme…“

„Tento papyrus pochádza z prekladateľskej kancelárie,“ prezradil Kel. „Neprávom ma obviňujú, že som ich zavraždil, hoci ide o sprisahanie zosnované proti Ahmosemu. Nepoznám meno vinníka, pravdepodobne jednu z najvýznamnejších osobností štátu, ktorá, po krádeži faraónovej prilby, sa chystá založiť si ju na hlavu a vyhlásiť sa za kráľa Egypta. Bohužiaľ, panovník odmieta vypočuť si ma, lebo sudca poverený vyšetrovaním vlastní spis plný usvedčujúcich dôkazov, všetko vyrobených.“

Pytagoras sa tváril pochybovačne.

„Prečo by som vám mal veriť?“

„Povedal som vám pravdu a dodávam, že podľa môjho zistenia Gréci z Naukratisu chcú rozvrátiť hospodárstvo krajiny, zaviesť sem otroctvo a mince. Neviem, či tieto plány sú spojené so zavraždením mojich kolegov, ale obávam sa pohromy. Veľkňaz Wahibre za to, že mi pomohol predstúpiť pred kráľovnú, je v domácom väzení. A tento nerozlúštiteľný dokument je jediným dôkazom mojej neviny, lebo isto je v ňom plán sprisahancov.“

„Tak teda Egypt by mal byť ohrozený,“ zašepkal Pytagoras a uprene hľadel na Kela.

„Niekto neváhal odstrániť nepohodlných ľudí,“ pripomenul Kel. „Za toľkým násilím sa musí skrývať krvilačnosť a nekonečná krutosť.“

„Čo čakáte odo mňa?“

„Faraón si vás váži a počúva vás. Iba vy ho môžete vystríhať pred nebezpečenstvom. Nezáleží na mojom osude. Treba obnoviť vyšetrovanie na nových základoch a odhaliť príšeru ukrytú v temnotách.“

„Viedli sme dlhý rozhovor,“ usúdil Pytagoras. „Ahmose chce zachovať dlhodobý mier a urobil nevyhnutné opatrenia, aby sa vyhol akémukoľvek konfliktu. Ja som sa rozhodol prispôsobiť egyptské učenie gréckej mentalite a založiť myšlienkovú školu, ktorá by nás vzdialila od deštrukčného racionalizmu a priblížila nás k tajomstvu života. Na konci tohto krátkeho pobytu v Memfise pozdravím faraóna v Sau a vrátim sa do Grécka.“

„Súhlasíte s tým, že mu odovzdáte moje postrehy a pokúsite sa ho presvedčiť, že mu chýba jasnozrivosť?“

„Nesľubujem, že sa mi to podarí.“

„Buďte presvedčený o mojej hlbokej vďačnosti. Vaša intervencia možno zachráni Egypt od neblahého osudu.“

„Pri čakaní na výsledok môjho kroku si dávajte pozor. Niet horšieho zločinu od zavraždenia nevinného. A čo ak sa nám podarí dnes večer rozlúštiť papyrus?“

Dvaja muži súperili a s virtuozitou skúšali rozličné mriežky čítania z gréckych dialektov.

Napriek neúspechu Kel nestratil nádej. Ahmose istotne citlivo zareaguje na Pytagorove slová.

Bebon sa domnieval, že je už vyliečený, sňal si posledné obväzy a prosil Nitis, nech mu dovolí odísť. Nevedel už obsedieť na mieste, chcel sa ubezpečiť, že jeho priateľ Nedi nezomrel márne.

Zdržanlivá kňažka ho prinútila sľúbiť, že nebude riskovať. Čestný komediant na vlastné prekvapenie sľúbil, že bude rozumný.

Keď sa zotmelo, Nitis zaviedla Bebona až k malej severnej bráne, ktorá sa po západe slnka zatvárala. Mala kľúče a dala mu ich. Keď sa bude vracať, pôjde tou istou cestou a bude dávať pozor, nech nepritiahne pozornosť strážcu.

Aký príjemný sa mu videl nočný vzduch! Jedno bolo isté, žiť v zlatej klietke mu vôbec nesedelo. Nestálosť a nebezpečenstvo: vzrušujúce a tvorivé! Malomeštiakom prenechá ich pohodlný komfort a nudu jednotvárneho života.

On, a zapletený do štátnej aféry? Tým lepšie. Sprisahancom nezostávalo iné, len sa dobre držať. Zaútočiac na Kela, neschopného vykonať zločin, pošliapali základné hodnoty. A Bebon, ktorému morálka veľa nehovorila, to nezniesol. Či spravodlivosť nie je základom každej civilizácie hodnej svojho mena?

Dostal sa na južné predmestie Sau, blízko zeleného vidieka zavlažovaného početnými kanálmi. V štvrti bolo niekoľko krásnych víl a skromné príbytky premiešané s dielničkami a remeselníckymi dielňami.

Nedi mal suseda bohatého roľníka, pyšného na svoj majetok, obklopený záhradou plnou paliem a jujúb.

Miesto vyzeralo pokojné.

Komediant sa obával ďalšej pasce, a tak bol v strehu.

Nijaký sliedič na stráži.

Bebon niekoľko ráz prešiel pred policajtovým domom.

Fádny pokoj.

Obišiel stavbu, vylomil okenicu na okne vedúcom do zeleninovej záhrady a vkĺzol dovnútra.

Priestranná obývačka, spálňa, komora a kúpeľňa. Vdovec Nedi si žil pohodlne. Veľký milovník kvalitných vín sa staral o svoju pivnicu.

Bebon tam zišiel.

Cez zamrežovaný svetlík sem prúdil mesačný svit, čo mu dovoľovalo prezrieť si džbány označené rokom a miestom pôvodu.

Hneď si všimol istú odlišnosť: jeden džbán bol otvorený a znovu zaštopľovaný. Bebon pootočil ľanovou zátkou a slamou.

V džbáne nebolo víno, ale zrolovaný a zapečatený papyrus.

Jemným rukopisom napísaný udivujúci odkaz:

Môj starý darebák, prvý objav: polícia práve zatkla obchodníka so zbraňami uskladnenými v Naukratise. Ten chlapík sa tešil veľkej podpore, a tak sa mu ušla iba pokuta. Pokračujem v hľadaní. Ak sa mi pritrafí nešťastie, nájdeš tento dokument. A nezabudni si pripiť na moje večné zdravie. Džbán Imau, z roku tri vlády Ahmoseho, obsahuje pravý nektár.

Bebon si nenechal ujsť príležitosť, aby vzdal hold policajtovi.

Zo silného červeného vína sa vnoril do hlbokého spánku, z ktorého sa prebral uprostred rána.

Uspokojil sa s kúskom sušenej ryby a čakal, kým sa zotmie, aby mohol vyjsť z domu.

Stále vládlo pokojné ticho.

Keď Bebon zbadal strážcu roľníkovej vily, zamieril k nemu.

„Môj bratanec Nedi tu nie je,“ vyhlásil. „Kedy môžem za ním prísť?“

„Ty… ty nevieš?“

„Čo sa mu stalo?“

„Podľahol srdcovému záchvatu.“

„Tu?“

„Nie, na polícii. Už bol pochovaný a do jeho domu sa čoskoro nasťahuje jeho kolega.“

„Môj úbohý bratanec! Zdalo sa mi, že sa teší výbornému zdraviu.“

„Nik nepozná hodinu ani deň. Bol to čestný muž!“

*

„Situácia sa mi vidí jasná,“ povedal Bebon Nitis a veľkňazovi Wahibremu. „Grécka odbojná politická skupina z Naukratisu sa pokúša ozbrojiť, aby zaútočila na kráľa. Treba ho čo najskôr na to upozorniť.“

„Nariadili mi nútený pobyt,“ pripomenul veľkňaz. „A keby sa mi podarilo zájsť za Ahmosem, neuveril by mi.“

„Možno existuje nejaké riešenie,“ pokračovala Nitis.

*

„Potrebujem vašu pomoc,“ povedala kňažka Menkovi.

Organizátor slávností mesta Sau skákal od radosti. Konečne sa k nemu priblížila!

„Viete, že kráľ odmieta prijať veľkňaza.“

„Mrzí ma to, milá Nitis, a dúfam, že táto poľutovaniahodná situácia sa rýchlo zlepší.“

„Wahibre vie čosi veľmi dôležité, čo zohrá významnú úlohu v bezpečnosti kráľovstva. Nemôže vyjsť z chrámu, a tak hľadá dôveryhodného posla.“

Menkova radosť okamžite opadla.

„Štátne záležitosti nie sú mojou silnou stránkou, a…“

„Kráľ vás počúva, lebo vie, aký ste statočný a zásadový. Týka sa to nás všetkých, lebo ide o budúcnosť Egypta. Keď sa k nemu nedostane tá informácia, bude to vážna chyba.“

„Ide o výnimočne chúlostivú vec! Neviem, či…“

„Veľkňaz vám dôveruje. A ja tiež. My, my sme bezmocní. Vy, vy môžete zachrániť Obidve krajiny.“

Na jednej strane pustiť sa do takej iniciatívy a znepokojiť kráľa by znamenalo zničiť si kariéru; na druhej, ak odmietne, Nitis ukončí ich vzťahy.

„Tá informácia… ako ju získam?“

„Anonymne vám ju prezradí jeden žoldnier. Aj keď to je neuveriteľné, zistíte, že jeho veličenstvo treba nevyhnutne vystríhať.“

„Žiadate odo mňa priveľa!“

Mladá žena sa usmiala.

„Nepochybujem o vašej odvahe, Menk. Tento zásah dokáže kráľovi vašu absolútnu loajalitu, a iste nebude nevďačný.“

Táto perspektíva presvedčila organizátora slávností.

„Musím ísť za jeho veličenstvom na súkromnú audienciu o štyri dni. Vyhovuje vám to?“

„Vynikajúce. Takto nevzbudíte pozornosť.“

„Nepovedzte mi, že vysokí hodnostári z paláca by boli skompromitovaní!“

„Informácia sa týka pokútneho obchodu so zbraňami.“

Znepokojený Menk pozorne počúval Nitis.

Pytagoras, odteraz považovaný za oficiálnu osobnosť, sa tešil kráľovskej štedrosti. Tešil sa zo súkromnej lode, na palube ktorej bol aj jeho sekretár najatý v Memfise. Kel sa tak vyhol každej vojenskej alebo policajnej kontrole, a mohol si vychutnávať pokojnú plavbu smerom k Sau.

Čoskoro znovu uvidí Nitis.

A ak sa Pytagorovi podarí presvedčiť kráľa, mladý pisár bude opäť slobodný človek s budúcnosťou.

Dvaja muži, sediaci na korme lode, krytí pred slnkom bielou plachtou natiahnutou medzi štyrmi kolíkmi, si vychutnávali pokoj krajiny s palmami a dobre zavlažovanými poľami. Čierny ibis im preletel nad hlavami.

„Vták boha Thowta, uchovávateľa posvätných vied a ochrancu pisárov,“ pripomenul Pytagoras. „V Grécku ho voláme Hermes. Vďaka jeho učeniu som pochopil, že náš svet je iba ostrovčekom uprostred oceánu s prvopočiatočnou energiou. Keď si Stvoriteľ poprezeral vlastné svetlo, priviedol na svet život, čo vzišiel zo Života. A zasvätenie do Esetiných a Usirových tajomstiev pomáha uvedomiť si Život. Pretože skutočné narodenie nie je naša priemerná svetská existencia, ale prístup k svetlu.“

„Šéf prekladateľskej služby mi rozprával o ka vesmíru, čo symbolizuje presne toto šľachetné svetlo! Každé ráno si uctievam vychádzajúce slnko, ktoré je nositeľom znovuzrodenia.“

„Spoliehaj sa na bohyňu Neit, mladý pisár. Mužskosť, vytvárajúca ženskosť, ženskosť, vytvárajúca mužskosť, stvoriteľská voda večnosti, živá predchodkyňa, žiarivá hviezda, otec a matka, ona ti otvorí brány nebies.“

Loď zakotvila na hlavnom nábreží Sau. Pytagoras sa vybral do paláca, Kel zostal na palube.

Deň ubiehal nekonečne dlho.

Krátko pred západom slnka grécky mysliteľ pomaly vyšiel na mostík.

„Totálny neúspech,“ vyhlásil. „Ahmose ma pokladá za obeť nepodložených klebiet.“

„Presviedčali ste ho?“

„Až natoľko, že som kráľa celkom rozhneval!“

„Nechcel teda nič počuť!“

„Vládne iba on a prikázal mi, aby som sa vrátil do Grécka.“

„Ľutujem, že som vás dostal do nebezpečnej situácie!“

„Dátum môjho odchodu bol už uzavretý. Nechceš ísť so mnou, Kel? Tu si veľmi skompromitovaný. Spoločne založíme bratstvo a pokúsime sa z Grékov spraviť menších materialistov.“

„Opustiť Egypt – to by ma zničilo. A chcem dokázať svoju nevinu.“

„Nech ťa bohovia ochraňujú.“

*

Henat, šéf tajných služieb, sa sklonil pred zjavne rozčúleným kráľom.

„Žiadam vysvetlenia.“

„Čoho sa majú týkať, veličenstvo?“

„Netušíš?“

„Ešte sme nezatkli toho prekliateho pisára, a ja som prvý, koho to trápi. Ale sudca Gem a ja sám pokračujeme v našom úsilí. Zdá sa, že vrah je omnoho tvrdší, ako sme predpokladali.“

Ahmose urobil opovržlivé gesto.

„Mám na mysli iný, rovnako vážny škandál!“

Henat sa tváril prekvapene.

„Vysvetlite mi to, veličenstvo!“

„Pytagoras táral o sprisahaní Grékov v Naukratise, a Menk mi to dodatočne upresnil: obchodníci z Naukratisu prepašovali železné zbrane! Ak ty, šéf tajných služieb, nie si informovaný, kam kráča táto krajina? Zajtra si nejaký uzurpátor nasadí moju prilbu a Obidve krajiny podľahnú chaosu!“

„Som informovaný.“

Kráľ sa uprene zadíval na Henata.

„Čo si povedal?“

„To ja som zorganizoval tú dodávku zbraní.“

Ohúrený Ahmose vypil pohár lahodného bieleho vína.

„Tak mi teda klameš a zradil si ma!“

„V nijakom prípade, veličenstvo.“

„Vysvetli mi to!“

„Už niekoľko mesiacov hlavný veliteľ Fanes z Halikarnasu žiada zlepšenie vojenského materiálu, a najmä výzbroje elitného vojska. Od Kambýsovho nástupu k moci podčiarkoval hrozbu perzskej invázie. Práve preto som zorganizoval nové obchodovanie medzi Gréckom a Egyptom, týkajúce sa dodávky vysokokvalitných železných zbraní. Náš výstroj bude čoskoro na vyššej úrovni ako u Peržanov. Keďže sa týka našej obrany, táto operácia zostala utajená.“

„Ja, ako faraón, som mal byť informovaný!“

Henat vyzeral začudovane.

„Veď ste aj boli, veličenstvo.“

„Akým spôsobom?“

„Spresnil som podmienky transakcie a jej charakter v dvoch správach.“

„Správy, ešte správy! Nemám čas všetko čítať, to papierovanie ma privádza do zúfalstva. V mojom veku mám zakázané prepínať sa v práci. A keď si neoddýchnem, som celkom mimo.“

Ahmose vypil ďalší pohár bieleho vína.

„Tak je to lepšie, Henat. Na okamih som sa obával, že odbojná skupina Grékov z Naukratisu kuje proti mne sprisahanie. Oni, ktorým som udelil toľko privilégií, lebo stelesňujú budúcnosť!“

„Dodávky zbraní sú pod prísnym dohľadom, veličenstvo,“ povedal Henat. „Každý jeden meč sa dostane na miesto určenia.“

„Tie klebety, poznám ich autora! Veľkňaz bohyne Neit, samozrejme! Mocný Wahibre neznesie poníženie a chce pokračovať v politických hrách, zasievajúc nepokoj. Nenechá si nič ujsť!“

„Jeho morálka, veličenstvo…“

„Viem, čo musím urobiť, Henat. Naďalej píš presné a podrobné správy.“

„Vyzeráte mrzutý,“ všimla si kráľovná Tanit. „To hovädzie v omáčke a víno z oáz vám nechutili?“

„Nie, nie som hladný,“ odvetil Ahmose.

„Vážne starosti?“

„Len jedna, ten prekliaty veľkňaz Wahibre! Tentoraz prekročil medze. Rozhodol som sa, že sa ho zbavím. Bude zatknutý a deportovaný za najvyššiu zradu.“

Kráľovná si jemne utrela pery ľanovým obrúskom.

„Vyhliadka na veľký proces! Máte potrebné dôkazy?“

„Proces nebude.“

„Wahibre je duchovná a morálna autorita, ktorú si všetci veľmi vážia,“ pripomenula Tanit. „Ak jeho odsúdenie nebude vierohodne dokázané, budú vám to vyčítať. Znepriatelíte si všetky egyptské chrámy a riskujete, že oslabíte svoju pozíciu.“

„Nepredstavujú budúcnosť!“

„Bezpochyby, ale Egypťania sú k nim veľmi pripútaní a chrámy spájajú ľudí s bohmi. Či sami Gréci neuznávajú, že Obidve krajiny sú vlasťou božstiev a duchovným centrom sveta?“

„Wahibre ma nenávidí!“

„Aký to má význam?“

„Spriada proti mne sprisahanie.“

„Ste si tým istý a viete podložiť toto obvinenie aj pred súdom?“

Ahmose váhal.

„Ak odstránite veľkňaza bohyne Neit, vyvolá to vážne nepokoje,“ pokračovala kráľovná. „Ríty a slávnosti sa už nebudú vykonávať v Sau a hnutie sa rozšíri po celom Egypte.“

Kráľ chytil manželku za ruku.

„Nechcem zájsť až tam. Moja milá, zachránili ste ma pred osudným omylom.“

„Naučila som sa milovať a chápať túto krajinu. Keďže proti vám bojuje vysoký hodnostár, zviažte ho a zabráňte mu škodiť tak, že nesiahnete na jeho náboženské funkcie. Jeho vek ho musí priviesť k rozumu. A ak opustí svoje teritórium, zákon vám dovoľuje zasiahnuť.“

Komorník si dovolil prerušiť obed.

„Veličenstvo, kancelár Henat naliehavo žiada o prijatie.“

„Práca, ešte práca!“

Tanit sa usmievala.

„Poďte, priateľ môj. Povinnosť volá.“

Namosúrený panovník prijal šéfa tajných služieb.

„Vynikajúce správy, veličenstvo! Práve sme dostali dlhý list podpísaný Kambýsom, vládcom Peržanov. Využil som služby troch prekladateľov, aby neušiel ani najmenší detail. Naša stratégia je totálny úspech! Panovník vyhlasuje, ako naňho zapôsobila naša vojenská moc, a ukazuje sa ako mierumilovný muž plánujúci rozvíjať diplomatické a obchodné styky medzi našimi krajinami.“

„Jedným slovom, nechce na nás zaútočiť.“

„Presne! A predsa radím, aby sme nepoľavili v ostražitosti a pokračovali v našom vojenskom úsilí. Perzia zostane Perziou a vždy bude snívať o dobýjaní. Pri prvom náznaku slabosti by Kambýses mohol zmeniť postoj.“

„Neboj sa, nemám v úmysle znížiť vojenský rozpočet. Zvýšenie daní zabezpečí rozvoj našej armády.“

*

Kráľ pozorne počúval Menka, skôr ako mu poďakoval za jeho intervenciu. Ako verný služobník štátu mu povedal dôležitú informáciu. Vynikajúci organizátor početných slávností v Sau si čoskoro zaslúži aj iné zodpovedné funkcie.

Takisto rezko sa vybral za riaditeľom paláca, ktorý ho predvolal. Henat mu pridelí nové, ešte prestížnejšie funkcie.

Postoj a pohľad silnej osobnosti mu spôsobili nevoľnosť. Na každého, s kým sa zhováral, pôsobil dojmom, že ho pokladá za previnilca!

„Jeho veličenstvo mi zverilo obsah vašich vyhlásení,“ povedal šéf tajných služieb tlmeným hlasom.

„Splnil som si iba svoju povinnosť.“

„Šírenie klebiet a falošných správ chápem ako priestupok.“

Menkovi stuhla krv v žilách.

„Ja… ja nerozumiem!“

„Boli ste zmanipulovaný a musím spoznať meno toho manipulátora.“

„Obyčajná anonymná klebeta! Myslel som…“

„Nemajte ma za hlupáka, Menk. Bezpochyby chcete slúžiť kráľovi, ale namočili ste sa do machinácie, za ktorú by ste mohli draho zaplatiť. Meno vášho informátora?“

Menk strácal pôdu pod nohami.

Ako odporovať tomuto neľútostnému predátorovi?

Zrejme aj Nitis bola zmanipulovaná! Obviniť veľkňaza by ešte zhoršilo situáciu tohto bezúhonného muža. Zostávalo jediné východisko.

„Pisár Kel.“

Henat stuhol.

„Kde ste ho stretli?“

„Čakal na mňa v blízkosti mojej vily. Mával nožom a ohrozoval ma. Bol som nútený vypočuť ho a videl sa mi presvedčivý. Tvrdil, že je nevinný a stal sa hračkou obchodníkov so zbraňami. Kel ma veľmi prosil, aby som vystríhal jeho veličenstvo.“

Nastalo dlhé mlčanie šéfa tajných služieb a Menkov chrbát zalieval pot.

„Nejestvuje nijaký pokútny obchod so zbraňami,“ povedal Henat. „Dôverné zásielky, ktoré prichádzali do Naukratisu, boli určené pre našich žoldnierov, ktorých výzbroj odradí každého útočníka. Ten pisár vrah vám klamal. On vedie bandu sprisahancov a zločincov rozhodnutých zničiť trón faraóna. Teraz, Menk, toho viete priveľa. Viete držať jazyk za zubami?“

„Prisahám!“

„Viete, kde sa skrýva Kel?“

„Neviem!“

„Dopustili ste sa vážneho omylu, keď ste mu dôverovali, a treba to napraviť.“

Menk sa cítil na pokraji zrútenia.

„Veľkňaz Wahibre urobil rovnakú chybu,“ spresnil šéf tajných služieb, „a prišiel o uznanie jeho veličenstva. Neodvažujem si predstaviť, že naďalej takým či onakým spôsobom pomáha vrahovi na úteku. A predsa by bolo dobré presvedčiť sa o tom. Nie je to aj váš názor?“

„Áno, áno, samozrejme!“

„V tom prípade, keďže často navštevujete chrám, stanete sa mojimi očami i ušami. Okamžite mi ohlásite každý, i ten najmenší incident alebo reči o Kelovi, a udáte prípadných komplicov.“

„Úloha sa javí delikátna a…“

„A vy ju perfektne splníte. A ja tak zabudnem na váš chybný krok.“

Sudca Gem mal pochmúrnu náladu. Napriek rozloženiu policajných síl a pozoruhodnej práci v teréne vyšetrovanie prešľapovalo na jednom mieste a vrah pisár sa im naďalej mohol posmievať.

Sudca aspoň nadobudol istotu.

O vine Kela sa nedalo vôbec pochybovať. A navyše ani o jeho účasti na sprisahaní určenom zvrhnúť kráľa. Pisár možno dokonca vedie skupinu buričov, z ktorých tí najzúrivejší mu poskytujú nevyhnutnú pomoc, aby unikal úradom.

Vážnosť a vierohodnosť sudcu boli v hre. Nebude dlho trvať, a tento neúspech rozhnevá Ahmoseho, ktorý vyčítal šéfovi súdnictva jeho neúspešnosť. A obvinenie bude zaslúžené.

Naozaj išlo o veľmi vážnu záležitosť. Kel nebol obyčajný vrah, ale obávaný vodca prichystaný odstrániť hocikoho, kto sa mu postaví do cesty. Taká krutosť prekvapovala starého vysokého štátneho úradníka, zvyknutého na ľudskú podlosť.

Niekedy Gem myslel na posledné slová zosnulého šéfa prekladateľskej služby: Dešifruj zakódovaný dokument a…

Dokument, ktorý sa nedal nájsť.

Má pisár Kel ten text a využije ho proti vládnej moci?

Keď zamyslený Gem vychádzal zo svojej kancelárie, prihovoril sa mu Henat.

„Vyzeráte ustarostene!“

„Mám nejaké dôvody na radosť?“

„Dôvera jeho veličenstva by vás mala povzbudiť.“

„Či čoskoro o ňu neprídem?“

„Určite nie! Kráľ oceňuje vaše úsilie a nemá najmenší úmysel dosadiť na vaše miesto iného.“

„Udivujete ma, Henat!“

„Vládne poriadok, súd je rešpektovaný: a to je podstata. A vy hráte hlavnú úlohu v presadzovaní zákona.“

Sudca Gem neskrýval ľútosť.

„Zúfalo prešľapujem na jednom mieste! Ten Kel nie je obyčajný protivník.“

„Nestrácajme odvahu. Veľmi dobre viete, že aj ten najväčší zločinec sa vždy nakoniec dopustí osudnej chyby. A potom, máme k dispozícii nového spojenca: Menka, organizátora sauských slávností.“

„Má dôležité informácie?“

„Poveril som ho, nech ma informuje o každom incidente, ktorý prebehne v sídle bohyne Neit.“

„Špión uprostred chrámu!“

„Menk urobí službu spravodlivosti.“

„Predpokladáte, že by sa veľkňaz odvážil skrývať zločinca na úteku?“

„Hĺbková prehliadka nič nedokázala. Vzhľadom na jeho situáciu Wahibre nebude tak riskovať, ale mohol by využiť svojich horlivých stúpencov, aby pomohli pisárovi utiecť.“

„Inak povedané, veľkňaz patrí k sprisahancom!“

„Možno ani nie, možno verí v Kelovu nevinu. Nech je to už akokoľvek, Menk bude v strehu a získa potrebné informácie. Samozrejme, budem vás informovať.“

*

Vodca sprisahancov bilancoval.

„Situácia sa vyvíja uspokojivo. Istotne, nepredpokladali sme taký odpor zo strany toho pisárika. V zásade nám však robí dobrú službu tým, že pritiahol na seba pozornosť. Naďalej sa správajte maximálne obozretne, a najmä si dávajte pozor na jazyk, lebo víťazstvo je ešte ďaleko.“

„Kráľ neodhalí pravdu?“

„Tú pohromu nemožno vylúčiť. Práve preto treba oslabiť jeho ka, jeho stvoriteľský dynamizmus a spraviť z neho hračku udalostí.“

„Ťažká úloha! Napriek jeho lenivosti a sklonu k pitiu Ahmose drží v rukách opraty moci. Má inštinkt divej šelmy schopnej vycítiť nebezpečenstvo.“

„Nezaútočíme priamo na jeho osobu,“ rozhodol vodca sprisahancov, „ale na jeho inkarnáciu uctievanú všetkými.“

Jeden z buričov zaprotestoval.

„Pre ľudí to bude obrovský šok!“

„Veď to je náš cieľ.“

*

Krása predstavenej speváčok a tkáčok bohyne Neit očarila Menka. Pri každom novom stretnutí jej príťažlivosť rástla. Jedného dňa mu bude patriť. A tak ju musí aj ochraňovať.

„Vypočul si ťa kráľ?“ spýtala sa Nitis.

„Pozorne! Dali ste sa oklamať falošnou klebetou. V skutočnosti nejestvuje pokútny obchod so zbraňami.“

„A ste si… tým istý?“

„Jeho veličenstvo osobne mi dalo dôkaz,“ potvrdil Menk, trošku prekrútiac pravdu.

Nemohol predsa spomenúť chúlostivú misiu, ktorou ho poveril šéf tajných služieb.

„Buďte rozumná, Nitis, veľmi vás o to prosím! Útek vraha pisára a vojenské problémy sú záležitosťou štátu, čo prekračuje vaše i moje kompetencie. Dotknúť sa jej zblízka či zďaleka by nás odsúdilo k zániku.“

„Ďakujem za vaše rady, Menk.“

„Sľúbite mi, že sa ich budete držať?“

„Sľubujem.“

„Potešili ste ma, Nitis! A predsa mám obavy: či prirodzená dobrota veľkňaza ho nepriviedla k tomu, aby pomáhal Kelovi, napríklad, že by ho poslal za nejakým priateľom?“

„Ako si to predstavujete! Pre veľkňaza platí iba zákon Maat. Nikdy by nepodporoval vraha.“

*

Otvorenie novej dielne, vybavenej nádhernými krosnami, viedlo k dočasnému zatvoreniu starej budovy. Ideálna skrýša pre Kela.

Bebon dokonale hral svoju úlohu dodávateľa potravín, ktoré roznášal na chrbte mohutný Severák svojím tempom, a tak mohol ísť, kam sa mu zachcelo.

Jediným znamením mu Nitis prikázala, aby ju nasledoval.

Kňažka, pisár a komediant sa ocitli vo vnútri zrušenej remeselníckej dielne.

Na nebezpečenstvo ich upozorní oslík.

V tieni tichej miestnosti si Kel prezeral Nitis. Podobala sa na prvý lúč na svitaní, stelesňovala nádej.

Taká blízka, a nedosiahnuteľná!

„Kde to sme?“ spýtal sa Bebon, pretrhnúc tento rozkošný, no zároveň bolestný okamih.

„Pytagorovi sa nepodarilo presvedčiť panovníka,“ s ľútosťou povedal Kel. „Musel odísť do Grécka.“

„Takisto nepochodil ani Menk,“ prezradila Nitis. „Podľa panovníka ani stopa po pokútnom obchode so zbraňami.“

„Inak povedané,“ usúdil Bebon, „Ahmose je veľký príkazca vykonaných zločinov.“

„Odmietam tomu veriť,“ zaprotestoval Kel. „Faraón nikdy nezradil svoju krajinu a svoj ľud.“

„Časy sa menia.“

Ako každý týždeň Nitis navštívila posvätnú kravu, pozemské stelesnenie bohyne Neit a matku býka Hapiho, žijúci symbol kráľovského ka, stvoriteľskej sily faraóna. Zvyčajne pokojné zviera s krotkými očami lízalo kňažke ruku a spoločne si vychutnávali dlhé chvíle šťastia.

Tentoraz Hapiho matka vyzerala vyčerpaná.

Znepokojená Nitis zavolala veterinára. Jeho diagnóza bola pesimistická.

„Hapiho matka prežíva posledné hodiny.“

Mladá žena sa ihneď vybrala za veľkňazom.

Strach Nitis ho znepokojil.

„Kelovi hrozí nebezpečenstvo?“

„Nie, našla som mu bezpečný úkryt.“

„Prečo vyzeráš taká rozrušená?“

„Krava veľkej bohyne umiera.“

Správa ohúrila Wahibreho.

„Okamžite musím ísť do Memfisu, aby som si overil zdravotný stav býka Hapiho, jej syna, záruku Ahmoseho vitality!“

„Máte domáce väzenie,“ pripomenula Nitis. „Mohla by som ísť namiesto vás.“

„Choď ihneď. Za súčasných okolností by Hapiho smrť bola katastrofou.“

*

Na palube oficiálnej lode predstavenej speváčok a tkáčok bohyne Neit nikto nevenoval pozornosť pisárovi, služobníkovi podávajúcemu nápoje a oslovi. Kel, Bebon a Severák si mohli vychutnať bezpečnú plavbu.

Kel viedol palubný denník, Bebon napĺňal poháre chladným pivom a Severák, živený bodliakmi, lucernou a datľami, si vychutnával okružnú plavbu po Níle, počas ktorej nemal nijaké povinnosti.

Keď prišli do Memfisu, kňažka oznámila kapitánovi, že sa uspokojí s malým sprievodom pozostávajúcim z dvoch sluhov a osla, ktorý ponesie oblečenie.

Na severe opevnenej štvrti najväčšieho egyptského mesta svätyňa bohyne „Neit, ktorá otvára cesty“ zaberala veľkú rozlohu.

Kolegyňa Nitis, štyridsiatnička s prísnou tvárou, ju srdečne prijala.

„Táto návšteva je pre nás cťou.“

„Stretnutie s vami mi robí veľkú radosť. Nuž, znepokojenie viedlo moje kroky, lebo práve umrela Hapiho matka a veľkňaz sa obáva oslabenia jej syna.“

Kňažka z Memfisu stuhla.

„Ctihodný veľkňaz Wahibre nemohol prísť?“

„Bránia mu v tom vážne ťažkosti. Splnomocnil ma, nech ho zastupujem. Poďme teda do býkovej ohrady.“

Kult býka Hapiho sa datuje z prvej dynastie, ktorá bola svedkom zjednotenia Horného a Dolného Egypta za vlády Meniho. Herold a prekladateľ kráľovskej moci33, býk zásobený nespočetným bohatstvom bohov a bohýň. Stelesnenie stvorenia, svetla a znovuzrodenia34, kolos sa narodil krave ožiarenej bleskom, ktorý vyšiel z oblakov. Symbol bohyne Oblohy spojenej pri prvom záblesku úsvitu vekov už nedal život inému. Jej jediný syn Hapi bol zárukou faraónovej vitality.

Posvätný býk sa nepodobal na žiadneho iného. Čierny, s bielym trojuholníkom na čele, skarabeus metamorfóz vyrytý na jazyku, bol v ohrade južného chrámu boha Ptaha, neďaleko kráľovského paláca. Celé dlhé šťastné roky sa tešil pozornej starostlivosti v službách kráľovskej prosperity.

Keby umrel, prislúchalo by chrámu v Sau, aby mu dal usirovský rubáš, nevyhnutný na pochovanie. No náboženské autority z Memfisu neposlali do Sau nijakú poplašnú správu.

Priestranné a pohodlné Hapiho sídlo svedčilo o význame pripisovanému posvätnému býkovi.

Ohrada bola prázdna.

„Kde je?“ spýtala sa Nitis.

Prekvapená memfiská kňažka privolala hlavného strážcu.

„Dnes ráno nevyšiel zo svojej ohrady.“

„Bol chorý?“

„Ja som mu dal iba jesť.“

„Otvorte závoru,“ prikázala Nitis.

S týmito ženami sa neradno škriepiť.

Rozhnevané vám rýchlo privolajú zlý osud.

Kňažka prešla ohradou a vnikla do Hapiho príbytku. Mocné zviera spalo na boku, oči vpadnuté.

Nitis podišla bližšie. Okamžite sa medzi ňou a býkom vytvorila dôvera. Dotkla sa mu čela: rozpálené.

„Ošetríme ťa,“ prisľúbila mu.

Mladá žena rýchlo vyšla.

„Hapi je vážne chorý,“ povedala svojej kolegyni. „Ihneď zavolajme veterinára.“

Hlavný lekár bol pripútaný na lôžko, zastúpil ho jeho asistent.

Po krátkej prehliadke stanovil diagnózu.

„Nič znepokojujúce. Obyčajná horúčka.“

„Dovoľte, aby som o tom pochybovala,“ pokračovala Nitis.

Odborník sa cítil dotknutý.

„Ešte nikto nikdy nespochybnil moje kompetentnosti!“

„Nebolo by dobré trieť býka rastlinami, aby sa spotil, a tak sa vyhnali všetky jedy?“

„Celkom zbytočné. Postačí trochu odpočinku. Čoskoro sa pozbiera.“

„A predsa…“

„Ja som tu odborník, nie vy.“

Veterinár opovržlivo zazrel na Nitis a vzdialil sa.

Hneď na druhý deň sa Nitis vrátila do ohrady. Strážca jej zahatal cestu.

„Nikto neprejde. Príkaz veterinára.“

„Ani vyslankyňa veľkňaza bohyne Neit?“

Titul návštevníčky zapôsobil na policajta. Mohla by ho dať preložiť do nejakého zastrčeného kúta provincie.

„Dobre… ale nebuďte tam dlho.“

Hapimu bolo čoraz horšie. Krátky dych, horúce sluchy, zapálené korene zubov. Nedotkol sa svojho jedla, ktorého vôňa vzbudila pozornosť kňažky. Nabrala z neho kúsok a odniesla do laboratória Ptahovho chrámu, kde poverila odborníka, nech urobí rozbor.

Výsledok bol jednoznačný: otrávená potrava.

Mladá žena ihneď žiadala audenciu u veľkňaza, ktorý ju prijal pred obedom.

„Pokúsili sa otráviť Hapiho,“ povedala a spresnila, čo sa stalo.

„To nie je možné! Náš veterinár je znamenitý odborník. Nikdy by nedopustil taký zločin.“

„Pre zdravoté problémy ho však zastupuje jeho asistent. Odmieta ošetriť býka.“

„Okamžite ho predvolám.“

Po dlhom čakaní oznámili veľkňazovi, že asistent zmizol. Hlavný veterinár bol veľmi chorý, nedokázal zasiahnuť. Zavolali teda iného lekára, ktorého diagnóza bola pesimistická.

Podľa neho býk prežíval posledné hodiny.

*

Kel a Bebon, ubytovaní so služobníctvom, sa správali celkom odlišne. Pisár vychádzal von málo a napriek opakovaným neúspechom sa pokúšal odhaliť kód papyrusu. Komediant, ten sa spolu so Severákom prechádzal a rád debatoval s povaľačmi.

Konečne sa Nitis znovu objavila.

„Hapi zomiera,“ oznámila im.

„Neprekvapuje ma to,“ ozval sa Bebon.

„Ako si sa to dozvedel? Veď ešte ide o štátne tajomstvo!“

„To záleží pre koho! Podľa jedného obradníka sa už vyše týždňa chystá jeho pohreb v Serapeu.35“

„Hapiho smrť bola teda naplánovaná,“ uzavrel Kel.

„Jasne povedané, ide o vraždu.“

„Zmiznutie posvätného býka oslabí kráľovu moc,“ pripomenula Nitis. „V čase pohrebu a až po vysvätenie nového Hapiho bude Ahmose ohrozený.“

„Nedokazuje to jeho nevinu?“ spýtal sa pisár.

„Naďalej pochybujem,“ vyhlásil Bebon. „Nijaké unáhlené závery.“

„A čo ak kľúč záhady sa nachádza v Serapeu, pohrebisku býkov Hapi? Možno ony, predkovia, vlastnia kód!“

„Zvyčajne je prístup k nim zakázaný,“ spresnila Nitis.

„Obradníci musia pripraviť pohreb! A Bebon nájde spôsob, ako oslabiť ostražitosť strážcov.“

„Pozrime sa, Bebon! Hádam sa len nestanem záchrancom ľudstva?“

„Začni od nás dvoch. Potom ti povieme.“

*

Býk Hapi skonal na svitaní. Veľkňaz boha Ptaha rozjímal nad mŕtvym telom a zveril ho balzamovačom, poverených zmeniť ho na usirovské telo. Potom zvolal obradníkov, ktorí sa zúčastnia na obrade. Len oni budú mať prístup do Serapea.

„Nitis, predstavená speváčok a tkáčok bohyne Neit, nám bude pomáhať,“ rozhodol. „Od tohto okamihu sa začína oficiálny smútok. Jeho veličenstvo dúfa, že bude trvať čo najkratšie. Sarkofág pre zosnulého Hapiho je už pripravený, rýchlo ho prichystáme na jeho inštaláciu.“

Tak teda mladá žena mala oficiálny prístup do Serapea! Panovníkovo náhlenie dokazovalo jeho obavy. Nevyužijú sprisahanci toto znepokojivé obdobie a nechopia sa moci?

Hapiho telo bolo prenesené do siene balzamovania umiestnenej v juhozápadnom rohu ohradného múru Ptahovho chrámu a položili ho na alabastrové lôžko.

A tak sa začali smútočné večery sprevádzané štvordňovým pôstom, počas ktorého možno konzumovať iba vodu, chlieb a zeleninu.

Predvídavý Bebon si ukryl dva džbány dobrého vína.

„Býky mám veľmi rád, ale ešte radšej kvalitné víno,“ priznal. „Pomôže nám prežiť odriekanie.“

Kel odmietol pohárik.

„Hádam sa len nejdeš hrať na bigotného!“

„Chcem rešpektovať rituálne predpisy.“

„Veď nie si kňaz Hapiho!“

„Sila, ktorú predstavuje, si zaslúži uctievanie.“

„Najmä nie teologické špekulácie! Ja si vypijem a ďakujem bohom, že stvorili vinič.“

*

Kráľ Ahmose vyprázdnil ďalší pohár.

„Nemali by ste sa vyhnúť týmto výstrelkom?“ znepokojila sa kráľovná Tanit.

„Smrť býka Hapiho ma oslabila! V očiach ľudu sa zmenšila moja moc. A zlodej mojej prilby sa chystá uchopiť moc.“

„Vyšetrovanie sudcu Gema napreduje?“

„Ani o krok! Pisár vrah zmizol. Človek si kladie otázku, či nie je mŕtvy, a možno aj pochovaný! A ani stopa po prilbe. Pokiaľ ide o šéfa tajných služieb, žalostne prešľapuje na mieste, ale nehľadá ospravedlnenie. Henat prišiel podať demisiu, ale odmietol som ju. Až doteraz bola jeho účinnosť pozoruhodná. A jeho skúsenosť je nenahraditeľná. Máme pred sebou obzvlášť šikovného protivníka, Tanit. Zabitím býka Hapiho sa dotkol môjho ka, mojej zásoby vitálnej energie.“

„Ako proti nemu bojovať?“

„Dvoma spôsobmi: čo najskôr nájsť Hapiho nasledovníka a na minimum skrátiť obdobie smútku. Práve preto som vyslal po celej krajine agentov, aby rozšírili prísne nariadenia pre veľkňaza boha Ptaha.“

Tanit si zastala medzi džbán s vínom a svojho manžela.

„Uchovajte si jasnú myseľ, veľmi vás prosím! Budete ju potrebovať, aby ste zvládli tento boj.“

Sprievod, vytvorený z kňazov a kňažiek, faraónových delegátov a vojakov, šiel po múmiu býka Hapiho, aby ju odniesli do očistného stanu vystavaného na brehu kráľovského jazera. Veľkňaz boha Ptaha lial čerstvú vodu, pochádzajúcu z oblohy, na usirovské telo a vyslovoval formuly znovuzrodenia. Potom sa pretvorená smrť preplavila na bárke jazerom, symbolom praoceánu, kde sa rodili a znovu ožívali všetky formy života.

Cesta vedúca do Serapea predstavovala vážne ťažkosti. Prednedávnom ju silné vetry zasypali pieskom a končila sa skalnatou rampou, ktorá si vyžadovala značné úsilie zo strany vojakov poverených ťahať sane s ťažkou múmiou.

Kel so skrinkou s amuletmi kráčal za Nitis na čele sprievodu. Bebon so Severákom, vybavení čutorami, sa držali vzadu. Profesionálne plačky odriekali modlitby na počesť zosnulého.

Pohrebný sprievod potrvá desať hodín.

Konečne sa objavila aleja sfíng vedúca do vnútra Serapea. Procesia znehybnela.

„Tu je krásny západ otvorený pre spravodlivého Hapiho,“ vyhlásil Ptahov veľkňaz. „Kráľ mu daroval sarkofág z ružovej a čiernej žuly, jeho bárka vzkriesenia je nemenná a nezničiteľná. Nikdy predtým faraón nevytvoril také dielo.“

Nitis otvorila skrinku, čo jej podal Kel, a vytiahla z nej amulety, ktoré poukladala na múmiu.

Hlavní obradníci a ich pomocníci poverení pohrebnými obetami prekročili bránu nekropoly býkov.

Dve galérie slúžili ako miestnosti oživenia býkov Hapi. Prvá, z Novej ríše, bola dlhá šesťdesiatosem metrov; vyhĺbená za vlády Psamteka I.36, druhá sa približovala k dvesto metrom a predchádzajúcu pretínala v pravom uhle. Obradníci zúčastňujúci sa na pohrebe sa tešili pozoruhodnému privilégiu: mohli tam ukladať stély so svojimi menami a takto byť naveky spojení s Hapim.

Hrobka zosnulého ohúrila Nitis: osem metrov pod stropom a kolosálny sarkofág s hmotnosťou zo šesťdesiat ton!

Ptahov veľkňaz pristúpil k otváraniu Hapiho úst, znovu obdareným stvoriteľským slovom. Prikázal vojakom vložiť múmiu do sarkofágu a prikryť ju kamenným krytom.

Našťastie, ani jeden chybný krok.

Kým zamurovávali komoru večnosti, Kel sa obzeral vôkol seba. Náhlivo lúštil stély s nápismi, dúfal, že objaví nejaký odkaz predkov. Sklamaný vyšiel z veľkej galérie a chcel sa priblížiť k hrobkám vnoreným do tmy.

Vojak mu zatarasil cestu.

„Stáť! Kam máš namierené?“

„Požiadali ma odložiť obetu.“

„Prechod zakázaný.“

„Moja obeta…“

„Zmýlil si si miesto. Vráť sa dozadu.“

Pisár poslúchol.

Ku koncu obradu ritualisti položili stély s menami hodnostárov k zamurovaným dverám a potom potichu opustili nekropolu.

*

„Jeden vojak mi zakázal vojsť do zadnej časti galérie,“ zašepkal Kel Nitis do ucha. „Práve som ho videl vyjsť. Teraz už nie je nikto v Serapeu. Musím pokračovať v hľadaní.“

„Priveľmi nebezpečné! Stráže vás zadržia.“

„Bebon odpúta pozornosť. Ak nebudem okamžite konať, neodhalíme pravdu. Zajtra sa už sem nedostaneme.“

„Musím sa vrátiť do Memfisu za veľkňazom. Buďte rozumní, prosím.“

„Veľmi vás chcem znovu vidieť, Nitis.“

Hodnostár zavolal mladú ženu, Kel sa vzdialil.

Bebon schrúmal posúch, Severák podriemkaval.

„Obávam sa šialeného plánu,“ znepokojil sa komediant.

„Odlákaš stráže, ja sa vrátim do Serapea, preskúmam ho a potom ujdeme.“

„Úžasné! Odvrávanie zbytočné, však?“

„Priprav sa.“

*

Uprostred noci piati z desiatich strážcov spali ako zabití. Traja ďalší driemali a dvaja poslední rozprávali o svojich manželských problémoch. Často vyslaní na misie začínali pochybovať o vernosti svojich manželiek.

Vo chvíli, keď oblaky zaclonili slabý svit rožteka mesiaca, Kel sa plazil ku vchodu podzemných priestorov. Na druhý deň ho mali zatarasiť až do pochovávania nasledovníka zosnulého Hapiho.

Pisár vkĺzol dovnútra, vstal a bežal smerom k zakázanej zóne.

Kel mal málo času, a tak použil jednu z lámp, ktoré zostali rozsvietené, aby si poprezeral stély.

Jednoduché texty úcty adresované býkovi Hapimu, ani najmenší cudzí prvok, ktorý by pomohol odhaliť zakódovaný jazyk.

Vzadu galérie malá otvorená hrobka. Vo vnútri drevený sarkofág bez veka.

Udivený Kel sa odvážil nazrieť dnu.

Nadlho zostal ohromený.

Vzdialený krik mu pripomenul, že sa musí ponáhľať. Schytil poklad a vyšiel zo Serapea.

Oheň rozložený Bebonom pritiahol stráže. Za okamih objavili obyčajnú kopu vetvičiek a suchej trávy, ktorá nemohla ohroziť bezpečnosť nekropoly.

„Poďme za Severákom,“ poradil komediant. „Pozná dobrú cestu. No… človek by povedal…“

Kel mával vzácnym predmetom.

„Našiel som prilbu faraóna Ahmoseho!“

Udža, kráľovský kancelár, guvernér mesta Sau a zodpovedný za vojnové loďstvo, bol zjavne rozzúrený. Únava sa ho nechytala a jeho silná postava pôsobila hrozivo.

„Nie ste muži, čo utekajú pred zodpovednosťou,“ povedal sudcovi Gemovi a šéfovi tajných služieb Henatovi. „No očakával som inú bilanciu.“

„Nijaká stopa, čo by sa týkala kráľovej prilby,“ uznal Henat. „Zlodej ju dobre ukryl a nedopustil sa žiadnej nešikovnosti! Našťastie, moji agenti mi nesignalizujú pokus o vzburu. Žoldnierske kasárne zostávajú pokojné a proti faraónovi Ahmosemu nevznikli nijaké reči. Pre svoj poľutovaniahodný neúspech som jeho veličenstvu podal demisiu.“

„Dobre urobil, že ju odmietol,“ ozval sa Udža. „Nikto nemá tvoje kompetencie a kapitán neopúšťa loď uprostred búrky. Tvoje ťažkosti dokazujú rozsah sprisahania, ale situácia nie je beznádejná. Nepriateľ sa obáva neúspechu, a tak sa neodváži spustiť veľkú ofenzívu, ktorú pripravuje v úzadí. A identitu vodcov nepoznáme okrem ich pravdepodobného šéfa: pisára Kela.“

Sudca vyzeral znechutene.

„Táto aféra presahuje moje schopnosti. Ani polícii, ani policajným agentom sa nedarí nájsť toho zbeha! Aj ja som navrhol svoju demisiu.“

„A kráľ má znovu pravdu, že vás udržal na vašom mieste,“ vyhlásil kancelár. „Ten Kel nie je obyčajný zločinec, preto musíme spojiť naše úsilie, aby sme uchránili faraóna aj štát. Zabudnime na všetky škriepky a bojujme spoločne.“

Henat s Gemom súhlasili kývnutím hlavy.

„Prečo pisára Kela nemožno nájsť?“ spýtal sa kancelár. „Prirodzená smrť? To by bolo priveľmi krásne! Zavraždený vlastnými spojencami, ktorí sa chceli zbaviť nepohodlnej osoby? Možné. V tom prípade sa usporiadajú všetky naše problémy! Nikto sa už nepokúsi vyhlásiť za kráľa a prilba zostane navždy ukrytá. Možno rebelantov chytila panika a sami ju zničili.“

„Tomu neverím,“ namietol Henat. „Rozsah zločinov pomohol dokázať, že Kel je vodca siete. Neľútostný a prefíkaný tyran schopný zbaviť sa odporcov. Bezpochyby by bol najradšej, keby ochabla pozornosť! Keďže ho márne hľadáme, skonštatujeme, že zmizol, a vyšetrovanie sa preruší. A tak Kel pokojne vylezie zo svojho dúpäťa a bude mať voľné ruky. Nezrušme ani jediný bezpečnostný útvar a pokračujme v jeho prenasledovaní.“

Kancelár a sudca sa pridali k tomu názoru.

„Trápi ma jeden detail,“ priznal Gem. „Keďže sme rozdali toľko portrétov poriadkovým silám aj policajným agentom, nie je možné, aby Kel prekĺzol cez oká siete. Buď sa utiahol na juh, do Núbie, a teda nemôže rátať s elitnými vojskami. Alebo… zmenil svoju fyzickú podobu! Iný účes, vyholená hlava, parochne, fúzy, robotnícka zástera, obchodnícka tunika, pestrý odev Líbyjčanov alebo Sýrčanov, grécke oblečenie… Toľko možností prestrojenia!“

„Úžasná a znepokojivá hypotéza,“ usúdil Henat. „Istotne aj pravdivá. Inak povedané, naše portréty sú zbytočné a vrah zostane nepolapiteľný.“

„Práve tu, a nie na juhu, by sa mohol uzurpátor pokúsiť o uchopenie moci do svojich rúk,“ povedal kancelár. „Dajme však pod prísny dohľad posádku v Elefantíne. Jej vzbura by bola určite odsúdená na neúspech a neohrozila by trón, no buďme naďalej ostražití.“

„Posilním už prijaté opatrenia,“ prisľúbil Henat.

„Obávam sa, že sudca Gem nenašiel správne vysvetlenie,“ ozval sa Udža. „Ponúka sa dedukcia: vrah využíva veľmi účinné spojenectvo. Samému by sa mu aj napriek jeho strašnému talentu nepodarilo uniknúť.“

„Ľutujem, že musím vysloviť meno veľkňaza Wahibreho,“ povedal šéf tajných služieb neutrálnym hlasom. „Zvažujem naivitu šľachetného a veriaceho muža. Presvedčený o nevine toho pisára, ktorý vie ovplyvniť, mu mohol pomôcť v dobrej viere.“

„Hĺbková prehliadka v sídle bohyne Neit nič nepriniesla,“ pripomenul sudca. „Treba ju zopakovať?“

„Zbytočné,“ usúdil Henat. „Veľkňaz má domáce väzenie a zakázanú audienciu u kráľa, nedopustil by sa takého šialenstva, že by skrýval zločinca. A na mieste máme svojho muža, Menka.“

„Wahibre je tvrdohlavý,“ potvrdil kancelár. „Ak naďalej dôveruje Kelovi, neopustí ho.“

„Veľkňaz riskuje, že sa dostane do väzby!“ poznamenal sudca.

„Sám už nezasiahne, no nechá konať jedného alebo viacerých blízkych. My ich musíme identifikovať.“

„Wahibre nie je ani svetský, ani priateľský, nemôže mať veľa priateľov,“ rozoberal vysoký štátny úradník. „Určite…“

Zamyslený Gem zaváhal.

V tomto štádiu vyšetrovania nemohol nič zanedbať.

„Jediným jeho dôverníkom je Pefy, minister financií.“

„Ten je celkom mimo,“ prerušil ho kancelár. „Tento verný služobník štátu by nikdy nezradil Ahmoseho.“

„Pefy dáva najavo veľkú náklonnosť svätému mestu Abydu,“ zasiahol Henat, „a márne sa pokúša získať financie na jeho reštauračné práce. Tá jeho nástojčivosť rozčuľuje jeho veličenstvo a určite vyvoláva zatrpknutosť ministra financií.“

„Nie však natoľko, aby sa zmenil na sprisahanca!“ zaprotestoval Udža.

„Kde sa zdržiava momentálne?“ informoval sa sudca.

„V Abyde,“ odvetil Henat. „Vykonáva tam Usirove mystériá.“

„Vypočujem ho, keď sa vráti,“ rozhodol Gem, „a dúfam, že ma nepríjemne neprekvapí.“

„Som pokojný,“ pokračoval kancelár. „Minister Pefy nemá osobnú ctižiadostivosť a úzkostlivo zachováva politiku jeho veličenstva. Prosperita Egypta dokazuje kvalitu jeho práce.“

„Pravá ruka veľkňaza je mladá žena,“ dodal šéf tajných služieb. „Nitis, len čo sa stala predstavenou speváčok a tkáčok bohyne Neit, je mu zaviazaná. Inteligentná a rozhodná stane sa jeho nasledovníčkou. Pozná jeho myšlienky a nevedela by ho odmietnuť.“

„Zašla by až tak ďaleko, že by sa stala jeho spojenkyňou?“ znepokojil sa sudca.

„Nevylučujem to.“

„Karieristka by sa nedopustila takéhoto omylu,“ usúdil kancelár. „Prečo by budúca veľkňažka mala ochraňovať zločinca, s ktorým ju nič neviaže? Bezpochyby skôr radí Wahibremu, aby poslúchal kráľa a držal sa svojich náboženských funkcií.“

„Ak Nitis vykročila po zlej ceste, náš priateľ Menk ma o tom bude informovať,“ upresnil Henat. „Po svojej žalostnej chybe sa chce ospravedlniť.“

„Vypočujem aj túto kňažku,“ vyhlásil Gem.

„Odišla zo Sau, aby sa zúčastnila na Hapiho pohrebe,“ oznámil Henat, „čoskoro sa však vráti.“

„Našli ste už nového posvätného býka?“ spýtal sa sudca kancelára.

„Ešte nie. Všetky veľké chrámy v Egypte sú v pohotovosti a obradníci obiehajú vidiek, aby ho čo najrýchlejšie objavili.“

„Nech sú k nám bohovia priaznivo naklonení! Toto zmiznutie oslabilo kráľa a ľud si začína všeličo pošuškávať. Premôže útočníka a temné sily bez ochrany vitálnej energie býka Hapiho?“

Šéfovi tajných služieb sa zachmúrila tvár.

„Priaznivé okolnosti pre zlodeja prilby!“

„A čo ak využije pohreb, aby sa vyhlásil za kráľa?“ znepokojil sa kancelár.

„Žoldnieri z Memfisu sú zatvorení v kasárňach až do príchodu nového Hapiho a elitní vojaci dohliadajú na obrad. Situácia je v zásade pod kontrolou.“

Nitis, Kel a Bebon si prezerali prilbu.

„Teraz mi už nezostáva nič iné, len si ju nasadiť na hlavu a vyhlásiť sa za faraóna,“ povedal komediant.

„To by som ti neradila,“ zasiahla kňažka. „Podľa veľkňaza boha Ptaha elitné vojská oddané kráľovi Ahmosemu hliadkujú na celom území Memfisu. Uzurpátor bude okamžite zlikvidovaný“

„A čo ak vojaci, tak ako to bolo v minulosti, ho s jasotom vyhlásia za kráľa?“

„Žoldnieri sami vyhľadali Ahmoseho. Dnes uchádzač o trón musí dosiahnuť ich súhlas. Memfis sa mi nevidí ideálnym miestom.“

„A predsa,“ namietol Kel, „práve sem sprisahanci ukryli prilbu! Pri príležitosti skončenia pohrebu by sa mohli pokúsiť zaútočiť!“

Bebon opatrne manipuloval s predmetom.

„Ako tak premýšľam, vzdávam sa najvyššej moci, je príliš nebezpečná a veľmi únavná. Rozkazovať, rozhodovať, byť zodpovedný za šťastie ľudí, riešiť intrigy, bez toho sa zaobídem! Človek by prišiel o pokojný spánok.“

„Napriek tomu si sa ocitol uprostred štátnej aféry!“

„Usilujme sa na to zabudnúť a zbavme sa tohto prekliateho pokladu. Ahmose bude naďalej vládnuť a uzurpátor sa bude zožierať, až kým sa nevzdá svojich vražedných plánov. A všetko bude vďaka nám v poriadku!“

„Táto prilba je jediný dôkaz Kelovej neviny,“ vyhlásila Nitis.

„Nemyslím si to!“

„Zničiť ju by naozaj zachránilo Ahmoseho, ale Kel bude vždy pokladaný za zločinca na úteku.“

„Poradili by ste mu, aby sa vyhlásil za kráľa?“

„Radím mu, aby odniesol prilbu faraónovi a potvrdil tým svoju dokonalú oddanosť. On, obvinený zo sprisahania, s tým skoncuje oslnivým spôsobom! Kto by sa ho odvážil ešte odsudzovať?“

Bebon zostal s otvorenými ústami dokorán.

„Ženieme sa do záhuby! Kel sa ku kráľovi nikdy nedostane.“

„Nitis má pravdu,“ prerušil ho pisár. „To je jediná šanca, ako dokázať moju nevinu.“

„Máš samovražedné úmysly?“

„Dám prednosť radšej takému riziku, ako pokračovať v úteku a skrývaní sa. Skôr či neskôr ma policajti odhalia a Nitis aj ty budete ohrození. Odsúdia ma na smrť a vás na dlhé väzenie. Šťastie nám doprialo nájsť Ahmoseho prilbu. Využime našu rozhodujúcu zbraň.“

„Opakujem ti, že ťa ubijú skôr, ako ju odovzdáš kráľovi!“

„Nemáme na výber, Bebon. Vrátime sa do Sau a pokúsime sa nájsť príležitosť, ako sa k nemu priblížiť.“

„Hotové šialenstvo!“

„Rozumiem tvojej zdržanlivosti a nevyčítam ti, ak odmietneš.“

Komediant očervenel.

„Prosím?“

„Ľutujem, že som ťa zatiahol do tohto dobrodružstva, a veľmi sa ti ospravedlňujem. Neznič si kvôli mne svoj život.“

„Bebon sa rozhoduje sám, Bebon sa nedá nikomu zviesť a Bebon robí to, čo sa mu zachce! Ja nie som pisár mravokárca a nerozmýšľam za iných. Ak sa vrátim do Sau s tebou a ak ti pomôžem stretnúť sa s kráľom, je to iba preto, že sa mi chce. Jasné?“

„Skláňame sa pred tvojím rozhodnutím,“ povedala Nitis s úsmevom. „A predsa zostáva rozriešiť jeden chúlostivý problém: nájsť bezpečný úkryt. Skryť vás v chráme je vylúčené. Veľkňaz nám nebude vedieť pomôcť a mňa budú zrejme sledovať.“

„Neznepokojujte sa pre to,“ hrdo vyhlásil komediant. „Bebon má dosť známostí. A znovu sa zahráme na podomových obchodníkov, aby sme sa mohli pohodlne premiestňovať. Na druhej strane zistiť kráľov rozvrh práce sa mi vidí tvrdý oriešok.“

„Dúfam, že sa mi ho podarí rozlúsknuť,“ oznámila Nitis.

Vyrovnanosť a odhodlanie mladej ženy upokojovali Kela. Sám by bol už dávno zničený. Vďaka nej si niekedy myslel, že ich bláznivé konanie sa skončí dobre. Zdalo sa, že Nitis dokáže prenášať hory a zmeniť tok rieky.

„Prilba, prilba,“ šomral si Bebon. „Nevidím súvislosť so zavraždením prekladateľov!“

Rovnaká myšlienka trápila pisára aj kňažku.

„Zakódovaný papyrus pravdepodobne skrýva odpoveď,“ usúdil Kel. „Odoláva našim skúmaniam a stély venované predkom pochovaného Hapiho mi neposkytli nijaké informácie.“

*

Z terasy svojich apartmánov kráľ Ahmose pozoroval hlavné mesto, keď ho kancelár Udža požiadal o stretnutie.

„Vynikajúca správa, veličenstvo! Objavili nasledovníka býka Hapiho neďaleko Perbastetu37. Niekoľko obradníkov ho prezrelo a proti ich rozhodnutiu niet najmenších námietok: nesie známky svojho predurčenia. Ten nový Hapi je už na ceste k Memfisu, kde bude predstavený veľkňazovi boha Ptaha.“

„Žiadam každodennú prehliadku troch veterinárov, ktorí spolupodpíšu spoločnú správu. V prípade omylu okamžité prepustenie.“

„Vaše príkazy budú splnené do písmena. Obdobie smútku sa skončí po príchode býka a jeho vitalita posilní vaše ka.“

„Nijaký incident v posádkach?“

„Ani najmenší, veličenstvo. Toto ťažké obdobie sa končí a nijaký agitátor nenaruší verejný poriadok. V očiach ľudu zostávate ochraňovaný bohmi.“

„Prečo zlodej prilby nevyužil také priaznivé okolnosti?“

„Bezpochyby preto, lebo je veľmi izolovaný a chýba mu nevyhnutná podpora. A predsa ani Henat, ani sudca Gem nepoľavujú zo svojho úsilia. Keby sme verili v definitívny neúspech pisára Kela a jeho spojencov, mohli by sme sa stať ich obeťami!“

„Chcem toho rebela mŕtveho alebo živého.“

„Budete ho mať, veličenstvo.“

„Zatiaľ to oslávme, kancelár! Môj kuchár prichystal menu-prekvapenie a môj nalievač nápojov vybral výnimočné vína. Všade rozhlás, že býk Hapi a faraón Ahmose žijú.“

Keď sa Pefy, minister financií, vrátil z Abyda, kde sa zúčastnil na obrade Usirových mystérií, bol prekvapený, keď videl sudcu Gema vtrhnúť do jeho pracovne bez toho, že by sa ohlásil u sekretára.

„Niečo naliehavé?“

„Váš výsluch.“

„Čoho sa týka?“

„Zdá sa, že ste najlepší priateľ veľkňaza Wahibreho?“

„Presne tak.“

„Nepríjemné… Veľmi nepríjemné.“

„Prečo?“

„Lebo je podozrivý, že pomáha pisárovi vrahovi, ktorého nevieme dolapiť. Ten zločinec sa teší silnej ochrane nevyhnutnej na jeho prežitie. Veľkňaz má nútený pobyt v chráme, nemôže preto priamo konať. Vám, svojmu priateľovi, sa istotne zdôveril.“

„Mýlite sa, sudca Gem!“

„Vyzývam vás odpovedať na moje otázky. Nerád by som obvinil ministra a nútil ho dostaviť sa pred súd, no ak bude treba, nezaváham a začnem aj súdne pojednávanie.“

Pefy nezobral vyhrážku na ľahkú váhu. Tak ako poľovný pes, ani Gem nepustil svoju korisť.

„Wahibre možno veril v nevinu pisára Kela,“ priznal minister. „Predvídal akési sprisahanie organizované Grékmi z Naukratisu, ktorí chceli zaviesť do Egypta otroctvo a obeh mincí. To by hlboko pretvorilo našu spoločnosť a viedlo k pohrome, pošliapuc zákon bohyne Maat. Moja schopnosť zasiahnuť zostala obmedzená, lebo iba kráľ sa zaoberá gréckymi spismi.“

„Odvažujete sa obviniť jeho veličenstvo z nekompetentnosti a ľahostajného postoja?“

„V nijakom prípade, sudca Gem. Držiteľ testamentu bohov a záruka prítomnosti Maat na zemi koná iste vždy najlepšie.“

„Pomohli ste pisárovi vrahovi, aby nám unikol?“

„Pokladám túto otázku za urážku. Keby som nerešpektoval vašu funkciu, pocítili by ste moju päsť.“

„Bol som nútený položiť vám ju, Pefy. Prenasledujeme divé zviera schopné hrozných zločinov a rozhodnuté zmocniť sa vlády na čele buričskej bandy. Zašli až tak ďaleko, že zabili býka Hapiho, aby oslabili kráľovské ka a zasiali pochybnosť medzi Egypťanmi.“

Pefy bol šokovaný.

„Bol identifikovaný nový Hapi?“

„Čoskoro bude v Memfise, pod pevnou ochranou. Trón jeho veličenstva je posilnený.“

„Nech sú za to bohovia pochválení.“

„Veľkňaz má aj iných blízkych priateľov?“ spýtal sa sudca.

„Neviem o tom. Wahibre je samotár, ktorý vôbec nedôveruje ľuďom.“

„A predsa podporuje kariéru kňažky Nitis, svojej najbližšej spolupracovníčky.“

„Wahibre berie do úvahy len jej kvality.“

„Mohol jej prikázať, aby ukryla vraha?“

„Nepredstaviteľné! Ako si môžete myslieť, že veľkňaz bohyne Neit súhlasí s násilím a zločinom?“

„Teda neviete nič o tom Kelovi a jeho spojencoch?“

„Nič.“

„Príjemný deň, Pefy. Ak vám zíde na um nejaký dôležitý detail, ihneď ma naň upozornite.“

„Máte moje slovo.“

Sudca Gem prinesie kancelárovi a šéfovi tajných služieb chabé výsledky tohto výsluchu.

Znepokojujúci prvok: slabo zastieraná kritika kráľovej gréckej politiky. Minister neschvaľoval rozvoj Naukratisu a plány jeho obyvateľov. Uspokojí sa s odsúdením Ahmoseho, alebo sa rozhodol zasiahnuť a postaviť do čela odbojnej politickej skupiny?

Nepoužije táto skupina násilie, a nezabezpečí si služby takých fanatikov, ako je pisár Kel?

Úslužný veľkňaz, minister, nepriateľsky naladený voči svojmu kráľovi, pisár, vykonávajúci samé podlosti… Hypotéza začínala nadobúdať formu.

Ak sa posilní teória sprisahania, zničenie prekladateľskej služby zostane záhadou.

Iba ak Kelovi kolegovia tušili o jeho úmysloch alebo odmietli zúčastniť sa na útoku proti štátu… Všetci jeho kolegovia, vrátane šéfa služby, ťažko tomu uveriť!

Sudca nechcel robiť unáhlené závery.

Naďalej bude prísne dohliadať na aktivity ministra financií. Delikátna úloha, najmä po tomto výsluchu bude nedôverčivý. Keby Gem zveril oficiálnu misiu polícii, neuspel by. Nemohol upresniť svoje dôvody v správe napísanej podľa pravidiel, navyše by sa o nej minister nevyhnutne dozvedel. Pefy by začal protiútok a podal by sťažnosť.

Napriek zdržanlivosti mal sudca jediné riešenie: požiadať Henata, aby sledoval ministra. Policajní agenti tajných služieb vedia byť diskrétni a Pefy sa nič nedozvie.

Riešenie naozaj nepríjemné… a riskantné! Henat nemal vo zvyku odovzdávať získané informácie. Keby zavetril správnu stopu, konal by na vlastnú päsť a možno by zasiahol aj brutálnym spôsobom a vinníci by sa nedostali k súdu.

Sudca uprednostnil vyčkávanie.

Uzurpátor nevyužil Hapiho smrť, aby si nasadil Ahmoseho prilbu, a nový posvätný býk dodá kráľovi životnú silu. Sprisahanci si teda netrúfli konať a nebol spáchaný nijaký iný zločin.

Aj za predpokladu, že by bol vinný, nevzdal by sa minister Pefy svojich šialených plánov? A neprikázal by zlikvidovať pisára, ktorý sa stal veľmi nepohodlný?

Sudca oznámi Henatovi, že vypočúvanie ministra financií neprinieslo nič. A on bude pokračovať v pátraní podľa svojho, pričom bude striktne rešpektovať zákony.

Odlúčenie od Nitis znamenalo pre Kela veľké muky. Hoci sa neodvážil vysloviť jej svoje čoraz silnejšie city, strávil pri nej čarovné chvíle. Jej pohľad, jej hlas, úsmev, vôňa, jej elegantný suverénny krok… toľko vzácnych darov!

„Snívaš?“ spýtal sa Bebon.

„Sen… Máš pravdu, je to iba sen!“

„Teraz je však deň. Drž sa reality a napreduj.“

Nitis sa vrátila do Neitinho chrámu a Kel ju už možno nikdy neuvidí.

Pisár a komediant sa znovu poobliekali do odevov podomových obchodníkov a šli za Severákom, ktorému Bebon ukázal smer. Pokojným krokom osol vybral najkratšiu cestu.

„Kam ideme?“ spýtal sa Kel.

Komediant vyzeral v rozpakoch.

„Najmä sa neznepokojuj! Som si sebou istý.“

„Začínaš teda hrať v kocky!“

„Vôbec nie! Napokon, nie takým spôsobom… Vieš, priatelia sú priatelia až do dňa, kým nemáš veľa starostí!“

„To som nevedel.“

„Ty a ja sme skôr bratia. Priateľ má svoj vlastný život a…“

„Nevyjadril by si sa jasnejšie?“

„Kvôli tvojej nekompromisnej morálke a tvojmu postoju čistého pisára ma to trochu otravuje. Skrátka muselo k tomu dôjsť! Moje remeslo veľa nevynáša, preto sa musím obracať. Štát vyberá vysoké dane a poplatky a tak mojou prioritou je vyhnúť sa im.“

„Máš na mysli ilegálne činnosti?“

„To sú veľké slová! Skôr dôvtip a šikovnosť, nič viac. Keby nie, bola by to bieda.“

„S čím kupčíš?“

„Kráľ oceňuje prvotriedne vína, v sauských skladoch berú len tie najlepšie. Každý džbán je označený etiketou, zapísaný do invetáru a uskladnený. Vedúci je mi zaviazaný, lebo som jeho manželke dosvedčil, že sme spolu večerali, keď ho upodozrievala, že spal s jednou komornou z paláca.“

„Bola to pravda?“

„Nie celkom. Zachránil som rodinu a vypili sme si červené korzické víno z Perbastetu, aby sme oslávili našu spoluprácu! Vieš si predstaviť moje prekvapenie: ako ospravedlniť spreneveru tohto džbánu? Jednoducho: chyba na etikete. A zrazu nápad: jeden malý džbánik zo sto nebude vôbec chýbať na kráľovskom stole. No zato pomôže prežiť môjmu priateľovi a mne.“

„Kradnete víno z kráľovských skladov!“

„Iba trochu, naozaj trochu!“

„To sa volá krádež, Bebon.“

„Z prísneho pohľadu, Kel! Podľa môjho názoru jednoduché zmenšenie zásob. A naši nákupcovia sú nadšení.“

„Veľmi odsudzujem tento delikt.“

„Človek by si myslel, že počúva sudcu Gema! V tvojej situácii by bolo lepšie zabudnúť na konvencie. Kráľovský vínny sklad bude naším najlepším úkrytom.“

„Za podmienky, že tvoj priateľ bude znášanlivý.“

„Veľmi dá na svoju manželku. Ona je majiteľkou domu a malej farmy na juhu Sau.“

Policajti si všimli osla a obchodníkov.

Rozhodujúca skúška.

V prípade, ak ich oslovia, bude dobré diskutovať, alebo vziať nohy na plecia?

Severák nespomalil chôdzu. Obidvaja spoločníci ho ticho nasledovali.

„Vyhraté!“ uzavrel Bebon. „To sú tí najlepší, poverení ochranou paláca. A my sme zas najlepší obchodníci!“

Kel začal opäť normálne dýchať.

„Pivničiar je neokrôchaný Sýrčan,“ prezradil komediant. „Nech ťa jeho prijatie neprekvapí.“

Pri vchode do skladov bolo množstvo dodávateľov, stovka oslov nesúcich koše naplnené rozličným tovarom.

Severák a obaja muži vykročili alejou vedúcou do kráľovských pivníc. Pred hlavným vstupom množstvo džbánov, ktoré kontroloval vysoký fuzáč s holou lebkou.

„Zdravím, Sýrčan.“

„Ach, Bebon! Kde si zmizol?“

„Potulky po juhu.“

„Spokojný?“

„Ako tak.“

„Máš chuť znovu sa pustiť do obchodu?“ spýtal sa Sýrčan s labužníckym úsmevom.

„Dal by som si povedať.“

„Tým lepšie, situácia je priaznivá. Práve som dostal peknú zásobu z oáz, a mám objednávky.“

„Som pripravený vybaviť ich.“

Sýrčan hodil podozrievavý pohľad na Kela.

„A to je kto, tamten?“

„Môj pomocník.“

„Spoľahlivý chlapík?“

„Poslušný hlupák. Ničomu nerozumie a nebude nám robiť problémy.“

„Páči sa mi tvoj osol! Vyzerá silný. Ideálny pre naše dodávky.“

„Začneme, kedy budeš chcieť.“

„Dnes večer?“

„Dohodnuté.“

Sýrčan tľapol Bebona po pleci.

„Si ozajstný kamoš!“

„Chcel by som ťa však poprosiť o službičku.“

Sýrčanov pohľad potemnel.

„Nijaké zmätky, dúfam.“

„Ani najmenšie! Spolu s mojím pomocníkom by sme radi prenocovali v skladoch. Kým urobíš poslednú kontrolu a ráno otvoríš dvere, pokojne sa vyspíme.“

„A nejaké dievča?“

Bebon sklonil hlavu.

„Vydatá žena a na úrovni! Je to ono?“ naliehal vysoký fuzáč.

Komediant zašomral.

„Prekliaty Bebon! Nakoniec si privodíš mrzutosti. Dobre, súhlasím. No iba na niekoľko nocí.“

„Kráska na mňa rýchlo zabudne.“

„Poďte, vstúpte.“

Pivnica, pozoruhodne čistá, bola zaplnená pevnými policami. V troch radoch džbány s uchami, dokonale zoradené, s hlinenými zátkami a na stojanoch. Na etiketách upresnený pôvod vína, rok a kvalita.

Od sladkých, cukrových, suchých bielych, ľahkých červených alebo opojných, výnimočne kvalitných odrôd, menovite od »Západnej rieky«!… Hotový raj!

„Nachovám osla v susednej stajni,“ povedal Sýrčan. „Skôr ako sa zavrú pivnice, môžete sa poumývať a najesť. Potom, absolútne ticho. A ničoho sa ani nedotknete!“

„Buď pokojný, priateľ! Za tvoju službu ti prenechám časť zisku.“

Sýrčan prudko objal komedianta.

„Som rád, že som ťa spoznal, chlapče!“

Nitis pri pohľade na chrám bohyne Neit svitla nová nádej.

Pomaly prešla alejou sfíng v mene faraóna Ahmoseho, zadívala sa na jeho obelisk, potom kráčala popri monumentálnej fasáde a zamierila k posvätnému jazeru, nad ktorým poletovali desiatky lastovičiek.

Teplý jas zapadajúceho slnka napĺňal miesta pokojom, ktorý stieral všetky nepokoje a obavy.

Mladá kňažka by najradšej zabudla na vonkajší svet a venovala sa iba vykonávaniu rituálov a štúdiu archívov Domu života! No nespravodlivo bol obvinený nevinný človek a ona musela obhájiť pravdu, aby ho uchránila pred neblahým osudom.

Nitis sa pohrúžila do počúvania božích hlasov.

Čoskoro posledná forma slnka, starec Atum, pomáhajúc si palicou rovnosti, opustí umierajúce svetlo, aby na palube bárky premien čelil démonom temnôt. Vedený stvoriteľskou intuíciou a živným Slovom, prechádzal nebezpečnými oblasťami, tíšiac hrozivých strážcov, ktorých mená poznal.

Znovu sa hrá o osud sveta.

Ak sa obrovskému hadovi z ničoty podarí vypiť vodu z nebeského Nílu a zabráni bárke v plavbe, zem zmizne, a ostrovček života sa vráti do pravodstva. Vykonávaním rítov zasvätenci do tajomstiev pomáhali svetlu prekonať prekážky, prebodnúť hada a znovu sa zrodiť na svitaní po ťažkom boji vo forme skarabea.

Pisár Kel tiež prežíval hrozivú noc. Vrhali sa naňho príšery s ľudskou tvárou.

Nitis sa priblížila k príbytku veľkňaza.

Prekročila prah, ktorý bol prístupom do malého dvorčeka pred obývacími miestnosťami. Jeden sluha ho práve dozametal.

„Vrátili ste sa, predstavená! Mali ste dobrú cestu?“

„Dobrú. Mohla by som vidieť veľkňaza?“

„Zhoršil sa mu zdravotný stav, ale čaká vás.“

Wahibre ležal v posteli. Schudol, no zachoval si pôsobivú dôstojnosť.

„Odvážili sa zabiť Hapiho?“ spýtal sa.

„Bohužiaľ, áno,“ odvetila Nitis. „Jeho nasledovník však opäť posilní kráľovské ka a Kel našiel prilbu kráľa Ahmoseho. Odteraz je uzurpátor oslabený.“

„Táto správa mi dodala energiu!“

„Kel odovzdá túto relikviu kráľovi a dokáže tým svoju nevinu.“

„Hrozne by tým riskoval!“

„Radíte mi inú stratégiu?“

Wahibre rozmýšľal.

„Vybrala si najlepšie riešenie.“

„Bude treba využiť priaznivú situáciu.“

„Ešte nedávno by som bol mohol získať Ahmoseho rozvrh,“ sťažoval si veľkňaz.

„Dnes som tu zatvorený a ani jeden hodnostár sa na mňa neobráti.“

„Ja si poradím,“ ubezpečila ho Nitis. „Starajte sa v prvom rade o svoje zdravie.“

„Obyčajná prechodná únava. Moja pevná konštrukcia ju prekoná.“

„Radili ste sa s lekárom?“

„Zbytočné. Odpočinok ma vylieči.“

„Môžem naliehať?“

Mal otcovský pohľad, prísny aj nežný.

„Donútila by si ma starať sa o moju maličkosť?“

„Tak veľmi vás potrebujeme! Bez vašej pomoci nezvládneme túto skúšku.“

„Choď po lekára.“

Služobník bohyne Selket, uctievanej v podobe škorpióna, a levice Sechmet, ktoré šírili choroby a ponúkali prostriedky na ich vyliečenie, strávil vyše hodiny pri posteli veľkňaza a robil rôzne vyšetrenia.

„Hlas srdca zostáva jasný,“ uzavrel, „a energie prúdia v kanáloch. A predsa vek rozožiera ich steny a niekoľko liekov bude treba pravidelne užívať. Prijme veľkňaz túto službu?“

„Presvedčím ho,“ prisľúbila Nitis, „a jeho služobník na to tvrdo dozrie.“

Upokojená kňažka sa vrátila do svojho služobného bytu.

Pred dverami stál Menk.

„Znepokojoval som sa,“ vyhlásil. „Hapiho pohreb prebehol dobre?“

„Pochovaný bol podľa rítov a jeho ka oživí jeho nasledovníka. Takto nebude prerušená transmisia.“

„Vynikajúce! Môžeme sa teda pustiť do príprav osláv mesta Sau. Potrebujem zvláštne látky určené pre sochu do sprievodu a rád by som mal aj nové spevy na jej uctievanie. Napriek veľmi krátkym termínom podarí sa vašim dielňam a speváčkam uspokojiť moje predstavy?“

„Budeme pracovať vo dne v noci.“

„Veľmi pekne ďakujem, Nitis! Jeho veličenstvo bude nadšené, keď uvidí, ako sa ľud zabáva a zabudne na ťažké chvíle.“

„Kráľ sa zúčastní osláv?“

„Obkolesený vysokými hodnostármi otvorí začiatok verejného obradu a pokračovanie nechá na nás. On bude zatiaľ viesť banket, na ktorý bude pozvaných zo dvadsať gréckych vyslancov. Týždeň nabitý oficiálnymi recepciami!“

„Aké sú ďalšie povinnosti jeho veličenstva?“

„Otvorenie nových kráľovských stajní, odovzdanie zlata za statočnosť hlavnému veliteľovi Fanesovi z Halikarnasu, vymenovanie najvyšších dôstojníkov, veľkolepá oslava spojeneckých zmlúv s gréckymi mestami a nezabudne sa ani na sudcu Gema, ktorý bude predsedať tribunálu. Najvyšší súdny dvor sa zíde pozajtra pred vstupom do chrámu a šéf súdnictva upozorní na nevyhnutnosť prednostného postavenia zákona Maat. Pri tejto príležitosti by mal faraón pripomenúť sudcom, že je jeho zárukou na zemi a nikomu nedovolí zákon porušiť.“

„Prečo ste povedali »mal by pripomenúť«?“

Menk hovoril potichu.

„Lebo kráľ Ahmose je niekedy nepredvídateľný. Keby ho táto formalita unúvala, prenesie svoje právomoci na sudcu Gema a jemu prikáže predniesť reč namiesto neho. Okolie ho však bude prosiť, aby to vykonal on sám, pretože rešpekt voči Maat zostáva základom našej spoločnosti.“

Ach, tu sa naskytne vysnívaná príležitosť.

Pred faraónom a sudcami najvyššieho súdu Kel by mohol predviesť dôkaz svojej vernosti a neviny.

„Vyzeráte zamyslená,“ všimol si Menk.

„Iba trochu unavená. A robí mi starosti veľkňazovo zdravie.“

„Čo povedal lekár?“

„Choroba, ktorú pozná a vylieči ju.“

„Ten výborný terapeut sa obyčajne nemýli. Wahibre bude ešte dlho žiť, som o tom presvedčený!“

„Nech ho bohovia ochraňujú.“

„A vy sa ochraňujte tiež, Nitis. Najmä nezabudnite na moje rady.“

„Ako by som mohla?“

„Môžem vám položiť indiskrétnu otázku?“

„Prosím vás o to.“

„Naozaj ste zabudli na Kela, toho pisára vraha?“

„Dnes by som ho už ani nespoznala. Som vyčerpaná, Menk, a rada by som šla spať.“

„Prepáčte, že som vás obťažoval. Odpočiňte si a od zajtra budeme spoločne pripravovať ten nový sviatok.“

Ubezpečený sa vzdialil.

Nikto nekrúžil okolo domu Nitis, veľkňaz nemal nijaký prostriedok konať a obradníci sa venovali svojim zvyčajným činnostiam. Menk si nevšimol nič mimoriadne a podá presvedčivú správu šéfovi tajných služieb.

Evidentne sa pisár vrah neukrýval v sídle bohyne Neit. A nikdy organizátor osláv mesta Sau nespomenie pred Henatom nerozumnosť Nitis. Krásna kňažka sa bude venovať iba svojim úlohám.

Bebon a Nitis sa dohodli, že sa každý deň stretnú pri bráne dodávateľov chrámu. Ak si komediant všimne niečo nezvyčajné, neprihovorí sa jej a ona urobí to isté.

Severák, alergický na všetkých policajtov, im dobre poslúži.

Kňažka si prezerala miestnosť s látkami.

„Zajtra,“ zašepkala, „najvyšší súd sa zíde pred hlavnou ohradnou bránou. Kráľ by mal tiež prísť.“

„Je to vynikajúca kvalita,“ potvrdil Bebon nahlas. „Lepšiu nenájdete.“

„Beriem ju. Zaplatíte ju u správcu.“

Po splnení tejto formality sa komediant dlho ponevieral okolo miesta, kde sa mala konať ceremónia.

Potom sa vrátil do kráľovských skladov.

Na veľkú Sýrčanovu spokojnosť Kel súhlasil s tým, že poukladá džbány a opráši ich za skromné jedlo. Uzavretý pisár si dával pozor na jazyk – mlčal.

„Tvoj kamarát toho veľa nenavraví,“ povedal Sýrčan Bebonovi, „ale nestojí ma veľa a pracuje dobre.“

„Hlupáci, tých si treba vedieť vycvičiť.“

Cez prestávku sa komediant a pisár odtiahli.

„Stretol si sa s Nitis?“ spýtal sa Kel.

„Zajtra sa zídu sudcovia najvyššieho súdu pred Neitiným chrámom. Predsedať mu bude možno Ahmose.“

„Rozprávkové! Nesníval by som o lepšej príležitosti.“

„Nepáči sa mi to.“

„Prečo?“

„Predstav si to množstvo strážcov a policajtov! Nedovolia ti priblížiť sa k nemu.“

„Ja však mám dobrý právny motív! Napíšem sudcovi Gemovi vybranými termínmi, ktoré dokážu vážnosť môjho postupu. Zavolá si ma, aby si to overil, a ja pri vysvetľovaní predložím kráľovi prilbu.“

„Ďalšie bláznovstvo! Tentoraz mi nevonia.“

„Naopak, budeme mať veľa príležitostí! Obhajovať sa pred kráľom, pred šéfom súdnictva a sudcami najvyššieho súdu ukončí túto nočnú moru.“

„Ja si myslím, že to bude dokonalá pasca.“

„Vylúčené, Bebon!“

„Napriek tomu by sme sa mohli pripraviť na možnosť úteku, teda na odpútanie pozornosti.“

Severák ňufákom nadvihol Bebonovi lakeť.

„Ty máš nejaký nápad!“

V pohľade zvieraťa komediant naozaj odhalil riešenie. Bolo skoré popoludnie, a tak aj čas uviesť na správnu mieru stratégiu úkrytu.

Kel, ten už písal svoj súrny list sudcovi Gemovi.

*

Nitis bola spokojná s prácou tkáčok. Menk bude nadšený a najbližší sviatok rovnako nádherný ako tie predchádzajúce. Keď bohom obetujú svoje veľdiela, ľudia dosiahnu harmóniu na zemi.

„Sudca Gem chce s vami hovoriť,“ oznámil jej čistý kňaz. „Uviedol som ho do vášho služobného bytu.“

Predstavená nedala najavo nijaké pocity.

Gem čakal na Nitis v malej predsieni.

„Zostaňte sedieť, prosím. Čím by som vám mohla poslúžiť?“

„Mám pre vás niekoľko otázok. Súhlasíte na ne odpovedať tu, bez formalít?“

„Samozrejme!“

„Ešte vždy hľadáme pisára Kela, vraha a sprisahanca. Napriek rozsiahlemu pátraniu, ani najmenší výsledok. Človek si kladie otázku, či nie je mŕtvy.“

„V tom prípade už nikomu neuškodí a potrestá ho boží súd.“

„To by bolo veľmi pekné! Skutočnosť sa mi však vidí menej úsmevná. Nielenže tento zločinec mohol zmeniť zovňajšok, ale určite využíva pomoc niekoho veľmi vplyvného.“

„Znepokojujúce perspektívy.“

„Naozaj,“ uznal sudca. „A práve preto v mene najvyššieho záujmu našej krajiny vás prosím o absolútnu úprimnosť.“

Nitis vydržala podozrievavý pohľad vysokého štátneho úradníka.

„Wahibre priznal sympatie k vrahovi,“ pripomenul Gem. „Pripíšme tento vážny omyl na účet jeho láskavosti a naivity. Trvá na tom? Vy, vy to viete.“

„Tie udalosti natoľko zobrali veľkňaza, že mu pohasína zdravie. Je pripútaný na lôžko a musí sa podrobiť ťažkému liečeniu.“

„Je mi to ľúto, a predsa som vám položil otázku.“

„Veľkňaz by nikdy nepomáhal zločincovi.“

„Určite nie priamym spôsobom. Nemá dôverných priateľov alebo verných podriadených, ktorým by bol prikázal skryť pisára na úteku?“

„Jedinou starosťou veľkňaza je dôsledné vykonávanie svojej funkcie. Prvý služobník bohyne Neit jej každý deň odovzdáva odkaz prostredníctvom rítov a oživovaním symbolov.“

„O tom nepochybujem, Nitis. A predsa, Wahibre zaujal pozície, ktoré…“

„Či ste dôkladne nepreskúmali celé Neitino sídlo, pričom ste riskovali, že znepokojíte bohyňu a narušíte mier svätyne? Pustili ste sa do starého a chorého veľkňaza, to vás neprivedie k ničomu a zatieni veľkosť justície.“

„Predstavená speváčok a tkáčok, ste jeho pravou rukou. Prikázal vám ochraňovať pisára Kela a zásobiť ho spojencami?“

Pohľad mladej ženy nezaváhal ani na okamih.

„V nijakom prípade. A pripomínam vám, že posledné týždne som bola v Memfise na Hapiho pohrebe. Dosvedčí vám to množstvo svedkov. Dnes musím prevziať časť veľkňazových povinností a dúfať, že sa čoskoro uzdraví.“

„Ak sa k vám dostanú dôležité informácie nevyhnutné pre súd, poviete mi ich?“

„Nezaváham ani na okamih.“

Sebadôvera mladej ženy otriasla sudcom. Bolo by zbytočné vypytovať sa aj celé hodiny. A nemá ani jednu indíciu, ktorou by ju obvinil. Možno, keď ju Menk bude sledovať, na niečo príde.

Prečo by táto vznešená žena ochraňovala obávaného zločinca, ktorého hľadá polícia celého kráľovstva?

Sudcovia najvyššieho súdu sa v plnom počte premiestnili až po chrámovú vstupnú bránu, kde sa podľa tradície čítali reklamácie žalobcov, aby sa odlíšila spravodlivosť od neprávosti a aby uchránili slabých od prevahy silných. Tu sa potvrdzovala pravda Maat a vylučovalo sa klamstvo.

Stádo oslov nieslo zvitky zákonov, sedadlá pre vysokých úradníkov a čutory s vodou.

Keď si všetci posadali, sudca Gem zavesil sošku bohyne Maat na zlatú reťaz, ktorú nosil na krku.

Pred sebou mal štyridsaťdva kožených zvitkov s právnickými textami prispôsobenými štyridsiatim dvom egyptským krajom.

Kel sa zamiešal do početného davu, ktorý sa zúčastnil na tomto výnimočnom podujatí, no hrýzol si pery. Faraón Ahmose nepoctil svojou prítomnosťou toto vyjadrenie všemocnosti súdu, v očiach ľudu také podstatné!

A tak sa jeho plán rozplynul. Bolo treba nájsť inú príležitosť na odovzdanie prilby jeho legitímnemu vlastníkovi.

Pisár sa práve chystal odísť, keď ho zadržal šepot.

„Kráľ,“ šepkal starec. „Kráľ prichádza!“

V sprievode vojakov svojej osobnej gardy Ahmose ukázal, že nový Hapi mu dodal silu a odvahu.

Oblečený v tmavom odeve, v zástere, akú nosili faraóni Starej ríše, na hlave mal belasú korunu, ktorá spájala jeho myseľ s nebeskými silami.

Usadil sa na skromný trón z pozláteného dreva v kruhu sudcov. Nijaký zásah panovníka nenaruší ich úvahy a neovplyvní ich rozhodnutia. Panovník zjavne nemal v úmysle predniesť otváraciu reč.

Prítomní sa upokojili.

Faraón ďalej vládol a súdil, čo bol základ prosperity a šťastia.

„V mene Maat a kráľa,“ oznámil Gem vážnym hlasom, „vyhlasujem toto zasadnutie súdu tridsiatich za otvorené. A tu je prvá sťažnosť.“

Išlo o nevyjasnený spor s posunutými hranicami, ktoré vyvolali námietky farmára, pokiaľ šlo o rozlohu jeho pozemku, a s tým súvisiacu výšku daní. Daňová správa ho odmietla vypočuť a žiadala zaplatiť daň navýšenú o penále za oneskorenie.

Rada tridsiatich jednomyseľne odsúdila administratívu, ktorá mala požiadať o zásah zememerača a apelovať na kataster. Hoci panovník veľmi chcel presadiť nové daňové opatrenia, sudcovia odmietali svojvoľnosť. A neľútostný kontrolór bol odsúdený sám odškodniť žalobcu.

Gem potom čítal protikladné listy, v ktorých stáli proti sebe jeden remeselník a jeho bývalá manželka, s ktorou sa práve rozviedol. Obviňoval ju z nevery a žiadal, aby mu bol pridelený všetok majetok aj deti. Žena získala písomné svedectvá dokazujúce jej nevinu. A manžel na to odpovedal urážkami a pokusom o telesné napadnutie v prítomnosti dvoch kolegov.

V Egypte sa udretie ženy považovalo za vážny priestupok, remeselníkova sťažnosť bola zamietnutá a on odsúdený na dva roky väzenia. Nielenže jeho manželke ponechali deti, ale získala aj spoločne nadobudnutý majetok.

Tretia sťažnosť pobúrila sudcu Gema.

Váhal, či ju predostrie verejnosti.

Jeden z rady tridsiatich, keď si všimol jeho zmätok, sa ujal slova.

„Či nemusia byť vypočuté všetky hlasy? Ak sa nám tamten zdá neuveriteľný, upresníme naše dôvody. Vylúčiť ho a priori by svedčilo proti spravodlivým rozhodnutiam súdu.“

„Pisateľ tohto listu si myslí, že dokáže rozriešiť vážny problém, ktorý ohrozuje bezpečnosť štátu, a žiada, aby mohol osobne predstúpiť pred súd. Uvedomuje si nezvyčajný charakter tohto postupu, trvá na vážnosti svojho kroku a ponížene nás prosí, aby sme si ho vypočuli.“

U Ahmoseho sa prebudila zvedavosť. A predsa sa zdržal a nezasiahol. Rada tridsiatich sa musí vyjadriť sama.

Spustila sa právnická debata medzi byrokratmi a tými, čo uprednostňujú človeka pred písaným slovom. Krátku výmenu názorov ukončil sudca Gem: „Najvyšší záujem štátu vyžaduje, aby sme si vypočuli pisateľa tohto alarmujúceho listu.“

Ak sa intervenujúci vysmieva zo súdu, bude prísne potrestaný.

„Nech žalobca predstúpi a vyjadrí sa,“ požiadal Gem.

Rozhostilo sa ťaživé ticho.

Každý sa díval na svojho suseda. Kto vystúpi z davu?

Mladík, v parochni vyčesanej na starý spôsob, s dokonale zastrihnutými fúzikmi nad hornou perou, vykročil dopredu. V rukách zdvihnutých do výšky hrude niesol predmet zabalený v ľanovom plátne.

Sudcovi Gemovi sa nepodarilo vidieť mu do tváre.

„Kto ste a čo ste nám prišli povedať?“

„Obvinený z hrozných zločinov prinášam dôkaz svojej neviny a mojej absolútnej oddanosti faraónovi. Vďaka môjmu zásahu budú sprisahanci prinútení mlčať.“

Sudca Gem a kráľ stuhli. Ani jeden, ani druhý sa neodvážil uveriť tomu, na čo myslel.

Gem položil horúcu otázku.

„Že by si bol… pisár Kel?“

„Áno, som to ja.“

Lukostrelci napli luky, policajti sa chopili bakúľ.

Sudca zdvihol ruku.

„Nijaké násilie pred súdnym dvorom! Počkajte na rozsudok a moje príkazy.“

Kel sa obrátil ku kráľovi.

„Nikoho som nezavraždil, veličenstvo, a som obeťou machinácie určenej zosadiť vás z trónu a uvrhnúť našu krajinu do nešťastia. Skutoční zločinci sa ukázali neslýchane krutí a obávam sa ešte najhoršieho. Ale podarilo sa mi zmariť ich zlovestné plány! Môžem podísť bližšie?“

Veliteľ Ahmoseho osobnej stráže vytiahol meč z pošvy.

„Poď bližšie, pisár Kel. Momentálne sa nemáš čoho báť.“

Mladý muž prekročil pomaly vzdialenosť, ktorá ho delila od trónu.

Pokľakol a potom odtiahol ľanové plátno.

„Veličenstvo, tu je prilba ukradnutá z paláca. Odteraz si ju nijaký uzurpátor nenasadí na hlavu.“

Pisár podal vzácny predmet panovníkovi.

Ahmose ho dlho skúmal.

„Pisár Kel, si vrah a okrem toho aj klamár a provokatér. Tá prilba nie je moja.“

„Zastavte toho vraha!“ prikázal sudca Gem.

Pohyb davu zbrzdil policajtov ozbrojených bakuľami.

Kel rýchlo prebehol cez súd a zamiešal sa medzi postávajúcich.

Lukostrelci nemohli strieľať – zranili by alebo zabili nevinných.

A to bol okamih, ktorý využil Bebon, aby rozpútal nápor oslov, ktoré odpovedali na híkanie Severáka, vodcu rešpektovaného stáda. Zvieratá spôsobili totálny zmätok a jeden z nich prevrátil sudcu, ktorého rozčúlený policajt dobil úderom palice. Rozhorčené protesty vysokých štátnych úradníkov vyvolali ešte väčší chaos.

Keď mali lukostrelci konečne voľné pole, Kel, Bebon a Severák zmizli.

*

„Kráľ je v poriadku,“ skonštatoval Henat. „A to je podstatné.“

„Ten pisár vrah zosmiešnil súdnu inštitúciu,“ nariekal rozzúrený Gem.

„Identifikovali ste jeho komplicov?“

„Nie! Výborne využil situáciu.“

„Aspoň vieme, že je živý a zmenil zovňajšok.“

„Zachytiť jeho verný portrét bude nemožné. Mnohé získané svedectvá si značne protirečia – od malého bucľatého mužíka až po bradatého obra! Ja sám ho neviem presne opísať. Tvár si skrýval za falošnou prilbou.“

„Zvláštne konanie,“ usúdil šéf tajných služieb.

„Čistá provokácia! Dokázal svoje absolútne pohŕdanie súdnictvom a políciou.“

„Zvláštne,“ opakoval Henat. „Podľa úrovne jeho listu a zrejmej inteligencie sa tento pisár nepodobá na šialenca. A čo ak veril, že prilba je pravá?“

Otázka zaskočila sudcu.

„Tento Kel je zúrivý blázon, vrah, schopný tých najšialenejších činov! Nerozmýšľa ako normálny človek.“

„Nepokúsil sa však zabiť kráľa,“ poznamenal Henat.

„Myslel si, že jeho veličenstvo si neprezrie prilbu! A tak by ťažil z kráľovskej dobroty. Očistený od zločinov by mohol začať pokojný život.“

„Šikovná stratégia,“ uznal kancelár Udža. „Ten manéver sa mu mohol podariť.“

„Kto vlastní pravú Ahmoseho prilbu?“ spýtal sa Henat.

„Kel osobne!“ odvetil sudca. „Jeho nádeje, že sa očistí z viny, sú navždy stratené, zostáva mu jediné riešenie: dovoliť uzurpátorovi postaviť sa proti kráľovi. Máme pred sebou rozhodného a divého zločinca! A jeho povesť všemocného sa rýchlo rozšíri medzi ľudom.“

„Nemôže zvíťaziť,“ usúdil kancelár.

„Po preukázaní toľkej sily nie som si istý!“

„Pisár dokonale využil efekt prekvapenia,“ poznamenal Henat. „Ak má početných a ozbrojených spojencov, strhne sa boj.“

„Bude to vyrovnaná partia. Kontrolujeme armádu a políciu, sudca Gem, a jeho veličenstvo pokračuje vo vládnutí v krajine bez oslabenia. Tento zločin naberá výnimočný obrat, pripúšťam, ale myslíte, že naozaj prekračuje rámec malej odbojnej skupiny?“

„Nech je to už, ako chce, zostaňme mimoriadne obozretní,“ povedal kancelár.

„Navrhujem novú prehliadku celého sídla bohyne Neit,“ pokračoval sudca.

„Nebolo by to posledné miesto, kde by sa skrýval Kel?“

„Práve že nie! Nepredpokladal by opakovaný vpád poriadkových síl. Presvedčený o dokonalom pokoji toho miesta, si nebude hľadať lepší úkryt.“

„Musí mať však, predpokladám, spojencov,“ usúdil Henat.

„Samozrejme! Nedávna skutočnosť vo mne vzbudila podozrenie: náhle ochorenie veľkňaza. Bolo by kruté vyrušovať ho v takých bolestných okamihoch! A kňažka Nitis, jeho pravá ruka, zakaždým zdôrazňuje neznesiteľný charakter situácie bez toho, že by uspokojivo odpovedala na moje otázky. Pisár vrah sa nebude donekonečna vysmievať súdnictvu. A tentoraz sa možno dopustil osudového omylu.“

*

Nitis meditovala nad siedmimi slovami bohyne Neit, ktorá stvorila svet v siedmich etapách. V noci, keď sa spájali roztrúsené časti božieho oka, aby znovu vytvorili božské videnie, slová bohyne prinášali zlatú rovnováhu úsudku. Takto Slovo oslobodzovalo od smrti a dodávalo nový život, súdržnosť a prosperitu. A týchto sedem rozhodnutí odseklo hlavu krivoprísažníkov a nepriateľov svetla.

Kňažke preblesla mysľou nová hypotéza: a čo ak to sedmoro bolo kľúčom kódu, ktorý pisateľ použil v nerozlúštiteľnom papyruse? Iba prvý hieroglyf, potom siedmy, potom štrnásty a tak ďalej by mali zmysel!

To by znamenalo, že autor bol zasvätenec alebo zasvätenkyňa do Neitiných tajomstiev.

Vystrašená Nitis študovala dokument.

Totálny neúspech.

Upokojujúci neúspech.

Jeden z pisárov Domu života sa odvážil vyrušiť ju v práci.

„Predstavená, poďte rýchlo! Na čele stovky policajtov sa sudca Gem dožaduje vstupu do chrámu.“

Nitis sa ponáhľala.

Sudca vyzeral rozčúlený.

„Čo sa stalo?“ spýtala sa.

„Neviete?“

„Presne tak.“

„Pisár Kel práve vyzval do boja vládu a úrady. Bohužiaľ, ušiel, ale mám dôvody si myslieť, že sa skrýva tu.“

„Mýlite sa.“

„Overím si to. Zaujímajú ma obzvlášť dve miesta: váš služobný byt a byt veľkňaza Wahibreho.“

„Protestujem. Veľkňaz je chorý, nikto ho nesmie vyrušovať.“

„Súd to vyžaduje. Začneme vami, zatiaľ moji muži obkľúčia príbytky kňazov a kňažiek. Budú všetky prezreté.“

Podľa Nitinej znepokojenej tváre sudca vedel, že trafil do čierneho. Pisár sa sám chytil do pasce.

Desať policajtov vtrhlo k predstavenej. Obávali sa bojovnosti utečenca a nemienili šetriť údermi.

„Nikto,“ oznámil dôstojník sudcovi.

„Prehľadáme veľkňazov dom,“ prikázal Gem. „Protestujem,“ zopakovala Nitis.

„Držte sa v ústraní, alebo vás zatknem za to, že ste bránili v mojom vyšetrovaní.“

Dvaja policajti obkolesili mladú ženu.

Skupina vyvalila dvere k Wahibremu, ešte vždy pripútanému na lôžko.

„Čo hľadáte?“ spýtal sa veľkňaz sudcu.

„Vraha Kela. Vydajte nám ho a budete sa tešiť poľahčujúcim okolnostiam.“

„Zbláznili ste sa?“

„Poďme!“

Nič neuniklo poriadkovým silám, vyprázdnili aj tú najmenšiu skrinku.

Zmätený sudca si musel priznať prehru. „Ospravedlňujem sa vám,“ povedal chorému. „Uznajte obťažnosť mojej práce.“

Veľkňaz neodpovedal, obrátil hlavu a zatvoril oči. Vonku, medzi dvoma policajtmi nehybne stála Nitis. „Predstavená zostáva voľná,“ oznámil Gem a vyhol sa kňažkinmu pohľadu.

Nebolo možné vrátiť sa do kráľovských skladov. A neprichádzalo do úvahy žiadať o úkryt Nitis v sídle bohyne Neit. Kel bol presvedčený, že sudca Gem znovu vykoná prehliadky, najmä v služobných bytoch.

„Východy z mesta Sau budú niekoľko dní strážené,“ skonštatoval Bebon, „ a budú zastavovať dokonca aj podomových obchodníkov. Navyše vojenské kohorty kontrolujú rieku a všetky cesty. Oholenie tvojich fúzov nám veľmi nepomôže. Musíme sa skryť v centre mesta, spojiť sa s Nitis a vyčkať, kým búrka prehrmí.“

„Máš ešte nejakého spoľahlivého priateľa?“

„Mám nápad, ale skrýva niekoľko nebezpečenstiev.“

„Inak povedané, môže nás vydať polícii!“

„Myslím, že to nehrozí.“

„No nie si si istý.“

„Pracovali sme spolu dlhé roky a veľmi dobre sme si rozumeli. Doviesť mu zločinca na úteku by ho mohlo prekvapiť. A potom aféra pred Radou tridsiatich ti veľmi nezlepšila reputáciu! Zosmiešnením kráľa a súdnictva si si zatvoril všetky dvere.“

„Nadišla chvíľa, keď sa musíme rozdeliť, Bebon.“

„Ach, stačilo! Opustíš ma, ty?“

„Nie, ale…“

„Tak prestaň mnou pohŕdať! Chýbajú mi morálne zásady, súhlasím, i schopnosti pisára. Nemusel by si mi to vyčítať každú chvíľu.“

„Nie, ja…“

„Poďme. Pokúsim sa presvedčiť môjho priateľa, že si nikoho nezabil.“

Severák kráčal popredu.

„Ako ten osol vždy uhádne správny smer?“ čudoval sa komediant.

*

Vyčerpaný Ahmose pošliapal falošnú prilbu a potom upadol do depresie, ktorá ho donútila zotrvať v izbe. Kancelár Udža narýchlo vybavil bežnú agendu, potvrdiac, že kráľ trpí prechodnou indispozíciou.

Jedine prítomnosť kráľovnej Tanit sa ukázala účinná. Panovníkovi nežne, no zároveň aj rozhodne pripomenula jeho povinnosti a podarilo sa jej dostať ho z nečinnosti.

„Prečo ma vrah zosmiešnil takým spôsobom?“ pýtal sa znovunájdeným hlasom.

„Stratégia, aby si uznal jeho nevinu, ako sa zdá.“

„Úbohá stratégia! Ako si mohol myslieť, že si pozorne neprezriem prilbu, ktorá robí zo mňa kráľa?“

„Našťastie, ten pisár robí chyby.“

„No vždy utečie! Zvolajte moju úzku radu a prineste mi piť.“

„Je to rozumné?“

„Nevyhnutné.“

Kráľovná sa podvolila.

Ahmose ju zobral do náručia.

„Ďakujem za vašu pomoc. Tí, čo si mysleli, že som na konci so silami, sa hlboko zmýlili. Ten incident ma preveril, uznávam. Teraz znovu chytím opraty. Zavolajte môjho kaderníka a garderobiera.“

*

Kancelár Udža, šéf tajných služieb Henat a hlavný veliteľ Fanes z Halikarnasu pozdravili vzchopeného panovníka s bojovou náladou.

„Našli ste Kelovu stopu?“

„Bohužiaľ, nie,“ s ľútosťou povedal kancelár. „Navyše prekĺzol polícii pomedzi prsty.“

„Boli identifikovaní jeho komplici?“

„Ani to nie. Vytvorili taký zmätok, že ani jedno svedectvo sa nedá použiť. A výsluchy zadržaných podozrivých nič nepriniesli. Sudca Gem prikázal prísne kontroly východov z mesta a všetci naši policajní agenti sú v pohotovosti. Jediná istota: vrah sa neskrýva v sídle bohyne Neit. Veľkňaz, pripútaný na lôžko, mu nepreukázal najmenšiu pomoc.“

„Prečo sa nám nedarí zatknúť to indivíduum?“ rozčúlil sa kráľ.

„Pretože je sám,“ usúdil Henat. „Táto zjavná slabosť je jeho najväčšou silou.“

„Určite má k dispozícii sieť!“ poznamenal kancelár.

„To nie je isté. Myslím skôr na krátke úseky a naivných ľudí, čo poriadne využije. Tento vrah mimo noriem je večne v strehu a neprestajne sa premiestňuje. Časom sa vyčerpá.“

„Rozčuľuje ma neschopnosť sudcu Gema,“ vyhlásil Ahmose. „Chcel by som ho pozbaviť vyšetrovania.“

„Podľa mňa by to bol omyl,“ zasiahol Henat. „Nielenže je to vynikajúci profesionál, zapálený a punktičkársky, ale navyše bola zranená jeho pýcha vysokého štátneho úradníka. Dá si záležať na tom, aby vyriešil tento prípad.“

Ahmose kývol hlavou.

„Podľa teba pisár vlastní aj ozajstnú prilbu?“

„V tom prípade by už uzurpátor využil smrť býka Hapiho. Aj keby Kel vlastnil tento poklad, zdá sa, že ho nevie využiť.“

„Nijaké problémy u gréckych žoldnierov?“ spýtal sa kráľ Fanesa z Halikarnasu.

„Nijaké, veličenstvo! Veľmi ocenili zvýšenie platu a slepo veria iba vám. Elitné vojská naďalej tvrdo pracujú, každý týždeň zvolávam najvyšších veliteľov a kontrolujem najdôležitejšie posádky, aby som prijal prípadné sťažnosti. Sau, Memfis, Perbastet a Dafne využívajú pozoruhodné opatrenia. Muži sú dobre ubytovaní, majú dobrú stravu a zo dňa na deň sa vylepšuje výzbroj.“

„Naše vojnové námorníctvo sa naďalej rozvíja,“ dodal kancelár Udža, „a naši admiráli dokonale ovládajú túto zastrašovaciu zbraň.“

„Ako odradiť prípadných špiónov?“ povedal šéf tajných služieb. „Odovzdávaním správ perzskému cisárovi musia pociťovať v duši ľútosť. Zaútočiť na nás by znamenalo samovraždu.“

„Vytvoril si už prekladateľskú kanceláriu?“

„Postupne, veličenstvo. Funguje ešte spomalene, pod prísnym dohľadom, ale diplomatická korešpondencia sa pozbierala. Pre vraha je to totálny neúspech. Nikto nič nezískal zničením kancelárie a z tejto skúšky vyjdeme silnejší a obozretnejší.“

„Máme novinky od Kréza?“

„Práve dnes prišiel oficiálny list. Po otázkach, čo je nové u vášho veličenstva a veľkej kráľovskej manželky, nás informuje o vynikajúcom zdraví nového perzského panovníka, rozhodnutého budovať trvalý mier rozvíjaním diplomatických a obchodných stykov s Egyptom. Bežné frázy, iste, ale svedčia o Kambýsovom uvedomení.“

„Správy od našich špiónov?“

„Cisár predstavuje vládu silnej ruky, dôraz kladie na ekonomický rozvoj. Rozmanitosť týchto podnetov a početných frakcií mu nastoľujú vážne problémy. Túžba po nezávislosti niektorých provincií ho pravdepodobne donúti k vojenským zásahom.“

„Výborne!“ usúdil Ahmose. „Keď sa bude zaoberať dosiahnutím zjednotenia svojej ríše, celkom zabudne na výboje.“

Severák zastal. Vztýčil uši a kopytom na prednej ľavej nohe zahrabal.

„Polícia,“ zašepkal Bebon. „Čelom vzad.“

Osol odmietol.

Ľahol si na bok a dychčal s vyplazeným jazykom.

Kel si kľakol a pohladkal ho po čele.

Objavilo sa zo desať ozbrojených mužov, ktorí obkľúčili obidvoch mužov a zviera.

„Čo sa tu stalo?“

„Náš oslík je chorý,“ povedal Bebon. „Musíme odovzdať náš tovar do kráľovských skladov a takto sme tu zavrzli!“

„Postavte to zviera na nohy a zmiznite! Babrákov na cestách netreba.“

„Nevidíte, aký je ťažký? Pomôžte nám!“

Severák celkom oťažel, predstieral intenzívnu bolesť, takže vyžadoval pomoc štyroch policajtov.

Odchádzal, pomaly krívajúc.

„Dobre zahrané,“ zašepkal mu Bebon do ucha.

Trojica si dala záležať, aby šli veľkou okľukou. Sivko nabral normálnu chôdzu a nebolo už na ňom vidieť znaky nepokoja. Zastal pred dverami dielne v centre remeselníckej štvrte.

Severák si nesplietol adresu.

Bebon potlačil drevené dvere.

Kel vyskočil.

Oproti nemu tvár Anupa, boha povereného viesť spravodlivých mŕtvych po cestách záhrobia!

„Môj priateľ vyrába masky,“ vysvetľoval komediant.

„Používajú sa pri vykonávaní mystérií a obradov.“

Anup, Hor, Hathor, Sechmet, Thowt, Sutech… Všetci títo bohovia obývali toto ponuré miesto.

„Poď ďalej,“ prikázal Bebon. „Nepohryzú ťa.“

Severák strážil.

Kel si prezeral každú masku, akoby vyjadrovala božskú skutočnosť vyžadujúcu rešpekt.

„Si tam, Lupin?“

„Ešte problémy, Bebon?“

„Viac-menej.“

„Skôr viac, alebo skôr menej?“

„Mohlo by to byť aj lepšie.“

„Polícia?“

„Poznáš ju: podozrievania, vždy len podozrievania.“

„Aféra so ženou alebo malá krádež?“

„Mňa sa to netýka, ide o priateľa.“

Remeselník neprerušil svoju prácu.

„A ty si mi ho priviedol?“

„Nespravodlivo ho obviňujú.“

„Z čoho?“

„Chceš naozaj pravdu?“

„Rád by som.“

„Niekedy je lepšie nevedieť…“

„Z čoho je obvinený tvoj priateľ, Bebon?“

„Z vraždy.“

S nekonečnou jemnosťou a bez chvenia remeselník cibril kontúry očí bohyne Tausret.

„Jedna vražda alebo niekoľko?“

„Všetkých členov prekladateľskej kancelárie.“

„Ach!“

Pridusený výkrik Lupina vyjadroval skutočné pocity.

Keby vybuchol zlosťou, museli by rýchlo ustúpiť.

„Pomáhať takému zločincovi vyžaduje odvahu,“ usúdil.

„Som presvedčený o jeho nevine. Pisár Kel je obeťou machinácie.“

Remeselník konečne nechal masku bohyne a vstal.

„Ukáž mi ho, toho pisára na úteku.“

Kel podišiel bližšie.

Lupin si ho premeral.

„Predpokladám, že tu chcete prespať.“

„Iba ak vás to nebude obťažovať.“

„Za hoblicou sú dve rohože. A istotne ste hladní…“

„Ak ti zostal kúsok chleba…“

„Uvaril som bôby, ktoré som niekoľko dní namáčal, a vodu vymieňal každých šesť hodín. Tak nebudú ani trochu horké. Je to moje obľúbené jedlo. A pivo nie je zlé. Ako dlho rátate zostať?“

„To závisí od teba… a ďalšej služby, ktorú potrebujeme.“

„Ach!“

„Neboj sa, nič nebezpečné!“ potvrdil komediant.

„Počúvam ťa.“

„Súhlasíš spojiť sa s Nitis, predstavenou speváčok a tkáčok bohyne Neit? Aj ona verí v Kelovu nevinu a veľmi potrebujeme jej pomoc. Teraz si zrejme kladie otázku, či prežil. Možno pre nás nájde bezpečný úkryt.“

„Nepoznám tú kňažku.“

„Náš somár Severák ťa za ňou zavedie. Oficiálne jej odovzdáš masku božstva.“

Lupin neprotestoval.

„Najeme sa a vyspíme. Zajtra sa vyberiem do chrámu.“

Dostane sa Kel z tejto pasce, uvidí ešte Nitis? Obkolesený toľkými božskými tvárami si pred novou búrkou vychutná chvíľu oddychu.

Po odchode remeselníka, vedeného Severákom, pred Bebonom neskrýval svoje znepokojenie.

„Tvoj priateľ nás nepredá polícii?“

„Možno.“

„Poznáš toho chlapíka naozaj dobre?“

„Myslím.“

„Dostal by za mňa krásnu odmenu.“

„Istotne.“

„Tak odíďme!“

„Vonku riskujeme zatknutie. A Lupin mi možno uveril. Ak stretne Nitis, tá ho presvedčí.“

„A ak sa rovno vyberie do najbližších kasární, čoskoro budeme obkľúčení a nezostane nám najmenšia šanca na únik.“

Uprostred noci sa kráľ Ahmose strhol zo spánku. Hneď na to otvoril dvere svojej izby.

Prekvapené stráže ho pozdravili.

„Choďte mi zavolať kancelára Udžu.“

Dôležitý hodnostár sa poponáhľal. Také nezvyčajné predvolanie bolo predzvesťou vážnej udalosti.

„Mal som sen38,“ prezradil panovník, „a musím z neho ihneď získať ponaučenia. Neuctievame si dosť našich predkov, kancelár. Iste, naši remeselníci napodobňujú tých zo zlatého veku pyramíd, ale zabúdame na reštaurovanie pamiatok z tej slávnej epochy. Ten omyl treba okamžite napraviť. Začneme s chrámom veľkej Chufuovej pyramídy, kam sa moja duša preniesla v noci, aby zistila, v akom úbohom stave sú niektoré kaplnky. Takáto nedbanlivosť by mohla na nás pritiahnuť kliatbu zosnulých faraónov. Hneď na svitaní povoláš najlepších obradníkov a kamenárov zo Sau, a v ten istý večer odídu do Memfisu. Dostanú tam pomoc svojich kolegov z Ptahovho chrámu. Chcem čo najvyšší počet robotníkov a rýchle obnovenie. Potom sa budeme zaoberať ďalšími starými pamiatkami.“

Napriek svojmu prekvapeniu Udža usúdil, že by bolo zbytočné protestovať. Nezostávalo mu iné, len zobudiť spolupracovníkov a splniť kráľove príkazy.

*

Kelovi sa nepodarilo zaspať, natoľko ho znepokojovalo správanie výrobcu masiek. Netváril sa priveľmi ticho a priveľmi chápavo? Veď odhalenia jeho priateľa Bebona ho mali vyviesť z miery!

Podľa komedianta Lupin nikdy prudko nereagoval. Bral si čas na strávenie udalostí, potom konal podľa svojho presvedčenia. A nikomu sa nepodarilo ovplyvniť ho.

Veď to, remeselník nevyjadril nijaký názor, uspokojil sa tým, že vyhovel Bebonovi, akoby šlo o banálnu vec!

Zoči-voči takému obávanému zločincovi ako pisár Kel, ktorého hľadala polícia celého kráľovstva, sa núkalo jediné riešenie: ohnúť chrbát a predstierať pomoc. Lupin, len čo sa živý a zdravý ocitne vonku, upozorní vrchnosť a získa krásnu odmenu.

Kel sa pokúšal rozlúštiť zakódovaný papyrus.

Keďže sa naňho dívali masky bohov, využil ich mená. A tak si zostavil mriežku na čítanie z troch hieroglyfov tvoriacich Anupovo meno „Anubis“39, otvárač ciest záhrobia.

Žalostný neúspech.

Mená ostatných bohov viedli k rovnakému výsledku.

A hodiny ubiehali až do svitania.

Lupin sa nevrátil.

Kel potriasol Bebonom.

„Zobuď sa!“

Komediant zašomral.

„Ešte sa mi sníva.“

„Už je deň a Lupin nikde!“

„Musel sa omeškať.“

„Nerozumieš? Predal nás polícii!“

Táto hrozná hypotéza prebrala Bebona.

„Veď to nie je jeho štýl!“

„Nemáš vo zvyku predstavovať mu zločincov na úteku. Je tu ďalšia, ešte horšia možnosť: on aj Nitis boli zatknutí a tvoj priateľ prezradil, že nás skrýva u seba. Nikto nedokáže čeliť násilnému výsluchu.“

„Nitis bola predsa stále sledovaná… Nepravdepodobné! A potom, Severák by odhalil nebezpečenstvo.“

„V tom prípade by sa už Lupin vrátil.“

Brechot psa.

Pisárovi aj komediantovi sa zježili vlasy.

„Blížia sa,“ zašepkal Kel. „A istotne to nie je tvoj priateľ.“

Bebon, optimista od prírody, začínal pociťovať isté obavy.

„Budeme bojovať,“ rozhodol.

„Zbytočné,“ usúdil Kel. „Prídu vo veľkom počte a nemáme nijakú možnosť im uniknúť.“

„Nedám sa chytiť ako baba!“

„Hľadajú mňa, iba mňa. Skry sa vzadu v dielni. Možno ju nebudú prehľadávať, šťastní, že ma lapili.“

„Neprichádza do úvahy!“

„Veľmi ťa prosím, Bebon. Neobetuj sa zbytočne.“

„Ja, a zomrieť ako zbabelec?“

„Jednoducho prežiť. A vypiješ si na moje zdravie.“

„Opakujem ti, neprichádza do úvahy! Už ma vidíš, zašitého v kúte a prizerať sa na tvoje zatknutie? Dopredu sa nevzdávajme a využime moment prekvapenia. Staňme si za dvere, každý z jednej strany, nechajme, nech vojdú prví, a vrhneme sa na nich. S trochou šťastia prerazíme ich rady.“

Kel nediskutoval. Bebon ani na okamih neveril, že by sa plán mohol vydariť, ale musel sa blysnúť. Lepšie umrieť v boji.

„Ľutujem, že som ti spôsobil také problémy.“

„Pf!“ odsekol Bebon. „Nie si aspoň nudný, na rozdiel od priemerného pisára. Nič ma nedesí viac ako staroba. Vďaka tebe uniknem tomu utrpeniu.“

Pes prestal brechať.

Policajti ho asi ubili a chystajú sa na útok.

Dvaja priatelia si vymenili posledný pohľad a zaujali svoje miesta.

Nastalo ťaživé ticho.

Policajti sa istotne radia o stratégii. Prikázať koristi, nech otvorí dvere dielne, alebo bude lepšie vtrhnúť do miestnosti?

Bebon, vyzbrojený dreveným kladivom, sa chystal udrieť. Kel sa radšej uhne a skryje.

Ticho sa ešte väčšmi prehĺbilo.

Nebolo počuť najmenší šum, akoby zastal život.

Pomaly, veľmi pomaly sa otvorili dvere.

Nedôverčivý policajt váhal zakročiť.

Konečne prešiel cez prah.

Parfum… Parfum, ktorý tak očarúval Kela!

„Nitis!“ zvolal.

Kel a Bebon sa ukázali.

„Ste živí a zdraví!“ vydýchla si mladá žena. „Až do tejto chvíle som si kládla otázku, či nejde o pascu. Upokojil ma iba Severák. Stráži okolie, spolu s vaším priateľom.“

„Brechot psa…“ pripomenul Bebon.

„Dobrý strážca, ktorý oznámil môj príchod. Upokojila som ho, zaspal. Poďte rýchlo, opustíme túto štvrť a odídeme do Memfisu na palube oficiálnej lode.“

„Vy… vy pôjdete s nami?“ začudoval sa Kel.

„Faraón rozhodol o reštaurovaní chrámu Chufuovej pyramídy a povolal obradníkov a remeselníkov. Z Bebona bude vynikajúci pomocný sochár a vy dokonalý kňaz ka. Ako vyslanci z Neitinho chrámu budeme využívať ochranu armády!“

„Nová rola na hranie,“ uznal komediant. „Našťastie som už pracoval na stavbe.“

„Len čo prídeme do Memfisu,“ oznámil Kel, „ujdeme.“

„Práveže nie,“ namietla kňažka. „Ahmose sa rozhodol na základe svojho sna, ktorý mu prikazoval uctievať si predkov a dať do poriadku ich kultové miesta.“

„Predkovia,“ opakoval zvedavo pisár. „Že by to bolo to vytúžené znamenie?“

„Bohovia nás neopustia,“ potvrdila Nitis.

Odhalia konečne kľúč ku kódu?

*

Šéf sochárskej dielne bol drsný a nepríjemný muž. Vďaka neprestajne dobrej nálade a pomoci Severáka, povereného prinášať stravu a nápoje remeselníkom, sa Bebonovi podarilo zalichotiť mu.

„Ľudia sú ako pokrivené palice,“ vyhlásil komediantovi. „Sú leniví a myslia iba na zábavu. Keby som nenastolil prísnu disciplínu, práca by sa ani nehla! A faraón má naponáhlo. Žiada vytvoriť niekoľko desiatok starých sôch z tvrdého kameňa. Návrat k prísnym starým časom sa mi páči. No ruky mojich sochárov sú niekedy slabé a ja musím naprávať! Čadič, hadec a brekcia vyžadujú mimoriadnu presnosť. A ja chcem dokonalý lesk.“

Sochy božstiev a veľkých osobností zasvätených do tajomstiev nadobúdali tvar pred očami Bebona, povereného udržiavaním dielne, čistením a ukladaním nástrojov každý večer. Mal čas prepísať vytesané texty, postupne, ako boli skomponované, a odovzdať ich Kelovi a Nitis.

Ani jeden z nich však nepomohol pri lúštení kódu.

Kým Nitis a zasvätenci Domu života znovu sformulovali veľmi staré obrady určené na znovuzrodenie moci faraóna Chufua, Kel si plnil svoju skromnú úlohu služobníka ka, podľa direktív prísneho obradníka, ktorý koordinoval činnosti duchovných správcov na pyramídach.

Pri reštaurovaní chrámu do pôvodného stavu a tvorbe sôch kňazi a remeselníci plnili najpodstatnejšiu funkciu: spájať bohov s ich ka, nemennou stvoriteľskou silou. Bola stelesnená v ich posvätnom príbytku a ich kamenných telách, unikajúc takto opotrebovaniu časom a ľudskej nestálosti.

Ahmose, primknutím sa k velikánom Starej ríše, napríklad ako bol Chufu, si posilňoval vlastnú moc a potvrdzoval svoj rešpekt k tradičným hodnotám. On, herold gréckej kultúry, ktorá začínala prenikať do Egypta na úkor Maat, naozaj zmení cestu?

Kel a Nitis o tom pochybovali.

Ten naliehavý sen upozorňujúci kráľa, že jeho odklon povedie k pohrome, ho priviedol k tomu, aby sa pokúsil napraviť svoje chyby tým, že sa uchádza o ochranu významných predkov. Bude to stačiť?

Pisár si punktičkársky plnil povinnosti, prinášajúc vázy a malé čaše s obetami. Oživená kráľova duša z nich pohltí jemnú energiu, ktorá sa obnoví vo forme tvorivého žiarenia.

Hlavný obradník chrámu pyramídy, spokojný s Kelovým správaním, mu pridal viac zodpovedných úloh. Odteraz si sám bude vyberať obety, so zreteľom na symbolické požiadavky, dbať na údržbu predmetov a bude mať prístup do niekoľkých kaplniek v tajnej časti svätyne, tam, kde sa ozývajú hlasy predkov.

Druhý obradník vôbec neocenil toto povýšenie. Pridobre živený, čierne vlasy ulízané na lebke ako mesiac, ruky a nohy bucľaté, dúfal, že čoskoro získa miesto svojho nadriadeného trpiaceho artrózou.

Kel zacítil nepriateľský pohľad, keď napĺňal vínom alabastrovú čašu.

Druhý obradník ho pozoroval.

„Buď opatrný. Ten predmet je z veľmi starých čias. Keby si ho rozbil, okamžite by ťa odvolali.“

Kel sa uklonil.

„Tu, v Memfise, kňazi ka využívajú dlhú a oslnivú tradíciu. A ty, ty nie si tunajší.“

„Máš pravdu.“

„Odkiaľ si?“

„Zo severu.“

„Z veľkého mesta?“

„Nie, z mestečka.“

Druhý obradník sa zatváril opovržlivo.

„Najmä si nerob nijaké ilúzie, chlapče! Nemysli si, že v Memfise urobíš kariéru. Jedine potomkovia z dobrých rodín dosiahnu vysoké miesta. Ako si sa sem dostal?“

„Povolali si ma.“

„Ach… dočasný kňaz! Drž sa svojho miesta a zostaň diskrétny.“

„Držím sa príkazov predstaveného.“

„Choroba mu niekedy zastiera jasnú myseľ. Mojou úlohou je upozorňovať ho na intrigánov tvojho druhu, aby sa nedostal do pasce. Nebudeš teda ďalej povýšený. Uspokoj sa s týmto postupom, bol posledný.“

Hašterivý chlap, presvedčený, že mu zasadil definitívny úder, odišiel.

Kel by si mal dať naňho pozor, nemal by prekročiť striktný rámec svojich právomocí. Až doteraz nijaká stopa vedúca k rozlúšteniu kódu.

A pisár sa vyhýbal stretnutiu s Bebonom. Keď sa predsa len stretli, jednoduché záporné kývnutie hlavou prezradilo momentálny neúspech. Rovnako nemožné bolo stráviť niekoľko chvíľ s Nitis. Ocitnúť sa vedľa nej a nemôcť sa jej prihovoriť! A predsa ho neodvrhla. Zostala však iba snom, nedosiahnuteľným obzorom.

Kel si vážil každý deň naviac svojej práce kňaza ka. Obracať myšlienky k obete, uctievať si predkov, pokúšať sa preniknúť neviditeľnom boli vzrušujúce úlohy. Prečo sa s tým neuspokojiť a prestať naháňať pravdu?

Skôr či neskôr ho niekto odhalí. Zatknú ho, odsúdia a popravia za zločiny, ktoré nespáchal. Osud mu nedal na výber: nijaký odpočinok, kým nedokáže svoju nevinu.

Kel začal pracovať na svitaní. Pomaly vošiel do chrámu pyramídy faraóna Chufua s podnosom potravinových obiet. Sila tejto architektúry, výraz kráľovstva obrov, ho fascinovala. Obrovské bloky rozmiestnené podľa komplexnej geometrie svedčili o umení staviteľov. Saučania nedokázali vybudovať také dielo, a tak sa uspokojili s reštaurovaním, aby sa mágia zlatých čias celkom nevytratila.

Vo vnútri pyramídy, neprístupnej pre smrteľníkov, sa permanentne odohrával proces znovuzrodenia. Zo svojho skromného stupienka kňaz ka prispieval k jeho obžive.

Kel odložil obety na kamenný stôl v tvare hieroglyfu hotep, ktorý znamenal »mier, naplnenosť, uskutočnenie«. V tom okamihu sa onen i tento svet začali prelínať. Pisár pocítil prítomnosť kráľovského ka, zakladateľského predka, základný kameň budovy.

Po obidvoch stranách osovej kaplnky boli malé miestnosti slúžiace na odkladanie obradných predmetov. Kel poznal prvú, ale ešte neprenikol do druhej. Keď prekročil jej prah, zmocnil sa ho zvláštny pocit.

Nie, nešlo o obyčajnú odkladaciu miestnosť.

Uprostred boli dve alabastrové skrinky bez nápisu.

Podľa kvality leštenia a nezvyčajného lesku materiálu museli pochádzať z čias pyramíd.

Čakali naňho.

Pisár váhavou rukou nadvihol prvý vrchnák a zbadal štyri amulety zo zlata: pilier stability, symbol Usirovho znovuzrodenia40, magický uzol bohyne Eset41, sup bohyne Mut, »súčasne matky a smrti«42 a široký náhrdelník43 stelesňujúci Devätoro44, bratstvo stvoriteľských síl.

Kel sa zdržal a nedotkol sa týchto zlatníckych klenotov a zodvihol druhý vrchnák.

Papyrus s rozlámanou pečaťou!

Kel ho opatrne odvíjal. Výnimočná kvalita, jemné presné písmo. No… text nerozlúštiteľný!

Ďalší zakódovaný dokument.

A čo ak amulety ponúkajú kľúč ku kódu? Možno treba použiť jeden, alebo súčasne všetky štyri.

Posledné riešenie bolo správne. S neuveriteľnou zložitosťou pisárovi ponúkalo cezúry v texte, slová, ktoré bolo treba vynechať, prevrátiť alebo doplniť. Bez stálosti, mágie, smrti a šírky by sa vôbec nedali prečítať!

A tak Kel čítal slová proroka, ktorý prezrádzal, aké časy nastanú:

To, čo predpovedali predkovia, sa splnilo. Všade vládne zločin, zlodej zbohatol, ľudia sa odvracajú od duchovna, aby hromadili materiálne statky, slovo mudrca sa vytratilo, krajina je ponechaná vlastnej slabosti, srdcia všetkých zvierat nariekajú, písomnosti z posvätnej komory boli ukradnuté, tajomstvá, ktoré sa tam skrývali, vyzradené, magické formuly rozchýrené a zbavené účinnosti kolujú, odkedy ich nezasvätenci odriekajú naspamäť. Zákony súdnej siene sú vyhodené von, ľudia ich pošliapali na uliciach. Tí, čo vyvolali škriepky, neboli odvrhnutí, nijaká funkcia nezostala na svojom mieste. Zničený je prenos posolstiev45.

Kel bol netrpezlivý, chcel vedieť, či mu tento kód pomôže konečne dešifrovať prekliaty papyrus, kvôli ktorému toľkí zahynuli.

Za chrbtom sa mu ozval útočný hlas.

„Čo tu robíš?“

Pisár si zachoval chladnokrvnosť.

„Ukladám predmety.“

„Táto kaplnka sa opravuje,“ vyhlásil druhý obradník. „Nikto sem nesmie vstúpiť.“

„Nevedel som to.“

„Odsuň sa.“

Kel poslúchol.

„Prezeral si obsah skriniek, ako sa mi zdá.“

Pisár ani nemukol.

„Zlaté amulety, starý papyrus… Pekný pokladík! Nekradol si práve tie vzácne predmety?“

„Určite nie!“

„Klameš.“

„Neprávom ma obviňujete.“

„Skutky hovoria za všetko, chlapče, a táto záležitosť sa mi vidí mimoriadne vážna. Podám na teba žalobu a moje svedectvo veľmi zaváži. Zatiaľ môžeš ísť so mnou na policajnú stanicu. Potom upozorním svojho predstaveného.“

„Mýlite sa. Otvoril som skrinky, áno, a videl ich obsah. Práve som sa chystal ich zavrieť a odísť z kaplnky.“

„Nepravdepodobné! Bezpochyby policajti nájdu v tvojej izbe ukradnuté predmety. A teba odsúdia.“

„Nechcete počuť pravdu a hľadáte spôsob, ako ma zlikvidovať.“

„Pravda je jasná!“

„Nemám najmenší úmysel zaujať vaše miesto,“ presviedčal ho Kel. „Dovoľte, aby som zatvoril skrinky, vyšiel z kaplnky a plnil si svoje rituálne povinnosti.“

„Koniec rečí! Pokladaj sa za zatknutého. Poďme, kráčaj predo mnou!“

Pisár nemal rád násilie, no tentoraz bol nútený sucho odstrčiť druhého obradníka, ktorý sa zvalil na chrbát.

Ohlušenému ťažkému chlapíkovi trvalo niekoľko sekúnd, kým vstal a volal na poplach.

Kel prebehol chrám, nádvorie a zabočil k remeselníckemu mestečku.

Polícia sa poponáhľa najprv k nemu domov a bude vypočúvať kolegov. Nikto nevedel o jeho spojení s Bebonom.

Našťastie, komediant bol v dielni. Sám, brúsil nožnice.

„Rýchlo, musíme utiecť!“

„Odhalili ťa?“

„Vysvetlím ti to potom. Kde sa skryjeme?“

„Keďže som predpokladal tento druh incidentu, neprekvapil si ma.“

Obaja priatelia bežali až k skladu starých tehál. Bebon si tam skryl rohože, podradné oblečenie, džbány s vodou a potraviny.

„Podľa môjho šéfa budove hrozí rozpadnutie a čoskoro bude zdemolovaná. Nikto sem nepríde,“ poznamenal.

„Možno som objavil kľúč ku kódu,“ povedal Kel, pričom podrobne vyrozprával okolnosti svojho nálezu. „Vyhľadaj Nitis a nech prinesie svoju kópiu papyrusu. Moja zostala v izbe pod paletou. Ťažko sa k nej dostať, polícia už prehľadala tie miesta.“

„Najmä sa ani nepohni a nevzrušuj sa,“ poradil komediant. „Nepríjemnosti by nás mohli zbrzdiť.“

Neznepokojovať sa… Ľahko sa to povie! Kel by rád čo najrýchlejšie priložil mriežku čítania na zakódovaný papyrus. Nezverili mu hlasy predkov správny kľúč, keď ho začuli uprostred svätyne z čias pyramíd?

Výbuchy smiechu a hlasy.

Približovali sa.

To nemohli byť Nitis a Bebon!

Kel sa skryl za staré formy na výrobu tehál na konci budovy. Zbadal vojsť mohutného chlapíka a roľníčku s peknou tváričkou.

„Tu budeme mať pokoj,“ vyhlásil muž.

„Je to stará fabrika,“ skonštatovala znepokojene.

„Presne. Páči sa ti?“

„Zomrel tu jeden robotník, pracovný úraz. Odvtedy tu straší!“

„Zabudni na tie hlúposti a dovoľ, nech ťa stisnem v náručí!“

Odstrčila ho.

„Neprichádza do úvahy, toto miesto mi naháňa strach.“

„Poďme, nebuď detinská!“

Kel zahrmotal formami.

Nečakaný zvuk vystrašil zaľúbencov.

„Počul si?“ spýtala sa. „Straší tu!“

Ušla a on za ňou.

Kelovi odľahlo, dúfal, že rozchýria, čo sa tu stalo.

Hodiny pomaly ubiehali. Pisára znepokojovali čierne myšlienky. Bebon a Nitis zatknutí, totálny neúspech, víťazstvo vrahov… Konečne, krátko pred západom slnka začul toľko očakávané hlasy!

„To som ja, Bebon. Môžeš sa ukázať, Kel.“

A čo ak hovorí pod nátlakom obkolesený policajtmi? Nie, iste by našiel spôsob, ako vystríhať priateľa.

Pisár vyšiel zo skrýše.

Vedľa Bebona stála Nitis – ešte krajšia a očarujúcejšia ako inokedy.

„Všade ťa hľadá polícia,“ povedal komediant. „Si obvinený z krádeže posvätných predmetov a zneuctenia svätyne. Odsúdenie na smrť.“

„Nikto vás nesledoval?“

„Severák nás upozornil na jedného zvedavca.“

Nitis s vážnou tvárou podišla bližšie.

„Tu je kópia zakódovaného papyrusu.“

Kel si sadol do pisárskej polohy a použil kód amuletov.

Pokus korunovaný úspechom!

Súčasná situácia je strašná, lúštil nahlas, a dlho ju už nedokážeme tolerovať. Práve preto sme sa rozhodli konať a prinavrátiť túto krajinu na správnu cestu, ak zoberieme do úvahy nové skutočnosti. Vzdialiť sa hodnotám minulosti by bol vážny omyl. Jedine technický pokrok a hlboká zmena výkonu moci dovolia krajine vybočiť z koľají. Vy, ktorým je toto vyhlásenie adresované, nám budete vedieť pomôcť a my vám poskytneme nevyhnutnú pomoc, aby sme dosiahli náš spoločný cieľ. Hoci minimálna, no predsa nás znepokojuje jedna prekážka: Uctievačka božstiev. Jej právomoc, aj keď obmedzená, nie je zanedbateľná. Dávajme si na ňu pozor a starostlivo ju udržiavajme mimo udalostí. Musíme vedieť…

Kel prerušil čítanie.

„Pokračuj!“ naliehal Bebon. „Konečne sa dozvieme totožnosť sprisahancov!“

„Použili ďalší kód,“ nariekal pisár. „Zvyšok je nezrozumiteľný.“

„Snaž sa!“

Kel vyčerpal všetky kombinácie pomocou amuletov.

Bezúspešne.

„Predkovia osvetlili prvú časť papyrusu,“ skonštatovala Nitis. „Uctievačka božstiev vlastní kľúč druhej časti, kde sú uvedené mená sprisahancov a adresát ich odkazu.“

„Mohol by to byť sám kráľ Ahmose,“ poznamenal Bebon. „Opieral by sa o časť radcov, dúfajúc, že zlikviduje konzervatívcov a zvýši grécky vplyv.“

„A čo ak je to opačne?“ namietol Kel. „Prívrženci tradície, odmietajúc Ahmoseho politiku, sa rozhodli zvrhnúť ho z trónu a vrátiť sa k ozajstnej nezávislosti vypudením Grékov z územia.“

„Čistá utópia. Nemali by sme armádu.“

„Nový faraón by možno vedel pozbierať potrebné vojská. V období kráľovnej Slobody sa nám podarilo vyhnať hyksóskych dobyvateľov46.“

„Kto by bol vodca? Kancelár Udža, šéf tajných služieb Henat alebo sudca Gem?“

„Nestrácajme čas zbytočným špekulovaním,“ poradila Nitis. „Vieme len, že ten text sa nemal dostať do prekladateľskej kancelárie. Jeho autor sa zľakol, že ho rozlúštia, a rozhodol sa zlikvidovať všetkých pisárov.“

„Ich komplic a konfident bol môj priateľ Demos,“ pripomenul Kel.

„A opäť je tu grécka stopa!“ zasiahol Bebon.

„Demos, poriadne podplatený, mohol konať v mene nejakého vysokého egyptského hodnostára. Po spáchaní zločinu ho odstránili v Naukratise, aby podozrenia nasmerovali ku Grékom a destabilizovali Ahmoseho.“

„V tom dokumente sa nespomína kráľova prilba,“ poznamenala kňažka.

„Nerozlúštená časť obsahuje najdôležitejšie informácie,“ pokračoval Bebon.

„Máme dôkaz Kelovej neviny,“ povedala Nitis.

„Nevyužiteľný dôkaz!“

„Nezvládli sme prvú etapu? Vyberme sa do Téb a stretneme sa tam z Uctievačkou božstiev. Jej zásah bude rozhodujúci.“

Bebon sa poškrabal po hlave.

„Nebezpečná cesta, veľmi nebezpečná… Sprisahanci sa čoskoro dozvedia, že Kel rozšifroval začiatok papyrusu a pokúša sa dosiahnuť Karnak. Všetky cesty na súši i na vode budú sledované a Uctievačka božstiev nedosiahnuteľná.“

„Údolie Nílu poznáš obdivuhodne,“ podčiarkol Kel.

„Nepreháňajme!“

„To je naša jediná šanca: vidieť vládkyňu Karnaku. Rozlúšti koniec papyrusu a zachráni Egypt.“

„A predtým nás zabijú,“ predpovedal komediant.

„Ak si myslíš, že toto dobrodružstvo je odsúdené na neúspech, ja…“

„Ach nie, nezačínaj zase! Áno, istá katastrofa, a čo? Môžem sa voľne pohybovať a neukážem sa menej odvážny ako moralizátorský pisár niekoľko ráz odsúdený na smrť!“

„Pokúsim sa nájsť pohostinnú loď,“ rozhodla Nitis, „a zistiť bezpečnostné opatrenia prijaté úradmi medzi Memfisom a Tébami.“

Kel sa odvážil jemne ju chytiť za ruky.

„Buďte mimoriadne opatrná, veľmi vás prosím.“

„Neodchádzajte stadiaľto, vrátim sa, len čo to bude možné.“

Druhý obradník neprestával hromžiť na otrasné indivíduum, ktoré naňho zaútočilo a zmocnilo sa niekoľkých starých amuletov nevyčísliteľnej hodnoty.

„Sudca Gem vás chce vidieť,“ oznámil mu policajt.

„Šéf súdnictva?“

„Osobne.“

„Myslel som, že je v Sau…!“

„Práve prišiel do Memfisu.“

Druhý obradník, pyšný, že bol takto poctený, bežal až do úradu vysokého hodnostára.

Po prehliadke ho poradca uviedol.

„Spoznávate tohto muža?“ spýtal sa drsne Gem a predložil mu portrét.

„Áno, áno, myslím.“

„Myslíte, alebo ste si istý?“

„Takmer istý!“

„To je váš útočník?“

„Áno.“

„Jeho meno?“

„Ach… neviem.“

„Zaujímavé,“ zašomral Gem. „Je to váš podriadený, a vy neviete, ako sa volá!“

Druhý obradník sa odrazu ocitol v úlohe obžalovaného, zoči-voči vysokému úradníkovi, a tak zostal zmätený.

„Ten lotor bol iba obyčajný kňaz ochranného ducha ka, ale veľmi sa páčil môjmu predstavenému a…“

„Už som ho vypočul,“ prerušil ho sudca. „Zaujíma ma vaše svedectvo. Podľa vášho tvrdenia ste ho prekvapili v kaplnke zádušného chrámu faraóna Chufua, práve keď kradol amulety a papyrus.“

„Presne. Nemyslel som na iné, len na svoju povinnosť, pokúsil som sa zabrániť mu v tom a odviesť na policajnú stanicu. Ten surovec ma silno udrel a utiekol!“

„Dve skrinky z kaplnky obsahovali ešte papyrus a štyri zlaté amulety. Čo presne ukradol váš útočník?“

„Ešte mnoho ďalších amuletov!“

„Koľko?“

„Ťažko povedať…“

„Čo znázorňovali?“

„Neviem.“

„Ste si absolútne istý, že ten chlapec ukradol rituálny predmet?“

„Logicky…“

„Teda nie ste si istý!“

Sudcova prchkosť vydesila druhého obradníka.

„Nie celkom.“

„Ďakujem za spoluprácu, môžete ísť.“

Gem mal k dispozícii nové skutočnosti.

Podľa predstaveného druhý obradník bol nenásytník schopný očierniť kohokoľvek, len aby získal povýšenie. Jeho svedectvo teda vyznelo nepresvedčivo. A predsa, Kel sa pokúsil ukradnúť poklad nevyhnutný pre sprisahancov, ktorí sa chceli dostať k moci.

Ten poklad mal sudca pred očami.

Štyri tradičné amulety nabité mágiou, a predsa zostali na svojom mieste. A papyrus v tajnom nerozlúštiteľnom jazyku! Mal niečo spoločné s dokumentom, ktorým sa zaoberal šéf prekladateľov tesne pred svojím zavraždením?

Prečo pisár Kel, ak sa chcel naozaj zmocniť týchto predmetov, nezlikvidoval druhého obradníka? Mal by na svedomí iba o jednu mŕtvolu navyše!

Nechcel vrah iba prekaziť reštaurovanie Chufuovho chrámu, alebo práve získal potrebný dokument?

Núkala sa druhá možnosť.

Teda, Kelovi sa podarilo rozlúštiť text a dokument nechal tak, bol už zbytočný. Sudca sa musel poradiť s učencami, aby sa dozvedel obsah tohto záhadného odkazu.

*

Sprisahanci, narýchlo zvolaní svojím šéfom, sa tvárili kyslo. Tentoraz nadobudla aféra zlý zvrat!

„Ten prekliaty pisár si z nás naďalej strieľa,“ vyhlásil jeden z nich znepokojene. „A teraz má ešte aj kľúč ku kódu!“

„Nepresný,“ poznamenal šéf. „Možno nerozlúštil papyrus s čias Chufuovej vlády.“

„Nemajme ho za hlupáka! Nešťastie zocelilo toho chlapca. Mysleli sme si, že zmanipulujeme naivného pisára a ako ideálneho vinníka ho odovzdáme polícii, a odrazu máme pred sebou protivníka, rozhodnutého odhaliť pravdu aj za cenu svojho života!“

„Predvídajme to najhoršie,“ navrhol ďalší sprisahanec. „Kel objavil znepokojujúce proroctvo a pochopil, že nepokoje ohrozujú starý Egypt. Nepozná naše mená, naše skutočné úmysly a náš plán činnosti. V minulostí niekoľko ráz jasnovidci oznamovali nebezpečenstvá budúcností. Nezmenia sa z pohľadu vzdelaného pisára na obyčajné štylistické cvičenie? A ak ten zvedavec mu bude predsa venovať veľký záujem, narazí na neprekonateľný múr. Nikdy nezíska kľúč kódu.“

„Iba ak zaklope na správne dvere!“

„Sú nedosiahnuteľné, to dobre vieš.“

„Práve o tom pochybujem!“

„Jedine Uctievačka božstiev by mohla Kelovi dovoliť rozlúštiť kód. Najprv by musel získať túto informáciu; potom by sa musel dostať do Téb a požiadať o audienciu; a napokon presvedčiť túto kňažku v rokoch, že jej prišiel pomôcť a chce sa stať jej spojencom! Napriek húževnatosti tohto pisára a neuveriteľnému šťastiu, ktorému sa doposiaľ tešil, je to nemožné!“

„My musíme spraviť Téby nedosiahnuteľné,“ rozhodol šéf.

„Veď už aj sú. Rieka aj pozemné cesty sú prísne kontrolované.“

„Klamná otrepaná pesnička,“ zaprotestoval ktosi. „Polícia Kela nechytila ani v Sau, ani v Delte. A teraz je v Memfise, kde skryť sa nie je problém!“

„Podľa našich informácií nepozná juh. Ak riskuje a vyberie sa do Téb, rýchlo bude odhalený.“

„Čo ak má spojencov?“

„Kel nie je šéf siete vzbúrencov, ale obyčajný pisár zamotaný do aféry, ktorá ho prerástla!“

„Oddnes je však reálnou hrozbou.“

„Pokračujme v predpovedaní najhoršieho a predpokladajme jeho prípadnú cestu do Téb.

Istotne ho odstránime, skôr ako pošliape zem svätého mesta. Policajti a vojaci nedostali príkaz zabiť ho?“

„A ak sa mu podarí uniknúť im a presvedčiť Uctievačku božstiev o svojej nevine?“

„Nepravdepodobné!“

„Od začiatku sme podcenili tohto mladíka. Ak v tom budeme pokračovať, mohlo by nás to zničiť.“

„Čo navrhuješ?“

„Jedine spojenectvo medzi Uctievačkou božstiev a Kelom nám zabráni dosiahnuť naše ciele. Buď zlikvidujeme jeho, alebo…“

„Zavraždiť manželku boha Amona, vládkyňu jeho posvätného sídla? Žartuješ!“

„Ak sa Kel k nej veľmi priblíži,“ prerušil ho šéf sprisahancov, „nebude iné riešenie.“

V Memfise to len tak vrelo. Prítomnosť kráľovského páru nebolo nič nezvyčajné, ale kompletné presídlenie sauského dvora vyvolalo u vysokých hodnostárov akúsi horúčku, lebo sa báli, či budú s nimi spokojní.

Najmä prísnosť kancelára Udžu desila rutinérov zvyknutých tešiť sa zo svojich sinekúr. S pomocou Pefyho, ministra financií, pôsobivej osobnosti, prezeral účty rozličných štátnych služieb, overoval účinnosť vedúcich a mal štipľavé poznámky, predzvesti bolestivých reforiem.

Menej výrečný, no rovnako znepokojujúci Henat pozoroval a robil si poznámky. V priebehu schôdzky poddôstojníkov memfiskej polície a hlavných informátorov sa uspokojil iba s počúvaním, skôr ako vyslovil ostrý úsudok: nedostatočnosť výsledkov. Inak povedané, perspektívne preradenie z funkcie.

Padol príkaz: prísne a neprestajné kontroly na všetkých cestách, zrušený odpočinok až do zatknutia pisára vraha a veľká odmena pre toho, kto utečenca privedie do Sau.

Pokiaľ šlo o hlavného veliteľa vojsk Fanesa z Halikarnasu, prezeral kasárne, kritizoval dôstojníkov a vojakov, pripomínajúc gréckym žoldnierom význam ich funkcie. Oznámenie o zvýšení žoldu zvýšilo jeho popularitu.

Napriek relatívnej vyčerpanosti sudca Gem vypočul množstvo svedkov presvedčených, že zbadali pisára Kela. Punktičkársky overil každú stopu.

Márne.

*

Ukázalo sa, že úloha Nitis je omnoho ťažšia, ako predpokladali. Prenajať si loď vyzeralo ľahké, ale bolo treba povedať miesto určenia, počet a mená pasažierov a získať povolenie od poriadkových síl po vypočutí cestovateľov.

Bolo jasné, že sudca Gem sa obáva odchodu pisára Kela na juh, povedzme do Núbie, kde by sa pokúsil vo svojej veci spojiť s kmeňmi. Prijaté opatrenia vytvorili účinnú prekážku.

Nitis sa zastavila už u šieteho kapitána, bradáča pôvodom z Elefantíny. Vlastnil impozantnú obchodnú loď, schopnú prevážať ťažké náklady.

„Beriete na loď cestujúcich?“ spýtala sa ho Nitis.

„To závisí od počtu a od ceny.“

„Tri osoby.“

„Muži?“

„Dvaja muži, jedna žena a osol. Povedzte cenu.“

Kapitán si pohladil bradu.

„Žena… vydatá?“

„Nie, ale neprístupná.“

„Škoda. Ponuka však zostáva lákavá.“

„Hoci sú cestovatelia úplne v poriadku, radi by sa vyhli kontrolám.“

„Ach jaj, nemožné!“

„Tým horšie, zbohom.“

„Nie tak zhurta, mladá dáma! Skúsenosť dovoľuje vyriešiť určité nemožnosti. A ja sa tomu nevyhýbam. Len cena bude vyššia, omnoho vyššia. Momentálne je v pohotovosti riečna polícia. A nechcem si privodiť nepríjemnosti.“

Evidentne tento kapitán nebol fanatik legálnosti.

„Koľko?“ spýtala sa kňažka.

Lačný pohľad spočinul na krku Nitis.

„Najmenej tri náhrdelníky ako tento váš.“

„Dohodnuté. Prvý pri odchode a dva ďalšie, keď dorazíme do cieľa. Ale už nič navyše.“

Také šperky predstavovali pekné bohatstvo!

„Si seriózna, krásna pani?“

„Kedy odchádzame?“

„Pozajtra, keď dokončíme nakladanie. No predtým mi donesieš prvý náhrdelník.“

„Kedy?“

„Zajtra, o piatej večer. Vyjdeš na palubu a vyhľadáš ma v mojej kajute. Strážcovia budú o tom informovaní. Ak budeš korektná, budem aj ja.“

„Do skorého videnia.“

Kňažka, premáhajúc radosť, odišla z prístavu.

Neďaleko Ptahovho chrámu, kde sa mala zúčastniť na obradoch, ju prekvapil hlas.

„Nitis! Všade som vás hľadal.“

„Menk…“

„Jeho veličenstvo ma požiadalo, aby som prišiel do Memfisu prichystať veľký sviatok bohyne Hathor. Kráľ usúdil, že moja skúsenosť sa zíde miestnemu duchovenstvu. Vzhľadom na vašu vynikajúcu povesť súhlasíte s tým, že mi pomôžete?“

„Samozrejme.“

Menk, vykonávateľ podradných prác na príkaz kráľa? Nad tým sa bolo treba zamyslieť. Ak nejde o klamstvo. V tom prípade organizátor sauských slávností sa ujal iniciatívy, skrývajúc sa pod maskou, a pokúsil sa Nitis vtiahnuť do pasce.

„Mám pre vás strašnú novinu,“ zašepkal, „a neviem, ako sa k nej postaviť, aby som vás uchránil pred veľkým smútkom.“

„Hovorte, Menk.“

„Veľkňaz Wahibre je mŕtvy.“

Šok bol mimoriadne prudký.

Nitis stratou svojho duchovného otca, ktorý ju všetko naučil, zakúsila pocit hroznej prázdnoty. Nikdy ju už nič nenaplní.

„Vyhasol v spánku,“ upresnil Menk. „Bol v nemilosti, a tak mumifikácia prebehla rýchlo a pohreb bol skromný.“

„Ríty boli správne odslúžené?“

„Nebojte sa, Wahibreho duša odišla v pokoji. Chápem váš smútok a zdieľam ho s vami. A, žiaľ, mám aj ďalšiu zlú správu. Palác práve vymenoval nového veľkňaza bohyne Neit, neznámeho obradníka, ktorý nie je taký schopný ako vy. Sklamanie je jednomyseľné, ale o kráľových rozkazoch sa nediskutuje.“

A tak posvätné sídlo v Sau sa uzatvorilo pred mladou predstavenou speváčok a tkáčok. Nový veľkňaz nebude meškať, preloží ju a zverí jej podradnú a bezvýznamnú úlohu.

Zomrel Wahibre prirodzenou smrťou, vyvolanou výnimočnou únavou, alebo ho niekto zlikvidoval? Faraón by sa nedopustil takého zločinu v obave, že bude prekliaty! Zostávali sprisahanci. Tí sa vysmievali z pomsty bohov a neľútostne zabíjali všetkých odporcov.

„Prihovorím sa za vás u vysokých úradníkov,“ sľuboval Menk, „lebo nespravodlivosť je zjavná. Myslím si, že bude len prechodná. Jedného dňa, Nitis, sa stanete veľkňažkou bohyne Neit na všeobecnú spokojnosť.“

„Nezáleží na mojej kariére.“

„Nepoddávajte sa smútku a prijmite na nevyhnutný čas moju pomoc. Potom znovu naberiete rozlet.“

Menk pokladal mlčanie mladej ženy za súhlas. V skutočnosti myslela na svojho zosnulého učiteľa, na jeho učenie a jeho vzor. Od raja Spravodlivých jej odovzdal naliehavý odkaz: pokračuj ďalej v boji, aby si rozžiarila Maat, nezmier sa s nespravodlivosťou, nastoľ pravdu.

Severákovo híkanie zobudilo Bebona.

„Prichádzajú,“ povedal Kel a potriasol ním. „Ozbrojme sa.“

Osol sa druhý raz neozval, nehrozilo nebezpečenstvo.

Objavila sa Nitis so zachmúrenou tvárou.

„Wahibre je mŕtvy,“ oznámila s plačlivým hlasom.

„Zabili ho,“ skonštatoval komediant.

„A zatvorili pred vami brány sauského chrámu,“ dodal pisár.

„Bol vymenovaný nový veľkňaz, na príkaz vládnej moci.“

„Dovolí im kutať všade, nájdu originál zakódovaného papyrusu!“

„Keď získajú ten dokument pošpinený toľkými úmrtiami,“ pokračoval Bebon, „možno sa uspokoja a prestanú ťa prenasledovať.“

„Nemožné, musím zmiznúť! Tak budú mať voľné pole.“

„Spoločne si uctime pamiatku Wahibreho,“ požiadala kňažka, „a prosme o jeho pomoc.“

Nitis odriekala niekoľko formúl premeny svetla, vyslovila Neitiných sedem slov a privolala pokoj zapadajúceho slnka na dušu-vtáka veľkňaza. V spojení so všetkými formami slnka putovala v spoločnosti hviezd a planét v ústrety neprestajne obnovovanému raju onoho sveta.

Potom predstavená so svojimi dvoma spoločníkmi si urobili skromnú oslavu na počesť zosnulého, v priebehu ktorej spomenula silné časy jeho učenia. Bebon, napriek svojej nechuti k vzletným teologickým rečiam, bol očarený jasnosťou a hĺbkou myslenia mladej ženy.

„Vy musíte byť nasledovníčkou svojho učiteľa,“ usúdil.

Zľahka sa usmiala.

„Žiada viac odo mňa. Wahibre veril v Kelovu nevinu a my budeme bojovať za nastolenie pravdy. Našla som loď a mám čím zaplatiť našu cestu.“

Nitis rozpovedala podrobnosti.

„Meno lode?“ spýtal sa Bebon.

„Ibis.“

„Odprevadím vás na prvé stretnutie.“

„Len to nie. Kapitána musím presvedčiť o dokonalej spolupráci. Jeho ľudia strážia nábrežie, zbadali by ťa a naša transakcia by bola zrušená.“

„A ak vás napadne?“

„Keď si uvedomil hodnotu náhrdelníka, nemyslí na iné ako na tie dva ďalšie.“

„Sú to vaše šperky kňažky,“ žalostil Bebon.

„Naša cesta za to stojí. Jedine Uctievačka božstiev môže ešte predísť najhoršiemu.“

„Prijme nás?“ znepokojil sa Kel.

„Buďme optimisti!“ poradil Bebon.

„Dnes večer tu prespím,“ oznámila Nitis. „Menk ma prenasleduje a podozrievam ho, že je v spojení, vedome alebo nie, so sprisahancami. Radšej sa mu vyhnem.“

*

Kel nemohol zaspať. Hľadal najlepšie argumenty, aby odhovoril Nitis púšťať sa do tohto bláznivého dobrodružstva odsúdeného na neúspech. On už nemá čo stratiť. Ona, naopak, bude povolaná do vysokých funkcií, je dôležitá osobnosť. Spojiť svoj osud s ním bol nezmysel. Už veľa riskovala, viac sa nesmie znemožniť.

Iste, nesmierne ju miluje! No ona ho pokladá iba za obeť. Nezaslúži si, aby mu obetovala svoj život. Preto s ňou bude hovoriť drsne, aby sa vyhla osudnej chybe.

Odrazu, zjavenie.

Ona.

Pisár zatvoril oči a znovu ich otvoril.

Ona, ešte vždy.

„Nitis…“

„Nespíte?“

„Ja… ja myslím na vás.“

„Chcete ma presvedčiť, aby som sa vzdala, však?“

„Je to potrebné!“

„Šliapete po mojej slobode? Som Egypťanka, nie Grékyňa.“

„Neuniknem tragickému koncu, Nitis. A nemám právo doviesť vás do záhuby.“

Priblížila sa k nemu veľmi pomalým krokom.

Kel vstal, Nitis mu zobrala tvár do rúk s nebeskou nehou.

„Od zrodu našej civilizácie žena miluje, koho chce a kedy chce. V deň, keď sa toto vytratí, svet sa zmení na otroctvo.“

„Nitis…“

„Si si naozaj istý, že ma miluješ?“

„Nitis!“

Mladá žena nechala skĺznuť z pliec tenké ramienka svojich ľanových šiat. Jemné oblečenie jej padlo k nohám.

Nahá sa nechala unášať bláznivou láskou, obávajúc sa nešikovnosti, ale nedokázala ovládnuť svoju túžbu.

Zalialo ich šťastie spojenia.

„Ľutujem, že vás budím,“ povedal Bebon, „ale slnko už dávno vyšlo. A tu sú malé priateľské raňajky, ak nie kráľovské: včerajší posúch a vlažná voda!“

Kel neveril vlastným očiam: Nitis sa k nemu túlila, zaľúbená, opustená! Nesnívalo sa mu teda.

„Nechcel by som preháňať,“ vyhlásil komediant slávnostne, „ale ak ďalej budete žiť pod jednou strechou, stanú sa z vás manželia.“

„Teraz si teda svedkom nášho spojenia,“ poznamenala usmievavá Nitis. „Odteraz sú naše osudy spojené.“

Kel mlčal. V tomto okamihu najvyššieho šťastia sa všetko zlé rozplynulo. A keby si v srdci a vo svojom vedomí uchoval pravdu tejto chvíle, nijaká deštrukcia by ho nikdy nezasiahla.

Nitis, Kel a Bebon strávili úžasný deň, nevnímajúc čas.

Odrazu nejestvoval zločin, ani sprisahanie, ani nebezpečenstvo. Slnko rozžiarovalo nebo dokonalou belasou, lastovičky a sokoly si vychutnávali let a mladícke nadšenie zmazávalo strach z budúcnosti.

„Nechoď tam,“ prosil Kel a zvieral Nitis v náručí.

„Musíme získať pomoc Uctievačky božstiev,“ pripomenula kňažka. „Obyčajný výlet loďou, a nádej sa stane skutočnosťou.“

„Veľmi riskuješ!“

„Kapitán Ibisu ma pokladá za bezvýznamnú sprostredkovateľku. Myslí len na zisk a zavedie nás za odmenu do správneho prístavu.“

„Nitis…“

„V Egypte sa manželka nepodriaďuje manželovi. Spomínaš si na výroky múdrej Anit? V nijakom prípade sa muž nesmie odvážiť vysloviť nespravodlivé výčitky, lebo pani domu bdie, aby všetko bolo na správnom mieste.“

Vášnivo sa objali.

Nitis vyšla z úkrytu a zamierila k prístavu.

*

Kel potriasol Bebonom.

„Zobuď sa!“

Komediant sa strhol zo sladkého sna, kde tŕň nepichá a vretenica nehryzie.

„Prepadli nás?“

„Nitis sa nevrátila!“

Bebon otvoril oči.

Bol už deň.

„Nevrátila…“

„Stalo sa jej nešťastie!“

„Vyčkaj, neplaš sa!“

„Stalo sa jej nešťastie,“ zúfalo zopakol Kel.

„Nijaké prenáhlené závery.“

„Poďme okamžite do prístavu.“

Bebon vstal.

„Hľadá ťa polícia aj vojsko.“

„Chcem vypočuť kapitána Ibisu a nájsť Nitis.“

„Samozrejme!“

»Zbytočne presviedčať zaľúbeného blázna«, pomyslel si komediant.

*

„Prenechaj to mne,“ poradil mu Bebon. „Čím menej sa budeš ukazovať, tým lepšie.“

Kel sa držal v úzadí, jeho priateľ vyskočil na mostík Ibisu.

Zastavil ho námorník.

„Kamže, chlapče?“

„Prišiel som za kapitánom.“

„Kapitán sa takto nevyrušuje. Ty si kto?“

„Povedz mu o kňažkinom náhrdelníku.“

Námorník s podozrievavým pohľadom pomaly kráčal až ku kajute a niekoľko ráz zabúchal na dvere.

Otvorili sa.

Po dlhom rozhovore sa vrátil k cudzincovi.

„Kapitán súhlasí, že ťa prijme.“

Bebon stretol nespočetne veľa takých lotrov. Zelený zákal, opitý, schopný zapredať vlastného otca i matku, najvyšší veliteľ posádky Ibisu bol riadny darebák.

„Máš náhrdelník?“

„Moja pani vám ho priniesla.“

„Prvú časť odmeny. Skôr ako zdvihneme kotvy, žiadam druhý.“

„Je zvykom platiť až po príchode.“

„Zmenil som pravidlá hry. Teraz veľmi riskujem.“

„Moja pani s tým súhlasila?“

„Samozrejme! Tak teda zostatok!“

„Nedostal som inštrukcie,“ potvrdil Bebon.

Kapitánova mäkká tvár stvrdla.

„Čo to znamená?“

„Moju paniu som už nevidel.“

„Ach… to je tvoj problém. Ak nedostanem sľúbený šperk, nevezmem vás.“

„Náhodou si ju nezmasakroval?“

Kapitán spurpurovel.

„Blúzniš, chlapče! Ja obchodujem. Keď cítim nebezpečenstvo, očakávam tomu zodpovedajúci zisk. Zabíjanie zákazníkov by ma zničilo.“

„Myslím si, že by nesúhlasila so zmenou podmienok.“

„Ach dobre, mýliš sa! Zoči-voči okolnostiam sa prispôsobila. A tak sa rozhodla vybrať do Ptahovho chrámu hľadať moju odmenu a priniesť mi ju dnes večer. Tento sľub ma uspokojil, priznávam. Seriózni ľudia si vždy porozumejú.“

„Presne, kapitán.“

Muž so zeleným zákalom sa usmial.

„Platba dnes večer, odchod zajtra. Platí?“

„Platí,“ súhlasil Bebon.

Kel už nevydržal na mieste. Pobehoval po nábreží a už chcel ísť na palubu lode, keď odtiaľ vyšiel jeho priateľ.

Pisár ho schmatol.

„Kde je?“

„Podľa kráľa bláznov sa vybrala do Ptahovho chrámu.“

„Naozaj vyzeráš ako pisár,“ skonštatoval Bebon. „Ak sa budeš vyjadrovať vyberaným spôsobom, dokážeš svoje kvality a všetky dvere sa ti otvoria.“

Kel bol odhodlaný prevrátiť aj ten najmohutnejší pylón, len aby našiel Nitis. Ak kapitán neklamal, čoskoro sa mu to podarí.

Mladík sa ocitol pred vstupom do priestranného posvätného sídla boha Ptaha.

„Prišiel som si splniť svoju mesačnú službu,“ vyhlásil kontrolórovi.

„Funkcia?“

„Čistý kňaz zodpovedný za obetu vína.“

„Zapíš svoje meno do zoznamu.“

Kel napísal bak, »služobník«, krásnymi hieroglyfmi napísanými šikovnou rukou.

Na kontrolóra to zapôsobilo a nechal ho prejsť.

Kel sa obrátil na jedného pisára.

„Mám odkaz pre Nitis, predstavenú speváčok a tkáčok zo sauského chrámu.“

„Obráť sa na hlavného obradníka, poradí ti.“

Pisár naznačil, kde sa nachádza služobný byt hodnostára. Na prijatie tam čakalo niekoľko kňazov. Kel ovládol netrpezlivosť a stal si do radu.

Konečne ho zavolal pomocník, nech vojde.

Hlavný obradník Ptahovho chrámu bol prísny muž v rokoch. Premeral si mladíka podozrievavým pohľadom.

„Nepoznám ťa. Kto si a čo chceš?“

„Prišiel som zo Sau, aby som odovzdal odkaz pre Nitis…“

„Poznal som tú kňažku. Bývala tu, ale pred tromi dňami opustila chrám.“

„Kde by som ju mohol nájsť?“

„Pravdepodobne sa vrátila do Sau. Ďalší, prosím.“

Tak teda veliteľ lode Ibis klamal! Bolo potrebné okamžite zájsť do prístavu a donútiť ho hovoriť. Určite drží mladú ženu na palube.

Kel podrobne vyrozprával Bebonovi, čo sa stalo. Severák vyhľadal najkratšiu cestu.

Na nábreží hotové mravenisko. Nakladal sa tu a vykladal tovar a bohatí zákazníci oživovali trh neoblomným zjednávaním cien.

Na mieste, kde kotvila Ibis, bola iná loď.

„Musíš sa mýliť,“ usúdil Kel.

„Bohužiaľ, nie.“

Komediant sa vypytoval dokára.

Ibis vyplávala z Memfisu skoro ráno, mierila na juh.

„Nevšimol si si mladú ženu na palube?“

„Videl som len členov posádky,“ odvetil dokár.

Kel bol zlomený.

Bebon ho ťahal preč.

„Vrátime sa do nášho úkrytu.“

Severák čoskoro nabral správny smer, vyhýbajúc sa policajtom, ktorí v skupinkách prečesávali mesto.

„Ak je mŕtva,“ zašepkal pisár, „neprežijem to.“

„Ešte nie sme tak ďaleko,“ povedal Bebon. „Nitis pravdepodobne uniesli. Kapitán Ibisa vyzeral ako ideálny vinník.“

„No tak odídeme na juh a nájdeme ju!“

„A čo ak ide o pascu? Možno odovzdal Nitis ozajstným únoscom, ktorí ju odviedli do Sau. Sudca Gem, polícia a tajné služby by mohli byť do toho zapletené. A je toľko ďalších hypotéz!“

„Vypočujeme tisíce osôb, ak bude treba, ale musíme ob javiť správnu stopu!“

„Zabudol si, že ťa hľadajú za vraždy. Nebolo by najlepšie vybrať sa do Téb a požiadať o pomoc Uctievačku božstiev?“

„Kašlem na zakódovaný papyrus aj na sprisahanie! Záleží mi iba na Nitis.“

„Všetko však spolu súvisí, priateľ môj.“

Kel, rozčúlený a šialený od strachu, nechcel podľahnúť zúfalstvu.

Znovu pocítil prítomnosť svojej manželky, teplo jej tela, nehu jej lásky… Nie, nebola mŕtva!

„Nitis padla do pasce nastraženej niekoľkými osobami,“ pokračoval. „Musia byť svedkovia a aj komplici, práve tu, v Memfise. Myslia si, že nedokážem konať. Mýlia sa.“

»Ani tak nie«, pomyslel si Bebon, obávajúc sa bolestivého neúspechu, ktorý ich privedie do záhuby.

Neopustí však svojho priateľa, ktorý sa stal korisťou nešťastia a nespravodlivosti. Iste, ich kroky budú šialené a ich šance na úspech sa blížili nule; a predsa, budú ich bohovia naďalej ochraňovať? Možno konečne hnev zasiahne ich protivníkov!

A potom, Bebon rád hral. Nič nie je horšie ako nudný, pekne usporiadaný život. Vďaka Kelovi mu to nehrozí!

Severák sa pritúlil k pisárovi, žobronil o pohladkanie. Osol s vážnym pohľadom nevyzeral zúfalo. Preniesol na mladíka silnú energiu a bezhraničné odhodlanie.

Áno, Kel nájde Nitis a dokáže svoju nevinu. Áno, spolu prežijú intenzívne chvíle pokoja a šťastia v tieni pergoly, pozorujúc západ slnka kúpajúceho sa vo vlastnom svetle.


POZNÁMKY

1 Ahmose II. (známy skôr pod gréckym menom Amosis, alebo Amásis) - predposledný kráľ 26. dynastie (pozn. prekl.)

2 Roku 672 pred n. l, v období 26. dynastie, keď vládol kráľ Nekau I. (Necho I.), ktorý si za sídelné mesto vybral Sau, po grécky Sais, po koptsky Sai (dnešný Sa al-Hagar pri Tante), v Delte

3 Jeho celé meno bolo Gem-nef-Hor-bak a predurčovalo ho za Horovho služobníka, schopného „hľadať a odhaľovať".

4 Jeho celé meno Udža-Hor-resnet, znamená „Hor z južnej kaplnky (v Sau) prekvitá a teší sa dobrému zdraviu".

5 Vládnuť začal v roku 570 pred n. 1.. Trónnym menom sa volal Chenemibre („ten, čo sa spája v srdci boha Re), k osobnému menu si po korunovácii pripojil ešte meno Saneit („syn bohyne Neit"). Kráľ stelesňoval dve svetlá a bol obdarený mocou dňa i noci. Známy je skôr pod gréckym menom Amosis alebo Amásis.

6 Wahibre, grécke meno Apries - kráľ 26. dynastie (asi 589-570 pred n. 1. (pozn. prekl.)

7 Niektorí odborníci dospeli až k počtu 7 miliónov.

8 V roku 661 pred n. 1. Asýrčania dobyli Téby, zničili mnohé pamiatky a páchali masakry.

9 V roku 548 pred n. 1.

10 Ta-net-cheti, Tá od Chetitov, čo tak dávno zmizla.

11 Jeho celé meno bolo Pef-tjaou-aouy-Nt,“ Od Neit závisí jeho dych".

12 Wah-ib-Ra, „Srdce božského svetla je trváce".

13 Gréci pochádzajúci z mesta Milétu v Malej Ázii

14 Lakeť je 0,52 metra

15 Anch a ouas.

16 Usir, Hor, Thowt a Sebek

17 Nechbet (ochranná bohyňa Horného Egypta, uctievaná v podobe supice), Wadžet (ochranná bohyňa Dolného Egypta, uctievaná v podobe kobry), Sechmet (bohyňa vojny s hlavou levice), Bastet (posvätná mačka, ochrankyňa mesta Perbastetu)

18 Per-anch

19 Uab

20 Dvadsať kilometrov, dnes Kôm Ga'eif

21 Naukratis bol možno založený okolo r. 664 pred n. 1. Psamtekom I., ale bol to Ahmose, ktorý sa zaslúžil o jeho rozvoj.

22 Iónovia, Eólania, Dóri, Eginania, Samojčania, Miléťania, Lesbania, rovnako ako Feničania a Cyperčania

23 Svätojánsky chlieb, rohovník (Ceratonia) je malý vždyzelený strom, ktorý si veľmi vážili starí Egypťania. Volali ho nedžem - sladký. Plody sa využívali ako egyptská čokoláda pre svoju chuť blízku kakau.

24 Pozri F. Servajean, Bulletin de l'Institut français d'archéologie orientale 104, Káhira 2004, s. 523

25 Dvaja starovekí spisovatelia zasvätení do mystérií Porfyrios z Tyru (233-304) a Iamblichos (250-330) napísali Život Pytagora, ktorý zachytáva dlhý pobyt v Egypte a jeho styky s mudrcami a vedcami.

26 Pozri M. Meunier: Pytagorejské ženy, reed., Paríž 1980

27 Sediaca má na hlave pero, riadiace pero chvosta, pomocou ktorého sa vtáci orientujú.

28 „Je to tak," písal Diodoros Sicílsky, „že všetky súdne spory sa obhajujú u Egyťanov, ktorí sú toho názoru, že advokáti iba zahmlievajú kauzy svojimi prejavmi a že rečnícke umenie, mágia činu, slzy obvinených často prinútia sudcu privrieť oči nad zákonom a pravdou."

29 „Dom dokárov" situovaný v ústí najzápadnejšieho prítoku Níla

30 Zizyphus jujuba - opadavý ker pôvodom z Číny, ktorého pestovanie sa rozšírilo do Stredomoria (pozn. prekl.).

31 Naos - v starom Egypte schránka, v ktorej bol umiestnený kultový obraz božstva (pozn. prekl.).

32 Dioskurovia, synovia Dia - gréc. mytol. dvojčatá Kastor a Polydeukes (lat. Pollux)

33 Ka, stvoriteľská sila, je synonymom ka, býka.

34 Hapi obnovil (uhem) stvoriteľský akt Ptaha, svetlo zúrodňujúce boha Re a Usirovu schopnosť znovuzrodenia.

35 Serapeum - podzemné pohrebisko posvätných býkov v severozápadnej časti Sakkáry (pozn. prekl.)

36 Psamtek I. - kráľ 26. dynastie (664 - 610 pred n. 1.), obnoviteľ jednoty a nezávislosti Egypta po asýrskej nadvláde.

37 Perbastet, po grécky Bubastis, po koptsky Pubasti (dnešný Tell Basta), pozn. prekl.

38 Podľa Papyrusu Berlin-Charlottenburg 23071 verso. Pozri Studien zur altägyptischen Kultur, 17, 1990, 107 - 134, a G. Burkard und H.-W. Fischer-Elfert, Ägyptische Handschriften, 4. diel, Stuttgart 1994

39 I+N+P=INP=Anubis. Hieroglyfy nemajú samohlásky, nestály aspekt a tvorenie egyptských slov závisí od rozličných tradícií.

40 Džed

41 Tit

42 Mut

43 Usech

44 Devätoro, egypt. Pesedžet, grécky Enneas - skupina deviatich staroegyptských božstiev, ktoré sa viažu na vznik, usporiadanie a funkciu sveta.

45 Úryvok z proroctva Ipu-ura. Pozri A. Fermat a M. Lapidus, Proroctvá starého Egypta (Les Prophéties de l'Égypte ancienne. Textes traduits et commentés), Maison de Vie éditeur, 1999, s. 13

46 Pozri Ch. Jacq, La Reine Liberté, 3 diel, XO Éditions, 2001

